ገለ መሰኻኽር ሓያሎ ጠያይት ክትኮስ ከምዝሰምዑ ክገለጹ እንከለዉ ሓደ ናይ ዓይኒ ምስክር ድማ ኦቶማቲክ ብረት ዝሓዘ ሰብ ክትኩስ ከምዝራኣየ ተዛሪቡ።

ነቲ ኣብ ከተማ ኢንዲያናፖሰስ ዝተገብረ ጃምላዊ ቅትለት ከምዝፈጸመ ዝንገረሉ ዘሎ ሰብ በይኑ ዝፈጸሞ ከይኮነ ከምዘይተርፍ ጸብጻባት ሓቢሮም።

እቲ ውልቀሰብ ነቶም ግዳያት ድሕሪ ምቕታሉን ምቑሳሉን ንርእሱ ከምዝቐተለ ማዕከናት ዜና ኣመሪካ ሓቢረን።

ሓያሎ ካብቶም ዝቖሰሉ ሰባት ኣብ ሆስፒታል ከምዘለዉ ፖሊስ ገሊጹ።

ካብን ናብን እቲ ኣብ ጥቓ ቲ ቦታ ፍጻመ ዝርከብ ዓቢ መዕርፎ ነፈርቲ ዝግበር በረራታት በቲ ኩነታት ኣይተጸልወን ተባሂሉ ሎ።

ኣባላት ፖሊስ ኣብቲ ቦታ ንጡፍ ቶኽሲ ኣብ ዝካየደሉ ዝነበረ እዋን ዮም በጺሖም ክትብል ኣፈኛ ፖሊስ ጂናእ ኩክ ተዛሪባ።

ኣብ ውሽጥን ደገን ቦታ ፍጻመ ብዝገበርናዮ ኣፈናዊ ዳህሳስ 8 ናይ ጥይት ህራም ዘለዎም ሰባት ረኺብና።

ሸሞንቲኦም ከኣ ከም ዝሞቱ ኣብቲ ቦታ ተረጋጊጹ ኢላ።

ካብቶም ቁሱላት 4 ናብ ሆስፒታል ከምዝተወስዱን ሓደ ካብኦም ኣዝዩ ዝተሃስየ ምዃኑ ውን እታ ኣፈኛ ጠቒሳ።

መበገሲ ናይቲ ትማሊ ለይቲ ዝተፈጸመ መጥቃዕቲ እንታይ ምዃኑ ኣይተፈልጠን።

እቲ ቅትለት ኣብ ቀጽሪ ናይቲ ብፈደክስ ዝፍለጥ ትካል ዩ ተፈጺሙ።

ድሕነት ካብ ላዕለዎት ቀዳምነታትና ዩ።

ንኹሎም እቶም በቲ ፍጻመ ዝተጸለዉ ምጽንናዕ ንምነየሎም ክብል ኣብ ዘውጽኦ መግለጺ ግብረመልሲ ሂቡ።

ሓደ ካብ ሰራሕተኛታት ናይቲ ትካል ዝኾነ ጀርማያ ሚለር ነቲ ቀታሊ ብዓይኑ ከምዝራኣዮ ማዕከናት ዜና ሓቢረን።

ሓደ ሰብ ምዕቡል ሰሚ ኦቶማቲክ ብረት ሒዙ ብቓልዕ ይትኩስ ነይሩ።

ብኡንብኡ በጥ ኢለን ፈሪሐን ክብል ተዛሪቡ።

ኣብ ዝሓለፈ ሰሙን ፕረዚደንት ጆ ባይደን ነቲ ኣብታ ሃገር ዝፍጸም ቀጻሊ ጃምላዊ ቅትለት ንምግታእ ዘኽእል ምቁጽጻር ብረት ዝምልከት ቀዳማይ ስጉምቲ ወሲዱ ነይሩ።

እቲ ዝሃቦ ፕረዚደንታዊ መምርሒ ንገለ ዓይነታት ብረት ዝግድብ ከምኡ ውን ንድሕረባይታ ወነንቲ ብረት ንምግምጋም ዝግበር ቅጥዕታት ዘትርርን ጎነጽ ንምንካይ ንዞባታት ንምሕጋዝ ዘኽእልን ምዃኑ ይግለጽ።

ኣብዚ ዓመት ዚ ክሳብ ሕጂ ጥራይ ኣስታት 12395 ሰባት ብጥይት ክቕተሉ እንከለዉ 147 ካብኦም ኣብ ናይ ጅምላ መጥቃዕትታት ዝተቐትሉ ዮም።

ኣብ ዝሓለፈ ዓመት ውን 43549 ብተመሳሳሊ መንገዲ ክቕተሉ እንከለዉ 610 ካብኦም ኣብ ናይ ጅምላ መጥቃዕቲ ዮም ሂወቶም ስኢኖም።

ብኣባላት ፖሊስ ዝፍጸሙ ቅትለታት ጸለምቲ ኣመሪካውያን ውን ኣብታ ሃገር ህዝባዊ ናዕብን ቁጠዐን ፈጢሮም ምህላዎም ይፍለጥ።

ኣብ ሕቡራት መንግስታት ኣመሪካ ክፍለ ሃገር ኮሎራዶ ሓደ ዕጡቕ ፖሊስ ዝርከቦም 10 ሰባት ብጥይት ከምዝቐተለ ፖሊስ እታ ሃገር ኣፍሊጡ።

ነቲ ኣብ ከተማ ቡልደር ኣብ ሓደ ዓቢ ዱኳን ቅትለት ዝፈጸመ ውልቀ ሰብ ብጥይት ተሃሪሙ ብፖሊስ ተታሒዙ ካብቲ ድኳን ክወጽእ ተራእዩ።

እቲ ቅትለት እናተኻየደ እንከሎ በቶም ኣብቲ ከባቢ ዝነበሩ ሰባት ብቐጥታ ኣብ ዩትዩብ ይመሓላለፍ ምንባሩ ክፍለጥ ተኻኢሉ ኣሎ።

እቲ ነቲ ቕትለት ዝፈጸመ ውልቀ ሰብ ናብቲ ዕሙር ዱኳን ብምእታው ሰባት ብኣልማም ክቐትል ከምዝጀመረ ፖሊስ እቲ ከባቢ ሓቢሩ።

ፖሊስ ናይቲ ከባቢ እቲ ቅትለት ክፍጸም ምስ ጀመረ ድሕሪ 20 ደቃይቕ ኣብ ትዊተር ኣብ ዝለጠፎ መጠንቀቕታ ኣብ ቦልደር ሓደ ውልቀ ሰብ ሰባት ይቐትል ምህላዉ ሓቢሩ።

ድሕሪ ክልተ ሰዓታት ውን ብተመሳሳሊ ሰባት ነቲ ዝካየድ ዝነበረ ቅትለት ኣብ ማሕበራዊ መራኽቢታት ከይዝርግሑ ፖሊስ ኣጠንቂቑ።

እንተኾነ ብገለ ሰባት ዝተፈነወ ኣሳእልን ተንቀሳቓሲ ምስልን ግዳያት ኣብ ውሽጥን ኣፍደገን እቲ ዱኳን ወዲቖም እንከለዉ የርኢ።

ሓደ ብካሜራ እናሰኣለ ዝዛርብ ዝነበረ ሰብ እንታይ የጋጥም ከምዘሎ ዋላ ሓንቲ ኣይፈለጥኩን ድምጺ ቶኵሲ ይሰምዕ ኣለኹ ሓደ ሰብ ሰባት ይቐትል ኣሎ ክብል እንከሎ ይስማዕ።

እቲ ነቲ ስእሊ ኣብ ማሕበራዊ ሚድያ ዝዘርግሖ ውልቀ ሰብ ካብቲ ከባቢ ክሃድም እንከሎ ካሜርኡ ስለዘየጥፍኣ ኣብቲ ዝዘርግሖ ተንቀሳቓሲ ምስሊ ድምጺ ቶኵሲ ይስማይ ነይሩ።

ኣመሓዳሪ ኮሎራዶ ጃረድ ፖሊስ በቲ ዘጋጠመ ሓደጋ ዝተሰመዖ ሓዝን ብምግላጽ ንጠንቂ እቲ ቅትለት ይምርምርዎ ምህላዎም ብትዊተር ገሊጹ።

ብዛዕባ እዚ ኣብ ግዝኣት ኮሎራዶ ከተማ ቡልደር ዝተፈጸመ ቅትለት ንፕረዚነደት ጆ ባይደን ኣብ ዋይት ሃውስ መብርሂ ከምዝተውሃቦ ውን ተገሊጹ ሎ።

እቲ ኣብቲ ድኳን ዝተቐተለ ፖሊስ ወዲ 51 ዓመት ኮይኑ ካብ 2010 ጀሚሩ ፖሊስ ኮይኑ ከገልግል ዝጸንሐ ከምዝኾነ ፖሊስ ከተማ ቡልደር ገሊጹ።

ኣብ ቀረባ እዋን ሚኒስተሪ ጉዳያት ወጻኢ ኢትዮጵያ ኣቶ ደመቀ መኰነን ምስ ናይ ቱርኪ ወጻኢ ሚኒስተር ሜቭሉት ካቩሶግሉ ኣብ ዝተኻየደ ኣኼባ ዕዉት ምንባሩ ኣሚቱ ነይሩ።

ኣብ ቱርኪ ዝመደበሩ ኣናዶሉ ኤጀንሲ ከም ዝበሎ ገለ ካብ ቶም እተመያየጡሎም ዛዕባታት ምስ ሱዳን ተፈጢሩ ዘሎ ወጥሪ ዶብን ጸጥታ ዘሐይሉ ርክባትን ነይሮም።

ርክብ ኢትዮጵያን ቱርክን ንነዊሕ እዋን ማለት ን125 ዓመታት ዝጸንሐ ዝምድና ዩ።

ብርእይቶ ተንተንቲ ፖለቲካ እዚ ኢትዮጵያ ሒዛቶ ዘላ መንገዲ ስትራተጂካዊ ምዃኑ ይሕብሩ።

ብሸነኽ ቱርኪ ድማ እቲ ምስ ኣፍሪቃ ብቍጠባን ውትህድርናን ዘስፋሕፋሕ ዘሎ ጽልዋኣ ኣብ ፖለቲካ ቀርኒ ኣፍሪቃ ዝተመጣጠነ ሓይሊ ከየፍረየ ኣይተርፍን ይብሉ።

ጎኑል ቶል ዳይረክተር ናይቲ ኣብ ዋሺንግተን ዝርከብ ማእከል ምርምር ቱርኪ ትካል ማእከላይ ምብራቕ ከም ዝበሎ እዚ ርክብ እቲ ቱርኪ ካብ 2015 ጀሚራ እተካይዶ ዝጸንሐት ኣብ ግዳም ጽልዋታታ ናይ ምኽዕባት ፖሊሲ ዝተኣሳሰር ዩ ኢሉ።

ኢትዮጵያን ቱርክን ልክዕ ከም ተን ካልኦት ሃገራት ቀርኒ ኣፍሪቃ ናይ ነዊሕ ታሪኻውን ባህላውን ርክባት ኣለወን።

እቲ ርክብ ብዘመን ደርጊ ኳ ዛሕቲሉ እንተነበረ ቱርኪ ምስ ቲ ብኢህአዴግ ዝምራሕ ዝነበረ ስርዓትን ጽቡቕ ርክብ ጸኒሑዋ ዩ ከምኡ ውን ምስዚ ዘሎ ስርዓት።

ይዅን ምበር እቲ ዝጸንሐ ርክባት ኣብ ቍጠባ ዝተመስረተ ጥራይ ዩ ነይሩ።

ብመሰረት ኣምባሳደር ቱርኪ ኣብ ኢትዮጵያያ ፕራክ ኣልፕ ወፍሪ ቱርኪ ኣብ ኢትዮጵያ ማዕረ 2 5 ቢልዮን ዶላር ዩ።

ወግዓዊ ጸብጻባት ከም ዝሕብርዎ ቱርኪ ኣብ ኢትዮጵያ ድሕሪ ቻይና እታ ዝለዓለ ወፈራ ዓለባ ዘለዋ ሃገር ያ።

ርግጽ ዩ ኣብ ዓለም ጽልዋ ቻይና እቲ እናዓበየ ዝኸይድ ዘሎ ሓይሊ ምዃኑ ዩ።

ሚኒስትሪ ወጻኢ ቱርኪ ከምዝሕብሮ ትካላት ቱርኪ ኣብ ኢትዮጵያ ማዕረ 20000 ሰራሕተኛታት ኣለወን።

እዚ ሓደ ካብ ቶም ዝዓበዩ ናይ ብሕቲ ወሃብቲ ስራሕ ዩ።

ኣብ ምኽፋት ሓዲሽ ህንጻ ኤምባሲ ኢትዮጵያ ኣብ ኣንካራ ብመቭሉት ካቩሶግሉ ወጻኢ ሚኒስተር ቱርኪ ኣብ ዘስመዖ መደረ ንኢትዮጵያ ኣንጻር ሽበራ እተካይዶ ዘላ ጻዕሪ ብምምጓስ ቱርኪ ሓገዛ ከም እተወፊ ተመባጺዑ።

ኣብ ሞንጎ ክልቲአን ሃገረት ዝጸንሐ ናይ ቍጠባ ምትእስሳር ብምጥቃስ ኣፈኛ ሚኒስትሪ ወጻኢ ኣምባሳደር ዲና ሙፍቲ ኢትዮጵያ ምስ ቱርኪ ዘሎዋ ርክብ እንኮላይ ኣብ መዳያት ጸጥታ ከተዕቢ ድሌት ከም ዘሎዋ ሓቢሩ።

ተንተንቲ ከም ዝብልዎ እዚ ኣብ ሞንጎ ቱርክን ኢትዮጵያን እናሞቐ ዝኸይድ ዘሎ ርክብ ኣገዳሲ ምዃኑ ይገልጹ።

ምኽንያቱ ድማ ርክባት ግብጽን ቱርክን እናዘሓለ ኣብ ዝኸደሉ ዘሎ እዋን ብምኽሳቱ።

ኣብ ሞንጎ ግብጽን ኢትዮጵያን ዘሎ ርክባት ብምኽንያት ፕሮጀክት ህዳሰ ግድብ ኣብ መዋጥር ይርከብ።

እዘን ክልተ ሃገራት ይብል ዓብዱልራሕማን ስዒድ ብዛዕባ ቀርኒ ኣፍሪቃ ልዑል ኣፍልጦ ዘሎዎ ተንታኒ ብካልእ ጕዳያት ዘሎወን ስትራተጂ ተጻራሪ ዩ ኣብ ምብራቓዊ መዲተራንያን ዝርከብ ምንጪታት ጋዝ ወይ ከኣ ብሊብያ ኰነ ሱዳን ዘለዎን መርገጺታት ኣይግድን ዩ።

ቱርኪ ምስቲ ናይ ቀደም መንግስቲ ሱዳን ብዑመር ኣል በሺር ዝምራሕ ዝነበረ መንግስቲ ዝነበራ ርክብ ክሳብ ሓደ ደሴት ሱዳን ብውዕል ምክራይ በጺሓ ነይራ ያ።

ኣብቲ ዞባ ጂኦፖለቲካዊ ረብሓ ዘሎዎ ኣብ ቀይሕ ባሕሪ ዝርከብ ደሴት ሱኣኪም።

እዚ ዘሎ ስርዓት ሱዳን ምስ ግብጺ ዘሎዎ ርክባቱ እናተመሓየሸ ይኸይድ ኣሎ ከምኡ ውን ምስ ሕቡራት ኢማራት ዓረብ።

ክልቲአን ሃገራት ምስ ቱርኪ ኣይሰማምዓን የን።

ቱርኪ በቲ ምስ ግብጺ ከምኡ ውን ብመጠኑ ምስ ሕቡራት ኢማራት ዓረብ ኣቢላ ኣብ ልዕሊ ሱዳን ዝነበራ ጽልዋ ኣጥፊኣቶ ያ ክበሃል ይከኣል ይብል ዓብዱራሕማን።

ብኣንጻሩ ኣብ ኪል ዩኒቨርሲቲ ዝርከብ መምህር ሕጊ ኣዎል ዓሎ ቱርኪ ኣብ ልዕሊ ሱዳን ዘሎዋ ጽልዋ ክህነጽ ይኽእል ዩ ብምባል ይምጕት።

ኣብዚ እዋን ዚ ኢትዮጵያ ኣብ ክሊ ትግራይ ተፈጢሩ ዘሎ ቅልውላው ተኣሊኻ ትርከብ። ብተወሳኺ ኢትዮጵያ ኣብቲ ምስ ሱዳን ተፈጢሩ ዘሎ ብዶብ ዝተፈጥረ ባእሲ ምፍሕፋሕ ተጸሚዳ ትርከብ።

ኣምባሳደር ዲና ሙፍቲ ኣፈኛ ወጻኢ ሚኒስትሪ ኢትዮጵያ ከም ዝበሎ ሓደ ሳልሳይ ኣካል ንሱዳን ነቲ ተፈጢሩ ዘሎ ኵነታት ወትሃደራዊ ስርሒታት ኣብ ትግራይ ንኽትብለጸሉ ዝደፋፍኣ ሓይሊ ኣሎ ኣብ ንሕንሕ ዝርከብ ሰፊሕ ኣብ ዶብ ዝርከብ መሬት ኢትዮጵያ ንኽትጎብጥ ይብል።

እዚ ብወትሃደራዊ ክንፊ ስርዓት ሱዳን ጥሩምባ ዝንፍሓሉ ዘሎ ጐነጽ ብዋጋ ህዝቢ ሱዳን ንጥቕሚ ሳልሳይ ኣካል ምጥላዕ ዩ ይብል ቃል ሚኒስትሪ ወጻኢ ጕዳያት ኢትዮጵያ።

ብኻልእ ሸነኽ ሱዳን ንኤርትራ ኣብ ጐኒ ወተሃደራት ፈደራል ኢትዮጵያ ብምስላፋ ትኸስስ።

ኤርትራ ነቲ ክሲ ነጺጋቶ ኣላ።

ብዙሓት ምዕራባውያን ሃገራት ነቲ ኣብ ትግራይ ተፈጢሩ ዘሎ ግጭት ኣብቲ ዞባ ብምልኡ ንከየስፋሕፍሕ ሻቕሎት ኣሎዎም።

ውጽኢቱ ናይቲ ዉግኣ ብሱዳን ከይተወሰነ ኣይትርፍን ዝብል ግምት ኣሎዎም።

ኣብ ኢትዮጵያ ተፈጢሮም ዘሎዉ በብዓይነቶም ብድሆታት ዝተፈላለዩ ኣህጕራውያን ተዋሳእቲ ዓዲሙ ይርከብ።

ኢትዮጵያ ካብዚ መዋጥሮ ክትወጽእ እንድሕሪ ኰይና ሓያል መሻርኽቲ የድልያ።

ኣወል ከም ዝብሎ እቲ ኢትዮጵያ ምስ ቱርኪ ትፈጥሮ ዘላ ዝምድና ምስቲ ኢትዮጵያ ኣትያቶ ዘላ ዓዘቕቲ ዝዛመዱ ዮም ይብል።

ብእኡ ምኽንያት ነቲ ዝምድና ስትራተጂካዊ ዩ ኢሉ ይጽውዖ።

ኣብዚ እዋን ዚ እቲ ርክብ ናበይ የብል ከምዘሎ ኣይፍለጥን።

ኣወል ከም ዝብሎ እቲ ርክብ ናይ እንካን ሃባን ኢዩ ዝመስል ቱርኪ ምስ ሱዳን ዘሎዋ ርክብ ዝምርኰስ ይመስል ግን ዘተኣማምን ኣይኮነን ይብል።

ብኣንጻሩ ዓብዱልራሕማን ከም ዝብሎ በቲ ኣብ ትግራይ ተፈጢሩ ዘሎ ቅልውላውን ምስ ሱዳን ዘሎ ምስሕሓብን እቲ ርክባት ኢትዮጵያን ቱርክን ናብ ወትሃደራዊ ርክብ ገጹ ከይከደ ኣይተርፍን ኢሉ ይምጕት።

ቱርኪ ካብ ኢትዮጵያ ኣዝያ ርሕቕቲ ኣይኰነትን ኣብ ሞቓድሾ ርእሲ ከተማ ሶማል ድሮ መዓስከር ኣሎዋ።

ቱርኪ ሓያል ወትሃደራዊ ዓቕሚ ኣሎዋ ብናይ ድሮን ተክኖሎጂ ዕንዝራዊ መሳርያ ሰጒማ ያ ይብል ዓብዱልራሕማን ቱርኪ ኣብ ዉግኣ ኣርመንያን ኣዘርባጃን ዘዋፈረቶም ዕንዝራዊ ኣጽዋራት ከም ኣብነት ብምጥቃስ።

ሰንበት ምሸት ናይ ዳውንት ራይት ሽም እናጸውዑ ዝጭርሑ ብኣማኢት ዝቑጸሩ ሰልፈኛታት ኣብ ኣፍደገ ዋና ቤት ጽሕፈት ፖሊስ ብሩክሊን ሰንተር ተኣኪቦም።

ፖሊስ ኣድማ መበተኒ ጋዝ ምስተኮሰን እቶም ሰልፈኛታት ድማ ንክልተ መካይን ፖሊስ ብእምኒ ምስወቕዑን ግና ናብ ናዕቢ ከምዝተቐየረ ሮይተርስ ገሊጹ።

ሰልፈኛታት ኣብቲ ጎደና ብቾክ ምጽሓፍን ሽምዓ ምብራህን ቀጺሎም ፖሊስ ክብተኑ ዝሓተቶም ኮይኑ ንምብታን መንብዒ ጋዝ ከምዝተኮሰ መረዳእታታት የመልክቱ።

ኣብ ብዙሕ ከባቢታት ዘረፋ ከምዝነበረን ከንቲባ እታ ከተማ ሰዓት እቶ እቶ ከምዝኣወጀን መራኸቢ ማዕናት ጸብጺበን ።

ብተወሳኺ እታ ከተማ ሎሚ ሰኑይ ኣብያተ ትምህርትን ህንጻታትን ከምዝዓጸወትን ኩሎም ንጥፈታት ከምዝተሰረዙን ተገሊጹ ።

ካብ ዲፓርትመንት ፖሊስ ብሩክሊን ሰንተር ዝወጸ ሓበሬታ ፖሊሳት ብሰንበት ንሓደ ሕጊ ትራፊክ ዝጠሓሰ ሰብ ካብ መኪንኡ ከምዘውጽኡዎን ውንዙፍ ናይ መእሰሪ መጸዋዕታ ከምዘለዎ ከምዝሓበሩዎን ይገልጽ ።

እቶም ፖሊስ ክኣስርዎ ምስ ፈተኑ ግና ናብ መኪንኡ ተመሊሱ ኣትዩ መኪንኡ ሒዙ ሃዲሙ ።

ዝተወሰነ ርሕቀት ከይዱ ምስ ካልእ መኪና ምስተጋጨወ ድማ እቲ ፖሊስ ተኲሱ ወቒዕዎ እቲ ግዳይ ሽዑ ንሽዑ ዝሞተ ኮይኑ ኣብታ ካልእቲ መኪና ዝነበረት ሰበይቲ ድማ ቀሊል መጉዳእቲ በጺሕዋ ።

ኣዲኡ ንራይት ወዳ ኣብቲ ናይ ትራፊክ መብራህቲ ኮይኑ ደዊሉላ ከምዝነበረን ብምኽንያት ኣብ ናይ ድሕሪት መርኣዪ መስትያት ተንጠልጢሉ ዝነበረ ሽቶ ካብ መኪንኡ ከምዘውጽእዎ ከምዝገለጸላን ተዛሪባ ።

ቀጺላ ስልኪ ስለዝተቛረጸ ኣብታ መኪና ምስኡ ናብዝነበረት ኣፍቃሪቱ ከምዝደወለትን ብጥይት ተቐቲሉ ኢላ ከምዝነገረታን ሓቢራ ።

ነቲ ኩነታት ዘሕዝን ክብል ዝገለጾ ከንቲባ እታ ከተማ መንግስትና በቲ ሕጊ ንምኽባር ዝጠፍአ ህይወት ካልኣይ ጸሊም ሰብኣይ ሓዚኑ ኢሉ ።

ከተማ ሚንያፖሊስ ነቲ ዓሚ ግንቦት ሰፊሕ ዓለማዊ ተቓውሞታት ዘበገሰ ዓሌታዊ ቅትለት መዕለቢ ንምግባር ንስድራ ቤት ጆርጅ ፍሎይድ ናይ 27 ሚልዮን ዶላር 19 ሚልዮን ፓውንድ ካሕሳ ክኸፍሉ ኣብ ምርድዳእ በጺሖም።

ንጆርጅ ፍሎይድ ኣባል ፖሊስ ከተማ ሚኒያፖሊስ ዝኾነ ደረክ ቻውቪን ብብርኩ ረጊጹ እናቐተሎ ብካሜራ ስለዝተሳእለ ንፍትሕን ለውጥን ዝድርኽ ልዑል ተቓውሞ ከምዘበጋገሰ ጠበቓታት እታ ስድራ ሓቢሮም።

ንቕትለት ሚስተር ቻውቪን ዝፈርድ ናይ ህዝቢ መጋባእያ ጁሪ ምምራጽ ይካየድ ኣሎ።

ቤት ምኽሪ ከተማ ሚንያፖሊስ ነቲ ኣብ ክፍለ ግዝኣት ሚነሶታ ቅድሚ ንቡር መስርሕ ፍርዲ ንካሕሳ ብዝምልከት ምስ ስድራ ግዳያት ኣብ ምርድዳእ ክብጻሕ ብምሉእ ድምጺ ዩ ወሲኑ።

ጠበቓ ስድራ ቤት ፍሎይድ ቤን ክራምፕ እዚ ስምምዕ ህይወት ጸለምቲ ዋጋ ከምዘለዎን ኣብ ልዕሊኦም ብፖሊስ ዝፍጸም ጭካነ ደው ንኽብል ሓያል መልእኽቲ ዝሰድድ እዩ ኢሉ።

ኣብ ቲ ኣብ ማሕበራዊ ሚድያ ብሰፊሑ ዝተዘርገሐ ሞት ጆርጅ ፍሎይድ ዘርእይ ቪድዮ ኣርባዕተ ኣባላት ፖሊስ ኣብ ሓደ ድኳን ናይ ሓሶት 20 ዶላር ኣመሪካ ተጠቒምካ ኢሎም እንተፋጥጥዎ ይረኣይ።

ቀጺሎም ናብ መሬት ኣውዲቖም ኣደቂሶምዎ ቻውቪን ዝተባህለ ፖሊስ ብብርኩ ኣብ ክሳዱ ምስረገጾ ድማ ክትንፍስ ኣይከኣልኩን ብምባል ከይቀትሎ ይምሕጸኖ ነይሩ። ጆርጅ ፍሎይድ ኣብ ሆስፒታል ምስበጽሐ እዩ ከምዝሞተ ተነጊሩ።

ጠበቓታት ስድራ ቤት ፍሎይድ ድሕሪ ሓደ ወርሒ ሞቱ ኣብ ሰነ 2020 ሲቪላዊ ክሲ መስሪቶም ።

ምምሕዳር ከተማ ሚንያፖሊስ ንኦፊሰራት ፖሊስ ነብሶም ክገትኡ ዝሕግዞምን ግቡእ መገዲ ንክኽተሉ ዝድግፍ ስልጠናን ቴክኒክ ዘይምሃቡን ነቶም በደላት ዝፈጽሙ ካብ ስራሕ ዘይምእላዩን ነቲ ኩነታት ዕሽሽ ከምዝበሎን ብምግላጽ ጠበቓታት ፍሎይድ ተኻቲዖም።

እቲ ን 19 ዓመታት ፖሊስ ናይ ታ ከተማ ኮይኑ ዘገልገለን ንፍሎይድ ዝቐተለን ቻውቪን ቅድም ክብል ብዓሰርተታት ዝቑጸሩ ክስታት ቀሪቦምዎ ከምዝነበሩ እውን ይግለጽ።

እቲ ምስ ስድራ መዋቲ ዝተገብረ ስምምዕ ካሕሳ ቅቡልን ኣብ ጉዕዞ ፍትሒ ሓደ ስጉምቲ እዩ ኢሉ እቲ ጠበቓ።

ሞት ጆርጅ ፍሎይድ ንዓሌታዊ ስምዒታት ቀስቂሱ እዩ ኢሉ።

እቲ ሲቪላዊ ምርድዳእ ካሕሳ ኣብ መወዳእታ ናይዚ ሰሙን ኣብ ገበናዊ ቤት ፍርዲ ኣብ ልዕሊ ሚስተር ቻውቪን ክሲ ቅትለት ምስ ተመስረተ እዩ ተኻይዱ።

በቲ ኩሉ ዝተኸሰሰሉ ገበነኛ ኮይኑ እንተተረኺቡ ክሳብ 65 ዓመት ማእሰርቲ ክብየነሉ ይኽእል እዩ።

ንሱ ግን ገበነኛ ኣይኮንኩን ኢሉ እዩ ዝከራኸር።

ክሳዕ ሕጂ ሽዱሽተ ክኢላታት ሕጊ ኣብቲ ህዝባዊ መጋባእያ ጁሪ ምስክርነት ክሰምዑ ተመሪጾም ኣለዉ።

እቲ ህዝባዊ መጋባእያ 12 ክኢላታት ሕግን ኣርባዕተ ተተካእትን እዮም ዘድልዩዎ።

ኮይኑ ግና እቲ ጉዳይ ስምዒት ዝትንክፍን ከቢድ ጉዳይን ስለዝኾነ ብጽሞና ዝከታተሉን ረጊኦም ዝመዝኑን ብቑዓት ጁሪ ምርካብ ቀሊል ኣይኮነን።

ጉዳይ እቶም ብቕትለትን ምድግጋፍ ቅትለትን ሞት ጆርጅ ፍሎይድ ዝተኸሱ ካልኦት ሰለስተ መኰንናት ጀ ኣለክሳንደር ኬንግ ቱ ታኦን ቶማስ ሌንን ድማ ኣብ መወዳእታ እዚ ዓመት ኣብ ካሊእ መጋባእያ ክረአ እዩ።

ካብዚ እቲ 70 ሚኢታዊት ብመንግስቲ ፈደራል ዝተሸፈነ ከምዝኾነን እቲ ዝተረፈ ዓለምለኻውያን ለገስቲ ኣካላት ዘበርከተኦ ከምዝኾና ሓቢሩ።

እቲ ዝውሃብ ረዲኤት ንኹሎም እቶም ሰብኣዎ ሓገዛት ዘድልዮም 4 5 ሚልዮን ህዝቢ ከምዘይበጽሐ ዝሕብር እቲ ሓላፊ ሕጂ ውን ኣብ ካልኣይ ዙር ምክፍፋል ረድኤት ን2 5 ሚልዮን ህዝቢ ሓገዝ ንምግባር ምድላዋት ይግበር ከምዘሎ ኣብሪሁ።

እቲ ሓላፊ ኣብ ዞባ ምዕራብ ናብ ኩሉ ቦታታት ረድኤት ከምዝተውሃበ ኣብ ዞባ ሰሜናዊ ምዕራብ ኣብ ውሱን ቦታታት ኣብ ዞባ ደቡብ ኸኣ ብጀካ ንሓሙሽተ ወረዳታት ኣብ ኩሉ ቦታታት ረድኤት ከምዝዓደሉ ገሊጹ።

ኣብ መስርሕ እቲ ምዕዳል ረድኤት ንውልቃዊ ረብሐኦም ዘቐደሙ ሓለፍቲ ስለዝተራእዩ ምምሕዳራዊ ስጉምቲ ዝተወሰደሎም ከምዘለዉ ዝሓበረ ኣቶ ገብረመስቀል ካሳ ዋላ እኳ ሽም ኣይጥቐስ ካብ ስርሖም ዝተሰጎጉ ሓለፍቲ ምህላዎም ሓቢሩ።

ኣብ ካልኣይ ዙር ምዕዳል ረድኤት 2 5 ሚልዮን ህዝቢ ህጹጽ ሓገዝ ከምዘድልዮ ተጸኒዑ መደብ ወጺኡ 414 ሽሕ ኩንታል ረድኤት ከምዘድሊ ኣብ ግምት ኣትዩ ኣብ ምዕዳል ረድኤት ከምዝርከቡ እቲ ሓለፊ ገሊጹ።

ኣብ ገለ ገለ ቦታታት ሰባት ብጥምየት ይሞቱ ከምዘለዉ ጸብጻባት ይበጽሖም ከምዘሎ ዝሓበረ ሓላፊ ቤት ጽሕፈት ግዝያዊ ምምሕዳር ክልል ትግራይ ኣቶ ገብረመስቀል ካሳ ነቲ ቦታታት ቀዳምነታት ሂቦም ይሰርሑ ከምዘለዉ ገሊጹ።

ኣቶ ገብረመስቀል ካሳ ብዛዕባ ኣብ ምዕራብ ትግራይ ብምልሻታት ክልል ኣምሓራ ይፍጸም ኣሎ ዝበሎ ምፍንቓል ሰባት እቲ ግዝያዊ ምምሕዳር ተሪር መርገጺ ከምዘለዎ እዩ ገሊጹ።

ንኽልል ትግራይ ከነመሓድር እንከለና እታ ብሕገ መንግስቲ ፍሉጥ ወሰን ዘለዋ ትግራይ ሓንቲ ሴንቲሜተር ከይተሸርመማ ከነማሓድር ኢና ተሰማሚዕና ኣብዚ ጉዳይ እዚ ከኣ ኩሎም ኣባላት ግዝያዊ ምምሕዳር ክልል ትግራይ ሓደን ተሪርን መርገጺ እዩ ዘለና ኢሉ።

ሕቶ ናይ ወሰን ዘለዎ ሰብ ብመሰረት ሕገ መንግስቲ ሕትኡ ከቕርብ ይኽእል እዩ ዝበለ ሓላፊ ቤት ጽሕፈት ግዝያዊ ምምሕዳር ክልል ትግራይ ካብ ምዕራብ እታ ክልል ንስነ ልቦናዊ ኣተሓሳስባ ህዝቢ ኣምሓራ ዘይውክል ጸብጻባት ይበጽሖ ከም ዘሎ ሓቢሩ።

እቶም ኣብ ምዕራብ ትግራይ መሬትና ሒዞም ዘለዉ ካብ መሬትና ክወጽኡ ብተደጋጋሚ ሕቶ ኣቕሪብና ኣለና እቶም ብሓይሊ ሰብ ዘፈናቕሉ ዘለዉን ንብረት ዝሰርቑ ዘለዉን ውን ተግባራቶም ደው ከብሉ ብተደጋጋሚ ንሓትት ኣለና ኢሉ።

ሓላፊ ቤት ጽሕፈት ግዝያዊ ምምሕዳር ክልል ትግራይ ኣቶ ገብረመስቀል ካሳ ዝበዝሑ ካብቶም ተፈናቐልቲ ካብ ዞባ ምዕራብ ትግራይ ካብ ለለስተ ወረዳታት ዞባ ሰሜን ትግራይን ካብ ሓሙሽተ ወረዳታት ደቡብ ትግራይ ከምዝኾኑ ውን ኣብሪሁ።

ኣቶ ገብረመስቀል ካሳ እቲ ግዝያዊ ምምሕዳር ኣብ 64 ወረዳታት ትግራይ ግዝያዊ ምምሕዳራት ተኺሉ ከምዘሎ ብምሕባር እቶም ሓለፍቲ ምምሕዳራት ኮይኖም ዝተመረጹ ህዝቢ ባዕሉ ኣሚኑ ዝመረጾም ከምዝኾኑ ሓቢሩ።

ኣቶ ገብረመስቀል ካሳ ኣብ ዞባ ምዕራብ ትግራይ ገለ ክፋል ዞባ ደቡብ ትግረይን ውሱን ቦታታት ናይ ዞባ ሰሜናዊ ምዕራብ ትግራይን ግን ንሶም ይቆጻጸርዎ ስለዘየለዉ ምምሕዳራቶም ክዝርግሑ ከምዘይክኣሉ ኣብሪሁ።

ብሰንኪ እቲ ኣብ ትግራይ ክሳብ ሕጂ ይካየድ ከምዘሎ ዝግለጽ ኵናት ዓሰርታት ኣሽሓት ናብ ሱዳን ክስደዱ እንከለዉ ኣብ ልዕሊ ሰላማውያን ሰባት ሞትን ዓመጽን ከምዝተፈጸመ እዩ ዝግለጽ።

ኣብ መንጎ ፈደራላዊ መንግስቲ ኢትዮጵያን ብህወሓት ዝምራሕ ዝነበረ መንግስቲ ክልል ትግራይን እናገደደ ዝመጸኣ ፖለቲካውን ሕገመንግስታዊን ምትፍናን ድሕሪ 3 ሕዳር 2020 ናብ ቅሉዕ ኲናት ኣምሪሑ።

ጠንቂ ናይቲ ፖለቲካዊ ምትፍናን ኣብ መጋቢት 2018 ዝጀመረ ኮይኑ ምስ ምምጻእ ቀዳማይ ሚኒስተር ናብ ስልጣንን ምድኻምን ምድፋእን ህወሓት ካብቲ ንልዕሊ 27 ዓመታት ብዓብላልነት ዓትዒትዎ ዝነበረ ፈደራላዊ ስልጣንን ዝተኣሳሰር ዩ።

ኣብ ሕዳር 2019 ኢህወዴግ ውሁድ ገዛኢ ሰልፊ ክኽውን ድሕሪ ምውሳኑ ህወሓት ነቲ ውሳነ ስለ ዘይተቐበሎ ከም ዝወጽእ ኣነጺሩ።

ኣብ ወርሒ ሕዳር ናይቲ ዓመት ኢህወዴግ ናብ ብልጽግና ምስተቐየረ ድማ እቲ ፖለቲካዊ ፍትሕ ወግዓዊ ኮይኑ።

በዚ ድማ ብልጽግና ገዛኢ ሰልፊ ኮይኑ ህወሓት ከኣ ከም ተቓዋሚ ሰልፊ ኣንጻር እቲ ብዶር ኣብዪ ዝምራሕ ብልጽግና ደው ኢሉ።

ኣብ መጋቢት 2020 ሃገራዊ ቦርድ ምርጫ ነቲ ኣብ ወርሒ ነሓሰ ናይቲ ዓመት ክካየድ ተወጢኑ ዝነበረ ሃገራዊ ምርጫ ኢትዮጵያ ብሰንኪ ለበዳ ኮሮናቫይረስ ከም ዝተናውሐ ድሕሪ ምግላጹ ህወሓት ነቲ ለበዳ ብዝከላኸል ኣገባብ ክካየድ ይኽእል ዩ ዝብል ምጉት ብምልዓል ነቲ ምንዋሕ ኣይተቐበሎን።

እቲ ኣብ ወርሒ መስከረም ናይቲ ዓመት ዕድመ ስልጣኑ ከብቅዕ ዝነበሮ ቤት ምኽሪ ፈደረሽን ንውሳነ ኮሚሽን ምርጫ ብምርዓም ዕድመ ስልጣን ፈደራላውን ክልላውን መንግስታት ክናዋሕ ውሳነ ኣሕሊፉ።

ህወሓትን እቲ ንሱ ዝመርሖ ክልላዊ መንግስቲ ትግራይን ብወገኖም እቲ ውሳነ ዘይሕገመንግስታዊን ዘይሕጋውን ብምባል ንውሳነ ናይቲ ቤትምኽሪ ነጺግዎ።

ነቲ ብቀዳማይ ሚኒስተር ኣብዪ ዝምራሕ ፈደራላዊ መንግስቲን ክልቲኡ ባይቶታትን ኣፍልጦ ከም ዘይህቦም ውን ኣፍሊጡ።

እቲ ውሳነ ቅድሚ ምሕላፉ ውን እታ ኣፈጉባኤ ናይቲ ቤት ምኽሪ ዝነበረትን ኣባል ፈጻሚ ስራሕ ህወሓትን ዝነበረት ወሮ ኬርያ ኢብራሂም እቲ ውሳነ ከይሓለፈ እንከሎ ተቓውሞኣ ንምግላጽ ኣብ ወርሒ ሰነ 2020 ብፍቓዳ ካብ መዝነታ ወሪዳ።

ባይቶ ወከልቲ ህዝቢ ንውሳነ ሃገራዊ ቦርድ ምርጫን ቤት ምኽሪ ፈደረሽንን ድሕሪ ምጽዳቑ ኸኣ ባይቶ ክልል ትግራይ ናይ ባዕሉ ምርጫ ከካይድ ብ12 ሰነ 2020 ወሲኑ።

ሃገራዊ ቦርድ ምርጫ ኢትዮጵያ ነቲ ክልላዊ ምርጫ ከካይዶ ኳ ብወገን ትግራይ ጠለብ ቀሪቡሉ እንተነበረ ስለዝነጸጎ ቤት ምኽሪ ክልል ትግራይ ናይ ባዕሉ ኮሚሽን ምርጫ ከቕውም ተገዲዱ።

ብ9 መስከረም 2020 ድማ ምሉእ ብምሉእ ህወሓት ዝተዓወተሉ ክልላዊ ምርጫ ተኻይዱ።

ድሕሪ ዚ ክልቲኦም ወገናት ኣፍልጦ ተነፋፊጎም ኣብ ናይ ቃላት ውግእ ኣትዮም።

እቲ ዝነበረ ወጥርን ምትፍናንን እናገደደ ድሕሪ ምምጽኡ ድማ ተኽእሎ ኵናት እናዓበየ መጺኡ።

ብወገን ህወሓት ዝርርብ ክካየድ እንተኾይኑ ቀዳማይ ሚኒስተር ኣብዪ መሰጋገሪ መንግስቲ ክምስርት ናይ ፖለቲካ እሱራት ክፈትሕን ሃገራዊ መድረኽ ዘተ ክፍጠርን ዝብል ቅድመ ኵነት ቀሪቡ።

እንተኾነ ግን እቲ እናኸረረ ዝመጸ ምትፍናንን ወጥሪን ኣብ መጀመርታ ወርሒ ሕዳር 2020 ናብ ቅሉዕን ሰፊሕን ኲናት ኣምሪሑ ኣብቲ ክልል ከቢድ ቅልውላዉ ፈጢሩ ይርከብ።

ስድራ ውሩይ ድምጻዊ ሃጫሉ ሁንዴሳ በቲ ንቕትለት ሃጫሉ ኣመልኪቱ ዝግብር ዘሎ መርመራን ናይ ቤት ፍርዲ ኣካይዳን ዘለዎም ርኢቶ ኣካፊሎሙና ኣለዉ።

ንእሽተይ ሓዉ ንድምጻዊ ሃጫሉ ሁንዴሳ ሲሳይ ሁንዴሳ ምስ ቢቢሲ ኣብ ዝገበሮ ቃለ መሕተት ንትሽዓተ ወርሒ ከይተዛረብና ስቅ ኢልና ዝጸናሕናሉ ዝኾነ ኣካል ካብ ሞት ሃጫሉ ፖሎቲካዊ መኽሰብ ንኸይረክብ ኢልና ኢና ኢሉ።

ምስ ሞት ድምጻዊ ሃጫሉ ሁንዴሳ ተተሓሒዙ ዝግበር ዘሎ መርመራን ኣካይዳ ናይቲ ቤት ፍርድን ኣመልኪቱ ኸኣ ፖሎቲካዊ ጸወታ ዮም ዝጻወቱ ዘለዉ እዚ ኩልና ስድራ ንፈልጦ ኢና ኢሉ።

ኣብዚ ትሽዓተ ኣዋርሕ ወሲዱ ዘሎ መስርሕ ፍርዲ ናብ መጋባእያ ከይኣትዉ ምኽልካልን ካልእ ስጉምትታትን ኣብ ልዕሊ እቲ ስድራ ክውሰዱ ምጽንሖም ሲሳይ ይሕብር።

ንመስርሕ ፍርድን ክስን ዝካታተልዎ ዘለዉ ላዕለዋይ ቤት ፍርዲ ፌዴራልን ኣኽባሪ ሕግን ብወገኖም እቲ መስርሕ ፍርዲ ንሕገ መንግስቲ እታ ሃገር ተኸቲሉ ይካየድ ምህላዉ ዮም ዝገልጹ።

ድምጻዊ ሃጫሉ ሁንዴሳ ብኣቆጻጽራ ግእዝ 22 ሰነ 2012 ኣብ ኣዲስ ኣበባ ኣብ መኪንኡ እዩ ተቐቲሉ።

በቲ ቕትለት ዝተጠርጠሩ ኣርባዕተ ሰባት ክሲ ተመስሪትዎም ጉዳዮም ብቤት ፍርዲ ይረአ ኣሎ።

ካብቶም ተኸሲሶም ዝነበሩ ራብዓይቲ ተኸሳሲት ላምሮት ከማል ኮይና ብነጻ ክትፍኖ ሳልሳይ ተኸሳሲ ኣብዲ ኣለማየሁ ከኣ ብ10 ሽሕ ብር ዋሕስ ክፍታሕ ቤትፍርዲ ወሲኑ እዩ።

ቀዳማይ ተኸሳሲ ጥላሁን ያሚ ብቐጥታ ቅትለት ሃጫሉ ሁንዴሳ ምፍጻሙ ዘረጋግጽ ብቑዕ ናይ ሰብ ኮነ ናይ ሰነድ መርትዖ ስለዘይተረኽበ ክሱስ ነቲ ክሲ ክኸላኸል ቤትፍርዲ ምውሳኑ ይዝከር።

ኣብቲ መዝገብ ካልኣይ ተኸሳሲ ዝኾነ ከበደ ገመቹ ምስ ቀዳማይ ተኸሳሲ ጥላሁን ያሚ ብምዃን ነቲ መቕተልቲ ብምፍጻሙ ክከላኸል ተወሲኑ እዩ።

እንተኾነ ግና ከበደ ገመቹ ምስ ቀዳማይ ተኸሳሲ ጥላሁን ያሚ ጉድኣት ኣውሪድና ንስረቆ ብምባል ዝምታ ንምፍጻም ብምስምማዕ ሓቢሩ ምኻዱ ከም ዝተረጋገጸ ተሓቢሩ እዩ።

ስለዚ ነቲ ተግባር ተዳልዩ ከምዘይፈጸሞ ብምግላጽ እቲ ጉዳይ ብገበናዊ ሕጊ 1996 ዓንቀጽ 540 ክረአ ብይን ተዋሂቡ።

ሳልሳይ ተኸሳሲ ኣብዲ ኣለማየሁ ኣብ ቅትለት ሃጫሉ ብቐጥታ ከም ዝተሳተፈ ዘረጋግጽ መርትዖ ኣይተረኸቦን እንተኸነ ግና ነቲ ቕትለት ርእይዎ ክንሱ ንፖሊስ ዘይምሕባሩ ናይ ዋሕስ መሰሉ ተሓልዩ ካብ ደገ ጉዳዩ ክከታተል ቤትፍርዲ ወሲኑ ኣሎ።

ሓዉ ንሃጫሉ ሲሳይ ኩሉ ስድራ እቲ ቕትለት ብሳልሳይን ዘይሻራውን ዝኾነ ኣካል ክምርመር ድሌት ከምዝነበሮም እዩ ዝሕብር።

እንተኾነ ነዚ ሓሳቦም እዚ ከቕርብሉ ዝኽእሉ መገዲ ኩሉ ተዓጽይዎም ምንባሩ ንቢቢሲ ሓቢሩ።

ውሃቢ ቃል ላዕለዋይ ኣኽባሪ ሕጊ ኣቶ ኣወል ሱልጣን ነቲ ስድራ ሃጫሉ ዘቕረብዎ ቅሬታ ክምልስ እንከሎ ካብ ፖሊስን ኣኽባሪ ሕግን ንላዕሊ ዘይሻራዊ ኮይኑ ነዚ ቕትለት ክርኢ ዝኽእል ካልእ ኣካል ከምዘየለ እዩ ዝገልጽ።

ልዕሊ ዓቕሚ እዞም ኣካላት ዝኾነ ነገር ምስ ዘጋጥም ንፈተውቲ ሃገራት ጸዊዕካ ሓገዘን ከበርክታ ዝግብረሉ ኣጋጣሚ ከምዘሎ ዝሕብር ውሃቢ ቃል ላዕለዋይ ኣኽባሪ ሕጊ ኣቶ ኣወል ሱልጣን ምስ ቕትለት ሃጫሉ ተታሓሒዙ ዝግብር ዘሎ መርመራን መስርሕ ቤት ፍርድን ግና ሓገዝ ዘሕትት ኣይኮነን ኢሉ።

ንሱ ወሲኹ ስድራ ሃጫሉ ከምዚ ዓይነት ሕቶ ምልዓሎም ጌጋ ዘይክኸውን ይኽእል እዩ እኳ እንተበለ ተግባራዊ ክኸውን ዘፍቅድ ሕጊ ግን ከምዘየለ የረድእ።

ብዛዕባ ቕትለት ሃጫሉ ዝተገበረ መርመራ ፍልይ ብዝበለ መልክዕ ቅልጡፉን ተሪርን ምንባሩ ዝሕብር ኣቶ ኣወል ሱልጣን ኣብ መስርሕ መርመራ ስድራ ሃጫሉ ዝርከብዎም የድልዩ እዮም ዝተብሃሉ ዘሳተፈ ምንባሩ ጠቂሱ።

ኣብ መስርሕ እቲ ፍርድን መርመራን ምስ ስድራ ሃጫሉ ጽቡቕ ዝኾነ ርከብ እዩ ነይርና ኢሉ።

እቲ መስርሕ መርመራ ተሪር ምንባሩ ንኸረድእ ኸኣ ካብ ፖሊስ ኣዲስ ኣበባ ኣብ መርመራ ገበን ልዑል ብቕዓት ዘለዎም ከምኡ ውን ካብ ላዕላዋይ ኣኽባሪ ሕጊ ኸኣ ዳይረክተራት መርመራ ገበን ዝርከብዎም ካብ ኩሉ ዝተዋጽኡ መርመርቲ ዘሳተፈ ምንባሩ ሓቢሩ።

ምስ ሃጫሉ ኣብ ሓደ ገዛ ዝነብር ዝነበረ ሓዉ ንሃጫሉ ሲሳይ ሃጫሉ ዝተቐተለሉ ምሸት ብፖሊስ ተኣሲሩ ኣብ ቤት ማእሰርቲ ከምዝሓደረን ንግሆ ከምዝፈትሕዎን ንቢቢሲ ገሊጹ።

ምስ ተፈተሐ ኣብታ ሓዉ ዝተቐተለላ ምሸት እንታይ ከምዝተፈጸመን እንታይ ከምዝረኣየን ዝሓተቶ ኣካል ከምዘየለ ብምሕባር እቲ መስርሕ መርመራ ንስድራ ሃጫሉ ዘሳተፈ ከምዘይነበረ ከምኡ ውን ስድራ ሃጫሉ ጉቡእ ዝኾነ መስርሕ መርመራ ተኻይዱ ኢሉ ከምዘይኣምን ገሊጹ።

ንኣብነት እኹል ምርትዖታት ዘለዎን ሃጫሉ ምስ ሰብ መራኸቢ ዝጥቐመላ ተሌፎኑ ኣብ ኢድ መርመርቲ እያ ዘላ ኤግዚቢት ተታሒዙ ዝነበረ እዩ ኢሎም ኣብ ዝመለሱልና 480 ሽሕ ብርን ከም ቅያር ዝጥቀመላ ዝነበረ ቴሎፎንን መሊሶሙልና እዮም።

እንተኾነ እታ እኹል ሰነድ ዘለዋ ቴሌፎንን ከምኡ ውን ሽጉጥ ናይ ሃጫሉ ኣብ ኢዶም እዩ ዘሎ እታ ቴሌፎን ብዘይምኽንያት ኣይኮኑን ዘይመለሱልና ኢልና ኢና ንሓስብ ይብል ሲሳይ።

ስድራ ሃጫሉ ኣብቲ ተቐቲልዎ ዝተብሃለ ቦታ ምቕታሉ ከምዘጠራጥሮምን ሕጂ ብዘሎ ኩነታት ፍትሒ ክንረክብ ኢና ኢልና ኣይንሓስብን ኢና ዝብል ግምት ከምዘለዎም ሲሳይ ይሕብር።

ውሃቢ ቃል ላዕለዋይ ኣኽባሪ ሕጊ ኣቶ ኣወል ሱልጣን ብወገኑ ቴሌፎን ሽጉጥን ናይ ሃጫሉን ከምኡ ውን ኣብታ መኪና ዝነበረ ኩሉ ዓይነት ንብረት እኹል መርመራ ከምዝተገበረሉ እዩ ዝገልጽ።

ብዛዕባ እቲ ስደራ ኣይተመለሰልናን ዝብልዎ ዘለዉ ንብረት ኸኣ ብጀካ እቲ ቤት ፍርዲ ኣብ መስርሕ ክርክር ኣድላዪ እዩ ዝበሎ ንብረት ዝተረፈ ኩሉ ንስደራ ከምዝተረከበ ገሊጹ።

ሓዉ ንሃጫሉ ሲሳይ ንቢቢሲ ከምዝሓበሮ ንዓና ተስፋ ዘቑረጸና ነገር ንጽባሓይቱ ንዓኣ ራብዓይቲ ተኸሳሲት ላምሮት ከማል ምኽሳስ ኣይድልይን እዩ እቲ ትፈልጦ ነገር እንተነጊራትና ክትፍታሕ ትኽእል እያ ተባሂሉ መግልጺ ምስ ተውሃበ ዩ ይብል።

ሲሳይ ራብዓይቲ ተኸሳሲት ምስ ቕትለት ሃጫሉ ምትሕሓዝ ኣለዋ ኢሉ ከምዝኣምን እዩ ዝገልጽ።

እንተኾነ ንሳ ከይትሕተት ዝኾነ ተዋስኦ ክስራሕ ጸኒሑ ዩ ይውስኽ።

እዚ መስርሕ ተዋስኦ እዩ ብድኹማት ሰባት ዝተጻሓፈ ተዋስኦ ድኹማት ሰባት ዝዋስእዎ ድራማ ኣይኮነንዶ ንሕና ሓውና ዝተጎድኣና ዝኾነ ብማዕዶ ኮይኑ ዝዕዘብ ውን ዝንዕቆ ድራማ እዩ ይብል ሲሳይ።

ሕጂ ዝኽየድ ዘሎ መስርሕ ፍርዲ ኬድካ ኬድካ ናብቲ ቀዳማይ ተከሳሲ ንኽትጥቕለል እዩ ዝግበር ዘሎ ስድራ ብምልኡ ቤት ፍርዲ ዘይሻራዊ ኮይኑ ነቲ መስርሕ ይፍጽሞ ኣሎ ኢሎም ከምዘይኣምኑ ድሕሪ ምግላጽ ሰብ ሓቂ ከይሓትት ንኽፈርሕ ንድሕሪት ንኽምለስ ብዙሕ ነገር ተገይሩ እዩ ኢሉ።

ሰብ ዓይኑ እናረኣየ ድራማ ካብ ዝስርሓሉ ገዲፍናዮ ኣለና ኢሎም ነቲ መስርሕ እንተዝገድፍዎ ምሓሸ ዝብል ሲሳይ ቤት ፍርዲ ካብዚ ጉዳይ ኢዱ የልዕል ኢሉ።

እዚ ክብል እንከለኹ ምሉእ ንምሉእ ነቲ ጉዳይ ገዲፍዎ ይውጻእ ዘይኮነስ ካብዚ ዝካየድ ዘሎ ፖሎቲካዊ ጸወታ ይተኣለ እቲ መርመራ ዘይሻራዊ ብዝኾነ ኣካል ምስ ተመርመረ ቤት ፍርዲ ኸኣ ሻራ ከይሓዘ ይርኣየልና ኢና ንብል ዘለና ብምባል መብርሂ ሂቡ።

ውሃቢ ቃል ላዕለዋይ ኣኽባሪ ሕጊ ኣቶ ኣወል ሱልጣን ካልኣይን ሳልሳይን ተኸሰስቲ ነብሶም ክከላኸሉ ዝተብሃለሉ ሕጂ ውን እቲ መስርሕ ፍርዲ ስለዘይተወደአ ምስ ተወደአ ይግባይ ዝሕተቶ እንተኾይኑ ክግበር ከምዝከኣል ኣብሪሁ።

ራብዓይቲ ተኸሳሲት ብነጻ ምስንባታ ኣብ ዝምልከት ኸኣ ኣኽባሪ ሕጊ ናብ ላዕለዋይ ቤት ፍርዲ ይግባይ ኢሉ ቆጸራ ተዋሂብዎ ከምዘሎ እዩ ዝገልጽ።

እቲ ትፈታሕ ዝብል ብላዕለዋይ ቤት ፍርዲ ዝተውሃበ ውሳነ ከምዝጸንሕ ተገይሩ ሕጂ ውን ራብዓይቲ ተኸሳሲት ኣብ ትሕቲ ቀይዲ ከምእትርከብ ውሃቢ ቃል ላዕለዋይ ኣኽባሪ ሕጊ ኣቶ ኣወል ሱልጣን ይሕብር።

ራብዓይቲ ተኸሳሲት ብዛዕባ እቲ ቕትለት ትፈልጦ ነገር እንተሓቢራ ንሳ ኣብ ልዕሊ እቶም ቐንዲ ገበን ዝፈጸሙ ከም ምስክር ኮይና ክትቐርብ ልሙድ ምኳኑን ዓቓቢ ሕጊ ውን ነዚ ምርኩስ ብምግባር ነቲ መግለጺ ከምዝሃበ ኣቶ ኣወል ሱልጣን ይሕብር።

ኣቶ ኣወል ሱልጣን እንተኾነ ኣብ መስርሕ መርመራ ንሳ ኣብቲ ቕትለት ኢድ ከምዘለዋ ዘርኢ መርትዖ ስለዝረኸብና ተኸሳሲት ገይርና ናብ ቤት ፍርዲ ኣቐሪብናያ ኢና ይብል።

ካብዚ ብምብጋስ ኣኽባሪ ሕጊ ንሳ ንኽይትኽሰስ ዝገበሮ ነገር ከምዘየለ ኣቶ ኣወል ሱልጣን ይጠቅስ።

ኣብዚ ጸብጻብ ንላምሮት ከማል ወይ ውን ጠበቓኣ ዘለዎም ሓሳብ ንምምላእ ዝገበርናዮ ጻዕሪ ኣይሰመረልናን እንተኾነ ኣብ ዝኾነ ግዜ መልሶም ንምቅላሕ ድልዋት ኢና።

እንተኾነ እቲ ሓገዝ ወተሃደራዊ ከም ዘይከውን ኣነጺሩ።

ጆ ባይደን ካብቲ ኣመሪካ ኣብ 2001 ኣብ ልዕሊ ጣሊባን ደብዳብ ከተካይድ ትእዛዝ ዝተዋህሉ ዋይት ሃውስ ኮይኑ እቲ ኣመሪካ ንነዊሕ ግዜ ከተካይዶ ዝጸንሐት ኵናት ከብቅዕ ዩ ከብል ተዛሪቡ።

ሰብ መዚ ኣመሪካ ምውጻእ ሰራዊት ኣመሪካ ካብ ኣፍጋኒስታን ምስቲ ኣብ ልዕሊ ትሬድ ሴንተርን ቤት ጽሕፈት ምክልኻል ኣመሪካ ፔንታጎን ኣብ 11 መስከረም 2001 መጥቃዕቲ ዝተፈጸመሉ ዕለት ንክሳነ ሰራዊት ኣመሪካ ካብ ኣፍጋኒስታን 11 መስከረም 2021 ከም ዝወጽእ ሓቢሮም።

ኣብ ኣፍጋኒስታን 9600 ሰራዊት ኔቶ ከም ዘለውን ካብኦም 2500 ሰራዊት ኣመሪካ ምዃኖም እዩ ዝጥቀስ።

ቁጽሪ ናይቶም ኣብ ኣፍጋኒስታን ዝተዋፈረሩ ሰራዊት ኣመሪካ ካብ ግዜ ናብ ግዜ ክብ ለጠቅ ክብል ዝጸንሐ ኮይኑ ማዕከናት ዜና ኣመሪካ ኣብ ኣፋጋኒስታን 3500 ሰራዊት ኣመሪካ ከም ዘሎ ይጠቅሳ።

ሰብ መዚ ኣመሪካን ኔቶን ግን ኣብ ኣፍጋኒስታን ዝርከብ ጣሊባን ካብ ተጻባኢ ባህሪኡ ገና ከም ዘይተቆጠበ ይሕብሩ።

ሰብ መዚ ኣፍጋኒስታን ብወገኖም እቲ ምስሓብ ሰራዊት ኣመሪካ ክሳብ ዝፍጸም ምስ ጣሊባን ሰላማዊ ዘተ ንክገብሩ ጻዕሪ ክንገብር ኢና ኢሎም።

ፕረዚደንት ኣፍጋኒስታን ኣሽራፍ ጋህኒ ብረቡዕ ምስ ፕረዚደንት ኣመሪካ ጆ ባይደን ብቴሊፎን ከም ዝተዘራረብ ብትዊትር ሓቢሩ ኣሎ።

ንሱ ኣመሪካ ካብ ኣፍጋኒስታን ክትወጽእ ንዝወሰደቶ ውሳነ ነኽብሮ ኢና ልሙጽ ዝኾነ ምርኽካብ ንክህሉ ኸኣ ምስ መሻርክትና ኣመሪካ ብሓባር ክንሰርሕ ኢና ኢሉ።

ፕረዚደንት ኣሽራፍ ጋህኒ ብምስዓብ ሰራዊት ኣፍጋኒስታን ንህዝቡን ሃገሩን ንክኸላኸል እኹል ዓቕሚ ኣለዎ ክብል ኣብ ትዊተር ጽሒፉ።

ጆ ባይደን ነቲ ሰራዊት ኣመሪካ ኣብ ኣፍጋኒስታን ዘካይዶ ዘሎ ኵናት ብፕረዚደንትነት ዝመርሐ ራብዓይ ፕረዚደንት ኣመሪካ እዩ።

ንሱ ኣብ ኣፍጋኒስታን ዘለና ህላወን ከነናውሖ ወይ ከነስፍሖ ኣይንኽእል ኢሉ።

ፕረዚደንት ጆ ባይደን ብምስዓብ ኣብ ኣፍጋኒስታን ወተሃደራዊ ህላወ ድኣሉ ዘይህልወና ምብር ምስ ኣፍጋኒስታን ዝህሉ ዲፕሎማስያዊ ርክባትን እንህቦ ሰብኣዊ ሓገዛትን ክቅጽል እዩ ብወተሃደራዊ ግን ኣይኮነን ኢሉ።

ጆ ባይደን ን300 ሽሕ ሰራሕተኛታት ኣፍጋኒስታን ዝውሃብ ሓገዛት ከም ዝቅጽል ውን ተመባጺዑ።

ቅድሚ 20 ዓመታት ኣብ ልዕሊ ኣመሪካ ዘሰንብድ ግበረ ሽበራዊ መጥቃዕቲ ስለ ዝተፈጸመ ኢና ናብ ኣፍጋኒስታን ሰራዊት ኣዋፊርና ድሕሪ ምባል ክሳብ 2021 ንምንታይ ኣብኡ ጸኒሕና ግን ምኽንያታዊ ኣይኮነን ኢሉ።

ባይደን ብምስዓብ ኣመሪካ ቅድሚ 20 ዓመታት ክትጥቃዕ እንከላ ዘይተወለዱ ወይ ውን ህጻናት ብምንባሮም ዘይዝክርዎ ዮም ሕጂ ሰራዊት ኮይኖም ኣብ ኣፍጋኒስታን ተዋፊሮም ዘለዉ ብምባል ንንውሓት ናይቲ ኵናት ኣረዲኡ።

ፕረዚደንት ጆ ባይደን ረቡዕ ኣማስይኡ ኣብ ኣፍጋኒስታን ናይ ዝሞቱ 2488 ሰራዊት ኣመሪካ ተቐቢሮምሉ ናብ ዘለዉ ሃገራዊ መቓብር ኣርሊንግተን ምብጻሕ ኣካይዱ ነይሩ።

ጆ ባይደን ነቲ ፕረዚደንት ኣመሪካ ነበር ዶናልድ ትራምፕ 1 ግንቢት 2021 ሰራዊት ኣመሪካ ካብ ኣፍጋኒስታን ጠቅሊሉ ክወጽእ ዝኣተዎ ውዕል ኣናዊሕዎ እዩ።

እቲ ኣብ ዝሓለፈ ዓመት ኣብ ወርሒ ለካቲት ዝተበጽሐ ስምምዕ ጣሊባን ዝኣተዎ ቃል እንተኣተግቢሩ ኣልቃዒዳ ይኹኑ ካልእ ዕጡቓት ናብ ኣፍጋኒስታን ከይኣትዉ እንተገይሩን ምስ መንግስቲ ኣፍጋኒስታን ዘተ ውዕል ሰላማ እንተቀጺሉን ኩሎም ኣብ ኣፍጋኒስታን ተዋፊሮም ዘለዉ ሰራዊት ኔቶ ኣብ ውሽጢ 14 ኣዋርሕ ካብ ኣፍጋኒስታን ክወጽኡ ዘገድድ ነጥቢ ኣለዎ።

ሰራዊት ጣሊባን ብመሰረት እቲ ስምምዕ ኣብ ልዕሊ ኣብ ኣፍጋኒስታን ዝርከቡ ሰራዊት ባዕዲ መጥቃዕቲ እኳ እንተኣቋረጾ ምስ መንግስቲ ኣፍጋኒስታን ዘካይዶ ዝነበረ ኵናት ግን ኣየቋረጾን።

ጣሊባን ኣብ ዝሓለፈ ወርሒ እቶም ሰራዊት ባዕዲ ክሳብ ጠቕሊሎም ዝወጽኡ ኣብ ልዕሊኦም ዝገብሮ መጥቃዕቲታት ከም ዘየቋርጾ ኣፈራሪሑ ነይሩ።

ላዕለዋይ ሓላፊ ሃገራዊ ዕርቂ ኣፍጋኒስታን ዓብዱላህ ዓብዱላህ ንውጥን ምውጻእ ሰራዊት ኣመሪካ ኣመልኪቱ ብረቡዕ ምስ ሮይተርስ ኣብ ዝገበሮ ቃለ መሕተት ኣብ ኣፍጋኒስታን ኣብ ዝተኻደ ኵናት ሰዓሪ የብሉን።

እዚ ጣሊባን ውን ክግንዘብዎ ኣለዎም ኢሉ።

ኣብ መላእ ኣፍጋኒስታን ዝርከቡ ብዙሓት ኣፍጋናውያን ሰራዊት ኣመሪካ ካብታ ሃገር ክወጽእ ዝተዋህበ ውሳነ ከም ዘሰንበዶም ንራድዮ ቢቢሲ ኣፍጋን ሓቢሮም።

ሮእሳኒ ኡስማኖ ኣብቲ ምስ ኢራን ዝዳወብ ዞባ ሄራት ናይ ኣፍጋኒስታን እትነብር ኣፍጋናዊት ኮይና ሰራዊት ኣመሪካ ካብ ኣፍጋኒስታን ክወጽእ ዘፍቅድን ዝምችእን ኩነታት ኣይኮነን ዘሎ ኢላ።

ብምስዓብ ማሕበረሰብ ዓለም እቲ ክገብርዎ ዝግብኦም ዕማም ገና ኣይዛዘሙን ዘለዉ ጣሊባን ስልጣን ክማቐል ኣብ ዝርርብ እዩ ዘሎ ድሕሪ ምባል ንሕና ብፍላይ ደቂ ኣንስትዮ ነቲ ኣብ ዝሓለፈ 20 ዓመታት ዝሓፈስናዩ ዓወታት ክንከስሮ ንኽእል ኢና።

ናብቲ ቅድሚ 20 ዓመታት ዝነበረ ዝሓለፈ ጸላም ከይንምለስ ገለ ውሕስነት ክህሉ ኣለዎ ኢላ።

መሓመድ ኣስካረ ነባሪ ኣብ ሰሜን ኣፍጋኒስታን እትርከብ ከተማ ማዛር ኢ ሻሪፍ ዩ።

ሰራዊት ኣመሪካ ካብ ኣፍጋኒስታን ክወጽእ እንተኾይኑ ብመደብ ክኸውን ኣለዎ እንተዘይኮይኑ ግን ኣፍጋኒስታን ናብ ዝኸፈአ ኵናት ሓድሕድ ከተምርሕ ትኽእል እያ ይብል።

ኣብ ዞባ ሰሜን ባግላን ዝነብር ወያር ብወገኑ ሰራዊት ኣመሪካን ምስ ጣሊባን ኣብ ሓደ ስምምዕ ምስ ተበጽሐ ዩ ክወጽእ ዝግበኦ እንተዘይኮይኑ ግን እቲ ብሕጂ ኣብ ኣፋጋኒስታን ክውላዕ ዝኽእል ኵናት ካብ ኣፍጋኒስታን ሓሊፉ ንመላእ ዓለም ዝጸሉ ክኸውን ይኽእል እዩ ኢሉ።

ሶማሊላንድን ታይዋንን ውሑዳት መሓዙት ሃገራት ዘለወን ክልተ ኣዕሩኽ ግዝኣታት እየን።

ታይዋንን ሶማሊላንድን ዋላ ውን ዓለምለኻዊ ኣፍልጦ ኣይርከባ ብሓበን ንገዛእ ርእሰን ሉእላውያን ሃገራት ኢለን ዝጽውዓ የን።

ኣብዚ ሕጂ እዋን ከኣ ክልቲአን ዝምድንአን የደልድላ ኣለዋ።

ኣብ ርእሰ ከተማ ሶማሊላንድ ሃርጌሳ ቤት ጽሕፈት ዲፕሎማሲያዊ ልኡኽ ታይዋን ኣሎ።

ኣብ ጠረጴዛ እዚ ቤት ጽሕፈት ከኣ ቀይሕ ጻዕዳን ሰማያውን ሕብርታት ዘለዎ ባንዴራ ታይዋንን ሃሳስ ሰማያዊ ባንዴራ ሶማሊላንድን ፊት ንፊት ተቐሚጦም ይርኣይ።

ገለ ሃገራት ንርክብ እዘን ሉእላውነተን ዝኣወጃ ግዝኣታት ብጥርጣረ ዝርእየኦ ኳ እንተኸና ሕርቃን ቻይናን ሶማሊያን ግን ብቐሊሉ ዝግለጽ ኣይኮነን።

ርግጽ ዩ ክልቲአን ዓለምለኻዊ ኣፍልጦ ኣይረኸባን ክልቲአን ግን ዓበይቲ ጎረባብቲ ኣለውአን።

ሶማሊያን ቻይናን ዓበይቲ ጎረባብቲ ሃገራት እዘን ንኣሽቱ ግዝኣታት የን።

ኣብ ዝሓለፈ ዓመት ሶማሊያ ታይዋይን ንሶማሊላንድ ትመሓዛያ ኣላ ብዝብል ቑጥዕኣ ገሊጻ ነይራ።

ሰብ መዚ ቻይና ከኣ ናብ ሶማሊላንድ ብምኻድ ምስ ታይዋን ዘለኪ ዝምድና ብተኺ ኢሎምዋ።

ቻይና ታይዋን ምስ ሶማሊላንድ ትፈጥሮ ዘላ ዝምድና ነቲ ብሓደ ቅናት ሓደ መገዲ ሮድ ኤንድ ቤልት ኢኒሼቲቭ ዝፍለጥ ፕሮጀክታ ክዕንቅፎ ዩ ዝብል ስግኣት ኣለዋ።

ቻይና በዚ ፕሮጀክት ኣቢላ ኣብ መላእ ኤስያ ማእከላይ ምብራቕን ኣፍሪቃን ዘተኣሳስር መስመራት ንግዲ ባሕርን መሬትን ክትፈጥር ትህቅን።

ንወደብ በርበራ ስትራቴጂካዊት ትሕዝቶ ዝኾነት ሶማሊላንድ ነዚ ቻይና ብሓይሊ ባሕሪ ኣብ ምብራቓዊ ገምገም ኣፍሪቃ ንምዝርጋሕ ትሓስቦ ዘላ ፕሮጀክት ክዕንቅፎ ተኽእሎ ኣለዎ።

ቻይና ንርክብ ሶማሊላንድን ታይዋን ብዓይኒ ጥርጣረ ምርኣያ ቁሩብ ዝተጋነነ ዩ ምኽንያቱ ካብ ካልኦት ሃገራት ብዝተፈለየ ኣብ ጅቡቲ ወተሃደራዊ መዓስከር ዘቖመት ፈላመይቲ ሃገር ያ።

ታይዋን ኣብዚ ዞባ ክህልዋ ንእትደልዮ ተራ ሶማሊላንድ ከም መእተዊ እግሪ ገይራ ትርእያ።

ታይዋን ኣብ ምብራቕ ኣፍሪቃ ንክትመጽእ ሶማሊላንድ ኣፍደገ ያ ይብል ወኪል ታይዋን ኣብ ሶማሊላንድ ኣሌን ቼንህዋ ሉ።

ኣብ ጎኑ ስእሊ ፕሬዝደንቱ ጻይ ኢንግ ዊን ኣሎ።

ኣብዚ ኮይነ ንኬንያን ኢትዮጵያን ሓዊሱ ኣብ ምብራቕ ኣፍሪቃ ንዘለዋ ዓሰርተ ሃገራት ይውክል ይብል።

ሶማሊላንድ ሓንቲ ካብተን ኣብ ኣፍሪቃ ምስ ታይዋን ሙሉእ ዲፕሎማሲያዊ ርክብ ዘለወን ክልተ ሃገራት ኣፍሪቃ እያ።

እታ ናይ መጀመርታ ንኡሽቶ ሃገር ኢስዋቲኒ ኮይና ብ1986 ዓ ም እያ ክልትኣዊ ዝምድና ሃኒጻ።

ዝምድና ታይዋንን ሶማሊላንድን ሓበራዊ ረብሓ ዘረጋግጽ ዩ ዝብል ሉ ታይዋን ብሕርሻ ቴክኖሎጂ ትምህርቲ ጥዕናን ጸዓትን ሓገዝ ከም እትገብረላ ሓቢሩ።

ሶማሊላንድ ከኣ ንምህርቲ ዓሳ ተፈጥሮኣዊ ጸጋታትን ቱሪዝምን ስትራቴጂካዊት ከባቢ እያ።

ሶማሊላንድ ንታይዋን ዓቢ ሓው እያ ትብላ ዝበለ ልኡኽ ታይዋን ሉ ኣነ ግን እቲ ዝምድናና ናይ ምትሕብባርን ምትሕግጋዝን ክብሃል እየ ዝመርጽ።

ኩል ግዜ ከኣ ኣብ ጎኒ ሶማሊላንድ ምዃንና ከረጋግጽ እፈቱ ኢሉ።

ወሲኹ ናጽነትና ዝኣወጅና ስለ ዝኾንና ሕጂ ሉእላውነት ዘይኮነ ዓለምለኻዊ ኣፍልጦ ኢና ንጠልብ።

ክልቲኤና ተመሳሳሊ ሕቶ ዩ ዘለና ይብል።

እንተኾነ ክልቲአን ብዝፈጥርኦ ዘለዋ ዝምድና ሕጉሳት ዘይኮኑ ሶማሊላንዳውያን ከኣ ኣለው።

ክልተ ዕርቃኖም ዘለው ሰባት ንሓድሕዶም ክተሓጋገዙ ኣይክእሉን ይብል ነጋዳይ እስማዒል መሓመድ።

ወሲኹ ካብታ ንኡሽቶ ታይዋን ንላዕሊ ሓይሊ ዘለዋ ቻይና ኢና ንደሊ እውን ኢሉ።

ነጋዲት ሙና ዓደን ውን ተመሳሳሊ ስግኣት ኣለዋ።

ሶማሊላንዳውያን ዝዓበዱ ይመስሉ።

በቲ ክልቲአን ዝፈጥርኦ ዘለዋ ዝምድና ሶማሊላንድ እንድሕር ዘይተመርዒኽና ነቲ ካልእ ንምርዓዎ ብዝብል ምትህልላኽ ትኹረት ቻይና ክትስሕብ ትደሊ ዘላ ይመስል።

እዚ ኸኣ ቻይና ዘይትርስዖ ዓብዪ ስሕተት እዩ ትብል።

ሰብ መዚ ሶማሊላንድ ግን እዚ ብዙሕ ዘሰናብዶም ኣይኮነን።

ግዚያዊ ሚኒስትር ጉዳይ ወጻኢ ሶማሊላንድ ሊባን ዮሱፍ ዑስማን ክልቲአን ክብርታት ዴሞክራስን ናጽነትን ዝካፈላ እየን ብምባል ብርክቦም ዝስምዖ ርእሰ ተኣማንነት ይገልጽ።

ምስ ሶማሊላንድ ዝምድና ክህልዋ እትደሊ ዝኾነት ሃገር ተቐበልቲ ኢና ቻይና ሓዊሱ። ግን ድማ ብምኽንያት ቻይና ንታይዋን ኣይንገድፋን ኢሉ።

ሚስተር ዑስማን ንሶማሊላንድ ዓብዪ ባህጊ ኣለዎ።

ኣብ ምብራቕ ኣፍሪቃ ዕውት ታሪኽ ዘለና ታይዋን ክንከውን ንኽእል ኢና ኣብ ታይዋን ዘሎ ልምዓት ከኣ ኣብዚ ክንደግሞ ኢና ይብል።

ከም ቱርኪ ኢትዮጵያ ጅቡቲ ሕብረት ኤውሮጳ ብሪጣኒያን ሕቡራት ኢመራት ዓረብን ዝበላ ብርክት ዝበላ ሃገራት ኣብ ርእሰ ከተማ ሶማሊላንድ ሃርጌሳ ቤት ጽሕፈት ይኸፍታ ምህላወን ይዛረብ።

ልክዕ ከም ታይዋን ብዙሓት ወግዓዊ ዘይኮና ሃገራት ምስ ሶማሊላንድ ክልትኣዊ ዝምድና ክፈጥራ ድልየት ከም ዘለወን ኣረዲኡ።

ብ2020 ንግስና የለው ማውንቴን ኣብ ሞንጎ ግብጽን ሱዳንን ዘላ ዋንነት ዘይልዓላ መሬት ናብ ሃርጌሳ ምብጻሕ ገይሩ ኤምባሲ ንምኽፋት ተስፋ ከም ዝገብር ገሊጹ ዩ።

ሶማሊላንድ ብወገና ኣብ ወርሒ መስከረም 2020 ብመሓመድ ሓጊ ዝምራሕ ዲፕሎማሲያዊ ልኡኽ ኣብ ታይዋን ከፊታ።

ኣብዚ ይነብር ብምህላወይ ሕጉስ የ እቲ ኩነታት ኣየር ግሩም ዩ እቲ ህዝቢ ውን ኣዝዩ ስልጡን ዩ።

ካባና ብዛዕባ ኣፍሪቃ ክመሃሩ ይደልዩ ዮም።

ብዛዕባ ሶማሊላንድ እምበር ብዛዕባ ምስ ኣሸበርትን ሽፍትነት ባሕርን ሽማ ዝለዓል ሶማሊያ ኣየውግዖምን ኢሉ።

ኣነ ክሳብ ዝፈልጦ ኣብ ታይዋን ሰለስተ ሶማሊላንዳውያን ኣለና ይብል ንሱን ካልኦት ክልተ ምስኡ ዝሰርሑን።

ይኹን ምበር ኣብ ቀረባ ታይዋን ናጻ ዕድል ትምህርቲ ዝሃበቶም 20 ተመሃሮ ክመጽኡን ንግዳውን ቁጠባውን ምሕዝነተን ክሕይልን ተስፋ ይገብር።

ኣብ ሶማሊላንድ ዝርከብ ልኡኽ ታይዋን ሉ ብ2020 ንፈለማ ግዜ ናብ ኣፍሪቃ ምስ መጻእኹ ብዘጋጠመ ናይ ባህሊ ኣፈላላይ ሰንቢደ የ ይብል።

ኣብ ካልእ ቦታታት ዲፕሎማሲያዊ ልኡኽቶ ዝለመዶ ቀረባት ኳ እንተሓጸሮ እቲ ኣብ ሶማሊላንድ ዘሎ መንፈሳውነትን ቀሊል ህይወትን ግን ከም ዝፈተዎ ይዛረብ።

ኣብ መገዲ ክንቀሳቐስ ከለኹ ኩሉ ዩ ዝጥምተኒ።

ድሓር ቻይና ይብሉኒ ኣነ ኽኣ ኣይኮንኩን ካብ ታይዋን እየ ይብሎም። ሕጂ ብዛዕባ ታይዋን ክፈልጡ ጀሚሮም ኣለው።

ግን ከኣ ብዙሕ ክስርሓሉ ዝግብኦ ነገር ኣሎ።

ሓደ እዋን ኣብ ገምገም በርበራ ነይረ።

ሓንቲ ጓል ኣንስተይትን ካልኦት ካብ ሓሙሽተ ዘይበልጹን ሰባት ናባይ መጺኦም።

ቋንቋ ሶማሊ ጥራሕ እያ ትዛረብ።

ናባይ እናመላኸተት ኮቪድ 19 ኢላ ኣእውያ።

ኣነ ክኣ ኣነ ካብ ታይዋን እየ ኢለዮም ዝተረድአትኒ ግን ኣይመስለንን ኢሉ።

እዚ ርክብ ክልቲአን ዓለምለኻዊ ኣፍልጦ ክረኽባ ይሕግዘን ዶ ዝብል ርግጸኛ ምዃን ኣይክኣልን።

ይኹን ምበር ንዓሰርታት ዓመታት ንርእሰን ናጻ ሃገር ኢለን ዝጽውዓን ብኡ ዝቕጽል ነቕ ዘይብል መርገጺ ከም ዘለወን ዝዝንጋዕ ኣይኮነን።

ነቶም በታ ባቡር ተጸቒጦም ዘለዉ ኣብ ምውጻእ ዝርከቡ ሰራሕተኛታት ህይወት ኣድሕን እታ ሃገር ዓሰርተታት ብኸቢድን ፎኵስን ዝተሃረሙ ሰባት ኣውጺኦም ምህላዎም ብምግላጽ ናብቲ ዝያዳ ተጨፋሊቑ ዘሎ ባጎኒ ናይታ ባቡር ንምእታው ፈተነታት የካይዱ ምህላዎም ተገሊጹ።

እታ ሸሞንተ ተጎተትቲ ባጎንታት ዘለዋ ናይ ህዝቢ መጎዓዓዚት ባቡር ካብ ሓዲዳ ወጺኣ ምስ ሓደ ህንጻ ድሕሪ ምግጫዋ እያ ናብ ገለርያ ኣትያ።

እታ ካብ ርእሰ ከተማ ታይፐይ ናብ ራይቱንግ ትጓዓዝ ዝነበረት ባቡር ቀዳመ ሰንበትን ዓመታዊ በዓልን ከሕልፉ ዝገሹ ዝነበሩ ሰባት እያ ሒዛ ነይራ።

እታ ባቡር መሊኣ ስለዝነበረት ብዙሓት ሰባት ደው ኢሎም ይኸዱ ምንባሮም ውን ክፍለጥ ተኻኢሉ ኣሎ።

እታ ዘመናዊት ባቡር ኣብ ስዓት ክሳብ 130 ኪሎሜተር ክትጉዓዝ ትኽእል ኮይና ሓንቲ ካብ ፈጣናትን ድሕነተን ዝተሓለወን ተሃቢለን ዝግለጻ ባቡራት ህዝባውያን መጓዓዝያ እያ።

እቲ ናይ መወዳእታ ካብ ሃገራዊ ድሕነት ባርዕ ታይዋን ተዋሂቡ ዘሎ ጸብጻብ ኣብታ ባቡር 490 ሰባት ከምዝነበሩን ካብኦም 48 ከምዝሞቱን 66 ከምዝተሃሰዩን ዝገልጽ እዩ።

እቲ ጸብጻብ ብምስዓብ ካብተን ብዙሕ ዘይተሃሰያ ዝብሃላ ኣርባዕተ ተጎተትቲ ባጎኒታት 100 ሰባት ብህይወቶም ከምዝደሓኑን ኣብተን ዝያዳ ተሃስየንን ዘለዋ ባጎኒታት ግን 200 ዝኾኑ ሰባት ኣብ ውሽጢ ከምዘለዉን ንምድሓኖም ጻዕርታት ይግበር ከምዘሎን እዩ ዝገልጽ።

እቲ ሓደጋ ብኣቖጻጽራ እቲ ኸባቢ ሎሚ ሰዓት 9 ናይ ንግሆ እዩ ኣጋጢሙ።

ፕረዚደንት ታይዋን ትሳይ ኢንግ ወን ኣብ ዘውጸኦ መግለጺ ነቶም ኣብ ውሽጢ ተቓቒሮም ዘለዉ ምድሓንን ምውጻእን ቀዳምነት እንሰርዖ እዩ ኢሉ።

ማዕከናት ዜና እታ ሃገር መራሒ እታ ባቡር ካብቶም ዝሞቱ ምዃኑ ገሊጸን ኣለዋ።

እታ ባቡር ካብ ሓዲዳ ንኽንትወጽእ ምኽንያት ዝኾነ ነገር እንታይ ምዃኑ ኣብ ምጽራይ እዩ ዘሎ።

ሓንቲ ካብቶም ብህይወት ዝወጽኡ ጓል ኣንስተይቲ ንማዕከን ዜና ዩዲኤን ኣብ ዝሃበቶ ሓበሬታ ሃንደበት ከምዚ ዓቢ ምፍንጃር ዘጋጠመ ኮይኑ ተሰሚዑኒ በቲ ገልጠምጠም ኸኣ ናብ ባይታ ናይታ ባቡር ወዲቐ ብድሕሪ እዚ ነቲ ፊኒስተራ ናይታ ባቡር ሰይርና ናብ ልዕሊ እታ ባቡር ወጺእና ኢላ።

እዚ ሎሚ ኣብ ታይዋን ዘጋጠመ ሓደጋ ባቡር ኣብታ ሃገር እቲ ዝኸፈአ ሓደጋ ባቡር ኮይኑ ተመዝጊቡ ኣሎ።

ኣብ ታይዋን ኣብ 2018 ብዘጋጠመ ሓደጋ ባቡር 18 ሰባት ምሟቶም ይዝከር።

እታ ደሴታዊት ሃገር ዝኾነት ታይዋን ኣብ 1991 እውን ብሰንኪ ምግጫው ክልተ ባቡራት 30 ሰባት ክሞቱ እንከለዉ 112 ሰባት ቆሲሎም ነይሮም።

ኣብ ግብጺ ብሰንኪ ዘጋጠመ ሓደጋ ባቡር ብውሕዱ 32 ሰባት ከምዝሞቱን ልዕሊ 165 ከምዝተሃሰዩን ሰብ መዚ እታ ሃገር ሓቢሮም።

ኣብ ዞባ ሶሃግ ኣብ ጥቃ ከተማ ታህታ ቅድምን ድሕሪትን ኮይነን ዝጉዓዛ ዝነበራ ሰብ ዝጽዓና ክልተ ባቡራት ብምግጫወን እየን ሞት ኣስዒበን።

ኣብ ታ ኣብ ቅድሚት ትጉዓዝ ዝነበረት ባቡር ዘይተፈለጠ ሰብ ናይ ሓደጋ ልጓም ምስ ሓዘ እታ ብድሕሪኣ ትጉዓዝ ዝነበረት ባቡር መጺኣ ከምዝሃረመታ ሰብ መዚ መንግዲ ባቡር ግብጺ ሓቢሮም።

ፕረዚደንት ዓብደል ፈታሕ ኣል ሲሲ ነቶም ነዚ ሓደጋ እዚ ብሸለልትነት ዝፈጸሙን ሓላፍነት ዝወስድሉን ሰባት ከቢድ መቅጻዕቲ ክውሃቦም ምዃኑ ንህዝቢ ተመባጺዑ።

ዝኾነ ይኹን ነዚ ኣቐንዛዊ ሓደጋ ዘስዓበ ሰብ ብዘይ ምድንጓይን ኣፈላላይን ግቡእ መቕጻዕቱ ክወስድ እዩ ክብል ኣብ ትዊተር ጽሒፉ።

እቲ ሓደጋ ካብ ርእሰ ኸተማ ካይሮ ንሸነኽ ደቡብ 365 ኪሎ ሜተር ርሕቀት ኣብ ትርከብ ከተማ እዩ ኣጋጢሙ።

እታ ሓንቲ ባቡር ካብ ደቡባዊ ከተማ ሉዞር ናብ ወደባዊት ከተማ ኣሌክሳንድርያ ትጉዓዝ ዝነበርት ኮይና እታ ብድሕሪኣ ትስዕባ ዝነበረት ኸኣ ካብ ካይሮ ተበጊሳ ናብ ኣስዋን እያ ተምርሕ ነይራ።

እቲ ሓደጋ ምስ ኣጋጠመ ልዕሊ 70 ኣምቡላንስ ናብቲ ቦታ ተላኢኸን ነቶም በቲ ሓደጋ ዝተጎድኡ ናብ ሆስፒታል ኣብ ምብጻሕ ይነጥፋ ምንባረን ተገሊጹ።

ኣብ ማሕበራዊ ሚድያ ዝተዘርገሐ ስእሊ ባጎኒታት ናይተን ባቡር ካብ ሓዲድ ወጺኡ ተገምብዩ እንከሎ የርኢ።

ኣብ ቲ ሓደጋ ዘጋጠመሉ ቦታ ዝነበረ ሓደ ውልቀ ሰብ ንሮይተርስ ኣብ ዝሃቦ ሓበሬታ እዚ ኣጋጢሙ ዘሎ ሓደጋ ሰብ መዚ መጺኦም ክርእይዎ ንደሊ ኣለና ነቶም ኣብ ትሕቲ ባቡር ተጸቂጦም ዘለዉ ሰባት ከነውጽኦም ኣይክኣልናን ድሕሪ ምባል ነቲ ዝጸቀጦም ባጎኒታት ንምስፍሳፍ ሓገዝ ማሽነሪ ይጽበዩ ከምዘለዉ ገሊጹ።

ብምስዓብ ሰብ ሞይቱ እዩ ዝኾነ ሓገዝ ናይ ማሽነሪ ስለዘይረኸብና ነቶም ተጸቂጠዮም እንከለዉ ትንፋሶም ዘይሓለፈት ውን ከነድሕኖም ኣይክኣልናን ኢሉ።

ቀዳማይ ሚኒስተር ግብጺ ሙስጣፋ ማድቦሊ ናብቲ ቦታ ሓደጋ ብምብጻሕ ነቶም ብሓደጋ ዝተጎድኡ ሰባትን ስድራ ምውታትን ግቡእ ካሕሳ ከምዝውሃብ ተመባጺዑ።

ቀዳማይ ሚኒስተር ግብጺ ሙስጣፋ ማድቦሊ ብተወሳኺ መንግስቲ ግብጺ ተመሳሳሊ ሓደጋታት ንምውጋድ ብቕዓት መንገዲ ባቡራት ክብ ንምባል ከምዝሰርሕ ቃል ከምዝኣተወ ናይ ግብጺ መርበብ ሓበሬታ ኣህራም ኦንላይን ሓቢራ።

ኣብ ግብጺ ብዙሕ ግዜ ተመሳሳሊ ሓደጋታት የጋጥም እዩ ከም ቀንዲ ምኽንያት ኮይኑ ዝቐርብ ኸኣ እቲ መስመር ባቡራት ጽገናታት ስለዘይግበረሉን መንግስቲ ኣብ መንገዲ ባቡር ውሑድ ወፍሪ ስለዝገብርን እዩ ተባሂሉ እዩ ዝግለጽ።

ኣብ ግብጺ ኣብ 2002 ዘጋጠመ ሓደጋ ባቡር እቲ ዝኸፈአ ኮይኑ ኣብ ታ ሰብ ጽዒና ካብ ከተማ ካይሮ ትጉዓዝ ዝነበረት ባቡር ባርዕ ብምግጣሙ 373 ሰባት ምሟቶም ይዝከር።

ዋና ጸሓፊ ላዕለዋይ ካውንስል ሓለዋ ሓድጊ ግብጺ ሙስጦፋ ዋዚሪ ኣብቶም ዝሓለፉ ዓሰርተታት ዓመታት ካብ ዝተረኸቡ ዝተፈለየ ክብል ገሊጹዎ።

እቲ መቓብር ኣብ ጥቓ ካይሮ ኣብ ዝርከብ ዝተሓላለኸ ፒራሚድ ሳቓራ ዝተረኸበ እንትኾን ብዝተፈላለዩ ሕብርታትን ቂርጺ ፈርዖናትን ዝተመልአ ዩ።

እቶም ስእልታት ንበዓል ዋንኦም ናይ ዝኾነ ዋህቲዬ ናይ ዝተብሃለ ንጉሳዊ ካህን ኣዲኡ በዓልቲ ቤቱን ካልኦት ኣዝማዱን ውን ዘርእዩ ዮም።

ኣብ ጥንታዊት ግብጺ ኣብ መንጎ ሳይንስን ሃይማኖትን ንጹር ፍልልይ ስለዘይነበረ መድሃኒት ምስ ሽሑር ዩ ዝተኣሳስረ ነይሩ።

መብዛሕቱ ግዜ ከኣ ንሕማም ብርኹሳን መናፍስቲ ወይ ብፈጣሪ ከም ዝወርድ መቕጻዕትን ገይሮም ይርድኡዎ ስለዝነበሩ ብጸሎትን ስርየትን ዩ ዝፍወስ ዝብል እምነት ዩ ነይሩዎም።

ይኹን እምበር ምስ ኩሉ እቲ ናይ ሽዑ ኣተሓሳስባን እምነትን ሓያሎ ኣብቲ እዋን ቲ ዝጥቀምሉ ዝነበሩ መድሃኒታትን መሳርሒታት ሕክምናን ሕጂ ድሕሪ 3ሽሕ ዓመታት እውን እንተኾነ ገና ኣብ ኣገልግሎት ኣለዉ።

ዋሏኳ ምስ ምድምሳስ ቤተ መጻሕፍቲ ኣለክሳንድርያን ንውሓት ግዜን ብዙሕ ጠቓሚ ነገር ጠፊኡ ኪኽውን ከምዝኽእል ርዱእ እንተኾነ

ቅድሚ ክርስትና ሰለስተ ሽሕ ዓመታት ኣብ ዝነበረ እዋን ኣብ ጥንታዊት ግብጺ ከመይ ዝኣመሰለ ሃብታምን ስልጡንን ባህሊ ከምዝነበረ በዚ ስዒቡ ዝቕርብ ዝርዝራት ክንርዳእ ንኽእል።

ስለዝኾነን ብዘዋሀለሉዎ ፍልጠት ከም ምእላይ ሕማም መንሽሮ ኣብ ርእሲ ዝኣመሰለ መጥባሕቲ ከካይዱ በቒዖም ነይሮም።

ብተወሳኺ ግብጻውያን ቅድሚ ልደተ ክርስቶስ 2700 ዓመታት ኣቢሉ ዝምስገን ናይ ስኒ ሕክምና ኣገልግሎት ነይሩዎም።

ኣብቲ እዋን ቲ ዝነበረ ስሙይ ሓኪም ስኒ ልዑል መኮነን ንጉስ ዞሰር ኣብ ምግቢ ብዝሕወስ ጸጸር ዝተሃስየን ብረኽሲ ዝተበልዐ ኣስናንን ኢበርስ ብዝስመ ባህላዊ መድሃኒት ይፍውስን

ንዝተበልዐ ኣስናንን ይመልእን ነይሩ።

ገለ ካብቲ መድሃኒት ከኣ ብመዓር እተቓመመ ጸረ ረኽሲ ይረከቦ።

ኣብ ርእሲኡ ጥንታውያን ግብጻውያን ብዝተፈላለየ ምኽንያት ንዝተጎድአ ከም ኣጻብዕትን መሓውርን ዝኣመሰለ ክፍለ ኣካላት ንዕኡ ዝመሳሰል ውሕሉል ዕንጸይቲ ብምጽራብ

ኣብቲ ዝተጎድአ ኣካል ብቖርበት ብምስፋይ ይትክእዎ ነይሮም።

ዝተጎድአ ኣካላት ናይ ምትካእ ሕክምናዊ ኣገልግሎት ኣብ ህሉዋት ጥራሕ ዘይኮነ ዋላ ኣብ ምውታን እዩ ዝካየድ ነይሩ።

ብዝኾነ ይኹን ምኽንያት ተጎዲኡ ዝሞተ ሰብ ኣብቲ ካልኣይ ልደተ ፍጥረት ምሉእ ኮይኑ መታን ክምለስ እቲ ዝተጎድአ ክፍለ ኣካላቱ መሊኦምን ጸጊኖምን እዮም ዝቐብሩዎ ነይሮም።

ብሃይማኖታዊ ምኽንያት ይኹን ብሕክምና ኣብ ዝተፈላለየ ሕብረተሰባት ምኽንሻብ ዝውቱር እዩ ነይሩ።

ኣብ ጥንታዊ ግብጺ እውን ብሰፊሑ ዝውቱር ስለዝነበረ ዘይተኸንሸበ ወዲ ተባዕታይ ኣይርከብን ነይሩ።

ወተሃደራት ግብጺ በቶም ዘይተኸንሸቡ ዝገዝኡዎም ሊብያውያን ወተሃደራት ይምሰጡ ከምዝነበሩን ሕሉፍ ሓሊፎም ንኣባይቶም ብምውሳድ ሕፍረቶም ንመጻምድቶም የርእዩዎም ከምዝነበሩን ጽሑፋት ይገልጹ።

ኣብ ጥንታዊት ግብጺ ኣገልግሎት ጥዕና ምሉእ ብምሉእ መንግስቲ እዩ ዝቆጻጸሮ ነይሩ።

ብፍሉጥ ካሪክለም ሓካይም ዝምህርን ዘሰልጥንን ትካል ነይሩዎም።

እቲ ትካል ከኣ ሕሙማን ይቕበልን ይሕክምን ነይሩ።

መዝገበ ኢበርስ ዝስመ ሕማማትን ኣገባብ ኣፈዋውሰኦምን መድሃኒታትን ዘካተተ መዝገብ ነይሩ።

ኣብ ስርሓት ህንጻ ንዝሳተፉ ሰራሕተኛታት ዝሕክምን ዝኣልን ካምፖ ሕክምና ከምዝደራጆን ኣብ ስራሕ ሓደጋ ዝወረዶም ሰራሕተኛታት ካሕሳ ይህብ ምንባሩ ዝገልጽ ጽሑፋት ኣሎ።

ግብጺ ኣብ ምኽንሻብ ደቂ ኣንስትዮ ዝሳተፉ ውልቀሰባት ኣብ ዝቕጽዑሉ ሕጊ ምምሕያሽ ገይራ።

ብመሰረት እቲ ሓድሽ ሕጊ ነቲ ተግባር ዝፍጽሙ ክሳብ 20 ዓመት ማእሰርቲ ይጽበዮም።

ነቲ ጎዳኢ ልምዲ ንምትራፍ ብዝብል ኣብቲ ተግባር ንዝሳተፉ ኣካላት ዝብየን ግዜ ማእሰርቲ ክውስኽን ክጠብቕን ካቢነ ግብጺ ውሳነ ኣሕሊፉ።

ብመሰረት ውሳነ እቲ ካቢነ ድማ ኣብ ምኽንሻብ ደቂአንስትዮ ምስታፎም ዝተረጋገጸሎም ሰባት ክሳብ 20 ዓመት ዝበጽሕ ዝለዓለ ማእሰርቲ ክጽበዮም ዩ።

ኣብ 2016 ዝተገበረ ሓደ ዳህሳስ ከምዘመልክቶ ካብ 15 ክሳብ 49 ዓመት ዕድመ ካብ ዝርከባ ደቂኣንስትዮ ዳርጋ 90 ሚኢታዊት ተኸንሺበን የን።

እታ ሃገር ኣብ 2008 እቲ ተግባር ክፍጸም ከምዘይብሉ ውሳነ ኣሕሊፋ ነይራ።

እንተኾነ ካብቲ ጊዜ ንደሓር ይቕጽል ከምዘሎ ይግለጽ።

ተጣበቕቲ መሰላት ደቂኣንስትዮ ብወገነን እቲ ሕጊ ገደብ ብኣግባቡ ክፍጸም ናይ ዘይምግባር ጸገም ከምዘሎ የመልክታ።

ብመሰረት ሎሚ ዝወጽአ ሓድሽ ሕጊ ዝኾነ ይኹን ኣብቲ ጎዳኢ ልምዲ ተሳትፎ ዝገበረ ውልቀሰብ ማእሰርቲ ከምዝጽበዮ ተሓቢሩ ሎ።

ብርግጽ እቲ ሓድሽ ሕጊ ብባይቶ እታ ሃገርን ፕረዚደንትን ኣቢሉ ክጸድቕ ኣለዎ።

ብመትረብ ስዊዝ ኣብ ነፍሲ ወከፍ ሰዓት ዋጋ 400 ሚልዮን ዶላር ናይ ንግዲ ኣቑሑት ከምዝተሓላለዩ እዩ ኣቐዲሙ ዝተገበረ መጽናዕቲ ዝሕብር።

እቲ ጸብጻብ ኣቐዲሙ ኣብ ዘውጸኦ ርኽበታቱ መዓልታዊ ብማእከላይ ገምጋም ዋጋ 5 1 ቢልዮን ዶላር ካብ ሸነኽ ቀይሕ ባሕሪ ናብ ማእከላይ ባሕሪ ከምዝሰግርን ዋጋ 4 5 ቢልዮን ዶላር ኸኣ ካብ ሸነኽ ማእከላይ ባሕሪ ናብ ሸነኽ ቀይሕ ባሕሪ ከምዝሰግርን ይገልጽ።

እታ መርከብ ተሸኺላትሉ ዘላ ቦታ ኣብ ግምት ብምእታው መስርሕ ምኽፋት እቲ መስመር ሰሙናት ክወስድ ከምዝኽል እዮም ክኢላታት ዝሕብሩ።

እዛ 400 ሜትሮ ቁመትን 59 ሜትሮ ጎድንን ዘለዋ ኤቨርግሪን ሽማ ዓባይ መርከብ ብታይዋናዊ ኤቨርግሪን ማረይን ትውነን ኮይና ኣብ ሓደ ግዜ ክሳብ 20 ሽሕ ኮንቲነራት ክትሽከም ትኽእል።

እታ መርከብ ኣብ ጸቢብ ቦታ ስለዝተሸኸለት ንብዙሓት መራኽብ ዓጊታተን ኣላ።

እቲ ንማእከላይ ባሕርን ቀይሕ ባሕርን ዝራኽብ 193 ኪሎ ሜተር ንውሓት ዘለዎ መትረብ ስዊዝ ካብ ዓለም እቲ ጸዕቒ ምንቅስቃስ ናይ መራኽብ ዝርኣየሉ ቦታ እዩ።

ኣብ ዓለም ካብ ዝግበር ንግዳዊ ምንቕስቓሳት እቲ 12 ሚኢታዊት በዚ መስመር እዚ እዩ ዝሓልፍ።

ኤቨርግሪን ንመስመር መትረብ ስዊዝ ዓጽያቶ ብምህላዋ ልዕሊ 169 መራኽብ ብኽልቲኡ ወገን ኮይነን ንምኽፋት እቲ መስመር ይጽበያ ምህላወን ተገሊጹ ኣሎ ካብዚአን እተን 24 ጭቃ ነዳዲ ዝጽዓና ምዃነን ውን ተገሊጹ።

ንዝበዝሑ ወነንቲ መራኽብ ዝውክል ማሕበር ቢኣይኤምሲኦ መትረብ ስዊዝ ብምዕጻዉ ኣብ ዓለዋሚ ዕዳጋ ዋሕዲ ቀረብ ኣኸቲሉ ከምዘሎ ገሊጹ።

እታ መርከብ ቅድሚ ሳልስቲ እያ ኣብ ቲ መስመር ኣብ ሑጻ ተሸኺላ ንመስመር መትረብ ስዊዝ ምሉእ ንምሉእ ዓጽያቶ ዘላ።

ክኢላታት ማሪታይም እቲ መስመር ብሰንኪ ኤቨርግሪን ተዓጽዩ ዝቕኒ እንተኾይኑ እተን ሃለኽቲ ነገራት ጽዒነን ዘለዋ መራኽብ እቲ ጽዕነተን ክበላሾ ከምዝኽል እዮም ዝሕብሩ።

እታ መርከብ ካብዚ ዘላቶ ከይተንቀሳቐሰት ሰሙናት ትወስድ እንተኾይና ግን መራኽብ እቲ ቅድሚ ምኽፋት መትረብ ስዊዝ ዝገብረኦ ዝነበራ ንኣፍሪቃ ተዃሊልካ ዝግበር ጉዕዞ ክኽተላ ክግደዳ እየን እዚ ኸኣ ነቲ ድሮ ብኮቪድ 19 ተሃስዩ ዘሎ ቁጠባ ዓለም ናብ ዝኸፈአ ታኼላ ዝሸምም ዩ ይብሉ ክኢላታት ማሪታይም።

ሓለፍቲ ብዓል መዚ መትረብ ስዊዝ ግብጺ ነታ መርከብ ንምንቅስቓስ ለይትን ቀትርን ይሰርሑ ምህላዎም ዮም ዝሕብሩ ዘለዉ።

ኣብቲ ንማእከላይ ባሕርን ቀይሕ ባሕርን ዘራኽብ ብሰብ ዝተኾዓተ ጸቢብ መተሓላላፊ መራኽብ ዝኾነ መትረብ ስዊዝ ስዊዝ ካናል ሓንቲ ኮንቲነራት ትጽዕን ዓባይ መርከብ ኣብ መሬት ተሸኺላ ነቲ መስመር ምሉእ ንምሉእ ስለዝዓጸወቶ እቲ መራኽብ ብጻዕቒ ዝመላለሳሉ መስመር ተዓጽዩ።

እታ 400 ሜትሮ ቁመትን 59 ሜትሮ ግፍሕን ዘለዋ ዓባይ መርከብ ዋላ እኳ ብንኣሽቱ መራኽብ ክትጉተት እንተተፈተነት ካብቲ ዝተሸኸለቶ ሑጻ ምንቅ ክትብ ስለዘይኸኣለት እቲ መስርሕ ምንቕስቃሳ መዓልታት ከይወስድ ተሰጊኡ ኣሎ።

እታ መርከብ ብሰሉስ ካብ ወደብ ስዊዝ ናይ ግብጺ ንሰሜን ኣብ ዝርከብ ጸቢብ መተሓላለፊ እያ ተሸኺላ ዘላ።

እታ መርከብ ኤቨርግሪን ዝብል ስም ዘለዋ ኮይና ኣብ ፓናማ ዝተመዝገበት እያ።

ኤቨርግሪን ካብ ቻይና ተበጊሳ ናብ ናይ ሆላንድ ወደብ ሮተርዳም እናኣምረሕት እንከላ እያ ኣብ መትረብ ስዊዝ ተሸኺላ።

ማዕከናት ዜና ግብጺ ከምዝሓበረኦ መርከብ ኤቨርግሪን ብሰንኪ ተክኒካዊ ጸገማት ብኣቆጻጽራ እቲ ኸባቢ ሰዓት 07 40 ናይ ንግሆ ከምዝተሸኸለት ገሊጸን።

ብሰንኪ እታ መርከብ ነቲ መስመር ምዕጻዋ ሓያለ ካብ ማእከላይ ባሕሪ ናብ ቀይሕ ባሕሪ ካብ ቀይሕ ባሕሪ ናብ ማእከላይ ባሕሪ ዘምርሓ ዝነበራ መራኽብ ብኽልቲኡ ሸነኽ ተዓጊተን ኣለዋ።

ኣብ ኣመሪካ ዝቕመጥ ክኢላ ማሪታይም ዶክተር ሳለ መርኮጎሊኖ እዚ ምሽካል ናይዛ መርከብ ንብዙሓት መራኽብ ዓጊቱ ስለዘሎ ኣብ ዓለማዊ ዕዳጋ ለውጥታት ከኸትል ከምዝኽእል ንቢቢሲ ገሊጹ።

ንሱ ብምስዓብ ኣብ መትረብ ስዊዝ ካብ ዝተሸኸላ መራኽብ እዚኣ እታ ዝዓበየት መርከብ እያ ነታ መርከብ ክጎትዋ እንተዘይክኢሎም ነቲ ኣብታ መርከብ ዘሎ ኮንቲነራት ብምልጋስ ነቲ ሚዛን ከጉድልዎ ይኽእሉ እዮም እዚ ኸኣ መዓልታት ክወስድ ይኽእል እዩ ኢሉ።

እታ መርከብ ኣብ ስሩዕ ጉዕዞኣ እንከላ መስመር ኤለትሪክ ናይታ መርከብ ተበላሽዩ መራሒኣ ክቆጻጽራ ከምዘይክኣለ እዩ ዝግለጽ እንተኾነ መስመር ኤለትሪክ ብምንታይ ምኽንያት ከምዝተቋረጸ ኣይተፈለጠን ዘሎ።

እቲ ንማእከላይ ባሕርን ንቀይሕ ባሕርን ዘራኽብ ንግብጺ ሰንጢቁ ዝሓልፍ መትረብ ስዊዝ 193 ኪሎ ሜተር ንውሓት ዘለዎ ኮይኑ ንሰለስት ተፈጥራኣውያን ፈለጋት ሰንጢቁ ዝሓልፍ እዩ።

ትካል ገባሪ ሰናይ ዶብ ኣልቦ ሓካይም ኤምኤስኤፍ ኣብ ትግራይ ዝሰርሑ ሰራሕተኛታቱ ብሰሉስ ኣርባዕተ ሰላማውያን ሰባት ብወተሃደራት ኢትዮጵያ ክቕተሉ ከም ዝርኣዩ ገሊጹ።

ካብዚ ብምብጋስ ኣብቲ ዝቕጽል ዘሎ ጎንጺ ድሕነት ሰላማውያን ሰባት ክሕሎ ኣተሓሳሲቡ።

እቲ ትካል ሎሚ ኣብ ዘውጽኦ መግለጺ እቲ ቕትለት ካብ መቐለ ናብ ዓዲ ግራት ኣብ ዝወስድ መገዲ ከም ዝተፈጸመ ብምግላጽ ነዚ ሰራሕተኛታቱ ብዓይኒ ከም ዘረጋገጹ ሓቢሩ።

እቶም ወተሃደራት ኣብ ኣውቶብስ ዝነበሩ ተጉዓዝቲ ክወርዱ ኣገዲዶምዎም።

እቶም ደቂ ተባዕትዮ ካብተን ደቂ ኣንስትዮ ተፈልዮም ሽዑ ንሽዑ እቶም ደቂ ተባዕትዮ ተቐቲሎም ይብል።

ሓላፊት ኮምዩኒኬሽንን ምትእኽኻብ ገንዘብን ኤምኤስኤፍ ምብራቕ ኣፍሪቃ ሶፊ ማዴን ብኢሜል ንቢቢሲ ኣብ ዝሃበቶ መልሲ ውን ነዚ ኣረጋጊጻ።

እዚ እቶም ኣባላትና ዝርኣይዎ ጥራሕ ዩ እምበር ካልኦት ዘይተርኣዩ ውን ክህልው ይኽእሉ ዮም።

እቶም ብጥይት ዝተቐትሉ ሰባት ወተሃደራዊ ክዳን ዘይተኸደኑን ኣብ መጓዓዝያ ህዝቢ ዝነበሩን ዮም።

ስለ ዝኾነ ድማ ምስ ዝኾነ ጉጅለ ርክብ ዘለዎም ዮም ክንብል ኣይንኽእልን ኢላ።

ብተወሳኺ ካልእ ዕጡቕ ጉጅለ ኣብ ልዕሊ ወተሃደራዊ መኪና መጥቃዕቲ ፈጺሙ ወተሃደራት ቖሲሎምን ተቐቲሎምን።

እተን ወተሃደራዊ መካይን ውን ተቓጺለን ክብል እቲ ትካል ኣብ ዘውጽኦ መግለጺ ጠቒሱ ኣሎ።

ኣብዚ ጉዳይ መንግስቲ ዝሃቦ መግለጺ የለን ቢቢሲ ውን ካብ መንግስቲ ምላሽ ንምርካብ ዝገበሮ ፈተነ ኣይሰመረን።

ብሰሉስ ቀዳማይ ሚኒስትር ኣብዪ ኣሕመድ ንኣባላት ባይቶ ኣብ ዝሃቦ መብርሂ ኣብ ትግራይ ገበን ዝፈጸሙ ወተሃደራት ተሓተትቲ ክኾኑ ዮም ምባሉ ይፍለጥ።

ኣብ ወርሒ ሕዳር ሓይልታት ትግራይ ኣብ ልዕሊ ሰራዊት ሰሜን እዚ መጥቃዕቲ ፈጺሞም ብዝብል መንግስቲ ፌደራል ኣብ ትግራይ ወተሃደራዊ ስጉምቲ ክወስድ ከም ዝጀመረ ይዝከር።

ብምኽንያት እቲ ዝቕጽል ዘሎ ኲናት ብዓሰርታት ኣሽሓት ዝቑጸሩ ዜጋታት ናብ ጎረቤት ሃገር ሱዳን ክስደዱ እንከለው ቑጽሮም ብወግዒ ዘይተፈልጠ ውን ከም ዝተቐትሉ ይግመት።

ትካል ዶብ ኣልቦ ሓካይም ኣብ ትግራይ ብዛዕባ ዘሎ ሰብኣዊ ኩነታት ኣዝዩ ተሻቒሉ ከም ዘሎ እትገልጽ ሓላፊት ኮምዩኒኬሽንን ምትእኽኻብ ገንዘብን ኤምኤስኤፍ ምብራቕ ኣፍሪቃ ሶፊ ማዴን ካብ ወርሒ መጋቢት ኣትሒዙ ብኣማኢት ኣሽሓት ዝቑጸሩ ዜጋታት ካብ ምዕራብ ትግራይ ይመዛበሉ ምህላዎም ሓቢራ።

እዚኦም ኣብ ከተማታት ሽረ ዓዲግራት ኣክሱምን ዓድዋን ከዕቑቦም ምስ ዝኽኣለ ወይ ውን ኣብ ኣብያተ ትምህርትን ዘይተወድኡ ህንጻታትን ይርከቡ።

እንተኾነ እኹል መዕቆብን መግብን የብሎምን ብፍላይ ጽሩይ ዝስተ ማይ ኣይረኽቡን ክትብል ኣብሪሃ።

ኣብ መብዛሕትአን ከተማታት ኣገልግሎት ሓይሊ ኤሌክትሪክን ቴሌፎንን ክሳብ ሕጂ ከም ዘየሎ ብምሕባር መብዛሕትኦም ባንኪታት ውን ዕጹዋት ከም ዝኾኑ ኢንተርነት ከም ዘየለን ዋጋ መግቢ ከም ዝንሃረን ገሊጻ።

ብኻልእ ወገን ኣብ ከም መቐለ ሽረን ዓዲግራትን ዝበላ ገለ ከተማታት እቲ ኩነታት ምምሕያሽ ከርኢ ጀሚሩ ኣሎ ዝበለት ሶፊ ማዴን ብዙሓት ወሃብቲ ሓገዝ ትካላት ውን ይኣትው ኣለው ኢላ።

እንተኾነ ናብ መብዛሕትኦም ከባቢታትን ገጠር ቦታታትን እቲ ክልል ምብጻሕ ኣይተኽኣለን።

ኣብ ብዙሓት ከባቢታት ሕጂ ውን ስግኣት ጸጥታ ኣሎ ብዙሓት ኣብ ገጠር ዘለው ሰባት ሓገዝ ኣይረኽቡን ዘለው ሕጽረት መግቢ ከምኡ ውን ድሩት ኣገልግሎት ጥዕና እዩ ዘሎ ትብል።

ኣስታት 70 ሚእታዊት ትካላት ጥዕና ክልል ትግራይ ከም ዝዓነዉን ንብረቶም ከም ዝተዘምተን ዓለምለኻዊ ማሕበር ግብረሰናይ ዶብ ኣልቦ ሓካይም ኣብዚ ወርሒ ኣብ ዘውጽኦ ጸብጻብ ጠቒሱ ምንባሩ ይዝከር።

ኣባላት ኤም ኤስ ኤፍ ካብ ዝሓለፈ ወርሒ ታሕሳስ ክሳብ ፈለማ ወርሒ መጋቢት ኣብ ዝነበረ እዋን ናብ ልዕሊ 106 ማእከላት ሕክምና ከም ዝበጽሑን 13% ሚእታዊት ካብኦም ጥራይ ተኸፊቶም ንቡር ኣገልግሎት ይህቡ ምህላዎምን ኣረጋጊጾም።

ብምኽንያት እቲ ዝበጽሐ ጉድኣት ኣዝዮም ውሑዳት ሰራሕተኛታት ጥራይ ኣብ ስራሕ ከም ዝርከቡን ኣብ ገለ ማእከላት ድማ ዝኾነ ሰራሕተኛ ከም ዘየለ ውን እቲ ማሕበር ገሊጹ ነይሩ።

ፕሮግራም መግቢ ዓለም ኣብቲ ክልል ኣጋጢሙ ዘሎ ሕጽረት መግቢ ንምቅላል ልዕሊ 100 ሚልዮን ዶላር ከም ዘድሊ መጸዋዕታ ኣቕሪቡ ሎ።

ኣስታት 3 ሚልዮን ሰባት ዳርጋ ፍርቂ ህዝቢ ትግራይ ህጹጽ ረድኤት መግቢ ከም ዘድልዮ ውን እቲ ትካል ሓቢሩ ነይሩ።

ኣብ ዝሓለፈ ወርሒ ሕዳር ወተሃደራት ኤርትራ ናብ ትግራይ ብምእታዉ ኣብ ከተማ ኣክሱም ልዕሊ 100 ሲቪላውያን ሰባት ከምዝቐተሉ ኮሚሽን ሰብኣዊ መሰላት ኢትዮጵያ ትማሊ ሰሉስ ኣብ ዘውጽኦ ጸብጻብ ገሊጹ።

እቲ ኮሚሽን ኣብቲ ቅድሚ ሕጂ ብተጣበቕቲ ጉጅለታት ዝወጸ ጸብጻብ ጃምላዊ ቅትለት መሰረት ብምግባር ካብ 25 ክሳብ 5 ለካቲት መርመራ ከምዘካየደን ናይ መጀመርታ ብርኪ ጸብጻቡ ከምዘውጽአን ሓቢሩ ሎ።

ኣብ ቲ ሓድሽ ጸብጻቡ መጥቃዕቲ ንዝበጽሖም ሰባት ንስድራ ግዳያት ከምኡ ውን ንመሰኻኽር ዓይኒ ከምዘዛረበ ይገልጽ።

ኣብ ወርሒ ሕዳር ኣብ ውሽጢ ክልተ መዓልቲ 28ን 29ን ሕዳር ወተሃደራት ኤርትራ ኣብ ከተማ ኣክሱም ዘስካሕክሕ ቅትለታት ከምዝፈጸሙ መሰኻኽር ዓይኑ ከምዝሓበርዎን እቲ ዝተፈጸመ ግህሰት ሰብኣዊ መሰላት ገበናት ኣንጻር ሰብኣውነት ወይ ገበናት ኩናት ክኸውን ከምዝኽእል እቲ መንግስታዊ ኮሚሽን ሰብኣዊ መሰላት ኢትዮጵያ ኣሚቱ።

ዋላ ኳ ኤርትራ ነዚ በዚ ኮሚሽን ዝወጸ ሓድሽ ጸብጻብ ዛጊት ግብረመልሲ እንተዘይሃበትሉ ነቲ ኣብ መወዳእታ ወርሒ ለካቲት ዝወጸ ተመሳሳሊ ጸብጻባት ኣምነስቲ ኢንተርናሽናልን ሁዩማን ራይትስ ዎችን ስኑዕ ክትብል ነጺጋቶ ምንባራ ይዝከር።

ብክልቲኦም ጉጅለታት ዝወጹ ጸብጻባት ኣብ መወዳእታ ወርሒ ሕዳር 2020 ወታሃደራት ኤርትራ ኣብ ከተማ ኣክሱም ብምእታዉ ጃምላዊ ቅትለት ኣማኢት ሰባት ፈጺሞም ክብሉ ከሲሶም ነይሮም።

ሚኒስተር ዜና ኤርትራ ኣቶ የማነ ገረብመስቀል ኣብ 05 መጋቢት ብትዊተር ኣብ ዝሃቦ ግብረመልሲ ክልቲኦም ማናቱ ተጣበቕቲ ጉጅለታት ኣብ ኤርትራ ናይ ስርዓት ለውጢ ንምምጻእ ክሰርሑ ዝጸንሑ ዮም ክብል ነቶም ዘውጽእዎም ጸብጻባት ተቓዊምዎም።

ቀዳማይ ሚኒስተር ኣብዪ ኣሕመድ ብዛዕባ ቲ ኣብ ክልል ትግራይ ተወሊዑ ዘሎ ግጭት ኣመልኪቱ ትማሊ ሰሉስ ንፓርላማ ሃገሩ ኣብ ዝሃቦ መግለጺ ሰራዊት ኤርትራ ኣብ ዶብ ክልቲአን ሃገራት ዝርከቡ ቦታታት ተቐጻጺሩ ከም ዝርከብ ንፈለማ እዋን ኣረጋጊጹ ሎ።

እቲ ቀዳማይ ሚኒስተር ወሲኹ ኣብ ትግራይ ሰራዊት ኤርትራ ዝፈጸሙዎ ግህሰት እንተሃልዩ ስጉምቲ ክውሰድ ዩ ብምባል መንግስቲ ኤርትራ ውን ከምዝኹንኖን ግፍዒ ዝፈጸሙ ወታሃደራት እንተልዮም ክሕተቱ ምዃኖም ቃል ከምዝኣተወሉን ጠቒሱ።

ዛጊት መንግስቲ ኤርትራ ብዛዕባ ቲ እቲ ቀዳማይ ሚኒስተር ዝሃቦ መግለጺ ውን ዝኾነ ግብረመልሲ ኣይሃበን ዘሎ።

ወተሃደራት ኤርትራ ኣብ ከተማ ኣኽሱም ብብዝሒ ክረኣዩ ዝጀመሩ ብኣቆጻጽራ ግእዝ ሕዳር 18 ምንባሩ ኮሚሽን ሰብኣዊ መሰላት ኣብ ጸብጻቡ ዝገለጾም ነበርቲ ይዛረቡ።

ድሕሪ ሓደ መዓልቲ ሕዳር 19 ድማ ኣብ ዝተፈላለየ ክፋላት ናይ ታ ከተማ ተኹሲታት ክስማዕ ከምዝጀመረ ይዛረቡ።

ብዙሓት ሰባት መንቀሊ ናይ ቲ ተኹሲ ከምዘይፈልጡ እዮም ዝገልጹ ዝብል እቲ ጸብጻብ ገለ ሰባት ግን ዕጡቓት ናይ ቲ ከባቢ ናብ ወተሃደራት ኤርትራ ተኹሲ ከፊቶም ስለዝነበሩ ወተሃደራት ኤርትራ ሕነ ንምፍዳይ ኣብ ልዕሊ ሰላማውያን ሰባት መጥቃዕቲ ከምዝፈጸሙ ይገልጹ።

ብፍላይ ድማ ንደቂተባዕትዮ ዒላማ ከምዝገበሩ እቲ ጸብጻብ ይጠቅስ።

ተባዕታይ እንተሎ ኣውጽዮ እናበሉ ብትግርኛ ይሓቱ ነይሮም።

ተባዕትዮ ሰላማውያን ሰባት ዕጥቂ የብልናን እናበሉ ኳ እንተተማሕጸኑዎም ንተባዕትዮ ካብ ገዛ እናውጽኡ ንኻልኦት ድማ ኣብ ገዝኦም እንተለዉ ብዘስካሕክሕ መገዲ ቀቲሎምዎም ይብል እቲ ጸብጻብ።

ሓደ ነባሪ ከተማ ኣክሱም ድማ ከምዝስዕብ ምስክርነቲ ሂቡ ንረኽቦ።

ሕዳር 19 ወተሃደራትኤርትራ ንጉሆ ኣስታት ሰዓት 4 ንዓይን ንኻልኦት ኣወዳትን ከካብ ገዛናን ካብ መገድን ኣርዮም ወሲዶምና። ንዓይ ብሰለስተ ጥይት እኳ እንተወቕዑኒ ግን ድሒነ።

ካልኦት ምሳይ ዝነበሩ ሰባት ሞይቶም።

ኮሚሽን ሰብኣዊ መሰላት ንዛንታ ናይ ዚ ወሃቢ ምስክር ብሰብሞያኡ ኣቢሉ ዘረጋገጾ ኾይኑ ኣብ ኣካሉ ንዝበጽሐ ጉድኣት ውን ከምዝተዓዘበ ገሊጹ ሎ።

ብወተሃደራት ኤርትራ ኣብ ኣክሱም ዝተቐተሉ ግን ተባዕትዮ ጥራይ ከምዘይነበሩ እቲ ጸብጻብ የረድእ።

ካብቶም ኣብ ቲ ጸብጻብ ዝሰፈሩ ቅትለታት ሓደ ሓንቲ ኣደን ውላዳን ከመይ ከምዝተቐተሉ የብርህ።

ንኣብነት ሙልጌታ ፍሰሃ ዝተብሃለ ወዲ 14 ዓመት ቆልዓ ኣዲኡ ብወተሃደራት ኤርትራ ተቐቲላ እናበኸየ ናብ ቲ ዝወደቐትሉ ቦታ እናጎየየ እንትኸድ ንዕኡ ውን ከምዝቐተሉዎ ናይቶም መወትቲ ኣዝማድ ይዛረቡ።

ጸብጻብ ኮሚሽን ሰብኣዊ መሰላት ከምዘርእዮ ወተሃደራት ኤርትራ ካብ ቲ ኣብ ልዕሊ ሰላማውያን ሰባት ዝፈጸምዎ ቅትለታት ብተወሳኺ ኣብ ከተማ ኣኽሱም ኣብ ልዕሊ ትካላት ሃይማኖት ውን ዕንወት ኣውሪዶም እዮም።

ኣብ ቲ መጥቃዕቲ ዝፈጸምሉ መዓልቲ ሕዳር 19 ብዝሖም ዘይፍለጥ ወተሃደራት ኤርትራ ኣብ ቤተክርስትያን ቅዱስ ሚካኤል ኣብ ዝርከብ ናይ መቃብር ቦታ ኮይኖም ነቲ ህንጻ ቤተክርስትያን ከፍርሱ ህረሞ ህረሞ እናበሉ ብጥይት ክወቕዕዎ ከምዝወዓሉ ኣብ ታ ቤተክርስትያን ተዓቑቦም ዝወዓሉ መሰኻኽር ዓይኒ ነቲ ኮሚሽን ገሊጾም ይብል እቲ ጸብጻብ።

ህንጻ መንበሪ ሓካይም ዩንቨርሲቲ ኣኽሱም ውን ኮነ ተባሂሉ ብጠያይቲ ተወቒዑ ኢሎም።

ቅንይ ኢሉ ድማ ብኣቆጻጽራ ግእዝ ታሕሳስ 14 ወተሃደራት ኤርትራ ናብ ታሪኻዊ ቤተክርስትያን ማርያም ጽዮን ብምእታው ክዘምቱ ከምዝፈተኑን ሰራዊት ምክልኻል ኢትዮጵያን ህዝብን ተሓባቢሩ እቲ ዘመተ ከይፍጸም ከምዝገበረን ነበርትን ኣገልገልቲ ቤተክርስትያንን ነቲ ኮሚሽን ተዛሪቦም።

እቲ መንግስታዊ ኮሚሽን ኣብ ከተማ ኣክሱም ዝተፈጸሙ ግህሰት መሰላት ኣመልኪቱ ኣብ ዘውጸኦ ጸብጻብ እቶም ግህሰታት ተራ ገበናት ዘይኮኑስ ንዓለምለኻዊ ሕግታትን መትከላትን ዝጥሕሱ እዮም ኢሉ።

ኣብ ኣክሱም ኣብ ጎንጺ ተሳተፍቲ ዘይነበሩ ሰላማዊ ሰባት ኮነ ተባሂሉ ዒላማ ከምዝተገበሩ ዝገለጸ እቲ ጸብጻብ ወተሃደራዊ ኣገዳስነት ዘይብሎም ንብረት ሰላማውያን ሰባት ትካላት ሃይማኖትን ትካላት ሕክምናን ውን ኮነ ተባሂሎም ክዓንዉን ክዝመቱን ተገይሩ ይብል።

ካልኦት ዓለምለኻውያን ተሓለቅቲ መሰላት ውን ኣብ ትግራይ ግህሰት መሰላት ከምዝተፈጸመ ዝገልጹ ጸብጻባት ከውጽኡ ጸኒሖም እዮም። ካልኦት ሃገራት ምዕራብን ሕቡራት ሃገራትን ውን በቲ ኣብ ትግራይ ዝፍጸም ዘሎ ግህሰት መሰላትን ቅትለት ሰላማውያን ሰባት ከምዝተሻቐሉ ብተደጋጋሚ ክገልጹ ጸኒሖም እዮም።

ኮሚሽን ሰብኣዊ መሰላት ኢትዮጵያ ኣብ ዘውጸኦ ጸብጻብ ከምዝበሎ ብኣቆጻጽራ ግእዝ ካብ ሕዳር 19 ክሳብ 21 ሕዳር 2013 ኣብ ክልተ መዓልታት ከቢድ ግህሰት ሰብኣዊ መሰላት ዝተፈጸመ ኮይኑ ልዕሊ 100 ሰላማዊ ሰባት ኣብ ኣክሱም ብዝነበሩ ወተሃደራት ኤርትራ ተቐቲሎም ።

እዚ ብዝሒ ግን ኣብ ታ ከተማ ንዝበጽሐ ጠቕላላ መጥቃዕቲ ዝገልጽ ዘይኮነስ እቲ ኮሚሽን ኣብ ዝገበሮ ምጽራይ ዘረጋገጾም ብዝሒ ጥራይ ዘርእይ ከምዝኾነ ይገልጽ።

ኣብ ቲ ጸብጻብ ዝተጠቐሱ ነበርቲ ኣክሱም ስድራ ግዳያትን መሰኻኽር ዓይንን ብዙሓት ሰላማውያን ሰባት ኣብ ቅድሚ ደቆም ኣንሽቶምን ኣደታቶምን ብዘስካሕክሕ ኩነታት ተቐቲሎም ይብሉ።

ኣብ ቲ መጥቃዕቲ ዝተቐተሉ ድማ ነበርቲ ኣክሱም ጥራይ ዘይኮኑስ ብሰንኪ እቲ ጎንጺ ካብ ዝተፈላለየ ክፋላት ትግራይ ተመዛቢሎም ዝመጹን ከምኡ ውን ንበዓል ሕዳር ጽዮን ክጽንብሉ ናብ ታ ከተማ ዝኣተዉ ኣጋይሽን ከምዝርከብዎም እቲ ጸብጻብ የርኢ።

ኮሚሽን ሰብኣዊ መሰላት ኢትዮጵያ ኣብ መፋርቕ ወርሒ ለካቲት ሰብ ሞያ ናብ ከተማ ኣክሱም ብምውፋር መትቃዕቲ ንዝበጽሖም ሰባት ንስድራ ግዳያት ንመሰኻክር ዓይንን መራሕቲ ሃይማኖትን ከምዘዘራረበ ይገልጽ።

ካብ ቲ ብወተሃደራት ኤርትራ ዝተፈጸመ ግህሰታት ብተወሳኺ ብምኽንያት ሰዓት እቶ እቶ ብሓይልታት ጸጥታ ዝውሰድ ስጉምቲታት ውን ተመጣጣኒ ዘይምዃኑን በዚ ምኽንያት ድማ ህይወት ሰባት ከምዝጠፍአን ጉድኣት ኣካል ከምዘጋጠመን ዝገለጸ እቲ ኮሚሽን ብህጹጽ ደው ክብል ጸዊዑ ሎ።

ኣብ መንጎ ፈደራላዊ መንግስቲ ኢትዮጵያን ብህወሓት ዝምራሕ ዝነበረ መንግስቲ ክልል ትግራይን እናገደደ ዝመጸኣ ፖለቲካውን ሕገመንግስታዊን ምትፍናን ድሕሪ 3 ሕዳር 2020 ናብ ቅሉዕ ኲናት ኣምሪሑ።

ጠንቂ ናይቲ ፖለቲካዊ ምትፍናን ኣብ መጋቢት 2018 ዝጀመረ ኮይኑ ምስ ምምጻእ ቀዳማይ ሚኒስተር ናብ ስልጣንን ምድኻምን ምድፋእን ህወሓት ካብቲ ንልዕሊ 27 ዓመታት ብዓብላልነት ዓትዒትዎ ዝነበረ ፈደራላዊ ስልጣንን ዝተኣሳሰር ዩ።

ኣብ ሕዳር 2019 ኢህወዴግ ውሁድ ገዛኢ ሰልፊ ክኽውን ድሕሪ ምውሳኑ ህወሓት ነቲ ውሳነ ስለዘይተቐበሎ ከምዝወጽእ ኣነጺሩ።

ኣብ ክፍላ ሕዳር ናይቲ ዓመት ኢህወዴግ ናብ ብልጽግና ምስተቐየረ ድማ እቲ ፖለቲካዊ ፍትሕ ወግዓዊ ኮይኑ።

በዚ ድማ ብልጽግና ገዛኢ ሰልፊ ኮይኑ ህወሓት ከኣ ከም ተቓዋሚ ሰልፊ ኣንጻር እቲ ብዶር ኣብዪ ዝምራሕ ብልጽግና ደው ኢሉ።

ኣብ መጋቢት 2020 ሃገራዊ ቦርድ ምርጫ ነቲ ኣብ ወርሒ ነሓሰ ናይቲ ዓመት ክካየድ ተወጢኑ ዝነበረ ሃገራዊ ምርጫ ኢትዮጵያ ብሰንኪ ለበዳ ኮሮናቫይረስ ከምዝተናውሐ ድሕሪ ምግላጹ ህወሓት ነቲ ለበዳ ብዝከላኸል ኣገባብ ክካየድ ይኽእል ዩ ዝብል ምጉት ብምልዓል ነቲ ምንዋሕ ኣይተቐበሎን።

እቲ ኣብ ወርሒ መስከረም ናይቲ ዓመት ዕድመ ስልጣኑ ከብቅዕ ዝነበሮ ቤት ምኽሪ ፈደረሽን ንውሳነ ኮሚሽን ምርጫ ብምርዓም ዕድመ ስልጣን ፈደራላውን ክልላውን መንግስታት ክናዋሕ ውሳነ ኣሕሊፉ።

ህወሓትን እቲ ንሱ ዝመርሖ ክልላዊ መንግስቲ ትግራይን ብወገኖም እቲ ውሳነ ዘይሕገመንግስታዊን ዘይሕጋውን ብምባል ንውሳነ ናይቲ ቤትምኽሪ ነጺግዎ።

ነቲ ብቀዳማይ ሚኒስተር ኣብዪ ዝምራሕ ፈደራላዊ መንግስቲን ክልቲኡ ባይቶታትን ኣፍልጦ ከምዘይህቦም ውን ኣፍሊጡ።

እቲ ውሳነ ቅድሚ ምሕላፉ ውን እታ ኣፈጉባኤ ናይቲ ቤት ምኽሪ ዝነበረትን ኣባል ፈጻሚ ስራሕ ህወሓትን ዝነበረት ወሮ ኬርያ ኢብራሂም እቲ ውሳነ ከይሓለፈ እንከሎ ተቓውሞኣ ንምግላጽ ኣብ ወርሒ ሰነ 2020 ብፍቓዳ ካብ መዝነታ ወሪዳ።

ባይቶ ወከልቲ ህዝቢ ንውሳነ ሃገራዊ ቦርድ ምርጫን ቤት ምኽሪ ፈደረሽንን ድሕሪ ምጽዳቑ ኸኣ ባይቶ ክልል ትግራይ ናይ ባዕሉ ምርጫ ከካይድ ብ12 ሰነ 2020 ወሲኑ።

ሃገራዊ ቦርድ ምርጫ ኢትዮጵያ ነቲ ክልላዊ ምርጫ ከካይዶ ኳ ብወገን ትግራይ ጠለብ ቀሪቡሉ እንተነበረ ስለዝነጸጎ ቤት ምኽሪ ክልል ትግራይ ናይ ባዕሉ ኮሚሽን ምርጫ ከቕውም ተገዲዱ።

ብ9 መስከረም 2020 ድማ ምሉእ ብምሉእ ህወሓት ዝተዓወተሉ ክልላዊ ምርጫ ተኻይዱ።

ድሕሪ ዚ ክልቲኦም ወገናት ኣፍልጦ ተነፋፊጎም ኣብ ናይ ቃላት ውግእ ኣትዮም።

እቲ ዝነበረ ወጥርን ምትፍናንን እናገደደ ድሕሪ ምምጽኡ ድማ ተኽእሎ ኵናት እናዓበየ መጺኡ።

ብውገን ህወሓት ዝርርብ ክካየድ እንተኾይኑ ቀዳማይ ሚኒስተር ኣብዪ መሰጋገሪ መንግስቲ ክምስርት ናይ ፖለቲካ እሱራት ክፈትሕን ሃገራዊ መድረኽ ዘተ ክፍጠርን ዝብል ቅድመ ኵነት ቀሪቡ።

እንተኾነ ግን እቲ እናኸረረ ዝመጸ ምትፍናንን ወጥሪን ኣብ መጀመርታ ወርሒ ሕዳር 2020 ናብ ቅሉዕን ሰፊሕን ኲናት ኣምሪሑ ኣብቲ ክልል ከቢድ ቅልውላዉ ፈጢሩ ይርከብ።

ብሰንኪ ቲ ኣብ ክልል ትግራይ ተወሊዑ ዘሎ ግጭት ዝለዓለ ወጥሪ ሰፊኑ ከምዘሎን ምግሃስ ሰባዊ መሰላት ይፍጸም ከምዘሎ ዝገልጽ ጸብጻባት ይኹን ብዛዕባ ቲ ክፍጠር ዝኽእል ዘይምርግጋእ ዝወጽኡ ዘለዉ ሓበሬታታት ይቕጽሉ ኣለዉ።

እቲ ኣብ ፈለማ ወርሒ ሕዳር 2020 ዝተወለዐ ግጭት ሓይልታት ትግራይ ኣብ ልዕሊ ቲ ኣብቲ ክልል ዝነበረ መዓስከራት ሰራዊት ፈደራል መጥቃዕቲ ድሕሪ ምፍጻሞም መንግስቲ ኢትዮጵያ ኣብ ልዕሊኦም ወታሃደራዊ መጥቃዕቲ ብምኽፋት ዩ ተጀሚሩ።

ልክዕ ከምቲ ኣብ ባይታ ዝካየድ ዘሎ ረጽሚ ኣብ መርበባት ኢንተርነትን ማሕበራዊ መራኸቢታትን ውን ናይ ፕሮፖጋንዳ ኲናት ይካየድ ኣሎ።

ክልቲኦም ወገናት ድማ ስኑዕን ኣደናጋሪን ሓበሬታታት ኣብ ምንፋስ ተጸሚዶም ኣለዉ።

ንርእሱ ተንታኒ ፖለቲካን ብዓልስልጣን ሕቡራት ሃገራት ዝነበረን ምዃኑ ዝገልጽ ሚስተር ቦልተን ንመራሕቲ ትግራይ ጨካናት ክብል ይገልጾም።

መራሒ ኢትዮጵያ ሽልማት ኖበል ሰላም ከምዝተቐበለ ብምጥቃስ ድማ ኣመሪካ ካብቲ ግጭት ኢዳ ከተውጽእ ኣለዋ ይብል።

እቲ ርእይቶ ኣብ ናይ ኣምሓርኛን ትግርኛን ገጻት ፈይስቡክ ትካል ፕረስ ኢትዮጵያ ተጠቂዑ ሎ።

ይኹን እምበር እቲ ውልቀሰብ ኣብ ሕቡራት ሃገራት ይሰርሕ ምንባሩ ዝገልጽ ዝኾነ ሓበሬታ ኣብ መርበብ ኢንተርነት ክንረክብ ኣይክኣልናን።

ስእሊ ናይቲ ውልቀሰብ ምስቲ ኣብ ዝሓለፈ ዓመት ጋዜጣ ፋይናንሻል ታይምስ ዝምርምሮ ዝነበረ ብኪነታዊ ብልሓት ኣርቲፊሻል ኢንተሊጀንስ ዝተሰርሐ ናይ ሶፍትዌር ስእሊ ሓደ ኮይኑ ረኺብናዮ።

እቲ ምስሊ ሓደ ካብቶም ኣብ ጸብጻብ ናይቲ ጋዜጣ ብኣብነት ዝቐረቡ ብሓደ ኣድቨርሳርያል ኔትዎርክስ ዝተፈጥሩ ስእልታት እዩ።

ኣብ ሓደ እዋን ውን ኩሉ እቲ በቲ ናይ ትዊተር ኣድራሻ ዝተጠቅዐ ጽሑፋት ለጊሱ ተዓዚብና።

ኣብ ውሽጢ ሓደ ሰሙን ከኣ ናይ ፕሮፋይል ስእሊ ሓያሎ ግዜ ተቐዪሩ ነይሩ።

ሓንሳብ ውን ስእሊ ናይቲ ኣድራሻ ብናይ ዋና ጸሓፊ ሕቡራት ሃገራት ኣንቶንዮ ጉተረዝ ተተኪኡ ነይሩ እቲ ናይ ኣድራሻ ትዊተር ሃንድል ግን ከምዘለዎ ኮይኑ።

ድሕሪ ቁሩብ መዓልታት ውን ናይ ካልእ ስእሊ ኣትዩዎ ተራእዩ እቲ ኣደራሻ ግን ኣይተቐየረን።

እቲ ኣብ ትግራይ ተወሊዑ ዘሎ ኲናት ኣብያተ ከርስትያን ዝርከብዎም ብዙሓት ህንጻታት ኣዕንዩ ኣሎ።

ይኹን እምበር ሓደ ኣብ ማሕበራዊ መራኸቢታት ብሰፊሑ ዝዝርጋሕ ዘሎ ክልተ ደቂኣንስትዮ ኣብ መንደቕ ናይ ሓደ ዝዓነወ ቤተክርስትያን ክጽልያ ዘርኢ ስእሊ ኣብ ትግራይ ዝዓነወ ቤተ ክርስትያን ኣምሲልካ ምቕራብ ግን ግጉይ ዩ።

ኣብ ትግራይ ዝርከብ ኣይኮነን።

እቲ ስእሊ ምስተመርመረ ግን ብሓደ ሰብ ኣብ 2018 ቅድሚ እቲ ኲናት ምውልዑ ማለት ዩ ኣብ ፈይስቡክ ተጠቂዑ ተረኺቡ።

ኣብ ሓደ ናይቲ ቱሪዝም መርበብ ሓበሬታ ከምዝሰፈረ ድማ እቲ ቤተክርስትያን ኣብ ኤርትራ ከተማ ዓዲ ቀይሕ ከምዝርከብ ተገሊጹ ሎ።

ቅድሚ 20 ዓመታት ኣብ 1998 ኣብታ ከተማ ሓደ ቤተክርስትያን ብሓይልታት ኢትዮጵያ ተደብዲቡ ዓንዩ ከምዝነበረ ይፍለጥ።

ናይ ሽዑ ቪድዮ ረኺብና ምስ ኣነጻጸርናዮ ልክዕ ምስዚ ስእሊ ዝመሳሰል ዝዓነወ ህንጻ ተዓዚብና።

ክልተ ቆልዑ ኣብ ጽርግያ ካብ ዝዓቆረ ረሳሕ ማይ ክሰትዩ ዘርኢ ስእሊ ኣብ ትግራይ ተፈጢሩ ዘሎ ሕማቕ ሰብኣዊ ኩነታት ብዝገልጽ ጽሑፍ ተሰንዩ ኣብ ማሕበራዊ መራኸቢታት ብሰፊሑ ይዝርጋሕ ኣሎ።

ኣብ ሓደ ናይ ትዊተር ኣካውንት ንምስሊ ናይቲ ስእሊ ብምሕንጻጽ ምስ ሓደ ንትግራይ ዝድግፍ ናይ ትዊተር ሃሽታግ ቀሪቡ ሎ።

ብዛዕባ ቲ ዝጠሚ ዘሎ ህዝቢ ትግራይ ዘሎ ኣፍልጦ ንምዕባይ ክሕግዝ ዝኽእል ሓሳብ ሓድሽ ምስሊ ዝብል ርእይቶ ድማ ኣሰንይዎ ይርከብ።

እቲ ስእሊ ኣብ ሓደ ኣብ ኢትዮጵያ ኣብ ስራሓት ተተካኢ ጸዓት ዝሰርሕ ግሪም ሲን ኢነርጂ ዝተባሃል ትካል ኣብ ፌስቢኮም ብረኪክ በቀለ ዝተበሃለት ሰብ ከምዝተሰኣለ መብርሂ ሰፊርዎ ክንርኢ ክኢልና ኢና።

ንሳ ነቲ ስእሊ ብጸሓያዊ ጽዓት ዝሰርሕ መጨንጉዒ ማይ ኣበይ ክትከል ከምዝኽል እናኣጽንዐት እንከላ ኣብ ጎደና ባይሉሊ እያ ስኢላቶ።

ኣብ ዝሓለፈ ወርሒ ለካቲት ኣምነስቲ ኢንተርናሽናል ሓይልታት ኢትዮጵያን ኤርትራን ኣብ ወርሒ ሕዳር 2020 ኣብ ታሪኻዊት ከተማ ኣክሱም ምግሃስ ሰባዊ መሰላት ከምዝፈጸሙ ዝገልጽ ጸብጻብ ኣውጺኡ ነይሩ።

መንግስቲ ኢትዮጵያ ነቶም ክስታት ዝተሰንዑ ክብል ነጺግዎም ነይሩ።

ኤርትራ ብወገና ግጉይ ክትብል ነጺጋቶ ያ።

እቲ ጸብጻብ ድሕሪ ምውጽኡ ሓደ ሄራልድ ዝተባህለ መንግስታዊ ጋዜጣ ኢትዮጵያ ሓደ ጉጅለ ትካል ዓለምለኻዊ ልምዓት ኣመሪካ ናብ ኣክሱም ብምኻድ ነቲ ክስታት ከምዝመርመሮን ዋላ ሓደ መቓብር ይኹን ቤተሰብ ናይቶም ብጃምላ ዝተቐትሉ ዝተባህሉ ግዳያት ኣይረኸበን ክብል ጸብጺቡ።

እቲ ኣመሪካዊ ትካል ግን ናብ ኣክሱም ዝሰደዶ መርማሪ ጉጅለ ከምዘየለ ዩ ዝገልጽ።

እቲ ትካል ዓለምለኻዊ ልምዓት ኣመሪካ ዩ ኤስ ኤ ኣይ ዲ ዝገበሮ መርመራ የለን ነቲ ኣብ ኣክሱም ተኻይዱ ዝብሃል ፍጻሜታት ንምምርማር ዝሰደዶ ጉጅለ ውን የለን ክብል ብትዊተር ኣብ ዘውጽኦ መግለጺ ሓቢሩ።

ሰሜን ኮርያ ክልተ ባላስቲክ ሚሳኤል ናብ ባሕሪ ጃፓን ቶኵሳ ክብላ ኣመሪካን ጃፓንን ሓቢረን እዚ ፕረዚደንት ጆ ባይደን ናብ ስልጣን ካብ ዝመጽእ ንመጀመርታ ግዜ ዘጋጥም ዘሎ ክስተት እዩ።

ባላስቲክ ሚሳኤል ሓደ ካብቶም ኣስጋእቲ ኣጽዋራት ኮይኖም ሰሜን ኮርያ ኣቀዲማ ዝኾነ ፈተነ ባላስቲክ ሚሳኤል ከይትገብር ብሕቡራት ሃገራት ተኣጊዳ ያ።

ጃፓንን ደቡብ ኮርያን ነቲ ብሰሜን ኮርያ ዝተኻየደ ፈተነ ባላስቲክ ሚሳኤል ኮኒነንኦ ኣለዋ።

ሰሜን ኮርያ ቅድሚ ክልተ መዓልታት ውን ባላስቲክ ሚሳኤል ዘይኮነ ሚሳኤል ኣብ ብጫ ባሕሪ ፈተነ ኣካይዳ ነይራ እያ።

ጃፓን ዋላ እኳ ነቲ ብሰሜን ኮርያ ዝተኻየደ ፈተነ ባላስቲክ ሚሳኤል እንተኾነነቶ ኣብ ክሊ ማያ ዝኾነ ንጣር ናይቲ ባላስቲክ ሚሳኤል ከምዘይዓለበ ሓቢራ ኣላ።

ኣብቲ ከባቢ ዝርከብ እዚ ሓይሊ ኣመሪካ ሰሜን ኮርያ ፈተነ ባላስቲክ ሚሳኤል ድሕሪ ምክያዳ ኣብ ዘውጽኦ መግለጺ ሰሜን ኮርያ ትገብሮ ዘላ ፈተነ ዘይሕጋዊ ኣጽዋር ንጎረባብታን ንማሕበረሰብ ዓለምን ዘተሓሳስብ እዩ ኢሉ።

ፕረዚደንት ጆ ባይደን ነቲ ሰሜን ኮርያ ዘካየደቶ ፈተነ ባላስቲክ ሚሳኤል ኣመልኪቱ ብሕጂ እዩ ወግዓዊ መግለጺ ክህብ።

መንግስቲ ኣመሪካ ሰሜን ኮርያ ብሰሉስ ዘይባላስቲካዊ ሚሳኤል ፈተነ ምስ ኣካየደት እቲ ዝተጠቐመትሉ ዓይነት ሚሳኤል ካብቲ ዝተኣገደ ስለዘይኮነ ነቲ ፈተነ ከም ቶኵታኲ ተግባር ከምዘይሓስቦ ገሊጹ ነይሩ።

ሰብ መዚ ጃፓን ሰሜን ኮርያ ነቲ ባላስቲክ ሚሳኤል ብኣቆጻጽራ ሰዓት እቲ ከባቢ ልክዕ ሰዓት ሸውዓተ ናይ ንግሆ ከምዝተኰሰቶ ገሊጸም።

እቲ ባላስቲክ ሚሳኤል ሚሳኤል ናብ ባሕሪ ጃፓን ቅድሚ ምዕላቡ ብቅደም ተኸተል 420 ኪሎ ሜተር ከምኡ ውን 430 ኪሎሜተር ብምውንጫፍ ካብ ክሊ ማይ ናይ ጃፓን ወጻኢ ኣብ ዝኾነ ቦታ ዝኾነ ጉድኣት ከየስዓበ ከምዝዓለበ ተፈሊጡ።

ሰሜን ኮርያ ቅድሚ ሓደ ዓመት ፕረዚደንት ኣመሪካ ነበር ዶናልድ ትራምፕን መራሒ ሰሜን ኮርያ ኪም ጁንግ ኡንን ርክባቶም ምምሕያሽ ኣብ ዘርእየሉ ዝነበረ ተመሳሳሊ ፈተነ ኣካይዳ ምንባራ ዝዝከር እዩ።

ምምሕዳር ፕረዚደንት ጆ ባይደን ምስ ሰሜን ኮርያ ዲፕሎማስያዊ ርክባት ንምፍጣር ዝገበርዎ ፈተነ ዕውት ከምዘይኮነ ኣቐዲሞም ገሊጾም ነይሮም።

እቲ ኣብ ፈለማ ወርሒ ሕዳር 2020 ዝተወለዐ ግጭት ሓይልታት ትግራይ ኣብ ልዕሊ ቲ ኣብቲ ክልል ዝነበረ መዓስከራት ሰራዊት ፈደራል መጥቃዕቲ ድሕሪ ምፍጻሞም መንግስቲ ኢትዮጵያ ኣብ ልዕሊኦም ወታሃደራዊ መጥቃዕቲ ብምኽፋት ዩ ተጀሚሩ።

ልክዕ ከምቲ ኣብ ባይታ ዝካየድ ዘሎ ረጽሚ ኣብ መርበባት ኢንተርነትን ማሕበራዊ መራኸቢታትን ውን ናይ ፕሮፖጋንዳ ኲናት ይካየድ ኣሎ።

ክልቲኦም ወገናት ድማ ስኑዕን ኣደናጋሪን ሓበሬታታት ኣብ ምንፋስ ተጸሚዶም ኣለዉ።

ንርእሱ ተንታኒ ፖለቲካን ብዓልስልጣን ሕቡራት ሃገራት ዝነበረን ምዃኑ ዝገልጽ ሚስተር ቦልተን ንመራሕቲ ትግራይ ጨካናት ክብል ይገልጾም።

መራሒ ኢትዮጵያ ሽልማት ኖበል ሰላም ከምዝተቐበለ ብምጥቃስ ድማ ኣመሪካ ካብቲ ግጭት ኢዳ ከተውጽእ ኣለዋ ይብል።

እቲ ርእይቶ ኣብ ናይ ኣምሓርኛን ትግርኛን ገጻት ፈይስቡክ ትካል ፕረስ ኢትዮጵያ ተጠቂዑ ሎ።

ይኹን እምበር እቲ ውልቀሰብ ኣብ ሕቡራት ሃገራት ይሰርሕ ምንባሩ ዝገልጽ ዝኾነ ሓበሬታ ኣብ መርበብ ኢንተርነት ክንረክብ ኣይክኣልናን።

ስእሊ ናይቲ ውልቀሰብ ምስቲ ኣብ ዝሓለፈ ዓመት ጋዜጣ ፋይናንሻል ታይምስ ዝምርምሮ ዝነበረ ብኪነታዊ ብልሓት ኣርቲፊሻል ኢንተሊጀንስ ዝተሰርሐ ናይ ሶፍትዌር ስእሊ ሓደ ኮይኑ ረኺብናዮ።

እቲ ምስሊ ሓደ ካብቶም ኣብ ጸብጻብ ናይቲ ጋዜጣ ብኣብነት ዝቐረቡ ብሓደ ኣድቨርሳርያል ኔትዎርክስ ዝተፈጥሩ ስእልታት እዩ።

ኣብ ሓደ እዋን ውን ኩሉ እቲ በቲ ናይ ትዊተር ኣድራሻ ዝተጠቅዐ ጽሑፋት ለጊሱ ተዓዚብና።

ኣብ ውሽጢ ሓደ ሰሙን ከኣ ናይ ፕሮፋይል ስእሊ ሓያሎ ግዜ ተቐዪሩ ነይሩ።

ሓንሳብ ውን ስእሊ ናይቲ ኣድራሻ ብናይ ዋና ጸሓፊ ሕቡራት ሃገራት ኣንቶንዮ ጉተረዝ ተተኪኡ ነይሩ እቲ ናይ ኣድራሻ ትዊተር ሃንድል ግን ከምዘለዎ ኮይኑ።

ድሕሪ ቁሩብ መዓልታት ውን ናይ ካልእ ስእሊ ኣትዩዎ ተራእዩ እቲ ኣደራሻ ግን ኣይተቐየረን።

እቲ ኣብ ትግራይ ተወሊዑ ዘሎ ኲናት ኣብያተ ከርስትያን ዝርከብዎም ብዙሓት ህንጻታት ኣዕንዩ ኣሎ።

ይኹን እምበር ሓደ ኣብ ማሕበራዊ መራኸቢታት ብሰፊሑ ዝዝርጋሕ ዘሎ ክልተ ደቂኣንስትዮ ኣብ መንደቕ ናይ ሓደ ዝዓነወ ቤተክርስትያን ክጽልያ ዘርኢ ስእሊ ኣብ ትግራይ ዝዓነወ ቤተ ክርስትያን ኣምሲልካ ምቕራብ ግን ግጉይ ዩ።

ኣብ ትግራይ ዝርከብ ኣይኮነን።

እቲ ስእሊ ምስተመርመረ ግን ብሓደ ሰብ ኣብ 2018 ቅድሚ እቲ ኲናት ምውልዑ ማለት ዩ ኣብ ፈይስቡክ ተጠቂዑ ተረኺቡ።

ኣብ ሓደ ናይቲ ቱሪዝም መርበብ ሓበሬታ ከምዝሰፈረ ድማ እቲ ቤተክርስትያን ኣብ ኤርትራ ከተማ ዓዲ ቀይሕ ከምዝርከብ ተገሊጹ ሎ።

ቅድሚ 20 ዓመታት ኣብ 1998 ኣብታ ከተማ ሓደ ቤተክርስትያን ብሓይልታት ኢትዮጵያ ተደብዲቡ ዓንዩ ከምዝነበረ ይፍለጥ።

ናይ ሽዑ ቪድዮ ረኺብና ምስ ኣነጻጸርናዮ ልክዕ ምስዚ ስእሊ ዝመሳሰል ዝዓነወ ህንጻ ተዓዚብና።

ኣብ ኣመሪካ ኣብ ቺካጎ እትርከብ ሓንቲ ከተማ መንበሪ ገዛ ንምርካብ ንዝተጓነዩ ጸለምቲ ኣመሪካውያን ነበርታ ካሕሳ እትኸፍል ፈላመይቲ ከተማ ክትከውን እያ።

ቤት ምኽሪ ከተማ ኢቫንስቶን 16 ጸለምቲ ስድራቤታት ተጠቀምቲ ናይቲ ውሳነ ንክኾኑ ሸሞንተ ብሓደ ብዝኾነ ድምጺ ክትውስን እንከላ ንነፍሲ ወከፎም 25 ሽሕ ዶላር ክትህቦም ያ።

እዚ ናይ ገንዘብ ካሕሳ ኣብ ቀረባ እዋን ሕጋዊነት ካብ ዝረኸበ መሸጣ ማሪዋና ዝርከብ እቶት ዝወሃብ ክኸውን እዩ።

ብርክት ዝበሉ ጸለምቲ ኣመሪካውያን ብምኽንያት ዓሌታዊ ኣድልዎ ዝነበሮ ውሳነታት መንበሪ ገዛ ንምውናን ከም ዝተጸገሙ ይግለጽ።

እዞም ተጠቀምቲ እዚ ሓድሽ ውሳነ ክኾኑ ዮም ዝተባህሉ ጸለምቲ ካብ 1919 ክሳብ 1969 ተቐማጦ እታ ከተማ ዝነበሩ ወይ ውን ኣባላት ስድራቤት ነበርቲ ዝኾኑ ዮም ተባሂሉ ኣሎ።

ንሳቶም ብምኽንያት ኣብቲ እዋን ዝነበረ ፖለቲካዊ ምንቅስቓስ እታ ከተማ ግዳያት ኣድልዎ መንበሪ ኣባይቲ ዝነበሩ ክኾኑ ኣለዎም።

ኣስታት 16 ሚኢታዊት ነበርቲ ከተማ ኢቫንስቶን ጸለምቲ ክኾኑ እንከለው ኣብ ውሽጢ 10 ዓመት 10 ሚሊየን ዶላር ምስ ካሕሳ ዝተሓሓዝ ወጻኢ ክትገብር መደብ ኣለዋ።

ኣብ ሕሉፍ ካብ ዝበጽሕ ዝነበረ ጉድኣት ተበጊሱ ተጠቀምቲ ክንከውን ስለ ዝተሓስበ ሕጉሳት ኢና ክብል ኣቦ መንበር ሃገራዊ ልፍንቲ ካሕሳ ጸለምቲ ኣብ ኣመሪካ ካም ሆዋርድ ንመደበር ተለቪዥን ሲ ቢ ኤስ ተዛሪቡ።

ኣብ 1968 ኣብ ኢቫንስቶን ሕጊ መንበሪ ኣባይቲ ኳ እንተጸደቐ ክሳብ 1985 ግን ጸለምቲ ካብታ ከተማ እናተደፍኡ ኣብ ጸግዓ ጸግዒ ክሰፍሩ ይግደዱ ከም ዝነበሩ ጸብጻባት የመልክቱ።

ኣብ ቀጻሊ ግዝኣት ካሊፎርኒያ ከተማ ኣዮዋን ፕሮቪደንስእ ከምኡ ውን ግዝኣት ርሆደ ኣይላንድን ንዝነብሩ ጸለምቲ ካሕሳ ክኽፈሉ ይሕሰብ ከም ዘሎ ይግለጽ።

ይኹን ምበር ኣብ መላእ ኣመሪካ ንካሕሳ ዝድግፍ ኩነታት የለን።

ሮይተርስ ኣብ ዝሓለፈ ዓመት ዘካየዶ ዳህሳስ ከም ዝሕብሮ ገንዘብ ከፈልቲ ግብሪ ኣብ ኣመሪካ ጊልያ ንዝነበሩ ሰባት ደቆም ካሕሳ ክኽፈል ኣለዎ ዝበሉ 20 ሚኢታዊት ጥራሕ ዮም ነይሮም።

ኣብ ዝሓለፈ ዓመት ዘጋጠመ ቅትለት ጸሊም ኣመሪካዊ ጆርጅ ፍሎይድ ኣብታ ሃገር ንዘመናት ኣብ ልዕሊ ጸለምቲ ዝተፈጸመ ጊልያነትን ዓሌታውነትን ካሕሳ ክኽፈሉ ዝገብር መስርሓት ክተኣታቶ ጸቕጢ ኣሕዲሩ ዩ።

ጆርጅ ፍሎይድ ኣብ ሚኒያፖሊስ ፖሊስ ኣብ ክሳዱ ረጊጹ ምስ ቀተሎ ኣብ መላእ ዓለም ሓያል ተቓውሞን ናዕብን ከም ዘልዓለ ይዝከር።

ቻይና ርብዒ ዓመታዊ ጸብጻብ ክትሕዝ ካብ ዝጀመረትሉ 1992 ንደሓር እዚ ኣብ ሓፈሻዊ ዘቤታዊ ፍርያት ዝለዓለ ዕበየት ኮይኑ ኣሎ።

እቲ ኣሃዝ ካብቲ ብኽኢላታት ስነቁጠባ ኣቐዲሙ ዝተዋህበ ግምት ናይ 19 ሚኢታዊት ዕብየት ቊሩብ ጎዲሉ ከም ዝተረኽበ ሮይተርስ ጸብጺቡ።

እንተኾነ ግና ኣብ ዝሓለፈ ዓመት ኣብ ቁጠባ ንዝተራእየ ምጭባጥ ኣብ ግምት ብምእታው ምሉእ ስእሊ ናይቲ ሓያል ዕብየት ዘየርእይን ዝተጠምዘዘ ምዃኑን ይግለጽ።

ኣብ ቀዳማይ ርብዒ ዓመት 2020 ኮቪድ 19 ንምቁጽጻር ኣብ መላእ ቻይና ብዝተኣወጀ ዕጽዋ ቁጠባ እታ ሃገር ብ6 8 ሚኢታዊት ኣንቆልቊሉ እዩ።

ኢንዱስትርያዊ ውጽኢት ናይ ወርሒ መጋቢት ምስቲ ናይ ዝሓለፈ ዓመት ክወዳደር እንከሎ ብ14 ሚኢታዊት ክዓቢይ እንከሎ መሸጣ ብ34 2 ሚኢታዊት ወሲኹ ኣሎ።

ክኢላ ስነቁጠባ ኒቨርስቲ ኦክስፎርድ ዩ ሎውሲ ኩጅስ ኣብ ዝሃቦ ርእይቶ ኢንዱስትርያዊ ፍርያት ሃልክን ወፍርን ኣብ ቀዳሞት ክልተ ኣዋርሕ ትሒቶም ድሕሪ ምጽናሕ ኣብ ወርሒ መጋቢት ምውሳኾም ተስፋ ዝህብ እዩ ኢሉ።

እንተኾነ እቲ መንግስቲ ዝህቦ መነቃቕሒ ጎዲሉ ብምህላው ገለ ጽላታት ክዝሕትሉ ከም ዝኽእሉ ክኢላታት ይእምቱ።

ኣባል ኣሃዱ ምርምር ቁጠባ ዝኾነ ዩው ሱ ከም ዝገልጾ እቲ ኣሃዛት ከም ዘርእዮ ምብርባር ቁጠባ ቻይና ሰፊሕ እዃ እንተኾነ ገለ ናይ መፍረን ሰደድን ንጥፈታት ኣብቲ ዝሓለፈ ርብዒ ዓመት ቀዳምነት ተዋሂብዎ ክኸውን ይኽእል እዩ።

እታ ሃገር ነቲ ቫይረስ ንምቁጽጻር ብዝወሰደቶ ተሪር ናይ ዕጽዋ ስጉምትታትን ንትካላት ብቕልጡፍ ንምብርባር ብዝተዋህበ ሓገዝን እቲ ቁጠባ ድሕሪ እቲ ለበዳ ምምሕያሻት ከርእይ ጸኒሑ እዩ።

ኣብ 2020 ብቑጠባ ካብ ዝዓበያ ሃገራት ዓለም ዕብየት ዘመዝገበት እንኮ ሃገር ቻይና እያ።

ካብ ዓለም ዝዓበየ ብኦንላይን ዝተፈላለየ ንብረታት ዝሸይጥ ብቻይናዊ ቢልዮነር ጃክ ማ ዝውነን ኩባንያ ዓሊባባ ናይ 2 75 ቢሊዮንዶላር መቅጻዕቲ ተበይንዎ።

ንሓደ ብውለቀ ሰብ ዝውነን ትካል ክንድዚ ዝኣክል ብዝሒ ገንዘብ መቅጻዕቲ ክብየኖ እዚ ናይ መጀመርታ ኮይኑ ዝለዓለ መቅጻዕቲ ተባሂሉ ክብረ ወሰን ሰይሩ ኣሎ።

ናይ ቻይና ናይ ንግዲ ተቆጻጸርቲ ኣካላት ኩባንያ ዓሊባባ ንብዙሕ ዓመታት ንዕዳጋ ብሒቱ ዝጸንሓሉ ኣገባብ ጉድለት ረኺብናሉ ኣለና ብዝብል እዩ ኣብ ልዕሊ ትካል ዓሊባባ መቅጻዕቲ በይኑ።

ትካል ዓሊባባ ብወገኑ ነቲ ውሳነ ኣኽቢሩ ነቲ ዝተበየነሉ መቅጻዕቲ ከምዝኽፍል ኣብ ዘውጽኦ መግለጺ ሓቢሩ ኣሎ።

ክኢላታት ስነ ቁጠባ ብወገኖም ቻይና ዋላ ነቶም ብመንገዲ ኢንተርኔት ስርዓተ ንግዲ ዘካይዱ ጽልወኦም ብዘየገድስ ንምቅጽዖም ድሕር ከምዘይትብል ዘርኢ እዩ ኢሎም ኣለዉ።

ኩባንያ ዓሊባባ ብደረጃ ዓለም ሓደ ካብቶም ፍሉጣት ኩባንያታት ኮይኑ ብፍላይ ኣብ ቻይና ሓደን ቀንድን ዓብላሊ ንሱ ምዃኑ ኣብ ሻንጋሃይ ዝርከብ ጋዜጤኛ ቢቢሲ ሮቢን ብራይት ይሕብር።

ቻይን ኣብ ልዕሊ ኩባንያ ዓሊባባ በይናቶ ዘላ ናይ 2 75 ቢሊዮን ዶላር መቅጻዕቲ እቲ ትካል ቅድሚ ክልተ ዓመት ካብ ዝርኸቦ ዓመታዊ እቶት ኣርባዕተ ሚኢታዊት እዩ።

ተቆጻጸርቲ ኣካላት ንግዲ ቻይና ኩባንያ ዓሊባባ ክወዳደርዎ ዝኽእሉ ትካላት ካብ ዕዳጋ ወጻኢ ኣብ ምግባር ሰሪሑ እዩ ኢሎም እዮም ከሲሶም መቅጻዕቲ ከምዝብየኖ ገይሮም ዘለዉ።

መስራቲ እቲ ትካል ቻይናዊ ቢልዮነር ጃክ ማ ኣብ ሓደ ኣጋጣሚ ናይ ቻይና ናይ ንግዲ ተቆጻጸርቲ ኣካላት ንፈጠራውነት ንምግታእ ይሰርሑ ኣለዉ ኢሉ ነይሩ እዩ።

ኣብ ቻይና ከም ናይ ዓሊባባ ብኢንተርኔት ኣብ ዝፍጸም ንግዳዊ ንጥፈታት ዝሰርሑ ትካላት ውን ካብ ናይ ቻይና ናይ ንግዲ ተቆጻጸርቲ ኣካላት ጸቅጢ ይበጽሖም ከምዘሎ ክዛረቡ ይስምዑ ዮም።

ብኻልእ ወገን ቻይና ጽልዋ ዓበይቲ ትካላት ንምግታእ ኣብ ልዕሊ ትካል ዓሊባባ መቅጻዕቲ ምብያና ዝገልጹ ውን ኣይተሰኣኑን።

ቻይና ኣብ ዝሓለፈ ወርሒ ንምምርሒታት ሕጊ ንግዲ ቻይና ጥሒሰን ዝበለተን 12 ዓበይቲ ትካላት ንግዲ መቅጻዕቲ ምብያና ዝዝከር እዩ።

ደሴት ታይዋን ናጽነት ክትእውጅ እንተፈቲና ኵናት ምውላዕ ማለት ምዃኑ ቻይና ኣጠንቂቓ።

እቲ መጠንቀቕታ ሓድሽ ፕረዚደንት ኣመሪካ ጆ ባይደን ንታይዋን ዘለዎ ደገፍ ድሕሪ ምግላጹ ዩ ተዋሂቡ።

ኣብዚ ቀረባ መዓልታት ሰራዊት ቻይና ብነፈርቲ ውግእ ዝተሰነየ ወታሃደራዊ መናውራታት ኣብ ጥቓ እታ ደሴት ኣካይዱ ነይሩ።

ኣመሪካ ነዚ ናይ ቻይና መጠንቐቕታ ዜሕዝን ዩ ክትብል ድሕሪ ምግላጻ እዚ ዘሎ ወጥሪ ናብ ረጽሚ ዘምርሓሉ ጉዳይ ኣይኮነን ክትብል ወቒሳታ።

ቻይና ንደሴት ታይዋን ከም ኣካላ ገይራ እያ እትርእያ። ታይዋን ግን ቅዋም ሰራዊት ከምኡ ውን ዝተመርጹ መራሕትን ዘለዋ ከም ልኡላዊት ሃገር ገይራ እያን ንነብሳ እትርኢ።

መንግስቲ በጂንግ መንግስቲ ታይዋን ነታ ደሴት ናብ ናጽነት እትእውጀሉ መገዲ ገጹ ይመርሓ ከይህሉ ስግኣት ከምዘለዎ ተንተንቲ እቲ ዞባ ይሕብሩ።

እንተኾነ መንግስቲ ቻይና ንፕረዚደንት ታይዋን በይናዊ ስጒምቲ ከይትወስድ ኣጠንቂቖማ ኣለው።

ፕረዚደንት ታይዋን ግን ታይዋን ድሮ ናጻ ሃገርን ልኡላዊትን ብምዃና ድሕሪ ምዝኽኻር ዝኾነ ወግዓዊ ምእዋጅ ትርጒም ከምዘይብሉ ገሊጻ።

ኣብ ዝሓለፋ ቀረባ መዓልታት ሰራዊት ቻይና ብነፈርቲ ውግእ ዝተሰነየ ወታሃደራዊ መናውራታት ኣብ ጥቓ እታ ደሴት ኣካይዱ ነይሩ። ሚኒስትሪ ምኸልኻል ቻይና ነዚኦም ናይ ናጽነት ጠባያት ዘርእዩ ንምዕዶም ኣለና።

በቲ ዝጀመርዎ ሓዊ ክነዱ እዮም።

ናጽነት ታይዋን ማለት ኵናት ምውላዕ እዩ ኢሉ።

ውሽጣዊ ጒዳያት ታይዋን ግን ቻይና ታይዋን ልኡላውነታ ናይ ምኽልኻልን ከምኡ ውን ንናጽነትን ዴሞኩራስን ናይ ምኽባር መሰላ ኣትሒታ ክትርዮ የብላን ክብል ተዛሪቡ።

ኣሜሪካን ታይዋንን ንኣሰርተታት ዓመታት ርክብ ከይህልወን ኣንቢረንኦ ንዝጸንሓ ቀይዲ መዕለቢ ብምግባር ላዕለዋይ ልኡኽ ኣሜሪካ ናብ ርእሰ ከተማ ታይዋን ታይዋን ክበጽሕ ምዃኑ ምግላጹ ንምስሕሓብ ኣሜሪካን ቻይናን ኣጋዲድዎ ኣሎ።

ኣምባሳደር ኣሜሪካ ኣብ ሕቡራት ሃገራት ኬሊ ክራፍት ናይ ሰለስተ መዓልታት ምብጻሕ ንምክያድ ረቡዕ ናብ ታይፔይ ክተምርሕ እያ።

እቲ መሪሕነት ትራምፕ ኣብ ምዝዛሙ ኣብ ናይ መወዳእታ ሰዓት ዝካየድ ዘሎ መገሻ እታ ኣምባሳደር ንቻይና ኣቖጢዑ ኣሎ።

እታ ቻይና ከም ግዝኣታ እትቆጽራ ናይ ገዛእ ርእሳ ምምሕዳር ዘለዋ ታይዋን ነቲ ኣብ ዲፕሎማስያዊ ዝምድና ዝተርኣየ ለውጢ ብሓጎስ ተቐቢላቶ ኣላ።

ኣብ መንጎ ዋሽንግተንን ቤይጂንግን ዝጸንሐ ዝምድና ንዓመት መመላእታ እናሓርፈፈ ዩ ክመጽእ ጸኒሑ።

ደሞክራስያዊ ምሕደራ ዘለዋ ደሴት ታይዋን ኣብ ምሕርፋፍ እቲ ዝምድና ካብ ዝለዓሉ ቀንዲ ጉዳያት እያ።

ኣብ እዋን ፕረዚደንት ትራምፕ ኣሜሪካ ንታይዋን ኣጽዋር ብምሻጥን ንመጠንቀቕታታት ቻይና ዕሽሽ ብምባል ናብታ ደሴት ላዕለዎት ሰብመዚ ብምልኣኽን ምስ ታይዋን ጥቡቕ ዝምድና መስሪታ እያ።

ኣብ ዝሓለፈ ቀረባ እዋን ጸሓፊ ጉዳያት ወጻኢ ኣሜሪካ ማይክ ፖምፐዮ ኣሜሪካ ብዛዕባ ምስ ታይዋን ዝግበር ርክብ ሰበስልጣናት ንመንግስቲ ቻይና ንምሕጓስ ባዕላ ዘንበረቶ ቀይድታት ክተልዕሎ ምኳና ተዛሪቡ ነይሩ።

ብዘይካ ዚ ኣሜሪካ ኣብ ንግዲ ሰብኣዊ መሰላትን ለበዳ ኮሮናቫይረስን ዝርከብዎም ጉዳያት ምስ ቻይና ክትሰሓሓብ ጸኒሓ እያ።

ምሩጽ ፕረዚደንት ኣሜሪካ ጆ ባይደን 20 ጥሪ ቃለ መሓላ ብምፍጻም ስልጣን ካብ ትራምፕ ክርከብ እዩ።

መገሻ እታ ኣሜሪካዊት ኣምባሳደር ካብ ቻይና ቁጡዕ ግብረመልሲ ኣስዒቡ ኣሎ።

ልኡኽ ቻይና ኣብ ሕቡራት ሃገራት ኣብ ዝሓለፈ ሰሙን ንውጥን መገሻ እታ ኣምባሳደር ኣመልኪቱ ኣብ ዘውጽኦ መግለጺ ኣሜረካ ነቲ ዝፈጸመቶ ተግባር ከቢድ ዋጋ ክትከፍል እያ ኢሉ።

እቲ መግለጺ ወሲኹ ኣሜሪካ ነቲ ጠገለ ዘይብሉ ምትንዃይ ክተቋርጽ ንዝምድና ኣሜሪካን ቻይናን ካብ ምዕንቃፍ ክትቁጠብን ካብቲ ናይ ሰሕተት ጎደና ክትምለስን ቻይና ተጠንቅቕ ኢሉ።

ኣፈኛ ሚኒስትሪ ጉዳያት ወጻኢ ቻይና ዘሃኦ ሊጅያን ብሰኑይ ንጋዜጠኛታት ኣብ ዝሃቦ መብርሂ ዝኾነ ንቀንዲ ረብሓታት ቻይና ዝጎድእ ተግባር ከም ዘይዕወትን ሓያል ግብረመልሲ ከም ዝወሃቦን ተዛሪቡ።

ሓድሽ ምምሕዳር ኣሜሪካ ኣብ ቻይናን ታይዋንን ዝህልዎ መርገጺ ጌና ብሕጂ ዝርአይ እኳ እንተኾነ ንብዙሕ ፖሊሲታት ትራምፕ ከም ዘይቕበሎ ኣብ ቤትምህርቲ ኣህጉራዊ መጽናዕትታት ራጃራትናም ሲንጋፖር ዶክተር ኢቫን ረስኒክ ይዛረብ።

ልኡኽ ኣሜሪካ ናብ ደሴት ታይዋን ምብጻሕ ኣብ ዘካይደሉ ዘሎ እዋን ቻይና ልኡላውነተይ ንምሕላው ብምባል ኣብ ጥቃ ደሴት ታይዋን ወተሃደራዊ ልምምድ ጀሚራ ኣላ።

እዚ ቻይና ተካይዶ ዘላ ወተሃደራዊ ልምምድ ርክብ በይጂንን ዋሽንግተንን ሓርፊፍሉ ኣብ ዘሎ እዋን እዩ ዝካየድ ዘሎ።

ኣሜሪካ ብወገና ንታይዋን ዘለዋ ደገፍ ወትሩ ምስ ገለጸት እያ።

ቻይና ነታ ብርእሳ እትምሓደር ታይዋን ከም ሓንቲ ኣውራጃ እያ እትሓስባ።

ከይዝ ክራች ኣብ ዝሓለፈ ዓሰርታተት ዓመታት ናብ ታይዋን ምብጻሕ ዘካየደ ዝለዓለ ሓላፊ ናይ ኣሜሪካ ዩ።

ብዓርቢ ኣፈኛ ሚኒሰትር ምክልኻል ቻይና ረን ጉዋንጊንግ ብዛዕባ ምብጻሕ ኣሜሪካ ናብ ታይዋን እኳ እንተዘይጠቀሰ ኣሜሪካን ታይዋንን ብቀጻሊ ህውከት ዝፈጥር ተግባራት ይገብራ ከምዘለዋ ገሊጹ።

ንሱ ብምስዓብ ንታይዋን ሒዝካ ንቻይና ንምቁጽጻር ዝግበር ናይ ወጻኢ ሓይልታት ፈተነታት ትምኒት ጥራይ ዩ ኢሉ።

እቲ ውሃቢ ቃል ሚኒስትሪ ምክልኻል ቻይና ተካየደቶ ዘላ ወተሃደራዊ ልምምድ ልኡላዉነታ ንምዕቃብን ንምክልኻልን ኢላ ዝገበረቶ ሕጋውን ኣገዳስን ዩ ኢሉ።

እዚ ናብ ታይዋን ምብጻሕ ዘካይድ ዘሎ ላዕለዋይ ሓላፊ ኣሜሪካ ዝኾነ ከይዝ ክራች ሎሚ ኣማስይኡ ምስ ፕረዚደንት ታይዋን ታይ ኢንግ ወን ክራኸብ ትጽቢት ይግበር።

ኣሜሪካ ምስ ታይዋን ስሩዕ ዝኾነ ዲፕሎማስያዊ ርክብ እኳ እንተዘይሃለዋ ብመሰረት እቲ ኣብ 1979 ምስ ታይዋን ዝተበጽሐ ስምምዕ ንታይዋን ወተሃደራዊ ንብረትን ብረትን ክትሽጠላ ዘኽእል ውዕል ኣለዋ።

ኣብ ታይዋን ሓንቲ ጓል ኣንስተይቲ ናይ መማህርታ ርግኦ ብምስራቕ ትጥርጠር። እዚ ጥርጣረ ብሳይንሳዊ መገዲ ንምርግጋጽ ድማ ናይ ዲኤንኤን መርመራ ክካየድ ኣለዎ ይበሃል።

ከም ጸብጻብ ቢኤስ ዝተብሃለ ቴሌቪዥን እዛ ሽማ ዘይተገለጸት ተጠርጣሪት ኣብ ከተማ ታይፒ ኣብ ዝርከብ ዩኒቨርሲቲ ባህሊ ቻይና ምስ ሓሙሽተ ካልኦት ደቂ ኣንስትዮ ብሓባር ያ ትነብር።

ኣብቲ ዝሓለፈ ወርሒ ግን ሓንቲ ካብኣተን 1 92 ዶላር ዝዋግኡ ርግኦ ብዘይፍቓዳ ከም ዝተወስዳን ናይቲ ርግኦ ኣቕሓ ኣብ መአከቢ ጉሓፍ ከም ዝረኸበቶን ድማ ትገልጽ።

ሓቲታ ዋላ ሓደ ዝምልሰላ ምስ ስኣነት ግን እዚ ጉዳይ ናብ ፖሊስ ክበጽሕ ትገብርሞ ንሳቶም ውን ዝተቐበሉዎ ምጽራይ ክካየድ ትሓትት።

ካብቲ ርግኦ ሒዙ ዝነበረ ታኒካ ኣሰር ኣጻብዕቲ ንምውሳድ ራሕሲ ስለ ዝነበሮ እታ ርጉኦ ጠፊኡኒ በሃሊት ተምሃሪት ሓላፍነት ዝወስድ ሰብ ንክልለ መርመራ ዲኤንኤን ክካየድ ኣለዎ ትብል።

ፖሊስ ነታ ኸሳሲት ሓዊሱ ኣብ ኩለን እተን ሓሙሽተ መናብርቲ ሓደ ክፍሊ መርመራ ክካየድ ብምእዛዝ ናይ ፎረንሲክ መርመራ ክካየድ ይገብር።

ነፍሲ ወከፍ መርመራ 98 ዶላር ዝሓትት ኮይኑ ብኸፈልቲ ግብሪ ዩ ተመዊሉ።

ነበርቲ ግን ንኸምዚ ዝኣመሰለ ጉዳይ ብዝጠፍአ ግዜን ገንዘብን ሓሪቖም ቑጥዐኦም ገሊጾም።

ሓደ ነባሪ ንኣፕል ዴይሊ ዝተብሃለ ጋዜጣ ከምዝበሎ ሃብቲ ማሕበረሰብ ዘባኸነ ስራሕ ዩ።

ፖሊስ እንተዝኸውን ነይረ ጠፊኡኒ ንዝበለቶ ርጉኦ የ ዓዲገ ክትክአላ ነይረ ኢሉ።

አቶ ወንድወሰን ግርማ ኣብ ቤልጅም ተምሃሪ ካልኣይ ዲግሪ ሳይንስ መጓዓዝያ ዩ። ቅድም ኢሉ ውን ብኻልእ ዓውዲ ካልኣይ ዲግሪ ንምርካብ ኣብ ኖርወይ ጸኒሑ።

ሽዑ ካብ ሃገረይ እንትወጽእ ናይ ፈለማይ ስለዝነበረ ንእንጀራ ዝነበረኒ ድልየት ልዑል ነይሩ ይብል።

ኣቶ ወንድወሰን ኣብ ዝነብረሉ ከባቢ ኦርቶዶክስ ቤተ ክርስቲያን ኢትዮጵያውያን ኣሎ።

እዚ ኩነታት ብኣጋጣሚ እቲ ማሕበረሰብ ክተኣኻኸብ ምኽንያት እንትኾኖ ንእንጀራ ዘለና ናፍቖት ብዚ ኣጋጣሚ ነርዊ ነይርና ክብል ይዛረብ።

ኣብ ኖርወይ ናብራ መስሪቶም ዝነብሩ ኢትዮጵያውያን ውን ብዙሓት ስለዝኾኑ እንጀራ ሰንኪትካ መግቢ ንምድላው ኣይጽገሙን።

ብዝተፈላለየ ኣጋጣሚ ካብ ዓዱ ዝርሓቐ ፈታዊ እንጀራ ዝኾነ ሰብ ድማ ዓመታዊ በዓላት ተጸብዩ ዩ ጸብሕን እንጀራን ሃገሩ ዘስተማቕር።

ሓበሻ ኣብ ዝነብረሎም ከተማታት ኤውሮጳ ዘሎ ሰብ እዚ ንምርካብ ኣይክፅግሞን።

ወንድወሰን ፈታዊ እንጀራ ኳ እንተኾነ ወልፊ የትሕዝ ዩ ኢሉ ንምድምዳም ግና ይጽገም ዩ።

ሰባት ኣብ ቀረብኦም ዝኾነ ኣይነት እንጀራ ምርካብ ከምዘይኽእሉ ምስፈለጡ ዝረኸብዎ ዓይነት መግቢ ንምምጋብ ኣይፅገሙን ኢሉ ይኣምን። ኮይኑ ግና ምስ ኣተሓሳስባ ዝዛመድ ነገር ከምዘሎ ይግምት።

ኣቶ ኣብነት ተኽለ በዓል ሞያ ስነ መዓዛ እዩ። እዚ ጉዳይ መሰረታዊ መጽናዕቲ ከምዘድልዮ ድማ ይዛረብ።

ክሳብ ሕጂ እንጀራ ወልፊ የትሕዝ ዶ ኣየትሕዝን ንዝብል ሕቶ ብዝግባእ ዝምልስ መጽናዕቲ ኣይረኸብኩን ኢሉ። እንተኾነ ግን ወልፊ እንታይ ዩ ንዝብል ምላሽ ኣለዎ።

ወልፊ ኣብ ክልተ ደረጃ ከምዝኽፈል ዝገልጽ እቲ በዓል ሞያ እቲ ሓደ ስነ ኣእምሮኣዊ ኾይኑ ጣዕሚ ሓደ ነገር ምስ ጽቡቕ ስምዒት ካብ ምትሕሓዝ ዝምንጪ ዩ።

እቲ ኻልኣይ ድማ ፊዚዮሎጂካል እንትበሃል ሰብነትና ዝኮነ ንጥረ ነገር እንትለምድ ዝሓቶ ብበዝሒ ዝተለመደ ዓይነት ወልፍን ዩ።

ጉዳይ እንጀራ ብመንጽር ስነ ኣእምሮኣዊ ወልፊ እንትንሪኦ ካብ ቁልዕነትና ጀሚሩ ዝለመድናዮ ጣዕሚ ስለዝኮነን ኣብ መዓልቲ ክልተ ሰለስተ ግዘ ስለ እንምገቦን ስነ ኣእምሮኣዊ ወልፊ ዝበሃል ዓይነት ወልፊ ክህልዎ ይኽእል ዩ ይብል ኣቶ ኣብነት።

እንጀራ ደጋጊምና ብምብላዕና ውሽጥና ጣዕሚ እንጀራ ክረክብ ይብህግ እንትንረኽቦ ድማ ናይ ደስታ ስምዒት ይስመዐና ይብል እቲ በዓል ሞያ።

እንጀራ ኣብ ውሽጡ ሓይልን ጉልበትን ዝህቡ ንጥረ ነገራት ከምኡ ውን ኣሲዳት ኣለውዎ።

ብለቢቶ ዝበኩዕ ብምኻኑ እንትብላዕላዕ ኣሲድ ፈጢሩ ነቲ እንጀራ ዝተፈለየ ጣዕሚ ይህቦ ።

ካብዚ ሓሊፉ እንጀራ ኣብ ውሽጡ ንሰብነትና ዘድልዩ ፕሮቲንን ካርቦሃይድሬትን ዝሓዘ ኾይኑ ሰብነትና እዞም ንጥረ ነገራት ሓይልን ጉልበትን ንምርካብ ይጥቀመሎም።

እዚኦም ከምቲ ካልእ መግቢ እንጀራ እንትንበልዕ ስምዒት ደስታን ዕግበትን ይፈጥሩ ድማ ይብል ኣቶ ኣብነት።

ኾይኑ ግን ኣብ ውሽጢ እንጀራ ዘሎ ልዑል ኣሲድ ከምኡ ውን ዝተኣከበ ኣልኮሆል ካብ ካልእ መግቢ ንላዕሊ ዝሓሸ ዕግበት ክህብ ይክእል።

በዚ ምኽንያት ብዙሓት ሰባት እንጀራ ወልፊ የትሕዝ ዩ ዝብል ድምዳመ ክትሕዙ ይገብሮም።

በዓል ሞያ ስነ መግቢ ኣቶ ኣብነት ተክለ ግና ነዚ ቀጥታዊ ምላሽ ኣይብሉን። ኾይኑ ግን እንጀራ ከም ኒኮቲን ወይ ኣልኮሆል ዝበሉ ወልፊ ዘትሕዙ ንጥረ ነገራት መስተ ወይ ወልፊ ዘትሕዙ ኣቑጽልቲ ወልፊ ናይ ምትሓዝ ዓቕሚ ዘይብሉ ድኹም ከምዝኾነ ይዛረብ።

ብኻልእ ወገን ቢሑቕ እንጀራ ምስቲ ዝሕወስ ለቢቶ ክብላዕላዕ ክሳብ ሰለስተ መዓልቲ ስለዝወስድ እቲ ዝህልዎ መጠን ኣሲድ ካብ ካልኦት ኣሲድ ዘለዎም መግቢታት ልዕል ክህብ ከምዝኽእል ዝገልጽ እቲ በዓል ሞያ ብመጠኑ ወልፊ ከትሕዝ ከምዝኽእል ይገልጽ።

ተቐማጢ ሃገረ ቤልጅም ኣቶ ወንድወሰን ዝነብረሉ ከባቢ ንእንጀራ ቐረባ ከምዘይኾነ ይዛረብ።

ንኣለሻ እንጀራ ካብ 1 30 ክሳብ 2 00 ሰዓት ዝወስድ ጉዕዞ ባቡር ኣለዎ።

እቲ እንጀራ ሉቨን ካብ ዝበሃል ቦታ ዝመጽእ ኾይኑ እቲ እንጀራ ቐዲሞም ንዝኣዘዙ ሰባት ጥራሕ ስለዝስንከት ኣቐዲምካ ስልኪ ደዊልካ ቖጸራ ክትሕዝ ኣለካ።

እቲ ጸገም እዚ ኹሉ መስዋእቲ ከፊልካ እትረኽቦ እንጀራ ብጣዕሚ ንኡሽቶ ጣዕሙ ውን ዝተፈለየ ዩ ይብል።

መቦቆል ጣፍ ኢትዮጵያ እናሃለወት ኣብ ሓሙሽተ ሃገራት ኣውሮፓ መሰል ዋንነት ዘመዝገበ ግና ሓደ ኔዘርላንዳዊ ትካል እዩ።

እዚ ትካል ካብ ሕሩፅ ጣፍ ንዝስርሑ ኩሎም ዓይነት ፍርያታት እዩ መሰል ዋንነት ኣመዝጊቡ።

በዚ ምኽንያት ድማ ኢትዮጵያ ነዚ ጉዳይ ናብ ዓለምለኻዊ ገልጋላይ ቤት ፍርዲ ወሲዳ ክሲ ከምእትምስርት ተፈሊጡ ሎ።

መንግስቲ ኢትዮጵያ ናብዚ ውሳነ ዝበፅሐ ምስቲ ትካል ዝኣተዎ ምውጣጥ ንምፍታሕ ዝገበሮም ፃዕርታት ክዕወቱ ብዘይምኽኣሎም እዩ።

ትካል ብዝሐ ህይወት ኢትዮጵያን ኢንስቲትዩት ምርምር ሕርሻን ብሓባር ኮይኖም ብኣቆፃፅራ አውሮፓውያን 2004 ሃልዝ ኤንድ ፐርፎርማንስ ፉድ ኢንተርናሽናል ምስ ዝበሃል ናይ ኔዘርላንድ ኩባንያ ስምምዕ ፈፂሞም።

እቲ ኩባንያ ዝተፈላለዩ ዓሌታት ጣፍ ተጠቒሙ ኬክ ከምኡ ድማ ኩኪስ ዓይነት መግብታት ብምፍራይ ንዕዳጋ ከቕርብ ካብቲ ዝርከብ ከስቢ ድማ ንኢትዮጵያ ከካፍል እዩ ነይሩ እቲ ስምምዕነት።

ኣብ መሰል ዋንነት ጣፍ ዝተሰርሑ መፅናዕትታት ከምዝሕብርዎ ዓሌታት ጣፍ ከምኡ ድማ ምስ ምፍራይ ጣፍ ዝዛመዱ ባህላዊ ፍልጠታት ዋንነቶም ናይ ኢትዮጵያውያን መፍረይቲ ጣፍ ኮይኑ ከምዝቕፅል እቲ ስምምዕነት የቐምጥ።

ብኻልእ ወገን ካብቶም ካብ ኢትዮጵያ ዝተወሰዱ ዓሌታት ጣፍ ዝፍጠሩ ሓደሽቲ ዓሌታት ድማ ዋንነቶም ናይ ኢትዮጵያን ናይቲ ኔዘርላንዳዊ ትካልን ከምዝኸውን ኣብቲ ስምምዕነት ሰፊሩ እዩ።

ግን ከኣ እቲ ኩባንየዓ ነቲ ስምምእነት ምስፈፀመ ነዚ ውዕል ብዝፃረር ምልክዑ ክንቀሳቐስ ጀሚሩ። ካብዚ ሓሊፉ ድማ ኣብ 2007 ሙሉእ ንሙሉእ ምስቲ ዝምልከቶ ቤትፅሕፈት ኢትዮጵያ ዝነበሮ ርክብ ደው ኣቢሉ።

ቀፂሉ ድማ መጀመርያ ኣብ ኔዘርላንድ ካብኡ ኣብ ጣሊያን እንግሊዝ ኦስትርያን ጀርመንን መሰል ዋንነት ፍርያት ጣፍ ወሲዱ።

ኣብ መወዳእታ እቲ ምስ ኢትዮጵየዓ ውዕል ዝፈረመ ትካል ምኽሳሩ ኣዊሡ እንትዕፆ ዘመዝገቦ መሰል ዋንነት ፍርያት ጣፍ ንዝበሃል ካልእ ትካል ኣሕሊፉ ሒቡ።

በዚ መልክዑ ካብ ኢድ ኢትዮጵያ ዝወፀ መሰል ዋንነት ፍርያት ጣፍ ንምምላስ ንነዊህ ዓመታት ዝተገበረ ልዝብን ሓያል ዲፕሎማሲያዊ ፃዕርን ከይተዓወተ ብምትራፉ ቅድሚ ውሑዳት መዓልትታት ሚኒስትር ሳይንስን ቴክኖሎጂን ኣይተ ጌታሁን መኩርያ ንባይቶ ተወከልቲ ህዝቢ ገሊፆም እዮም።

ስለዝኾነ ድማ ነዚ መሰል ዋንነት ንምምላስ እቲ እንኮ ኣማራፂ ነቲ ጉዳይ ናብ ዓለምለኻዊ ትካል ፍትሒ ምውሳድን ነቲ ኔዘርላንዳዊ ትካል ምኽሳስን ከምዝኾነን ምንቅስቓስ ድማ ከምዝተጀመረን ተዛሪቦም።

ልዩ ታምሩ ኣብ አፍሪካ ኣማኻሪት ዓለምለኸ ዳይነት ግልግል እያ።

መንግስቲ እንተድኣ ነዚ ጉዳይ ናብ ዓለምለኸ ገልጋላይ ቤትፍርዲ ክወስዶ እየ ዝብል ኮይኑ ክልተ ነገራት ኣብ ግንዛበ ምእታው ከድሊ እዩ ተብል።

ናይ መጀመርያ ሕቶ እቲ ምስ ኢትዮጵያ ውዕሊ ዝፈረመ ትካል ሕዚ ካብ ስራሕ ወፃኢ ምስምዃኑ ዝተዛመደ እዩ።

ብዛዕባ እቲ ክሲ ኣብ ዜና ከምዝተሓበረ እንተድኣኾይኑ መንግስቲ ነዚ ጉዳይ ናብቲ ኣብ ፓሪስ ዝርከብ ዓለምለኸ ገልጋላይ ቤትፍርዲ እዩ።

ናብዚ ከይዱ ክኸስስ እንተኾይኑ ድማ ክሲ ከቕርብ ዝኽእል ኣብ ልዕሊ እቲ ውእሊ ዝፈረመ ትካል እዩ።

እቲ ትካል ንሱ ድማ ብኺሳራ ተዓፅዩ እዩ።

ኣብዚ ሓደ ዓብዪ ፀገም ይለዓል ትብል።

ዝተዓፀወን ዘየለን ትካል ምኽሳስ ኣፀጋሚ ምዃኑ ትገልፅ።

ብኻልኣይ ደረጃ እተልዕሎ ድማ መንግስቲ ነቲ ጉዳይ ኣብ ዓለምለኸ ገልጋላይ ቤትፍርዲ ከቕርቦ እየ እንትብል እቲ ኣካል ንሱ ዝተውሃቦ ስልጣንን ሓላፍነትን ኣብ ግምት ኣእትዩ ድዩ ዝብል እዩ።

ከም ኣበሃህላ ልዩ እንተደኣኾይኑ ዓለምለኸ ገልጋላይ ቤትፍርዲ ዘለዎ ስልጣን ዝበፅሐ ጉድኣት ምርኣይን ምስላሕን እዩ። መሰል ዋንነት ናይ ምምንጣል ስልጣን የብሉን።

መንግስቲ ኢትዮጵያ ክገብሮ ዝግበኦ ነቲ መሰል ዋንነት ምምላስ እንተደኣኾይኑ እቲ ክትዕ ነዚ መሰል ዋንነት መን እዩ ሂብዎ ናብ ዝብል እዩ ክመፅእ።

ኔቲ ኔዘርላንዳዊ ትካል መሰል ዋንነት ዝሃቦ ድማ ሓለዋ አእምሯዊ ንብረታት ኣውሮፓ እዩ።

እቲ ዘዋፅእ ኣካይዳ ነዚ ትካል እዚ ብምንታይ ኣገባብ ነቲ ኩባንያ መሰል ዋንነት ሂቡ ኣብ ዝብል ትኹረት ገይርካ በዚ ኣንፈት እዚ ምኻድ ምዃኑ ተረድእ።

መንግስቲ ኢትዮጵያ ምንቅስቓስ ቅድሚ ምጅማሩ እዞም ክልተ ጉዳያት ትኹረት ክግበረሎም ይግባእ ትብል።

ቅድሚ ሕዚ ኢትዮጵያ ኣብ ዓለምለኸ ገልጋላይ ቤትፍርዲ ካብዝነበራ ተሞክሮ ከምኡ ድማ ሕዚ ኣብታ ሃገር ምስዘሎ ልኡል ሕፅረት ሸርፊ ወፃኢ ብምንፅፃር ናብቲ ልዑል ወፃኢ ዝሓትት ዓለምለኸ ገልጋላይ ቤትፍርዲ ምኻድ ግቡእ ዘይምዃኑ ተረድእ።

መንግስቲ ክስ ክምስርት ዝሓሰበሉ መገዲ እኳ ዝፍለጥ እንተዘይኮነ ኢትዮጵያ ምስዚ ጉዳይ ተዛሚዱ ሰለስተ ነጥብታት ኣለውዋ ይብሉ ዶር ብሩክ ሃይሌ። ኣብ ቤት ትምህርቲ ሕጊ ዩንቨርሲቲ ኣዲስ ኣበባ ሓጋዚ ፕሮፌሰር እዮም።

ብመሰረት እቲ ውዕሊ ካብቲ ኔዘርላንዳዊ ትካል ንኢትዮጵያ ክኽፈል ይግበኦ ዝነበረ ገንዘብ ዘይምኽፋሉ ሓደ እዩ።

እቲ ካልኣይ ነጥቢ ድማ ዋንነት ፍርያት ጣፍ ብዝምልከት ዝተወሰደ መሰል ዋንነት እዩ።

ሳልሳይ ድማ እቲ ትካል ኣዳቒሉ ዝፈጠሮ ሓድሽ ዓሌት ጣፍ ንምውናን መሰል ምርካቡ ዝምልከት እዩ።

ጣፍና እንትንሰድድ ቀዲምና ነቲ ክፍሊት ክንቅበል ንኽእል ነይርና። እዚ ንምንታይ ከምዘይተገብረ ኣይርደኣኒን።

ናብቲ ውዕሊ አንትንኣቱ ክንረኽቦ ዝግበኣና ጥቕሚ ቀዲምና መታን ክንረክብ እቲ ኩባንያ ትሕጃ ከቕርብ ነይርዎ ይብሉ።

ዝግበኣና ክፍሊት ኣይረኸብናን እንተደኣተባሂሉ እቲ ምስ ኢትዮጵያ ውዕሊ ዝኣተወ ትካል ከሲሩ ዝተዓፀወ ምዃኑ ነቲ ከይዲ ከምዘኽብዶ ይስመዖም።

እቲ ትካል ብኺሳራ ዝተዓፀወሉ መገዲ ከምኡ ድማ ነቲ መሰል ዋንነት ንኻልእ ትካል ዘሕለፈሉ መገዲ ናይ ኔዘርላንድ ሕጊ ዘይተኸተለ እዩ ኣብ ዝብል መደምድታ እንተደኣዘይተበፂሑ ብዙሕ ተስፋ ዘለዎ ኣይኮነን እዮም ዝብሉ።

ዝሓሸ መገዲ እዩ ዝብልዎ እቲ ትካል ዝወሰዶ መሰል ዋንነት ፍርያት ጣፍ ከም ምድላው ኬክን ኩኪስን ዓይነት ምምላስ ዝብል እዩ።

ብተወሳኺ ድማ ብናይ ጣልያን እንግሊዝ ኮነ ኔዘርላንድ ሕጊ መሰል ዋንነት ንምሃብ ሓድሽ ፈጠራ ሓድሽ ፍልጠት ክኸውን ስለዝግበኦ ካብዚ ኣገባብ ሕጊ ተበጊስካ ኣብቲ ጉዳይ ኣሐይልካ ምስራሕ ከምዝከኣል ይኣምኑ ዶክተር ብሩክ።

ምድላው ፍርየዓት ጣፍ ነባር ሃገራዊ ፍልጠት ምዃኑ ብመረዳእታ ብምርግጋፅ እቲ ኩባንያ ዝረኸቦ መሰል ዋንነት ምድላው ፍርያት ጣፍ ንክንፀግ ምግባር ዝከኣል ይመስለኒ ይብሉ።

ዶክተር ብሩክ ከምዝብልዎ ኢትዮጵያ ነቲ መሰል ዋንነት ዋላ እንተመንጢላ ብቐጥታ እትረኽቦ ናይ ገንዘብ ረብሓ የለን።

ምኽንያቱ ድማ ነባር ፍልጠት እዩ አንተደኣተባሂሉ ኢትዮጵያ እውን እንተኾነት ዳግም ሓድሽ ፈጠራ እዩ ኢላ ክተመዝግቦን መሰል ዋንነት ክትወስድን ኣይትኽእልን።

ካብ ኢትዮጵያ ዝወሰድዎ ዘርኢ ተጠቒሞም ምርምር ብምክያድ ንዝፈጠርዎ ሓድሽ ዓሌት ጣፍ ዝረኸብዎ መሰል ዋንነት ንምምንጣል እውን ዝሳኸዐልና ኣይመስለንን።

ምኽንያቱ ብመሰረት ሕጊ አውሮፓ ብኸምዚ ዓይነት ምርምራት ዝርከቡ ሓደሽቲ ዓሌታት ሓለዋ ዋንነት ክግበረሎም ኣይግባእን ዝብል ሕጊ ስለዘየለ ይብሉ።

በዚ መዳይ ኣብ ክሊ ብዝሐ ህይወት ዘሎ ዓለምለኻዊ ሕጊ ድኹም ብምዃኑን ሃገራት ድማ ዓለምለኻዊ ሓላፍነት ስለዘይብለንን ንኢትዮጵያ ተቓላዒት ከምዝገበራ ይገልፁ።

ኣብ ንግድን ዘፈር ማሕበራትን ኣዲስ ኣበባ ዳይረክተር ትካል ዳይነት ዝኾኑ ኣይተ ዮሃንስ ወልደ ገብርኤል ውን መሰል ዋንነት ጣፍ ኣብ ምምላስ ኢትዮጵያ ተስፋ የብላን ኢሎም ይድምድሙ።

ዘቐምጥዎ ምኽንያት ግን ዝተፈለየ እዩ።

ይትረፍዶ ከምዙይ ዓይነት ዝተሓላለኸን ዓብዪ ዓቕምን ዝሓትት ክሲ ተራ ጉዳያት እኳ ብኣግባቡ ክርኢ ዘይክእል ዓቃቢ ሕጊ ኣብዘለሉ እዚ ዘይከውን እዩ ብምባል ኢትዮጵያ ንኔዘርላንዳዊ ትካል ክኸስስ እየ ምባላ ከም ቀልዲ ከምዝረኣይዎ ይዛረቡ።

ንነዊሕ ዓመታት ኣብ ስዊዘርላንድ ዩንቨርሲቲ በርን ኣብ ጣፍ ምርምር እናገበሩ ዝርከቡ ዶክተር ዘሪሁን ታደለ ቅድሚ ክልተ ዓመታት ነቲ ኔዘርላንዳዊ ትካል ብምቅዋም ካብ ኣመሪካ ጀሚሩ ዝምልከቶም ኣካላት ኩሎም ፊርማ እናኣከቡ ከምዝነበሩን ባዕሎም እውን ከምዝተሳተፉን ይዝክሩ።

መብዛሕትኡ ግዜ ከምዚ ናብ ዝበለ ፀገም መሰል ዋንነት ዝእቶ ምስ ትካላት ትምህርቲ ብዝግበር ስምምዕ ዘይኮነስ ምስ ውልቀ ትካላትን መንግስታዊ ምስ ዘይኮኑ ናይ ርዳእታ ትካላትን ሰምምዕ እንትግበር እዩ ይብሉ።

ቃልኪዳን በለጠ እትውንኖ ንእሽተን ትካል ንግዲ ቅድሚ ሒደት ኣዋርሕ ናብ ስራሕ ዝኣተወ እንትኸውን ጣፍ ኣናጠሓነ ብ5 ብ10ን ብ25ን ኪሎታት ንተረባሕቲ ኣብ ምቕራብ ይርከብ።

ብርግፅ ካብ ቀረባ ዓመታት ጀሚሩ ምስ መነባብሮ ከተማ እናተቐያየረ ምምፅኡ ተኣሳሲሩ ዝተፈላለዩ ዘቤታዊ ሙያታት ባልትና ብዝተፈላለዩ መጠናት ኣዳሊኻን ዓሺግካን ምቕራብ ልሙድ እናኾነ መፂኡ እዩ።

ይኹን ምበር ክሳዕ ሎሚ ቀንዲ ምግቢ ኾይኑ ኣብ ረብሓ ዝውዕል ጣፍ በዚ መልክዕ ምቕራቡ ዝተለመደ ኣይነበረን።

ብልሙድ ጣፍ ብጥርኡን ብበዝሒን ዝሽመት ብምዃኑ ብበዝሒ ናይ ምግዛእ ዓቕሚ ንዘይብሎም ሰባት አፀጋሚ ምዃኑ እትዛረብ ቃልኪደሳን እቲ ሒዛቶ ዝቐረበት መይላ ምስ ጊዜን ምስ ዓቕምን ተኣሳሲሩ ንብዙሓት ዝሐሸ መማረፂ ከምዝኾነ ትዛረብ።

ቅድሚ ክልተ ዓመት ካብ ኣዲስ አበባ ዩኒቨርሲቲ ብሙያ ጋዜጠኝነት ዝተመረቐት ቃል ኪዳን ሐዚ ግን 8 ሰራሕተኛታት ዘለዉዎ ሮያል ባልትና ብዝብል ስም እያ እዚ ሓድሽ ትካል ንግዲ ኣጣይሻ።

ብሚልዮናት ዝቑፀሩ ኢትዮጵያውያን ዝፎትዉዎ ጣፍ ብኸምዚ ተመጢኑ ምቕራቡ ዘመናዊ ኣነባብራ ዘቀላጥፍ እዩ ኢላ ትኣምን።

ብዙሕ ሰብ ዕዳጋ ኸይዱ ክሽምት ካብኡ ድማ ከጥሕንን ከዳልውን ጊዚኡን ጉልበቱን ከጥፍእ ኣይደልን።

ልክዕ ከም ሳሙናን ዘይትን ብቐሊሉ ካብ መደብራት ጣፍ ክረክብ እየ ዕድል ፈጢረ ትብል።

ቃልኪዳን ካልኦት ሰባት ውን ብኸምኡ መገዲ ምቕራብ ምጅማሮም ኣድኒቓ ሓላፊነት ናይ ምውሳድ ሕቶ ግን ተልዕል።

ዓማዊልና ኣብ እነዳልዎም ፍርያት ሙሉእ እምነት ክህልዎም ክንገብር ኣለና።

ኣነ ድማ ነቲ ዘቕርቡ ፍርያት ባዕለይ እየ ሓለፍነት ዝወስድ ትብል።

ቅድሚ ሓደ ዓመት ኣብ ከተማ ኣዲስ አበባ ጣፍ እንትጠሓን ካሊእ ጎዳኢ ነገራት ሓዊሶም ተባሂሎም ፖሊስ ኣብ ቁፅፅር ብዛዕባ ዘውዐሎም ሰባት ኣብ መራኸብቲ ሓፋሽ ምፅብፃቡ ዝዝከር እዩ።

ቃል ኪዳን እዚ ስራሕ እንትጅምር ሓደ ሓደ ፀገማት ዝገጠሙዋ እንትኸውን ብፍላይ ከዓ ምስ ደለልቲ ተስማዕሚዓ ምስራሕ ከቢዱዋ ከምዝነበረ ትዛረብ።

እቲ ስራሕ እንትጅምር ፅሩይ ዓይነታት ጣፍ ፈልየ ንምፍላጥ ኣይከኣልኩን ነይረ። ካብኡ ካዓ ምስ ደለልቲ ሓቢርካ ምስራሕ ብጣዕሚ ኣፀጊሙኒ ነይሩ ትብል።

ነዚ ከም መፍትሒ ዝወሰደቶ ስጉምቲ ጣፍ ብበዝሕን ብፅሬትን ኣብ ዝበቕለሎም ከባብታት ኣናእሽተይ መኸዛኖታት ተኻርያ ብቐጥታ ካብቶም ጣፍ ዘብቅሉ ሓረስቶት ምግዛእ እዩ።

እንተድሊ ድማ ናብ ኣዲስ አባባ ተጓዓዕዞ።

ጣፍ ኣብ ውሽጡ ብዝሓዞም ብጣዕሚ ኣድለይቲ ንጥረ ነገራት ምክንያት ኣብ ብዙሕ ቦታታት ተመራፂ እናኾነ ይርከብ።

ብፍላይ ግሎቶን ካብ ዝበሃል ጎዳኢ ንጥረ ነገር ነፃ ምዃኑን ብኣንፃሩ ብጠቐምቲ ፕሮቲንን ካልሼምን ዝሃፍተመ ካብ ምዃኑ ዝተልዓለ እዩ።

ነዚ ድማ ሓደ ሓዲኦም ርእሰ ምግቢ ብዝብል ቅፅል ክፅውዑዎ ጀሚሮም ኣለው።

ቃልኪዳን ንግዲ ትካለ ጀማሪ ኳ እንተኾነ ጣይታ ጣፍ ኣብ ዓለም ተደላይነቱ እናወሰኸ ብምምፅኡ ካብ ሃገር ወፃኢ ሕሩጭ ጣፍ ንምሻጥ ድማ ዓብይ ትልሚ ኣለዋ።

ይኹን ምበር ብባህልን ንዘመናት ካብ ዝተረኸበ ልምድን ምክንያት ብዙሓት ኢትዮጵያውያን እንጀራ ካብ ምዕዳግ ኣብ ገዛ ሰንኪቶም ምብላዕ ይመርፁ።

ስለዝኾነ ቃልኪዳን ዝጀመረቶ ጣፍ ጥሒንካን ዓሺግካን ኣዳሊኻ ምሻጥ ቀስ ብቕስ ጣፍ ኣጥሒንካ ክሳዕ ምድላው ዘሎ ከቢድ ሓላፍነት ሸኽሚ ደቂ ኣንስጥዮ ብፍርቂ ክቕንጠጥ ይኽእል እዩ ኢላ ትኣምን።

ኣብዚ ሕዚ እዋን ሞባይልካን ካልኦት ውጽኢታት ቴክኖሎጅን ኣቐሚጥኻ ንሓድሕድካ ምውጋዕ ዳርጋ እናጸበበ ዩ ዝመጽእ ዘሎ።

ብፍላይ መኣዲ ኣቐሪብካ ንደቅኻን ስድራኻን እኹል ግዜ ዘይምሃብ ኣብ ዘተሓሳስብ ደረጃ ይበጽሕ ከምዘሎ ይንገር።

ኣብ ዓዲ ኢንግሊዝ ዝርከብ ቤት መግቢ ፍራንኬን ቤኒን ግን ሞባይሎምን ታብሌቶምን ገዲፎም ዝኣትው ስድራ ንደቆም ናጻ መግቢ ከቕርበሎም የ ኢሉ።

እቲ ቤት መግቢ ዘካየዶ መጽናዕቲ ከምዝብሎ ህጻናት ወለዶም ኣብ ስልኪ ዘሕልፍዎ ግዘ ነክዮም ከዋግዑዎም ዮም ዝደልዩ።

10 ሚኢታዊት ዝኾኑ ህጻናት ወለዶም ዝጥቀሙዎም ናይ ቴክኖሎጂ ኣቑሑ ይሓብኡ።

ናይዚ ክልተ ዕጽፊ ድማ ናይ ዝኾኑ ህጻናት ወለዲ ድማ ዝበዝሕ ግዜኦም ኣብ ሞባይሎም የጥፍኡ።

ልዕሊ ርብዒ ስድራ መኣዲ ተቐሪቡ ስልኮም ከምዝትሕዙ ይኣምኑ።

ካብዚ ብምብጋስ እቲ ቤት መግቢ ካብ ሞባይለ ናጻ ዝኾነ ዞባ ዝብል ካብ ጽባሕ ጀሚሩ ክሳብ 7 ታሕሳስ 2018 ዝጸንሕ ሞባይል ሓዲግኻ ክትግልገል ምእታው ዝብል ወፍሪ ክጅምር ዩ።

ምስቲ ብቐሊሉ ክርከብ ምኸኣሉ ተኣሳሲሩ ሕድሕድ ኢትዮጵያዊ ገዛ ገዝኡ እዩ እንተተብሃለ ምግናን ኣይኸውንን።

ኣብ ሰሜን ኢትዮጵያ ትግራይን ኣብ ኤርትራን ድማ ፍልይ ብዝበለ ኣሰራረሓን መዓዛን ክቐርብ ይስትውዓል።

በዓላልቲ አዴታት ተጋሩ ስመን ጎሊሁ ካብ ዝለዓለሉ ውሕልና ሓደ እንትኸውን ብዙሕ ብኣወንታን ብፍቕርን የልዕሎ።

ቀያሕን ምልክዕትን ሳምራዊት ሞላ ምስ ሰለስተ መሓዙታ ኾይና ኣብ መኣዲ ተቐሪባ ረኺብናያ።

ብካልኦት ዓይነታት ምግቢ ተዓጂቡ ይምፃእ ምበር እቲ መኣዲ ግን ብቐንዱ መኣዲ ሽሮ እዩ።

እዚ ሰሓቕን ፀዋታን ዘዓሰሎ መኣዲ ንዝምልከት ሰብ መንፈሳዊ ቅንኢ ይፈጥረሉ።

ብዙሕ ግዜ ናብዚ ገዛ እትመፅእ ሽሮ ንምብላዕ ምዃኑ ትዛረብ ሳምራዊት ሽሮ ብጣዕሚ እየ ዝፎቲ ትብል ፍሽኽታ ብዝተመልኦ ገፅታ።

በዓል ሳምራዊት ዝረኸብናዮም ኣብ ጥቓ ቦሌ መድሃኔኣለም ዝርከብ ፅገ ሽሮ ቁፅሪ ክልተ እዩ።

ብፍላይ ኣብ ሰዓት ምሳሕን ድራርን ኣብዚ ገዛ ከም ልብኻ ቦታ ምርካብ ዝኸብድ ይመስል።

ፅቕቕጥን ጃዕጃዕን ይበዝሖ። እቲ ገዛ ፀቢብ ከይበሃል ድማ ስፍሕ ስፍሕ ዝበሉ ሰለስተ ኣዳራሻት ዘለውዎ እዩ።

ካብዚ ከባቢ ንእሽተይ ፈንተት ኢሉ ዝርከብ ኣዝመራ ሽሮ ውን ብተመሳሳሊ ከምኡ ብዙሕ ተጠቃሚ ዝረአየሉ ሰዓት እዩ።

ኣብዞም ቤተ ሽሮተታት ዝቐርብ ሽሮ ብጣዕሚ ሕሳር እንተዘይኮነኳ ብንፅፅር ማእኸላይ ዝበሃል ዋጋ ምዃኑ ተዓዚብና።

ሓደ ሽሮ ክሳዕ 70 ብር ይኽፈሎ።

ብልሙድ ፀብሒ ሽሮ ኣብ ገዛ ዘተለመደን መብዛሕትኡ ቀለብ ኣብ ትሑት መነባብሮ ዝርከብ ክፋል ማሕበረሰብ ተገይሩ እዩ ዝውሰድ ነይሩ።

ሳምራዊት ግን መዕበይና ስለዝኾነ እዩ እምበር ሽሮ ናይ ድኻ ምግቢ ኣይኮነን ተሰሓሒትኩም ክትብል ሽምጣ ገቲራ ኣብ ጎኒ ሽሮ ኾይና ትጣበቕ።

መባልዕቲን መኻይድን እቲ ፍትው እንጀራ ዝኾነ ፀብሒ ሽሮ ቅድም ክብል ንዕዳጋ እንተቐረበ ኳ ብሕሳርን ብሓፈሻ አብ ትሕቲ ፅላል ቤት ብልዒ ወይከዓ ቤት ምግቢ ምበር ዓርሱ ክኢሉ ጠጠው ዝበለሉ ግዜ ናይ ነዊሕ እዋን ተዘክሮ ኣይኮነን።

ሎሚ ግን ግርምቢጥ እቲ ገዛኢ ብልዒ ፀብሒ ሽሮ ኮይኑ ብፍላይ ኣብ ዝተፈላለየዩ ከባብታት ትግራይ ብስፍሓት ንምግብነት ዝውዕሉ ከም ደቐቖ እንጣጢዕን ሕልበትን እውን ብበዝሒ ሓቢሮም ይቐርቡ እዮም።

ኣብ እንዳ ሽሮ ክምገቡ ካብ መንጎ ዝረኸብናዮም ሄቨን ታደሰ ምስ ስድራኣ ሓንቲ እያ።

መነባብሮኣ ኣብ ዓዲ እንግሊዝ እንትኸውን ካብ ዓዳ ወፃኢ ብምዃና ካብ ልቢ እትሃርፎን እትናፍቖን ሓደ ሽሮ ምዃኑ ትዛረብ።

ንዓደይ ንዕረፍቲ እንትመፅእ ሓደ ቀዲሙ ውን ዝብለኒ ነገር እንተሃለወ ሽሮ እዩ ትብል ኣብ ሰሙን እንተነኣሰ ሰለስተ ግዜ መፂኣ ሽሮ ከምትምሳሕ ብምግላፅ።

ጃለሌ ኣሰፋ ድማ ካልእ ሽሮ ዓፍቓሪት ዓሚል እያ። ሽሮ ካብ ልባ ከም ትፎቲ ነጊራትና።

ሎሚ ሎሚ ብፍላይ ኣብ ከተማ ኣዲስ ኣበባ ንፅጌ ሽሮን ኣዝመራ ሽሮን ሓዊሱ ብርክት ዝበሉ ብስም ሽሮ ዝፅውዑ ቤተ ብልዒታት ምርኣይ ልሙድ እዩ።

ሓደ ሓዲአን ወሓላሉ ኣብ ሓፂር እዋን ብኡ ኣቢለን መነባብሮአን ዝቐየራ እንትኾና ንኣባላት ስድረአን ሓዊሱ ንብዙሓት ሰባት ድማ ፍልፍል ስራሕ ኮይነን ይርከባ።

ብፅቡቕ ውሕልነአን ብዙሓት ዓሚላት ኣጥሪየን ድማ ኣብ ዘየፍርሕ ደረጃ ዕቤት ክብ ዝበላ ውሑዳት ኣይኮናንን።

ፅገ ሃይሉ ካብዚአን ሓንቲ እያ።

ቅድሚ ሓሙሸተ ዓመት ሓምለ 2004 ዓመተ ምህረት ኣቢሉ እዩ። ኣብ ዓዲግራት መናፈሻ ሆቴል ብዝብል ዝፍለጥ ናይ ስድራኣ ሆቴል ብዕረፍቲ ግዜኣ ትሕግዝን ትሰርሕን ምንባራ ትዛረብ።

ሽዑ ተመሃሪት ዝነበረት ፅገ ከም መብዛሕትአን ደቂ ዓጋመ ጥሕሎ ምስራሕ ትፎቱ ነይራ።

ፈለማ ንዓባይ ሓፍታ ዘማኸረታ ኣብ ኣዲስ ኣበባ ቤተ ጥሕሎ ንምኽፋት ነይሩ።

ካብኡ ግና ካልእ ሓሳብ ብልጭ ከምዝበላ ትዛረብ እሞ ናብ ኣዲስ ኣበባ መፂኣ ንመጀመርታ ግዜ ብስም ሽሮ ቤት ብልዒ ካብ ዝኸፈታ ፈለምቲ ሓንቲ ኮይና።

ብልሙድ ሃያ ሁለት እናተበሃለ ኣብ ዝፅዋዕ ክፋል እቲ ከተማን ተጋሩ ብበዝሒ ዝርከብሉን ከባቢ ፅጌ ሽሮ ብዝብል ብስማ ኣብ ዝተስየመት ንእሽተይ ገዛ እያ ሽሮ ምሻጥ ዝጀመረት ።

ህዝቢ ዝብሉ ሕቶታት ኣብ ርእሳ ክመላለሱ ምፅነሖም ትዝክር።

እዚ ዝበሃል ኣታዊ ዘይነበራ ፅገ ሎሚ ማዕረ ሸሞንተ ጨንፈራት ቤተ ሽሮ ወናኒት ኮይና።

ብሓፈሻ 200 ንዝኾኑ ስራሕኛታት ናይ ስራሕ ዕድል ፈጢራ። ንሳ ከምትብሎ እቲ ስራሕ መስቲ እናሰፍሐ ምምፅኡ ተተሓሒዙ ካልኦት ኣብ ስራሕ መንግሰቲ ዝነበሩ ኣሕዋታ ውን ምሳኣ ሓቢሮም ክስርሑ ገይራ እያ።

ኣብ ትግራይ ተኸሺኑ ኣብ ሸገር ይፅባሕ።

ፀብሒ ሽሮ እቲ ሑሩጩ ብዙሕ ግዜ ካብ ሽምብራን ዓተርን ምድላውን ምቅማምን ጀሚሩ ክሳዕ ምብሳሉ ንውሕ ዝበለ ከይዲ ዘድልዮ እንትኸውን ውሕልና ውን ይሓትት እዩ።

ስለዝኾነ ድማ ፅገ እዚ ስራሕ ካብ እትጅምር ጀሚሩ ኣብ ዓዲግራት ዝርከባ ወላዲታ ሕሩጭ ሽሮ ኣዳልየንን ከሺነን ይሰዳላ ከምዝነበራ ትዛረብ።

ኣብዚ ሐዚ እዋን ግና ኣብ ኣዲስ ኣበባ ስፍሕ ዝበለ ቦታ ተኻርያ ምስ ኣሕዋታ ኾይና ዓርሳ ውን ምድላው ምጅማራ ትገልፅ።

ዝርዝር ሓሳባ ማለት ኣበይን መዓዝን ከምዘኸውን ኣይትግለፅ ምበር ሽሮ ውን ከም እንጀራ ካብ ዓዲ ወፃኢ ንምሻጥን ምስፍሕፋሕን ትልሚ ከምዝሓዘት ትዛረብ።

ኣብ ሃያ ሁለት ፅቡቕ ስም ካብ ዘለዎም ካልኦት ቤተ ሽሮታት ወናኒት ወይዘሮ ፍረወይኒ ኣባይ ሓንቲ እያ።

ኣብ ውሽጢ ፍረ ሽሮ ፀብሒ ሽሮ ጥራሕ ኣይኮነን ዝሽየጥ። ዝተፈላለየ ሕብሪ ዘለዎ ሕሩጭ ሽሮ ዝሽየጠሉ እንዳ ውሕልና ውን አለዋ።

ሽሮ ካብ ስጋ ንላዕሊ ዝምረፀሉ ጊዜ በፂሕና እትብል ወሮ ፍረ ብሓደን ሓሙሽተን ኪሎ ዓሺጋ ንዝተፈላለዩ ኣብያተ ብልዒታት ከምእተቕርብ ድማ ትዛረብ።

ሽሮ ብዙሕ ቀመማ ቀመም ከምዝኣትዎን ተኣርዩን ተሓፂቡን ክሳዕ ምድላው ዘሎ ከይዲ መድከሚ ስራሕ ምዃኑ ድማ ትዛረብ።

ኣብ መላእ ቻይና ብሰንኪ እቲ ኣብታ ሃገር ተፈጢሩ ዘሎ ሕማም ኮሮናቫይረስ መጠን ብከላ ኣየር ከምዝጎደለ ካብ ሳተላይት ዝተወስደ ቅዳሕ ስእሊ የርኢ ክብል ምርምር ጠፈር ኣሜሪካ ሓቢሩ።

እዚ ድማ ብሰንኪ ኮሮናቫይረስ ኣብታ ሃገር ኣስዒብዎ ዘሎ ቑጠባዊ ዝሕታለ ከምዝጋጠመ ትካል ምርምር ጠፈር ኣሜሪካ ወሲኹ ኣረዲኡ።

እቲ ናይ ናሳ ካርታ ከምዘርእዮ እዚ እዋን ምስ ናይ 2019 ክነጻጸር እንከሎ መጠን ናይትሮጅን ዲኦክሳይድ ኣዝዩ ከምዝጎደለ የመልክት።

ኣብ ቻይና ንሕማም ኮሮና ቫይረስ ንምቁጽጻር ብዙሓት ፋብሪካታት ንጥፈታተን ኣጉዲለን ከምዘለዋ ይግለጽ።

ክሳብ ሕጂ ኣብ ቻይና ጥራይ ብውሑዱ ኣስታት 80 ሽሕ ሰባት በቲ ሕማም ተለኺፎም ኣለው።

እቲ ሕማም ብኣዝዩ ቅልጡፍ ናህሪ የስፋሕፍሕ ምህላዉን ንምቁጽጻሩ ኣዝዩ ኣጸጋሚ ኰይኑ ከም ዘሎን ውድብ ጥዕና ይሕብር።

ክሳብ ሕጂ ኣብ 57 ሃገራት ዓለም ልዕሊ 85 ሽሕ ሕሙማት ኮሮናቫይረስ ተመዝጊቦም። ካብኣቶም ኣስታት 3ሽሕ ሰባት ሞይቶም። ዝበዝሑ ከኣ ኣብቲ እቲ ሕማም ዝተኸስተሉ ቻይና ምዃኑ ዓለማዊ ውድብ ጥዕና ሓቢሩ።

ተመራመርቲ ናሳ ከምዝሕብርዎ ካብ ተሽከርከርቲ ዝወጽእ ትኪ ናይትሮጅን ዲኦክሳይድ ንመጀመርታ ኣብ ከተማ ውሃን ክጎድል ከምዝጀመረን ድሕሪኡ ድማ ኣብ መላእ ቻይና ከምዝተዘርገሐን ገሊጹ።

ከምዚ ዓይነት ተርእዮ ኣብ እዋን ቁጠባዊ ዝሕታለ 2008 ከምዝተራእየ እቶም ተመራመርቲ ሓቢሮም።

ላዕለዋይ ወታሃደራዊ ኣዛዚ ሰራዊት ታይዋን ኣብ ናይ ሄለኮፕተር ሓደጋ ከም ዝተቐትለ ሰብስልጣን እታ ሃገር ገሊጾም።

ካልኦት 8 ኣብታ ሄለኮፕተር ዝነበሩ ሰባት ውን ኣብቲ ሓደጋ ከም ዝተቐትሉ ተፈሊጡ።

ጀነራል ሸን ዪ ምስ ካልኦት 12 ሰባት ኣብ ሓንቲ ብላክ ሃውክ ዝዓይነታ ሄለኮፕተር እናበረሩ እንከለው ኣብ ጥቓ ርእሰከተማ ታይፐይ ተሓምሽሻ።

ጠንቂ ናይቲ ሓደጋ ኣብቲ ከባቢ ዝነበረ ሕማቕ ኩነታት ኣየር ምዃኑ ጸብጻባት ሓቢሮም።

እቲ ጀነራል ናብቲ ኣብ ሰሜናዊ ምብራቕ ዝርከብ ወታሃደራዊ መዓስከር ዩ ዝጓዓዝ ነይሩ።

ሓይሊ ኣየር ታይዋን ክልተ ብላክ ሃውክ ሄለኮፕተራትን ኣስታት 80 ወታሃደራትን ናብቲ ቦታ ሓደጋ ከም ዝሰደደ ኣገልግሎት ዜና ታይዋን ኣፍሊጡ።

እታ ካብቲ ኣብ ጥቓ ርእሰከተማ ዝርከብ ወታሃደራዊ መዓስከር ሶንግሻን ዝተበገሰት ሄሊኮፕተር ብሰንኪ ቲ ዘጋጠማ ኩታት ብህጹጽ ክትዓልብ ኣብ ዝፈተነትሉ እዋን ያ ኣብ ሓደ ጎቦታት ዝበዝሖ ከባቢ ተሓምሺሻ።

ህይወት ናይቶም ተሳፈርታ ንምድሓን ዝተገብረ ጻዕሪ ብሰንኪ ቲ ኩነታት ኣየርን ዝወደቐትሉ ቦታን ምድንጓዩ ውን ተገሊጹ።

ታይዋን ኣብ 1949 ካብ ቻይና ድሕሪ ምንጻላ ርእሳ ኪኢላ ያ ትመሓደር።

ይኹን እምበር ብዙሓት ሃገራት ከም ሃገር ኣይፈልጣኣን የን።

ቻይና ንታይዋን ሓንቲ ካብ ኣውራጃታታ ጌራ ያ ትርእያ።

ሓንቲ ሃገር ክልተ ስርዓታት ብዝብል መትከል ድማ በቲ ዘላቶ ክትቅጽል ኣፍቂዳትላ ያ።

ታይዋን ካብታ ብማሕበርነታዊ ሰልፊ ኮሚኒስት ፓርቲ እትመሓደር ቻይና እትፍለየሉ ቀንዲ ነገር ፖለቲካዊ ብዙሕነታን ዘለዋ ደሞክራስያዊ ፖለቲካዊ ስርዓትን ዩ።

ልኡኽ ኣሜሪካ ናብ ደሴት ታይዋን ምብጻሕ ኣብ ዘካይደሉ ዘሎ እዋን ቻይና ልኡላውነተይ ንምሕላው ብምባል ኣብ ጥቃ ደሴት ታይዋን ወተሃደራዊ ልምምድ ጀሚራ ኣላ።

እዚ ቻይና ተካይዶ ዘላ ወተሃደራዊ ልምምድ ርክብ በይጂንን ዋሽንግተንን ሓርፊፍሉ ኣብ ዘሎ እዋን እዩ ዝካየድ ዘሎ።

ኣሜሪካ ብወገና ንታይዋን ዘለዋ ደገፍ ወትሩ ምስ ገለጸት እያ።

ቻይና ነታ ብርእሳ እትምሓደር ታይዋን ከም ሓንቲ ኣውራጃ እያ እትሓስባ።

ከይዝ ክራች ኣብ ዝሓለፈ ዓሰርታተት ዓመታት ናብ ታይዋን ምብጻሕ ዘካየደ ዝለዓለ ሓላፊ ናይ ኣሜሪካ ዩ።

ብዓርቢ ኣፈኛ ሚኒሰትር ምክልኻል ቻይና ረን ጉዋንጊንግ ብዛዕባ ምብጻሕ ኣሜሪካ ናብ ታይዋን እኳ እንተዘይጠቀሰ ኣሜሪካን ታይዋንን ብቀጻሊ ህውከት ዝፈጥር ተግባራት ይገብራ ከምዘለዋ ገሊጹ።

ንሱ ብምስዓብ ንታይዋን ሒዝካ ንቻይና ንምቁጽጻር ዝግበር ናይ ወጻኢ ሓይልታት ፈተነታት ትምኒት ጥራይ ዩ ኢሉ።

እቲ ውሃቢ ቃል ሚኒስትሪ ምክልኻል ቻይና ተካየደቶ ዘላ ወተሃደራዊ ልምምድ ልኡላዉነታ ንምዕቃብን ንምክልኻልን ኢላ ዝገበረቶ ሕጋውን ኣገዳስን ዩ ኢሉ።

እዚ ናብ ታይዋን ምብጻሕ ዘካይድ ዘሎ ላዕለዋይ ሓላፊ ኣሜሪካ ዝኾነ ከይዝ ክራች ሎሚ ኣማስይኡ ምስ ፕረዚደንት ታይዋን ታይ ኢንግ ወን ክራኸብ ትጽቢት ይግበር።

ኣሜሪካ ምስ ታይዋን ስሩዕ ዝኾነ ዲፕሎማስያዊ ርክብ እኳ እንተዘይሃለዋ ብመሰረት እቲ ኣብ 1979 ምስ ታይዋን ዝተበጽሐ ስምምዕ ንታይዋን ወተሃደራዊ ንብረትን ብረትን ክትሽጠላ ዘኽእል ውዕል ኣለዋ።

ሰራሕተኛታት ዲፕሎማስያዊ ልኡኽ ኣመሪካ ኣብ ቻይና ከተማ ቼንግዱ ካብ ዝነበረ ቆንስላዊ ቤት ፅሕፈቶም ለቒቖም ወፅዮም እዞም ዲፕሎማሰኛታት ካብ ቻይና ክወፅኡ ዝተቐመጠሎም ገደብ ግዜ 72 ሰዓታት ስለዘብቀዐ ዮም ካብታ ሃገር ወፅዮም ዘለዉ።

ሰራሕተኛታት ናይቲ ቆንስላዊ ቤት ጽሕፈት ሎሚ ሰኑይ ክወጹ ዝተቐመጠሎም ገደብ ግዜ ቅድሚ ምሕላፉ ካብቲ ህንፃ ክለቁ ዝተርኣዩ እንትኾኑ ኣብቲ ቤት ጽሕፈት ዝነበረ ጽሑፍን ምልክትን ከምኡ ድማ ባንዴራ ኣሜሪካን ተኣልዩ ኣሎ።

ሚኒስትር ጉዳያት ወፃኢ ቻይና ኣሜሪካውያን ልኡኻት ዝወፅእሉ ገደብ ግዜ ብምዝዛሙ ቻይናውያን ሰራሕተኛታት ነቲ ህንፃ ከምዝተቖፃፀርዎ ሓቢሩ።

እዚ ኣብ ከተማ ቼንግዱ ዝነበረ ቆንስል ኣሜሪካ ምዕፃዉ ስዒቡ ነበርቲ እቲ ከባቢ ኣብ ደገ ተኣኪቦም ባንዴራ ቻይና ብምሓዝ ብሞባይሎም ስእሊ ሰልፊ ክሰኣሉ ተራእዮም።

ቤይጂንግ ነዚ ዓፀፋዊ ስጉምቲ ወሲዳ ዘላ ኣሜሪካ ኣብ ሂውስተን ንዝነበረ ናይ ቻይና ቆንለላዊ ቤትጽሕፈት ቻይና ንስለያ ትጥቀመሉ ማእከል እዩ ብምባል ስለዝዓፀወት እዩ።

ኣብ ሞንጎ ክልቲአን ሃገራት ዘሎ ምስሕሓብ ድማ ካብ ግዘ ናብ ግዘ ኣብ ዝተፈላለዩ ዛዕባታት እናተደረኸ ይዓርግ ኣሎ።

ፕረዝድንት ኣሜሪካ ዶናልድ ትራምፕ ብምኽንያት ንግድዊ ርክባትን ለበዳ ኮሮናቫይረስን ብተደጋጋሚ ምስ ቤይጂንግ ተጋጭዩ እዩ።

ቻይና ኣብ ጉዳይ ፀጥታ ሆንኮንግ ሓድሽ ሕጊ ምውፅኣ ስዒቡ ውን ዋሽንግተን ነዚ ስጉምቲ ኮኒናቶ እያ።

ኣብ ዝሓለፈ ሰሙን ሓደ ሲንጋፖራዊ ንቻይና ይስልል ከምዝነበረ ኣብ ቤት ፍርዲ ኣመሪካ ኣሚኑ።

ብተወሳኺ ኣብ ዝሓለፈ ሰሙን ኣርባዕተ ቻይናውያን ናይ ኣሜሪካ ቪዛ ንምርካብ ብምትላልን ኣብ ሰራዊት ምክልኻል ቻይና ብዛዕባ ዝነበሮም ግደ ብምሕሳዎምን ተኸሲሶም እዮም።

ሃገራዊ ተሌቬዥን ቻይና ሲሲቲቪ ሰራሕተኛታት ቆንስል ኣሜሪካ ለቒቖም እንትወፅኡን ኣርማ እቲ ቆንስል ካብቲ ህንፃ እንትእለይን ዘርእይ ምስሊ ኣቃሊሑ።

ብዓሰርተታት ዝቐፀሩ ፖሊስ ቻይና ድማ ናብቲ ከባቢ ብምውፋር ኣብ ከባቢ እቲ ቆንስል ንዝተኣከቡ ሰባት ንክለግሱ የተሓሳስቡ ነይሮም።

ኣሜሪካ ኣብ 1985 ኣብ ቼንግዱ ዘቖሞቶ ቆንስል ቤት ፅሕፈታ ዋላ ኳ እንተተዓፀወ ሕዚ ውን ግና ኣብ ቻይና ካልኦት ኣርባዕተ ቆንስላታት ኣለውዋ ኤምባሲ ኣሜሪካ ኣብ ቻይና ውን ኣብ ቤይጂንግ እዩ ዝርከብ።

ቻይና ውን ኣብ ሂውስተን ዝነበረ ቆንስል ቤት ፅሕፈታ ዋላ ኳ እንተተዓፀወ ኣብ ኣሜሪካ ኣርባዕተ ቆንስላዊ ቤት ፅሕፈታት ኣለዋ ኤምባሲ ቻይና ኣብ ኣሜሪካ ድማ ኣብ ዋሽንግተን ይርከብ።

ሓድሽ ኣብ ቻይና ዝተረኸበ ኮሮና ቫይረስ ኣብ ኣመሪካ ከምዝተርኣየ እታ ሃገር ኣፍሊጣ።

ማእኸል ምቁጽጻር ሕማማት እታ ሃገር ከምዝገለጾ እቲ ኣብ ቻይና ከተማ ዉሃን ዝጀመረ ቫይረስ ኣብ ሓደ ካብ ቻይና ናብ ግዝኣት ሲያትል ዝመጸ ሰብ እዩ ተራእዩ።

በቲ ካብ ቻይና ግዝኣት ዉሃን ዝተዛመተ ቫይረስ ዛጊድ 300 ሰባት ከምዝተታሕዙን ሽዱሽተ ከምዝሞቱን ተፈሊጡ ሎ።

ሰሜን ኮርያ ብወገና ነቲ ቫይረስ ብምስጋእ ንግዚኡ ዶብታ ንበጻሕቲ ዕጹው ከምዝገበረት ተገሊጹ።

ኣብ ታይላንድ ክልተ ጃፓን ሓደ ከምኡ ውን ኣብ ደቡብ ኮርያ ሓደ ረኽሲ እቲ ቫይረስ ከምዝተረኸቦም ዝተረጋገጸ ኮይኑ እቶም ውልቀ ሰባት ኣብ ቀረባ እዋን ካብ ከተማ ዉሃን ዝተጓዓዙ እዮም።

ካብ ሕሙማት ዝተወሰደ ቅምሶ ኣብ ላቦራቶሪ ምርመራ ተኻይድሉ እዩ።

ሰበስልጣን ቻይናን ትካል ጥዕና ዓለምን እቲ ረኽሲ ናይ ኮሮናቫይረስ ከምዝኾነ ድማ ኣብ መደምደምታ በጺሖም።

ኮሮናቫይረስስ ናይ እኩባት ቫይረስ ስድራ ኮይኑ ቅድሚ ሕዚ ድምር ሽድሽተ ቫይረሳት ነይሩ።

ኣብዚ ሕዚ ተረኺቡ ዘሎ ከኣ ሸውዓተ ኮይኖም ኣለዉ። ናይዚኦም ድምር ዩ ኣብ ደቂሰብ ረኽሲ ዝፈጥር።

ተመራመርቲ እቲ ቫይረስ ካብ እንስሳት ዝመጽአ ክኸውን ከምዝኽእል እንተኣመኑ ኳ ካብ ሰብ ናብ ሰብ ከምዝመሓላለፍ ተርእዮታት ኣሎ

ምልክታቱ ድማ ረስኒ ሰዓል ሕጽረት ኣየርን ጸገም ምስትንፋስን እዮም።

ሰባት ምስ እንስሳት ኣብ ዘለዎም ርክብ ጥንቃቐ ክገብሩ ስጋን እንቋቑሖን ብጥንቃቐ ከብስሉ ምልክታት ምስ ዝተረኣዮ ሰብ ዘለዎም ምትንኻፍ ክንክዩ።

ቻይና ወተሃደራት ህንዲ ነቲ ዘሰሓሕብ ዶብ ክልቲአን ሃገራት ብምስጋር ኣብ ልዕሊ ኣብ ሓለዋ ዝነበሩ ወተሃደራተይ ቶዅታዂ ተኹሲ ከፊቶም ብምባል ከሲሳ።

ውሃቢ ቃል ሰራዊት ቻይና ወተሃደራት ቻይና ግብረ መልሲ ክህቡ ከምዝተገደዱ ብምግላጽ እቲ ዝወሰድዎ ስጉምቲ ግን እንታይ ምዃኑ ኣየነጸሮን።

ኣብቲ ንህንድን ቻይናን ዘሰሓሕብ ዶብ ድሕሪ 45 ዓመታት እዩ ንመጀመርታ ግዜ ምልውዋጥ ተኹሲ ዘጋጥም ዘሎ።

ኣብ ሞንጎ እዘን ሃገራት ዝነበረ ርክብ በብቑሩብ ክሕርፍፍ ድሕሪ ምጽናሕ ብፍላይ ኣብ ዝሓለፈ ኣዋርሕ ናብ ዝኸፈአ ደረጀ ዩ ዓሪጉ ዘሎ።

ግሎባል ታይምስ ዝተብሃለ ማዕከን ዜና ንውሃቢ ቃል ሰራዊት ቻይና ኮለኔል ዛንግ ሹሊ ብምጥቃስ ሰራዊት ህንዲ ነቲ ዘከራኽር ዶብ ብምስጋር ናብቲ ኣብ ደቡባዊ ክፋል ፈለግ ፖንጎንግ ጸ ዝርከብ ጎቦ ደይቦም ከምዝበለ ኣስፊርዎ ኣሎ።

እቲ ኮለኔል ብምስዓብ እቲ ህንዲ ዝገበረቶ ዝበሎ ነቲ ኣብ መንጎ ህንድን ቻይናን ተበጺሑ ዝነበረ ስምምዕ ብምጥሓስ ኣብዚ ዞባ ወጥሪ ክፍጠር እያ ትደሊ ዘላ ኣዝዩ ነውራም ስራሕ ድማ ዩ ኢሉ።

ሰብ መዚ ህንዲ ነዚ ቻይና ዝበለቶ ገና መልሲ ኣይሃብሉን ዘለዉ።

ህንድን ቻይናን ኣብ 1996 ኣብቲ ዘከራኽር ዶባት ሰራዊት ክልቲአን ሃገራት ዝኾነ ፎኵስ ብረትን ተፈንጃሪ ብረትን ሒዞም ከይኣትዉ ዝኽልክል ስምምዕ ተፈራሪመን እየን።

ውሃቢ ቃል ሰራዊት ቻይና ህንዲ ነቶም ነቲ ስምምዕ ዝጠሓሱ ሰራዊታ ካብቲ ዘከራኽር ዶብ ክትስሕቦምን ነቶም ቶዅታዂ ስጉምቲ ወሲዶም ዝበሎም ሰራዊት ህንዲ ክትቀጽዖምን ጸዊዑ ኣሎ።

እዚ ወጥሪ እዚ ህንዲ ካብቲ ዘከራኽር ቦታ ሓሙሽተ ስቪላውያን ብሰራዊት ቻይና ከምዝተጨወዩዋ ድሕሪ ምሕባር ድሕሪ መዓልታት እዩ ዘጋጥም ዘሎ።

ኣብ ሞንጎ ቻይናን ህንድን እቲ ወጥሪ ዝያዳ ካብ 20 ሰነ ከምዝጀመረ እዩ ዝግለጽ።

ኣብቲ መዓልቲ ማዕከናት ዜና ህንዲ ኣብ መንጎ እዘን ሃገራት ብዝተፈጠረ ምፍሕፋሕ 20 ወተሃደራት ህንዲ ብሰራዊት ቻይና ተሃሪሞም ከምዝሞቱ ኣቃሊሐን ነይረን።

ኣብ ወርሒ ነሓሰ ውን ህንዲ ቻይና ኣብ ክልተ ሰሙን ዘይኣክል ክልተ ግዜ ኣብቲ ዘከራክር ዶብ ዘይንቡር ምንቅስቓስ ትገብር ኣላ ኢላ ከሲሳታ ቻይና ግን ንኽልቲኡ ክስታት ኣይወዓልክዎን ዝብል መልሲ ያ ሂባትሉ።

ህንድን ቻይናን ኣብ 1962 ኣብ ዘካየደኦ ደማዊ ኵናት ህንዲ ከምዝተሳዓረት ዝዝከር ኮይኑ ድሕርን ቅድምን 1962 ዝኾነ ኵናት ኣካይደን ኣይፈልጣን እየን።

ኣሜሪካን ታይዋንን ንኣሰርተታት ዓመታት ርክብ ከይህልወን ኣንቢረንኦ ንዝጸንሓ ቀይዲ መዕለቢ ብምግባር ላዕለዋይ ልኡኽ ኣሜሪካ ናብ ርእሰ ከተማ ታይዋን ታይዋን ክበጽሕ ምዃኑ ምግላጹ ንምስሕሓብ ኣሜሪካን ቻይናን ኣጋዲድዎ ኣሎ።

ኣምባሳደር ኣሜሪካ ኣብ ሕቡራት ሃገራት ኬሊ ክራፍት ናይ ሰለስተ መዓልታት ምብጻሕ ንምክያድ ረቡዕ ናብ ታይፔይ ክተምርሕ እያ።

እቲ መሪሕነት ትራምፕ ኣብ ምዝዛሙ ኣብ ናይ መወዳእታ ሰዓት ዝካየድ ዘሎ መገሻ እታ ኣምባሳደር ንቻይና ኣቖጢዑ ኣሎ።

እታ ቻይና ከም ግዝኣታ እትቆጽራ ናይ ገዛእ ርእሳ ምምሕዳር ዘለዋ ታይዋን ነቲ ኣብ ዲፕሎማስያዊ ዝምድና ዝተርኣየ ለውጢ ብሓጎስ ተቐቢላቶ ኣላ።

ኣብ መንጎ ዋሽንግተንን ቤይጂንግን ዝጸንሐ ዝምድና ንዓመት መመላእታ እናሓርፈፈ ዩ ክመጽእ ጸኒሑ።

ደሞክራስያዊ ምሕደራ ዘለዋ ደሴት ታይዋን ኣብ ምሕርፋፍ እቲ ዝምድና ካብ ዝለዓሉ ቀንዲ ጉዳያት እያ።

ኣብ እዋን ፕረዚደንት ትራምፕ ኣሜሪካ ንታይዋን ኣጽዋር ብምሻጥን ንመጠንቀቕታታት ቻይና ዕሽሽ ብምባል ናብታ ደሴት ላዕለዎት ሰብመዚ ብምልኣኽን ምስ ታይዋን ጥቡቕ ዝምድና መስሪታ እያ።

ኣብ ዝሓለፈ ቀረባ እዋን ጸሓፊ ጉዳያት ወጻኢ ኣሜሪካ ማይክ ፖምፐዮ ኣሜሪካ ብዛዕባ ምስ ታይዋን ዝግበር ርክብ ሰበስልጣናት ንመንግስቲ ቻይና ንምሕጓስ ባዕላ ዘንበረቶ ቀይድታት ክተልዕሎ ምኳና ተዛሪቡ ነይሩ።

ብዘይካ ዚ ኣሜሪካ ኣብ ንግዲ ሰብኣዊ መሰላትን ለበዳ ኮሮናቫይረስን ዝርከብዎም ጉዳያት ምስ ቻይና ክትሰሓሓብ ጸኒሓ እያ።

ምሩጽ ፕረዚደንት ኣሜሪካ ጆ ባይደን 20 ጥሪ ቃለ መሓላ ብምፍጻም ስልጣን ካብ ትራምፕ ክርከብ እዩ።

መገሻ እታ ኣሜሪካዊት ኣምባሳደር ካብ ቻይና ቁጡዕ ግብረመልሲ ኣስዒቡ ኣሎ።

ልኡኽ ቻይና ኣብ ሕቡራት ሃገራት ኣብ ዝሓለፈ ሰሙን ንውጥን መገሻ እታ ኣምባሳደር ኣመልኪቱ ኣብ ዘውጽኦ መግለጺ ኣሜረካ ነቲ ዝፈጸመቶ ተግባር ከቢድ ዋጋ ክትከፍል እያ ኢሉ።

እቲ መግለጺ ወሲኹ ኣሜሪካ ነቲ ጠገለ ዘይብሉ ምትንዃይ ክተቋርጽ ንዝምድና ኣሜሪካን ቻይናን ካብ ምዕንቃፍ ክትቁጠብን ካብቲ ናይ ሰሕተት ጎደና ክትምለስን ቻይና ተጠንቅቕ ኢሉ።

ኣፈኛ ሚኒስትሪ ጉዳያት ወጻኢ ቻይና ዘሃኦ ሊጅያን ብሰኑይ ንጋዜጠኛታት ኣብ ዝሃቦ መብርሂ ዝኾነ ንቀንዲ ረብሓታት ቻይና ዝጎድእ ተግባር ከም ዘይዕወትን ሓያል ግብረመልሲ ከም ዝወሃቦን ተዛሪቡ።

ሓድሽ ምምሕዳር ኣሜሪካ ኣብ ቻይናን ታይዋንን ዝህልዎ መርገጺ ጌና ብሕጂ ዝርአይ እኳ እንተኾነ ንብዙሕ ፖሊሲታት ትራምፕ ከም ዘይቕበሎ ኣብ ቤትምህርቲ ኣህጉራዊ መጽናዕትታት ራጃራትናም ሲንጋፖር ዶክተር ኢቫን ረስኒክ ይዛረብ።

መሸጣ ብሓይሊ ኤሌክትሪክ ዝሰርሓ መካይን ቻይና ኣብ ዕዳጋ ልዑል ጠለብ ንዘለወን መካይን ቴስላ ከም ዝበለጽአን ተገሊጹ።

ዋጋ እዘን መካይን ኣብ ቻይና ብ4 ሽሕን 500 ዶላር ዩ።

መሸጣ እዘን ሆንግ ሁዋንግ ሚኒ ኢቪ ዝብል ሽም ዝተዋህበን መካይን ምዕባዩ ኣብ ትሕቲ ክትትል መንግስቲ ንዝርከብ ኣፍራዪ መኪና ሳይክ ሞተር ዓብዪ ዓወት ዩ።

ኣመሪካዊ ኣፍራዪ መካይን ጀነራል ሞተርስ ምስ ሳይክ ሞተርስ ብምትሕብባር ዘፍረዩወን መካይን እየን።

ኣብ ዝሓለፈ ወርሒ እዘን ብኤሌክትሪክ ዝሰርሓ መካይን ዕጽፊ መሸጣ ቴስላ ከመዝግባ እንከለዋ ኣብ ጉዳይ ድሕነት እዘን መካይን ግን ሕቶታት ይለዓሉ ኣለው።

ኣፍራዪ ኩባኒያ ሆንግ ጉዋንግ ሚኒ ኣብ ቀረባ ኣብ ውሽጢ እዘን መካይን መዝሓሊ ኣየር ብምግጣም ሓሙሽተ ሽሕ ዶላር ዝሽየጣ መካይን ናብ ዕዳጋ የቕርብ ኣሎ።

እዚአን ዝኾነ ሰብ ንኣገልግሎት መጓዓዝያ ክጥቀመለን ዝኽእልን ምቹኣትን ምዃነን ውን ይገልጽ።

ነዘን መካይን ምስ ምህርታት ቴስላ ዘነጻጸሩወን ክኢላታት ብባትርን ዓቕምን ድኽም ዝበላ እንተኾና ውን ዋግአን ሕሳርን ምቹኣትን ስለ ዝኾና ግን ብዝለዓለ መጠን መሸጥአን ክውስኽ ክኢሉ ዩ ይብሉ።

ኣብ ዝሓለፈ ዓመት ናብ ዕዳጋ ዓለም ዝኣተዋ እዘን መካይን ብማእከላይ ኣብ ሰዓት 100 ኪሎ ሜትሮ ዝጉዓዛን ኣርባዕተ ሰብ ጥራሕ ዝሕዛን እየን።

መንግስቲ ቻይና ብኽለት ኣየር ንምንካይ ዘለዎ ተበግሶ ልዑል ኮይኑ ኣብ ዓለም ውን ምህዞን ሳይንስን ብምጥቃም ዝተሰርሑ ብኤሌክትሪክ ዝሰርሑ መካይን ብምልላይ ቀዳምነት ክሕዝ ድልየት ኣለዎ ይብል ዳይሬክተር ምርምር ዕዳጋታት ቻይና ሻውን ሬይን።

እዘን መካይን ብብዝሒ ንምልላይ መንግስቲ ቻይና ሰሌዳ ቑጽሪ ብናጻ ይዕድል ኣሎ።

ኣብ ዝተፈላለያ ከተማታት ብነዳዲ ዝሰርሓ መካይን ቑጽሪ ሰሌዳ ንምርካብ ኣዋርሕ ከምኡ ውን ዓመታት ከም ዝወስደለን ይዝረብ።

ነቲ ኣብ ማያንማር ዘጋጠመ ዕልዋ መንግስቲ ዝኹንን ብባይቶ ጸጥታ ሕቡራት ሃገራት ዝተዳለወ መግለጺ ቻይና ኣይተቐበለቶን።

ኣብ ማያንማር ሰራዊት እታ ሃገር ንስቪል መራሕቲ ብምእሳር ብሰኑይ ስልጣን ሒዙ።

መራሒት ናይ ታ ሃገር ኣን ሳን ሱቺ ከምኡ ድማ ካልኦት ብኣማኢት ዝቑጸሩ ሓገግትን ኣብ ቀይዲ ኣትዮም እዮም።

እቶም ዕልዋ ዝፈጸሙ መራሕቲ ሰራዊት ልዕሊ ካቢነ እታ ሃገር ኮይኑ ዝመርሕ ልዑላዊ ባይቶ ኣቚሞም ኣለዉ።

ኣብ ዓባይ ከተማ ናይ ታ ሃገር ያንጎን ግን ምልክታት ናዕብን ተቓውሞታትን ክረአ ጀሚሩ ሎ።

ባይቶ ጸጥታ ሕቡራት ሃገራት ብሰሉስ ተኣኪቡ እኳ እንተነበረ ነቲ ሓበራዊ መግለጺ ቻይና ስለ ዘይተቐበለቶ ግን ኣብ ስምምዕ ክበጽሕ ኣይከኣለን።

ቻይና ድምጺ ብድምጺ ናይ ምስዓር ስልጣን ቬቶ ፓወር ዘለዋ ቀዋሚት ኣባል ባይቶ ጸጥታ ሕቡራት ሃገራት ስለ ዝኾነት እቲ ሓበራዊ መግለጺ ናይ ቻይና ድጋፍ የድልዮ ነይሩ።

ቅድሚ እቲ ኣኼባ ፍልይቲ ልእኽቲ ሕቡራት ሃገራት ኣብ ጉዳይ ማያንማር ክሪስቲን ሽራነር ነቲ ዕልዋ መንግስቲ ብትሪ እያ ኮኒናቶ።

ሰራዊት ማያንማር ንውጽኢት እቲ ኣብ ሕዳር ዝተኻየደ መረጻ ከም ዘይቅበሎ ድሕሪ ምግላጹ እዩ ነዚ ዕልዋ መንግስቲ ፈጺሙ።

እታ ፍልይቲ ልእኽቲ ውጽኢት እቲ መረጻ ናይ ኣን ሳን ሱቺ ሰልፊ ከም ዝተዓወተ ብግልጺ ዘርእይ እዩ ኢላ።

ንጉዳይ ፖለቲካ ማያንማር ዝከታተል በዓል ሞያ ኤልየት ፕራሰ ፍሪማን ቻይና ቅሉዕ ብዘይኮነ መገዲ ንሰራዊት ማያንማር ዘለዋ ደገፍ እያ ገሊጻ ክብል ንቢቢሲ ተዛሪቡ።

ቻይና እዚ ናይ ማያንማር ውሽጣዊ ጉዳይ ከምዝኾነ ገይራ እያ ተቕርቦ ዘላ ድማ ይብል።

ንጉዳያት ደቡባዊ ምብራቕ ቻይና ዝከታተል ሳባስችያን ስትራንጅዮ ድማ ቻይና ኣብ ዚ ጉዳይ ዝሓዘቶ ዘላ መርገጺ መቐጸልታ ናይ ቲ ዓለምለኻዊ ኢድ ኣእታውነት ዝነጽግ ኣካይዳኣ እዩ ይብል።

ኣብቶም ዝሓለፉ መዓልታት ቻይና ኣብ ልዕሊ ማያንማር እገዳ ምንባር ኮነ ዓለምለኻዊ ጸቕጥታት ምግባር ነቲ ኣብታ ሃገር ዘሎ ኩነታት ዘጋድድ ጥራይ እዩ ክኸውን ክትብል እያ ቀንያ።

እንተኾነ ቻይና በቲ ኣብ ማያንማር ዝተፈጸመ ዕልዋ መንግስቲ ሕጉስቲ ክትከውን ከም ዘይትኽእል እዩ ዝገልጽ።

ምኽንያቱ ድማ መንግስቲ ቻይና ምስ ናይ ኣን ሳን ሱቺ ሰልፊ ጽቡቕ ርክብ ከም ዝነበሮን እቲ ስልጣን ዓቲሩ ዘሎ ሰራዊት ድማ ቀደሙ ውን ንኩነታት ቻይና ብጥርጣረ ዝርኢ ዝነበረን ምዃኑ እዩ ሳባስችያን ትዛረብ።

ነቲ ሕዚ ብዕልዋ መንግስቲ ተኣልዩ ዘሎ መንግስቲ ክትመርሕ ዝጸንሐት ኣን ሳን ሱቺ ሰኑይ ንጉሆ ብወተሃደራት ምስተኣሰረት ኣይተርኣየትን።

ፕረዚደንት እታ ሃገር ዊን ሚንት ኣባላት ማእከላይ ኮሚቴ ናይ ቲ ሰልፊ ከምኡ ውን ውልቃዊ ጠበቓ ኣን ሳን ሱቺ ሓዊሱ ካልኦት ብዙሓት ውን ገና ኣብ ቀይዲ እዮም ዘለዉ።

እቶም ሰበ ስልጣን ኣብ ገዝኦም ተኣሲሮም ከም ዘለዉ እዩ ዝግለጽ።

ኣን ሳን ሱቺ እትመርሖ ሰልፊ ናሽናል ሊግ ፎር ዴሞክራሲ ብሰሉስ ኣብ ዘውጸኦ መግለጺ እታ መራሒት ብቕልጡፍ ክትፍታሕ ጠሊቡ እዩ።

ብተወሳኺ ድማ እቲ ሰራዊት ንውጽኢት እቲ ብሕዳር ዝተኻየደ መረጻ ክቕበል ውን ጸዊዑ።

እዚ ከም ዚ ኢሉ እንተሎ ኣመሪካ ንመራሕቲ ሰራዊት ማያንማር ንምርካብ ዝገበረቶ ፈተነ ከም ዘይሰመረ ብምግላጽ ነቲ ኣብ ማያንማር ዝተፈጸመ ኩነታት ብወግዒ ዕልዋ መንግስቲ ምዃኑ ኣዊጃ ላ።

እዚ ማለት ድማ ኣመሪካ ብቐጥታ ነዚ መንግስቲ እዚ ድጋፍ ክትገብር ኣይትኽእልን ማለት እዩ።

ኣውሮጳዊ ሕብረት ብሪጣንያን ኣውስትራልያን ውን ሰራዊት ስልጣን ምምንዝዑ ኮኒነን ኣለዋ።

እታ በርማ ብዝብል ካልእ ስማ እውን እትፍለጥ ሃገረ ማያንማር ክሳብ 2011 ብሓይልታት ምክልኻል እያ ትግዛእ ነይራ።

ሕማም ዳውንስ ሲንድሮም ዝነበሮ ቻይናዊ ድሕሪ ምጭዋዩ መተካእታ ሬሳ ናይ ሓደ ብኸመይ ከም ዝቕበር ኑዛዜ ዝገደፈ ሰብ ክኸውን ከም ዝተቐትለ ተገሊጹ።

ሓደ ኣብ ደቡባዊ ቻይና ዝነብር ዝነበረ ሰብ ኣብ 2017 ብሕማም መንሽሮ ካንሰር ሞይቱ።

ንሱ ምስ ሞተ ኣብ ክንዲ ሬሳኡ ብሓዊ ዝቃጸል ብንቡር ክቕበር ድሌት ከም ዝነበሮ ኑዛዜ ገዲፉ ነይሩ።

ይኹን እምበር ኣብ ገለ ዞባታት ቻይና ብንቡር ምቕባር ክልኩል እዩ።

ስለዚ ድማ እቲ ሰብ ምስ ሞተ ቤተሰቡ ዝቃጸል መተካእታ ሬሳ ከናድዩ ጀሚሮም።

ኣብ መስከረም 2020 መተካእታ ሬሳ ከናዲ ዝተቖጸረ ሁዋንግ ዝተባህለ ሰብ ኣብ ዝባኑ ዝጸንሕ ናይ ሞት ፍርዲ ተዋሂቡ።

ዋላ ኳ እቲ ቅትለት ኣብ 2017 እንተተፈጸመ እቲ ጉዳይ ግን ኣብዚ ቀረባ እዋን ኣብ መርበባት ኢንተርነት ቻይና ምስ ተዘርግሐ ዩ ኣቓልቦ ስሒቡ።

ምርካብ መተካእታ ሬሳ ሰነዳት ቤት ፍርዲ ከም ዘርእዮ ኣብ 2017 ሁዋንግ መተካእታ ሬሳ ከምጽእ ካብ ቤተሰብ ናይቲ ብንቡር ክቕበር ዝተደልየ መዋቲ ናይ ገንዘብ ውዕል ተኣትይሉ።

ስድራቤት መዋቲ ኣብ ዞባ ጓንዶግ ኣብ እትርከብ ከተማ ሻንወይ ዮም ዝነብሩ።

መንግስቲ ናይቲ ዞባ ኩሉ ሬሳታት ብሓዊ ክቃጸል ክረሜሽን ዘገድድ ሕጊ ኣለዎ።

ዋላ ኳ እቲ ስድራቤት ሁዋንግ ካልእ ሬሳ ዘምጽኣሎም እንተመሰሎም ንሱ ግን ነቲ ዝኣተዎ ውዕል ንምፍጻም ካልእ ሰብ ቀቲሉ።

ሓደ ኣብ ጎደና ጎሓፍ ክኣሪ ዝራኣዮ ሕማም ዳውንስ ሲንድሮም ዝነበሮ ሰብ ምስ ረኣየ ናብ መኪናኡ ክኣቱ ብምእማን ኣልኮላዊ መስተ ሂቡ ዊኖኡ ከም ዝስሕት ይገብሮ።

ብድሕሪኡ ኣብ ሳንዱቕ ሬሳ ኣእትይዎ። ድሕሪ መዓልታት ድማ ነቲ ሳንዱቕ ናብቶም ስድራቤት ብምውሳድ ገንዘቡ ተቐቢሉ።

ብመሰረት ዝተውዎ ውዕል እቲ ስድራቤት 107000 ዩዋን 16300 ዶላር ከም ዝኸፈለን ካብኡ 90000 ዩዋን ባጤራ ቻይና ናብ ጅብኡ ኣትዩ እቲ ዝተረፈ ድማ ንደላሎ ተዋሂቡ።

ብድሕሪ ዚ እቲ ስድራቤት ነቲ ዝተዋህቦም ሳንዱቕ ከም ሬሳ ቤተሰቦም ኣምሲሎም ኣቃጺሎሞ።

ሬሳ ናይቲ መዋቲ ቤተሰቦም ግን ብምስጢር ከም ባህጉ ብንቡር ቀቢሮሞ።

እቲ ግዳይ ኣብ 2017 ሃለዋት ምስ ኣጥፈአ ከም ጥፉእ ሰብ ተመዝጊቡ።

ፖሊስ ነቲ ሓቂ ክፈልጡን ነቲ ክሱስ ክረኽቡን ልዕሊ ክልተ ዓመት ወሲድሎም።

ኣብ መስከረም 2020 ከኣ ሁዋንግ ኣብ ዝባኑ ዝጸንሕ ናይ ሞት ፍርዲ ተቐቢሉ።

እንተኾነ ኣንጻር ቲ ፍርዲ ይግባይ ኢሉ ነይሩ።

ይኹን እምበር ኣብ ታሕሳስ 2020 ላዕለዋይ ህዝባዊ ቤት ፍርዲ ዞባ ጓንግዶንግ ነቲ ይግባይ ብምንጻግ እቲ ኣብ ዝባኑ ዝጸንሕ ናይ ሞት ፍርዲ ኣጽኒዕዎ።

እዚ ማለት ኣብ ውሽጢ ክልተ ዓመታት ዝኾነ ካልእ ገበን እንተዘይፈጺሙ ናብ ናይ ሕልፈት ማእሰርቲ ክወርድ ዩ።

እቲ ዝቖጸሮ ስድራቤት ድማ ሬሳ ብምጽራፍ ገበነኛታት ኮይኖም ተረኺቦም።

ይኹን ምበር ዝኾነ ማእሰርቲ ኣይተበየነሎምን።

ኣብ ክንዲ ማእሰርቲ ገንዘብ ከፊሎም እንተኾይኖም ከኣ ዝተፈልጠ ነገር የለን።

ኣብ ዝሓለፈ ሰሙን ሓደ ማዕከን ዜና ቻይና ምስቲ ስድራቤት ብዛዕባ ቲ ጉዳይ ቃለመሕትት ብምክያድ ኣብ መርበባት ኢንተርነት ምስ ዘርገሐ ኣቓልቦ ስሒቡ።

ሬሳ ምቕያር ኣብ ቻይና ቅድሚ ሕጂ ዘይተሰምዐ ክስተት ኣይኮነን።

ብፍላይ ኣብ ገጠራት እታ ሃገር ንቡር ባህላዊ ቀብሪ ከም ዓቢ ክብሪ ስለዝውሰድ መተካእታ ሬሳ ምንዳይ ይርአ ዩ።

ፖሊሲ ቻይና ኣንጻር ንቡር ቀብሪ ኣብ ቻይና ንቡር ቀብሪ ብዙሕ ሰብ ዝደልዮ ዩ።

ሰባት ኣብ ስርዓተ ቀብሪን ሳንዱቕ ሬሳን ብዙሕ ገንዘብ ዮም ዘውጽኡ።

ከምኡ ብምግባሮም ንዝሓለፉ ወለዶታቶም ዘለዎም ክብሪ ዝገልጽሉ ዩ።

እታ ሃገር ግን ህዝቢ ሬሳ ብንቡር ካብ ምቕባር ክቑጠብ እትገብሮ ጎስጓስ ከተሐይሎ ጸኒሓ ላ።

ኣብ ገለ ዞባታት ውን ንቡር ቀብሪ ምሉእ ብምሉእ እጉድ ዩ።

እቲ ስጉምቲ መሬት ንምዕቃብን ነቲ ዝግበር ቀይዲ ኣልቦ ስርዓተ ቀብሪ ንዘይምትብባዕ ዝዓለመ ምዃኑ ይግለጽ።

ኣብ 1997 ዝወጸ ሕጊ ጻዕቂ ህዝቢ ጸቢብ መሬትን ስሉጥ ኣገልግሎት ህዝባዊ መጓዓዝያን ዘለዎም ዞባታት ምቅጻል ሬሳ ከካይዱ ኣለዎም ይብል።

ሩስያ ናይ መርበብ ሳይበር መጥቃዕቲ ከምዘካየደት ዝኸሰሰ ምምሕዳር ጆ ባይደን ኣሜሪካ ኣብ ልዕሊ ሩስያ ሓድሽ እገዳታት ከም ዘንበረት ኣፍሊጡ።

እቲ እገዳታት ሩስያ ኣብ ወጻኢ ሃገራት ንእትገብሮ ተጻባኢ ንጥፈታት ንምግታእ ዝዓለመን ኣብ ገለ ሰበስልጣን መንግስትን ትካላትን ዘተኮረን ምዃኑ ቤት ጽሕፈት ፕረዚደንት ኣመሪካ ዋይት ሃውስ ሓቢሩ።

ኣሃዱ ስለያ ሩስያ ብድሕሪ እቲ ኣብ ዝሓለፈ ዓመት ዘጋጠመ ሶላርዊንድስ ዝተሰመየ ተግባራት ስርሰራ ምንባሮምን ሞስኮ ኣብ ምርጫ 2020 ኢዳ ከም ዘእተወትን እቲ መግለጺ ሓቢሩ።

እታ ነቲ ክስታት እትነጽግ ሩስያ ብወገና ተመሳሳሊ ግብረመልሲ ክትህብ ምዃና ኣጠንቂቓ ላ።

እቲ እገዳታት ብሓሙስ ብወግዒ ዝተገለጸ ኮይኑ ንኣፈጻጽምኡ ዝምልከት ዝርዝራት ዘለዎ እዩ።

ፕረዚደንት ጆ ባይደን ውን ክታሙ ኣንቢሩሉ ኣሎ።

ኣብ መንጎ ክልቲአን ሃገራት ዘሎ ዝምድና እናሓርፈፈ ክመጽእ ጸኒሑ እዩ።

ኣብ ዝሓለፈ ወርሒ ኣሜሪካ ምስ ምምራዝ ሩስያዊ ተቓዋዊ ፖለቲከኛ ኣሌክሲ ናቫልኒ ብዝተኣሳሰር ንሸውዓተ ሰበስልጣን ሩስያን ብርክት ዝበሉ ትካላት መንግስትን ዒላማ ከም ዝገበረት ዝተገለጸ ኮይኑ ሩስያ ግና ነቲ ተግባር ከም ዘይወዓለቶ እያ ትገልጽ።

ፕረዚደንት ባይደን ነቲ ኣብ ልዕሊ ሩስያ ዘንበሮ እገዳ ኣመልኪቱ ኣብ ዝሃቦ መብርሂ ተመጣጣኒ ግብረመልሲ ምዃኑ ገሊጹ።

ንሱ ንጋዜጠኛታት ኣብ ዝሃቦ መግለጺ ካብዚ ንላዕሊ ክንከይድ ከም እንኽእል ንፕረዚደንት ፑቲን ኣነጺረሉ እየ ግና ከምኡ ኣይመረጽኩን ኢሉ።

ወሲኹ ውን ኣሜሪካ ምስ ሩስያ ናብ ምንህሃርን ጎንጽን ዘምርሕ ስጉምቲ ክትወስድ ኣይትደልን ድሕሪ ምባል መፍትሒኡ ዝርርብን ዲፕሎማስያዊ መስርሕን ምዃኑ ሓቢሩ።

መግለጺ ዋይት ሃውስ ከም ዘነጸሮ እቲ ሓድሽ እገዳ ሩስያ እቲ ኣብ ዙርያ ዓለም እትገብሮ ናይ ተጻብኦ ተግባራት እንተቐጺላ ኣሜሪካ ስትራተጂካውን ኣብ ቁጠባ ጸላውን ብዝኾነ መገዲ ጉድኣት ክተስዕበላ ምዃና ኣፍሊጡ።

መንግስቲ ሩስያ ናይ ሳይበር መጥቃዕትታት ከም ዝፍጽምን ኣብ ኣሜሪካን ካልኦት ሃገራትን ንከይዲ ነጻን ፍትሓውን ደሞክራስያዊ ምርጫ ከነኣእስ ምፍታኑ ውን መግለጺ ዋይት ሃውስ ሓቢሩ።

ብፍላይ ድማ ኣገልግሎት ስለያ ወጻኢ ሩስያ ኤስቪኣር ነቲ 18 ሽሕ መንግስታውን ውልቃውን መርበብ ኮፕዩተራት ንናይ ሳይበር ገበነኛታት ዘቃልዐ መጥቃዕቲ ሶላርዊንድስ ከም ዝፈጸሞ ከሲሱ።

ኣብ ዝሓለፈ ወርሒ ታሕሳስ ጸሓፊ ጉዳያት ወጻኢ ኣሜሪካ ማይክ ፖምፐዮ ሩስያ ብድሕሪ እቲ ተግባር ምህላዋ ከም ዝኣምን ተዛሪቡ ነይሩ።

እዚ ናይ ሕጂ እገዳ ንፕረዚደንታዊ ምርጫ 2020 ኣሜሪካ ክጸልውን ካልእ ዝንቡዕ ሓበሬታ ክዝርግሑ ንዝፈተኑን 32 ትካላትን ሰበስልጣንን ዕላማ ዝገበረ ኮይኑ ዓሰርተ ዲፕሎማት ካብታ ሃገር ክባረሩ እዮም።

ሓደ ኣባል ባይቶ ካናዳ ዕርቃኑ ወጺኡ እንከሎ ኣብቲ ብማንዛ ብዙም ዝተኻየደ ናይ ስራሕ ኣኼባ ምቕራቡ ይቕሬታ ሓቲቱ።

ዘይተሓስበ ጌጋ ዩ ነይሩ ክብል ወኪል ናይታ ኣብ ክፍለሃገር ኲበክ እትርከብ ወረዳ ፖንቲያክ ዝኾነ ዊልያም ኣሞጽ ኣብ ዘውጽኦ መግለጺ ተዛሪቡ።

ክጎዪ ወጺአ ድሕሪ ምጽናሕ ናይ ስራሕ ክዳውንተይ እናገበርኩ እንከለኹ ብጌጋ ቪድዮ ወሊዐ ኢሉ።

ኣብ ማሕበራዊ መራኸቢታት ዝተዘርግሐ ካብቲ ቪድዮ ዝተቖርጸ ስእሊ እቲ ኣባል ፓርላማ ንሕፍረቱ ብቴለፎኑ ሸፊንዎ የርኢ።

እቲ ኣባል ሊበራላዊ ሰልፊ ዝኾነ ኣሞጽ ብድሕሪ መንበሩ ኣብ መንጎ ባንዴራ ካናዳን ኲበክን ጥራሕ ነብሱ ደው ኢሉ ዩ ዝረአ።

በቲ ዘጋጠመ ከም ዝሓነኸ ዝገለጸ እቲ ኣባል ባይቶ ብጌጋ ዘጋጠመ ዩ ድሕሪ ምባል ካልኣይ ግዜ ኣይክድገምን ዩ ክብል ገሊጹ።

በቲ ዝተፈጠረ ዘይተደልየ ኣቓልቦ ነቶም ኣብ ባይቶ ኮመንስ ዘለዉ መሳርሕተይ ካብ ልበይ ይቕሬታ እሓቶም ክብል ኣብ ዘውጽኦ መግለጽን ኣብ ትዊተርን ጽሒፉ።

ሓንቲ ብጸይቱ ኣባል ባይቶ ድሕሪ ቲ ኣኼባ ኣብ ዝሃበቶ ርእይቶ ኣባላት ባይቶ ብፍላይ ደቂ ተባዕትዮ ክራቫታን ጃኬትን ምግባር ግዴታ ምዃኑ ምዝኽኻር ኣድላዪ ከይኮነ ኣይተርፍን ዩ ክትብል ምኽራ ሂባ።

ኣካላዊ ቅርጺ ናይዚ ኣባል ጽቡቕ ምዃኑ ተዓዚብና ግና ኣባላት ክጥንቀቑን ካሜራታቶም ክቆጻጸሩን ማዕዳ ዘድልዮም ይመስለኒ ክትብል ንመደበር ተለቪዥን ሲ ቲ ቪ ተዛሪባ።

ብሰንኪ ለበዳ ኮሮናቫይረስ ዘገደዶ ዕጽዋን ኣካላዊ ምፍንታትን ኣኼባታት ዋላ ናይ ፓርላማታትን ካቢነታትን ብማንዛ ብመርበብ ኢንተርነት ክግበሩ ንቡር ኮይኑ ሎ።

ኣብ ከምዚ ዓይነት ካብ ገዛኻ ብቪድዮ ዝግበር ኣኼባታት ንሓያሎ ሰባት ንሕንከት ዝዳረገ ሓድሽ ኩነተ ስራሕ ኮይኑ ሎ።

ኣብ ሚነሶታ ንሓደ ጸሊም ኣሜሪካዊ መራሕ መኪና ብጥይት ዝቐተለት ጻዕዳ ኣባል ፖሊስ ነበር ብኻልኣይ ደረጃ ቅትለት ሰብ ክሲ ከም ዝተመስረታ ኣኽበርቲ ሕጊ ገሊጾም።

ኪም ፖተር ድሕሪ እቲ ፍጻመ ተኣሲራ እኳ እንተነበረት ጸኒሓ ግን ብ100 ሽሕ ዶላር ትሕጃ ተፈቲሓ እያ።

ንሳ ነቲ ኤለክትሪካዊ ነዝሪ ዝገብር መሳርሒ ክተውጽእ ክትብል ብጌባ ሽጉጣ ከምዝመዘዘት ዝገልጽ ፖሊስ ንዳውንት ራይት ብወዝቢ ከም ዝቐተለቶ ሓቢሩ።

ጠበቓ ስድራቤት ዳውንት ራይት ዝኾነ ቤን ክራምፕ ብዛዕባ እቲ ተመስሪቱ ዘሎ ክሲ ኣብ ዝሃቦ ምላሽ እቲ ቅትለት ሕሉን ብደይመደይ ዝተገብረን ዘይሕጋዊ ምጥቃም ሓይልን እዩ ኢሉ።

ድሕሪ እቲ ፍጻመ ኣዛዚ ፖሊስ እቲ ከባብን ኪም ፖተርን ካብ መዝነቶም ክወርዱ እንከለው ኣብ ብሩክሊን ሴንተር ኣብ መንጎ ፖሊስን ሰልፈኛታትን ጎንጺ ኣበጊሱ። ብረቡዕ ውን ብኣማኢት ዝቑጸሩ ሰልፈኛታት ንሕጊ እቶእቶ ብምጥሓስ ኣብ ከባቢ መደበር ፖሊስ ተቓውሞታቶም ኣስሚዖም።

ሰልፈኛታት ናብ ፖሊስ ጠራሙስን ካልእ ነገራትን ክድርብዩ እንከለው ፖሊስ ብወገኑ ናይ ድምጺ ቦምባን ዘንብዕ ጋዝን ከም ዝነጸጉሎም ተፈሊጡ።

ሚኒያፕልስ መስርሕ ፍርዲ ናይቲ ንጸሊም ኣሜሪካዊ ጆርጅ ፍሎይድ ብምቕታል ዝተኸሰሰ ኣባል ፖሊስ ነበር ኣብ ምፍጻም ትርከብ።

ቤት ጽሕፈት ምእሳር ገበነኛታት ሚኒያፕልስ ኣብ ዝሃቦ መብርሂ ኪም ፖተር ረቡዕ ንጉሆ ኣብ ቀይዲ ከም ዝኣተወት ኣፍሊጡ።

ሓሙስ ናብ ቤትፍርዲ ክትቀርብ ትጽቢት ይግበር።

እቲ ቀሪቡላ ዘሎ ክሲ ክሳዕ 10 ዓመት ማእሰርትን 20 ሽሕ ዶላር መቕጻዕትን ከስዕብ ዝኽእል እዩ።

ኣኽበርቲ ሕጊ ኪም ፖተር ኣብ ተግባራት ሸለልትነት ከም ዝነበራን ጠገለ ዘይብሉ ስጉምቲ ከም ዝወሰደትን ከርእዩ ከም ዝግባእ ሮይተርስ ጸብጺቡ።

ከንቲባ ብሩክሊን ሴንተር ማይክ ኤልዮት ሰልፈኛታት ብሰላማዊ መገዲ ድምጾም ከስምዑ ጸዊዑ።

ቤት ምኽሪ እስላማዊ ጉዳያት ክልል ሶማል ምኽንሻብን ምስፋይን ርሕሚ ጓል ኣንስተይቲ ምስ ሃይማኖት እስልምና ዘራኽብ ከም ዘይብሉ ዝገልጽን ነቲ ተግባርን ዝኽልክልን ብይን ንምሃብን ኣብ ቀረባ ግዜ ኣኼባ ከም ዘካይድ ገሊጹ።

እዚ ዓይነት ኣከናሻሽባ ብውድብ ጥዕና ዓለም ሳልሳይ ደረጃ ምኽንሻብ ደቂ ኣንስትዩ ተባሂሉ ተጠቂሱ ዘሎ ኮይኑ እቲ ኣዝዩ ዝኸፍአ እዩ።

እቲ ኣገባብ ኣከነሻሽባ ክልተ ከንፈር ርሕሚ ጓል ኣንስተይቲ ብላማ ተቆሪጹ እቲ ዝተረፈ ኣላጊብካ ብምስፋይ ዝግብር ኮይኑ ነታ ጓል ኣንስተይቲ ንሽንቲ ማይ መሕለፊ ዝኸውን ንእሽተይ ነቓዕ ጥራይ እዩ ዝግደፈላ።

ኣብ ዝተፈላለየ ክፋላት ኢትዮጵያ እቲ ነታ ጓል ኣንስተይቲ ንሽንቲ ማይ ተባሂሉ ዝግደፈላ ነቃዕ ብፍረ ዕፉን ከም ዝዕቀን ዝተፈላለዩ ዝተገበሩ መጽናዕትታት ይሕብሩ።

እታ ዝተኸንሸበት ክትምርዖ እንከላ እቲ ዝተሰፈየ ብበሊሕ ነገር ዳግማይ ይኽፈት።

እቲ ዕስራ ገጽ ዘለዎ ሓድሽ ንድፊ ሕጊ ኣብ መጀመርታ ገጻቱ ንሰብኣዊ መሰላትን ንቁርኣንን እናኣዛመደ እዩ ዝገልጽ።

ብሕገ ሸሪዓ ሓንቲ ህይወት ምሕላፍ ፍረ ወይ ኣካል ሰብ ምጉዳል ክልኩል እዩ ብምባል ኸኣ የረድእ።

ሃይማኖት እስልምና ሓሙሽተ ናይ ሰብ መሰላት ክርገጹ ከምዘይብሎም ኣብ ቁርኣን ከምዘሎን ሕጊ ሸሪዓ ኸኣ ነዚ ክፍጽም ግዴታ ከምዘለዎን ኣብቲ ንድፈ ሕጊ ሰፊሩ ኣሎ።

ናይ እምነት መሰል ብህይወት ናይ ምንባር መሰል ንብረት ናይ ምውናን መሰል መሰል ክብሪ መንነትን ሓሳብካ ምግላጽን እቶም ሓሙሽተ ኣብ ሕጊ እስልማና ሰፊሮም ዘለዉ ክትንከፉ ዘይብሎም ሓሙሽተ መሰላት ደቂ ሰባት እዮም ይብል እቲ ሕጊ።

ካብዚ ብምብጋስ ኣብ ክልልና እዞም መሰላት እዚኦም ንክጎድሉ ካብ ዝገበሩ ሓደ ፈርኦናዊ ምኽንሻብ ጓል ኣንስተይቲ እዩ።

ሰለዚ ነዚ ብይን ክንህበሉ ሸሪዓውን ሰብኣውን ግዴታና እዩ ብምባል ኣገዳስነት እቲ ሓድሽ ሕጊ የረድእ።

ፈርኦናዊ ምኽንሻብ ጓል ኣንስተይቲ ኣብ ልዕሊ ደቂ ኣንስትዮ ዝፍጸም ደረቱ ዝሓለፈ መጥቃዕቲ እዩ ደቂ ኣንስትዮ ሃይማኖተን ዝሃበን መሰል ዝነፍግ ውን እዩ ብምባል ኸኣ ነቲ ተግባር ይኹንኖ።

እቲ ፈርኦናዊ ምኽንሻብ ጓል ኣንስተይቲ ሃይማኖታዊ መሰል ዝግህስ ጥራይ ዘይኮነ ኣብታ ጓል ኣንስተይቲ ውን ዝተሓላለኸ ጥዕናዊ ጸገማት ከም ዝፈጥር ኣቐዲሙ ዝተገበረ መጽናዕትታት የረድእ።

ኮሚቴ ሃይማኖታዊ ጉዳያት ክልል ሶማል 14 ለበዋታት ብምቕማጥ ኣብ ምክንሻብ ደቂ ኣንስትዩ ተሪር ዝኾነ መርገጺ እዩ ወሲዱ ዘሎ።

ምኽንሻብ ደቂ ኣንስትዩ ንደቂ ኣንስትዮ ዝሃሲ ስለ ዝኾነ ንኽልክሎን ንውግዞን ድሕሪ ምባል ፈርኦናዊ ምኽንሻብ ጓል ኣንስተይቲ ደው ንምባል ምስ ኣኽበርቲ ሕጊ ብሓባር ክንሰርሕ ኢና ኢሉ።

ኣብ ክልል ሶማል ኣብ ፕሮግራም መጅልስ ኣወሃሃዲ ዝኾነ ኣቶ ዓብዲ ዓብደላሂ ምስ ቢቢሲ ኣብ ዝገበሮ ቃለ መሕተት እቲ ሃይማኖታዊ መልክዕ እናተዋህቦ ኣብ ክልል ሶማል ኣብ ዝርከባ ደቂ ኣንሰትዩ ክፍጸም ዝጸነሐ ነዊሕ ዓመታት ዘቁጸረ ምኽንሻብ ሕጂ ደው ክብል ምግባር ዓቢ ትርጉም ዘለዎ እዩ ኢሉ።

ኣቶ ዓብዲ ዓብደላሂ ነቲ ምኽንሻብ ደው ንምባል ምስ ኣኽበርቲ ሕጊ ፖሊስን ኣብያተ ፍርድን ብሓባር ኮይንና ክንሰርሕን ኢና።

ነቲ ቤት ምኽሪ እስላማዊ ጉዳያት ክልል ሶማል ዝወጽእ ኣዋጅ ናብ ሕጊ ንምቅያሩ ኸኣ ብዙሕ ኣይክኸብድን ዩ ኢሉ።

ኣብ ክልል ሶማል ልዕሊ 90 ሚኢታዊት ደቂ ኣንስትዩ በቲ ፈርኦናዊ ምኽንሻብ ጓል ኣንስተይቲ ተባሂሉ ዝጽዋዕ ኣገባብ ከም ዝኽንሸባ ኣቶ ዓብዲ ዓብደላሂ ይገልጽ።

ኣብ 11 ዞባታት ዝርከቡ ኮሚቴ ሃይማኖታዊ ጉዳያት ክልል ሶማል ኣብ ከተማ ጅግጅጋ ተኣኪቦም ነቲ ዝወጽእ ሕጊ ምስ ኣጽደቅዎ ናብ ዓቃቢ ሕጊ ተላኢኹ ሕጊ ኮይኑ ክጸድቅ ትጽቢት ይግበር።

ንግሆን ምሸትን ተመራሪሖም ዝዓረፉ ስሙያት ተጣበቕቲ ሰብኣዊ መሰላት ኣመሪካ ጆን ዊልሰንን ኮርዲ ቲንደል ቪቭያን ንኣትላንታ ንጸለምቲ ደቀባት ኣመሪካን ደላይ ማዕርነትን ፍትሕን ሕብረተሰብ ዓቢ ክሳራ እዩ ይብል ካብ ንእስነቱ ኣትሒዙ ዝፈልጦም ነባሪ ኣትላንታ ስዩም ተስፋይ።

ኣብ ዝሓለፈ ሳልስቲ ኣመሪካ ክልተ ስሙያት ተጣበቕቲ ሰብኣዊ መሰላት ጆን ልውስን ተመራሪሖም ዓሪፎም።

ጆን ልውስ ሓደ ካብቶም ሽዱሽተ ስሙያት ተጣበቕቲ ሰብኣዊ መሰላት እዩ።

ኣብ 1963 ጂኑየር ማርቲን ሉተር ኪንግ ዝመርሖ ሰፊሕ ሰልፊ መሰል ካብ ዝወደቡን ፊተ መሪሕ ኮይኖም ዝተዋስኡን ሰባት ሓደ እዩ።

ጆን ልውስ 1940 2020 ካብ ንእስነቱ ንመሰላት ጸለምቲ ኣመሪካውያን ደቀባት ብኹሉ ዝኽእሎ ዝተቓለሰ ስሙይ ተጣባቒ ሰብኣዊ መሰላት እዩ።

ንሱን መሰልቱን ብዝኸፈሉዎ ከቢድ ዋጋ ከኣ ዩ በብቑሩብ ሰብኣዊ መሰላት ጸለምቲ ዜጋታት ኣቓልቦን ቆላሕታን ክረክብ ጀሚሩ ይብል ካብ ንእስነቱ ንቓልሲ ተጣበቕቲ ሰብኣዊ መሰላት ብፍቕሪ ዝከታተል ዝነበረ ዳዊት መስፍን።

ብ 1986 ኣብ ኮንግረስ ኣሜሪካ ክነጥፍ ዝጀመረ ኣባል ሰልፊ ደሞክራት ጆን ልውስ ን 17 ወቕትታት ኣገልጊሉ።

ፕረዚደንት ኦባማ ድማ ጻዕርን ተወፋይነትን ጆን ልውስ ብምኽባር ፕረዚደንታዊ መዳልያ ናጽነት ሸሊምዎ።

ስድራ ጆን ልውስ ኣብ ኣላባማ ኣረይቲ ጡጥ እዮም ነይሮም። ጆን ከኣ ከም ብዙሓት ደቂ ጸለምቲ ኣመሪካውያን ካብ ትሑታት ስድራ በቚሉ እዩ ኣብ ታሪኽ ኣመሪካን ዓለምን ስሙይ ተጣበቒ ሰብኣዊ መሰላት ክኸውን በቒዑ።

ቪቭያን እውን ሓያል በዓል ዝና ነበረ።

ንቪቭያን ፍሉይ ዝገብሮ ሓያል መምህር መጽሓፍ ቅዱስ ደራሲ ከምኡ ውን ሰባት ናይ ምጥርናፍ ዓቕሚ ዝነበሮ ዕዉት ሰብ ጥራይ ዘይኰነስ ቀንዲ ኣማኻሪ ማርቲን ሉተር ኪንግ ጁንዮር ኰይኑ ህይወቱ ንማዕርነት ጸለምቲ ኣሜሪካውያን ዝወፈየ ሰብ ዩ።

እቲ ዜገርም ድማ ኣብ ሓደ መዓልቲ ምስ ብጻዩ ጆን ልውስ ዓሪፉ።

እቶም ናይ ስሳታት ዓበይቲ ተቓለስቲ ንህይወቶም ከይፈርሁ ዝመጸ ይምጻእ ኢሎም ካብ ዓዲ ናብ ዓዲ እናኸዱ ኣብ ምሉእ ኣሜሪካ በጺሖም ብጕዕዞ ናጽነት ዝፍለጥ ጉዕዞ እግሪ እናወደቡ ብፖሊስ እናተቐጥቀጡ ነቲ ዝመጽአ ትውልዲ ባይታ ዝጸረጉ ኣጕባዝ እዮም።

ቪቭያን ንመሳላት ጥቑዓት ዝጣበቓ ዝተፈላለየ ማሕበራት እናቋቘመ ክሳብ ዓቕሙ ዝጽንቀቕ ዝሰርሐ ሰብ ዩ።

እንሆ ኸኣ ህዝቢ ኣሜሪካ ብምስጋናን ኣኽብሮትን ድሓን ኵን ይብሎ።

ክብርን ምስጋናን ኣድናቖትንን ኣብ ልዕሊ ጆን ልውስ ፕረሲደንትታት ኣሜሪካን ካልኦት መራሕትን ብሓባራ ነዚ ብመንሽሮ ጣፍያ ኣብ 80 ዕድሜኡ ዝሞተ ንቃልሲ መሰል ሲቪል ኣሜሪካውያን ህይወቱ ዝወፈየ ጆን ልውስ ተተቐባቢሎም ብልዑል ኣድናቖትን ምስጋናን ይዝክርዎ ኣሎዉ።

ጆን ልውስ ሓደ እዋን መንእሰያት ኣመሪካ ነቲ ኣብ 60ታት ዝነበረ መንፈስ ተኸቲሎም ክምክቱ ካብ ነገር ክንዲ ምርሓቕ ኣብ ጽቡቕን ኣድላዪን ነገር ክኣትዉ ክርእዮም ምደለኹ ኢሉ ነይሩ።

እነሆ ከኣ ሕጂ ቅድሞ ሞቱ ብምኽንያት ኢሰብኣዊ ቅትለት ጆርጅ ፍሎይድ መላእ ኣመሪካ ጸሊም ህይወት እውን ክቡር እዩ ብማለት ኣብ መላእ ኣመሪካ ሰፊሕ ሕቶ ምዑሩይ መሰልን ክብርን ክካየድ ቀንዩ ኣሎ ይብል ስዩም ተስፋይ።

ፕረሲደንት ባራክ ኦባማ ሓደ ካብ ቶም ቀዳሞት ንትርሲት ጆን ልውስ ምስጋንኡ ዜቕረበ ሰብ ዩ።

ብድሕሪኡ ፕረሲደንት ትራምፕ እውን ሞት ኣባል ኮንግረስ ዝነበረ ጆን ልውስ ከም ዜሕዘኖ ገሊጹ።

እቲ ንደሞክራትስ ወኪሉ ንፕረሲደንትነት ዝወዳደር ዘሎ ጆ ባይደን ንጆን ልውስ ፍሉይ ዝዓይነቱ ሰብ ናይ ሞራል ኮምፓስ ክብል ገሊጹዎ።

ቅድሚ ምማቱ ኣዛሪቡዎ ከም ዝነበረ ድምጹ ጥዑም ሰሓቑ ኸኣ ሓጎስ ዝመልኦ ነይሩ። ሕሙም ክነሱ ኣብ ክንዲ ብኵነታቱ እንሓቶ ንሱ ብኵነታትና ይሓተኒ ነይሩ። ንሃገርና ንከነሕዊ ነቲ ዘይተወድአ ስራሕ ተጊህና ክንሰርሕ ኣተሓሳሲቡኒ ይብል ጆ ባይደን።

እቶም ዉጽኢት ስራሖም ክርእዩ ዝኽእሉ ሰባት ኣዝዮም ሒደት ዮም ጆን ልውስ ግን ንውጽኢት ስርሑ ክርኢ በቒዑ ክብል ፕረሲደንት ኦባማ ኣድናቖቱ ገሊጹ።

ንጻዕሩ ዓቢ ምስጋና ይግብኦ ሕጂ ዓቢ ሓላፍነት ኣሰኪሙና ሓሊፉ ከም ዘሎ ኸኣ ምርዳእ የድሊ እወ ነዛ ኣዚና እነፍቅራ ሃገር ዝኣተናላ መብጽዓታት ንኸነማልእ ክንጽዕር ከም ዘሎናን ከምዝከኣልን ክንኣምን ይግባእ ክብል ወሲኹሉ።

ጆርጅ ቡሽ ቅድሚ ኦባማ ዝነበረ ፕርዚደንት ድማ ጆን ልውስ ንሃገርና ምልኡነት ከልብሳ ጽዒሩ ዩ ክብል ቢል ክሊንቶን ድማ ሕልና ሃገር ብምባል ብናእዳ ገሊጹ።

ጂሚ ካርተር ካብ 1977 1981 ፕረዚደንት ሕመኣ ዝነበረ ጆን ልውስ ሃገርና ፍትሓዊት ንኽትከውን ኣብ ታሪኽና ዘይድምሰስ ምልክት ዜንበረ ሰብ ዩ ክብል ገሊጹዎ።

መግለጺ ፕረዚደንት ዶናልድ ትራምፕ እውን ጆን ልውስ እቲ ናይ መሰል ሲቪል ተቓላሳይ ብምማቱ የሕዝነኒ። መላንያን ኣነን ንቤቱ ሰቡ ጸሎትና ንልእከሎም ኢሉ። ጆን ልውስ ንፕረሲደንት ትራምፕ ብግሁድ ይወቕሶ ነይሩ ዩ።

ባንዴራታት ኣብ ፍርቂ ሰንደቕ ተሰቒለን ውዒለን። ማይክ ፐንስ ምክትል ፕረሲደንት ጆን ልውስ ዓቢ ሰብ ዩ ነይሩ ብትብዓቱን ኣገልግሎቱን ድማ ንኣሜሪካ ለዊጡዋ ዩ ክብል ንኢድዎ።

ብዙሓት ተጣበቕቲ መሰላት ሲቪል ድማ በብሸነኾም ሓዘኖም ገሊጾም። ጀሲ ጃክሶን ንጆን ልውስ ብ 1960 ኢዩ ንፈለማ ጊዜ ረኺቡዎ። ንጆን ምርኣይ ንትብዓትን ሓርበኝነትን ምፍላጥ ማለት ዩ ኢሉ።

ማርቲን ሉተር III ዓቢ ወዱ ንማርቲን ሉተር ኪንግ ጁንዮር ድማ ኣብ ታሪኽ ምልስ ኢልና እንተድኣ ርኢና ጆን ልውስ ሓደ ካብ ቶም ሒደት ዓቢ ጸጋ ዝተዓደሉ ሰባት ዩ ። በቲ ንዓና ኣብነት ዝዀኖ ኣቢሉ ድማ ክንድዚ ዝኣክል ዕብየትን ክብረትን ከጥሪ ኸኣለ ኢሉ።

ከም ፕረዚደንት ኢማንወል ማክሮን ዝኣመሰሉ ብርክት ዝበሉ መራሕቲ እውን ኣብ ልዕሊ ጆን ልውስ ዘሎዎም ኣኽብሮት ገሊጾም ዮም።

እቲ ድልድል ንፈለግ ኣላባማ ኣብ ከተማ ሰልማ ዝስንጥቕ ዩ።

ብ 1965 ጆን ልውስ ሰንበት መዓልቲ ብኣማኢት ንዝቝጸሩ ሰልፈኛታት መሪሑ ንሞንትጎመሪ ንምስጋር በቲ ድልድል ክሓልፍ እንከሎ ብርክት ዝበሉ ወተሃደራት ዓሪዶም ከተርዎም ሞ ንጆን ልውስ ሽክና ርእሱ ሰበርዎ። ካብ ሽዑ ጀሚራ እታ መዓልቲ ደማዊት ሰንበት ተባሂላ ትጽዋዕ ኣላ።

ድሕሪ ሓምሳ ዓመት ናብታ ቦታ ተመሊሱ ምስ ፕረሲደንት ኦባማ በታ ድልድል ሓለፈ።

እታ ድልድል ብስም ሓደ ጀነራል ኮንፈደራስዮኒ ኣብ ልዕሊ ባሮት ሕማቕ ትዕዝብቲ ዝነበሮም እያ ትጽዋዕ። ጸኒሑ እቲ ጀነራል መራሒ ናይቲ ብ ኩ ክላክስ ክላን ዝፍለጥ ኣብ ኣላባማ ዝርከብ ጕጅለ ፍጹም ጸላእቲ ጸለምቲ ኰነ።

እብዚ እዋን ዚ ድሮ ልዕሊ 400000 ፊርማታት ኣቤቱታ ዘሎዎ ነቲ ኣብ ኣላባማ ዝርከብ ኣብ ህይወት ጆን ልውስ ዓቢ ተራ ዝተጸወተ ድልድል ስሙ ንክልወጥ ጠለብ ቀሪቡ ኣሎ። በዚ ከኣ እዮም ከም ዳዊትን ስዩምን ዝኣመሰሉ ነዞም ክልተ ስሙያት ተጣበቕቲ ሰብኣዊ መሰላት ብኣካልን ብርሑቕ ብሞየኦምን ዝፈልጡዎም ሰባት ኣትላንታስ ብድሕሪኦም እንታይ ኮን መሲላ ትህሉ ክብሉ ሕቶ ዘልዓሉ።

ናዕበኛታት ኣመሪካዊት ከተማ ሚንያፖሊስ ንሓደ መደበር ፖሊስ ብሓዊ ድሕሪ ምቅጻሎም ኣብቲ ቤት ጽሕፈት ዓሪዶም ዝነበሩ ኣባላት ፖሊስ ካብቲ መደበር ክወጹ ተገደዶም።

እቲ ድሕሪ ቅትለት ጆርጅ ፍሎይድ ዝተባህለ ጸሊም ኣመሪካዊ ዝተወለዐ ናዕቢ እናሓየለ ይመጽእ ምህላዉ ዓቢ ስግኣት ፈጢሩ ሎ።

ካልኦት ህንጻታትን ትካላት ንግድን ውን ተቓጺሎምን ተዘሚቶምን ኣለዉ።

ፕረዚደንት ዶናልድ ትራምፕ ነቶም በቲ ቕትለት ተቖጢዖም ተቛውሞታት ዘስምዑ ዘለዉ ገፋዕቲ ክብል ድሕሪ ምግላጽ ምርግጋእ ክፍጠር እንተዘይኪሉን ዝምታ እንተ ቐጺሉን ንሰራዊት እታ ሃገር ብጥይት ክኣትዎም ክእዝዝ ከም ዝኽእል ኣጠንቂቑ።

መግለጺ ናይቲ ፕረዚደንት ውን ነቲ ሓዊ መሊሱ ኣጎሃሂርዎ ይርከብ።

ኣብ ሚኒሶታ ከተማ ሚኒያፖሊስ ነቲ ብጻዕዳ ፖሊስ ናይ ዝተቐትለ ጸሊም ኣሜሪካዊ ዝበጽሖ ግፍዒ ንምኹናን ብኣሽሓት ዝቑጸሩ ኣሜሪካውያን ናብ ኣደባባይ ወጺኦም ተቓውሞኦም የስምዑ ከምዘለው ተገሊጹ።

ካብ ትማሊ ጀሚሩ ብዙሓት ድኳናት ሱፐርማርኬታት ኣብያተ ጽሕፈት ተዘሚቶምን ዓንዮምን እዮም።

ገሊኦም ድማ ብሓዊ ተቓጺሎም።

ናይ ፖሊስ ቤት ጽሕፈት ከይተረፈ በቶም ናዕበኛታት ተኸቢቡ ስለዝነበረ ፖሊስ ነቶም ናዕበኛታት ንምብታን መንብዒ ጋዝ ተጠቒሙ።

ይቐትሉና ኣለው ክብል ሓደ ስለ ምንታይ ንብረት ተዕንው ተባሂሉ ዝተሓተተ ተቓዋሚ ተዛሪቡ።

ብሰኑይ ንብዙሓት ዘሕዘነን ዘቖጥዐን ቕትለት ጆርጅ ፍሎይድ ዘርኢይ ቪድዮ ምስ ተዘርግሐ ካብ ሰሉስ ጀሚሩ እቲ ተቓውሞ እናወሰኸ ስለ ዝመጽአ ፍሉይ ሓይሊ ኣሜሪካ ናብ ከተማ ሚኒያፖሊ ክኣቱንን ነቶም ተቓውሞታት ክቆጻጸርን ተኣዚዙ ኣሎ።

ወዲ 46 ዓመት ፍሎይድ ብሰኑይ ክሳዱ ብሓደ ፖሊስ ተረጊጹ እናተሳቐየ ሞይቱ።

እዚ ዘርኢ ምስሊ ብማሕበራዊ ሚዲያ ዝተዘርግሐ ኮይኑ በጃኻ ክትንፍስ ኣይክኣልኩን ኣይትቕተለኒ እናበለ ክምሕጸን ይስማዕ። ጆርጅ ፍሎይድ ዝኾነ ዓይነት ብረት ኣይሓዘን ነይሩ።

በዚ ምኽንያት ኣብ ቺካጎ ሎስ ኣንጅለስን ሜምፊስን ነዚ ዝኹንኑ ሰልፊታት ተቓውሞ ተኻይዶም።

ጸዓዱ ፖሊስ ኣሜሪካ ብዘየዐግብ ምኽንያት ኣብ ልዕሊ ጸለምቲ ኣሜሪካውያን ዝወስዱዎ ስጉምቲ ካብ ቀረባ ዓመታት ንነጀው ክውስኽ ከምዝተራእየ ጸብጻባት ይሕብሩ።

ኣብ ቀረባ ጊዜ ብተመሳሳሊ ኣብ ጆርጂያ ኣሕመድ ኣርበሪ ኣብ ኬንታኪ ድማ ብሬኖና ቴይለር ዝተባህሉ ውልቀሰባት ብጻዕዳ ፖሊስ ተቐቲሎም እዮም።

ኣብ ሚኒያፖሊስ ዝተላዕለ ተቓውሞ ካብ ቑጽጽር ወጻኢ ስለ ዝኾነ ከንቲባ እታ ከተማ ብመሰረት ዘቐዕረቦ ሕቶ ኣመሓዳሪ ሚኒሶታ ቲም ዋልትዝ ፍሉይ ሓይሊ ናብቲ ከባቢ ክኣቱ ኣፍቂዱ ሎ።

ንሱ ከም ዝብሎ ብምኽንያት እቲ ተቓውሞ ስርቅን ምዕናው ንብረትን ወሲኹ እዩ።

ሞት ጆርጅ ፍሎይድ ናብ ዕንወትን ስርቅን ክወስደና ኣይግባእን። ኣብ ኣሰራርሓን ስርዓትን ፍትሕን ለውጢ ክመጽእ ግን ክንሓትት ይግባእ ዝብል መልእኽቲ ድማ ንነበርቲ ኣሕሊፉ።

ምስ ሞት ጆርጅ ፍሎይድ ብዝተሓሓዝ እቲ ብእግሩ ኽሳዱ ዝሓነቖ ፖሊስ ሓዊሱ ካልኦት ሰለስተ ተሓባበርቱ ካብ ስርሖም ተባሪሮም ዮም።

ብ2014 ኣብ ኒውዮርክ ኤሪክ ጋርነር ዝተባህለ ጸሊም ኣሜሪካዊ ብተመሳሳሊ ፖሊስ ክሳዱ ረጊጹ ምስ ሓነቖ ትንፋስ ሓጺሩዎ ብምሟቱ ኣብ መላእ ኣሜሪካ ቑጥዐ ተላዒሉ ነይሩ።

ኤሪክ ብተመሳሳሊ ቅድሚ ምሟቱ ነቲ ፖሊስ ይምሕጸኖ ነይሩ። ድሕሪኡ ህይወት ጸለምቲ ኣገዳሲ እዩ ዝብል ጎስጓስ ክካየድ ምኽንያት ኮይኑ ነይሩ።

ሕጂ ድማ ኣብ ከተማታት ኣሊኖይስ ሎስ ኣንጅለስ ካሊፎርኒያን ቴኔሲን ብርቱዕ ተቓውሞ ይካየድ ከምዘሎን ክትንፍስ ኣይክኣልኩን ዝብል ጭርሖ በርቲዑ ኣሎ።

ኣብ ዝሓለፈ ሰሙን ወዲ 46 ዓመት ጸሊም ኣሜሪካዊ ጆርጅ ፍሎይድ ኣብ ሚኒሶታ ምስ ሞተ ትኽክለኛ ምኽንያት ሞት እቲ ውልቀሰብ ብሕክምና ክጻረ ድሕሪ ምቕናዩ ሎሚ መዓልቲ ብሰብ ከም ዝተቐትለ ዘረጋግጽ ውጽኢት መርመራ ኣስክሬን ተሓቢሩ ኣሎ።

ኣቐዲመን ሓደ ሓደ መራኸቢ ብዙሃን ጆርጅ ፍሎይድ ብጥዕናዊ ጸገማቱ እምበር ብፖሊስ ብዝወረዶ ማህሰይቲ ኣይኮነን ሞይቱ ኢለን ከጋውሓ ጀሚረን ነይረን።

እቲ ወግዓዊ ውጽኢት መርመራ ኣስክሬን ከም ዘመልክቶ ግን ፍሎይድ ንሞት ዘቃልዕ ጥዕናዊ ጸገም ከም ዘይነበሮ ብምግላጽ እቲ ፖሊስ ኣብ ክሳዱ ብእግሩ ስለ ዝረገጾ ተዓፊኑ ከም ዝሞተ ተሓቢሩ ኣሎ።

እቲ ግዳይ መጥቃዕቲ ፖሊስ ዝኾነ ጆርጅ ሰብ ሞያ ሕክምና ካርዲዩፑልሙናሪ ኣሬስት ኢሎም ብዝጽውዑዎ ጸገም ልቢ ዑደት ደም ከተቋርጽ እንከላ ዝፍጠር ዝተሓላለኸ ጸገም እዩ።

ጆርጅ ፍሎይድ ክሳዱ ምስተረግጸ እቲ ናይ ደም ዑደት ተሰናኺሉ ክኽውን ከምዝኽእል እቲ መርመራ ኣስክሬን ይጠቅስ።

ስድራ ጆርጅ ፍሎይድ ውን እውን ብወገኖም ናይ ውልቂ መርማሪ ኣስክሬን ቖጺሮም ከምዝጻረ ገይሮም ዮም።

ኣብ መወዳእታ ብውጽኢት መርመራ እቲ ኣስክሬን ከምዝተረጋገጸ እቲ ግዳይ ኣብ ክሳዱን ሑቑኡን ብፖሊስ ስለ ዝተረገጸ ብሕጽረት ኦክሲጂን ኣሲፊክሲያ እዩ ሞይቱ ይብል።

ጠበቓ ስድራ ፍሎይድ ቤንጃሚን ክራምፕ እቲ ፖሊስ ንፍሎይድ ክሳዱ እንተዘይረግጾን እቶም ክልተ መሳርሕቱ ከኣ ኣብ ሑቑኡ እንተዘይረግጹዎ ሕጂ ብህይወት ምሳና ምሃለወ ኢሉ።

ኣብ ኣመሪካ ኣብ ቺካጎ እትርከብ ሓንቲ ከተማ መንበሪ ገዛ ንምርካብ ንዝተጓነዩ ጸለምቲ ኣመሪካውያን ነበርታ ካሕሳ እትኸፍል ፈላመይቲ ከተማ ክትከውን እያ።

ቤት ምኽሪ ከተማ ኢቫንስቶን 16 ጸለምቲ ስድራቤታት ተጠቀምቲ ናይቲ ውሳነ ንክኾኑ ሸሞንተ ብሓደ ብዝኾነ ድምጺ ክትውስን እንከላ ንነፍሲ ወከፎም 25 ሽሕ ዶላር ክትህቦም ያ።

እዚ ናይ ገንዘብ ካሕሳ ኣብ ቀረባ እዋን ሕጋዊነት ካብ ዝረኸበ መሸጣ ማሪዋና ዝርከብ እቶት ዝወሃብ ክኸውን እዩ።

ብርክት ዝበሉ ጸለምቲ ኣመሪካውያን ብምኽንያት ዓሌታዊ ኣድልዎ ዝነበሮ ውሳነታት መንበሪ ገዛ ንምውናን ከም ዝተጸገሙ ይግለጽ።

እዞም ተጠቀምቲ እዚ ሓድሽ ውሳነ ክኾኑ ዮም ዝተባህሉ ጸለምቲ ካብ 1919 ክሳብ 1969 ተቐማጦ እታ ከተማ ዝነበሩ ወይ ውን ኣባላት ስድራቤት ነበርቲ ዝኾኑ ዮም ተባሂሉ ኣሎ።

ንሳቶም ብምኽንያት ኣብቲ እዋን ዝነበረ ፖለቲካዊ ምንቅስቓስ እታ ከተማ ግዳያት ኣድልዎ መንበሪ ኣባይቲ ዝነበሩ ክኾኑ ኣለዎም።

ኣስታት 16 ሚኢታዊት ነበርቲ ከተማ ኢቫንስቶን ጸለምቲ ክኾኑ እንከለው ኣብ ውሽጢ 10 ዓመት 10 ሚሊየን ዶላር ምስ ካሕሳ ዝተሓሓዝ ወጻኢ ክትገብር መደብ ኣለዋ።

ኣብ ሕሉፍ ካብ ዝበጽሕ ዝነበረ ጉድኣት ተበጊሱ ተጠቀምቲ ክንከውን ስለ ዝተሓስበ ሕጉሳት ኢና ክብል ኣቦ መንበር ሃገራዊ ልፍንቲ ካሕሳ ጸለምቲ ኣብ ኣመሪካ ካም ሆዋርድ ንመደበር ተለቪዥን ሲ ቢ ኤስ ተዛሪቡ።

ኣብ 1968 ኣብ ኢቫንስቶን ሕጊ መንበሪ ኣባይቲ ኳ እንተጸደቐ ክሳብ 1985 ግን ጸለምቲ ካብታ ከተማ እናተደፍኡ ኣብ ጸግዓ ጸግዒ ክሰፍሩ ይግደዱ ከም ዝነበሩ ጸብጻባት የመልክቱ።

ኣብ ቀጻሊ ግዝኣት ካሊፎርኒያ ከተማ ኣዮዋን ፕሮቪደንስእ ከምኡ ውን ግዝኣት ርሆደ ኣይላንድን ንዝነብሩ ጸለምቲ ካሕሳ ክኽፈሉ ይሕሰብ ከም ዘሎ ይግለጽ።

ይኹን ምበር ኣብ መላእ ኣመሪካ ንካሕሳ ዝድግፍ ኩነታት የለን።

ሮይተርስ ኣብ ዝሓለፈ ዓመት ዘካየዶ ዳህሳስ ከም ዝሕብሮ ገንዘብ ከፈልቲ ግብሪ ኣብ ኣመሪካ ጊልያ ንዝነበሩ ሰባት ደቆም ካሕሳ ክኽፈል ኣለዎ ዝበሉ 20 ሚኢታዊት ጥራሕ ዮም ነይሮም።

ኣብ ዝሓለፈ ዓመት ዘጋጠመ ቅትለት ጸሊም ኣመሪካዊ ጆርጅ ፍሎይድ ኣብታ ሃገር ንዘመናት ኣብ ልዕሊ ጸለምቲ ዝተፈጸመ ጊልያነትን ዓሌታውነትን ካሕሳ ክኽፈሉ ዝገብር መስርሓት ክተኣታቶ ጸቕጢ ኣሕዲሩ ዩ።

ጆርጅ ፍሎይድ ኣብ ሚኒያፖሊስ ፖሊስ ኣብ ክሳዱ ረጊጹ ምስ ቀተሎ ኣብ መላእ ዓለም ሓያል ተቓውሞን ናዕብን ከም ዘልዓለ ይዝከር።

ቢቢሲ ኣይ ዘካየዶ መርመራ ኣብ ሰሜን ኢትዮጵያ ኣባላት ሰራዊት መንግስቲ ኢትዮጵያ ጃምላዊ ቅትለት ከምዝፈጸሙ ዘረጋግጽ መርትዖ ረኺቡ። እቲ መርትዖ እቶም ብውሕዱ 15 ዝኾኑ ሰባት ዝተቐትልሉ ቦታ ብትኽክል ኣበይ ምዃኑ ውን ዘቃልዕ እዩ።

ኣብ መጀመርታ ወርሒ መጋቢት ሓሙሽተ ብተኸታታሊ ኣብ ማሕበራዊ ሚድያ ዝተዘርግሐ ተንቀሳቓሲ ምስልታትታት ቪድዮታት ኣቓልቦ ብዙሓት ሰባት ስሒቡ ነይሩ።

እቲ ቪድዮታት ስሩዕ ወተሃደራዊ ክዳንን ዕጥቅን ዝገበሩ ሰባት ንወተሃደራዊ ክዳን ዘይገበሩ ሰባት ናብ ገደል እናወሰድዎምን ካብ ቀረባ ርሕቀት ብጥይት ቀቲሎም ነቶም ዝሞቱ በቲ ገደል እናኣጽደፍዎምን ዘርእይ እዩ።

እቲ ቅትለት ኣብ ክልል ትግራይ ኣብ ጥቓ ማህበረ ደጎ እትብሃል ከተማ ከምዝተፈጸመ ቢቢሲ ኣረጋጊጹ ኣሎ።

እቲ ቦታ ሰራዊት መንግስቲ ኢትዮጵያ ኣንጻር ሓይልታት ህወሓት ዝዋግእሉ ዘለዉ እዩ።

ኣብ መጀመርታ ወርሒ ሕዳር ሓይልታት ጸጥታ ትግራይ ኣብ ልዕሊ ቲ ኣብቲ ክልል ዓሪዱ ዝነበረ ብዓቕሚ ሰቡን ብዝሒ ኣጽዋራቱን ዝሓየለን ዝበዝሐን ዝብሃል ሰሜን እዝ መጥቃዕቲ ድሕሪ ምፍጻሞምን ቀዳማይ ሚኒስተር ኣብዪ ኣሕመድ ኣብ ልዕሊ ሓይልታት ህወሓት ወተሃደራዊ ስጉምቲ ክውሰድ ምስ ኣወጀን ዩ ኵናት ጀሚሩ።

እቲ ኵናት ክሳብ ሕጂ ልዕሊ ክልተ ሚልዮን ሰባት ካብ ቤት ንብረቶም ንኽፈናቐሉ ምኽንያት ከምዝኾነ ግዝያዊ ምምሕዳር ክልል ትግራይ ዘውጽኦ ጸብጻብ ይጠቅስ።

ብዘይካ እዚ ልዕሊ 70 ሽሕ ሰባት ናብ ሱዳን ክስደዱ እንከለዉ ኣብ ውሽጢ ክልል ትግራይ ልዕሊ 4 ሚልዮን ሰባት ተጸበይቲ ህጹጽ ረድኤት ክኾኑ ገይሩ ዩ።

መርምራዊ ጉጅል ቢቢሲ ኣይ ምስ ቤሊንካትን ኒውሰንን ዝተብሃሉ ናይ ሚድያ ኣውትለት መርመርቲ ብምዃን እቲ ቅትለት ኣበይ ከምዝተፈጸመ ንምፍላጥ ምጽራይ ጀሚሮም።

እቶም መጀመርታ ነቲ ስእሊ ኣብ ማሕበራዊ ሚድያ ዝለጠፍዎ ሰባት እቲ ቪድዮ ኣብ ጥቓ ከተማ ማህበረ ድጎ ዝተሳእለ ምዃኑ ይሕብሩ ነይሮም።

ቢቢሲ ኣይ ነቲ ኣብቲ ቪድዮታት ዝርአ ቅርጺ መሬት ናይ ሓመድ ጽርግያ ኩርባታትን ጸድፍታትን ብምርኣይ ናይቲ ኸባቢ ናይ ሳተላይት ስእሊ ብምኽፋት ምስቲ ቅትለት ዝተፈጸመሉ ቦታ ዝመሳሰል ቦታታት ምንዳይ ጀሚሮም።

ኣንፈትን ቁመትን ጽላሎት ናይቶም ብረት ዝዓጠቑ ሰባት እቲ ቅትለት ሰዓት ክንደይ ከምዝተፈጸመ ንምፍላጥ ሓጋዚ እዩ ነይሩ።

ነቲ ሰንሰለታዊ ቅርጺ ናይቲ ገደል ካብ ሰሜን ናብ ደቡብ ዝተዘርግሐ ምዃኑ ካብቲ ጽላሎት ናይቶም ሰብ ብረት ክትርዳእ ስለትኽእል ኣፍሪካ ኣይ እቲ ቅትለት ተፈጺምሉ ክኸውን ዝኽእል ቦታ ንምልላይ ኣንፈት ሂቡ።

እቲ ኣብተን ቪድዮታት ዝረአ ጥርዚ ናይቲ ጎቦታት ኣብ ልዕሊ ኣብ ሳተላይት ዝተረኸበ ስእሊ ናይቲ ከባቢ ብምድራብ ከም ዝነጻጸር ተገይሩ። ኣብኡ ዝርአ ንቑጽ ሩባ ቆጽለ መጽሊን ምስሊ ኣግራብን ድማ ሓደ ዓይነት ኮይኑ ተረኺቡ።

ደረቕ ሩባ ዕሙር ኣትክልትን ኣብቲ ካባቢ ዝርኣዩ ኣግራብን ኸኣ እቶም ካልእ ከም መመሳሳሊ ኣብቲ ቪድዮ ዘሎ ምስልን ካብ ሳተላይት ዝተረኸበ ስእልን እዩ።

ቢቢሲ ኣይ ንሓደ ነባሪ ከተማ ማህበረ ድጎ ብቴለፎን ኣዘራሪቡ ነይሩ ንሱ ሰራዊት መንግስቲ ኢትዮጵያ ኣብ ወርሒ ጥሪ 73 ደቂ ተባዕትዮ ካብታ ከተማን ኣብ ከባቢኣ ዝርከባ ዓድታትን ክመዝወሰዱ ሰለስተ ኣዝማዱ ውን ምስኦም ከምዝነበሩ ብምሕባር ክሳብ ሕጂ ድሃይ ከምዘይብሎም ገሊጹ።

ቢቢሲ ኣብ ጥቓ ከተማ ማህበረ ድጎ ኣብ ዝርከባ ዓድታት ዝነብር ሓደ ሰብ ውን ኣዘራሪቡ እቲ ውልቀ ሰብ ሓዉ ምስቶም ብጅምላ ዝተቐተሉ ከምዝኾነ እዩ ዝሕብር።

ንሱ ውን እቲ ቅትለት ኣብ ጥቓ ከተማ ማህበረ ድጎ ከምዝተፈጸመን እዋኑ ኸኣ ኣብ ወርሒ ጥሪ 2021 ምዃኑ ተመሳሳሊ ምስክርነት ሂቡ።

ካልእ እቶም ኣብ ቪድዮ ዝርኣዩ ተኸዲነሞ ካብ ዝነበሩ ምስ ወተሃደራት ፈደራላዊ መንግስቲ ኢትዮጵያ ዘመሳስሎም ኣብ ወተሃደራዊ ክዳኖም ዘሎ ቅርጽን ዓይነት ጁባታትን ዩ።

ሓደ ካብቶም ኣብቲ ቪድዩ ዝርኣዩ ወተሃደራት ኣርማ ዘለዎ ሃሳስ ወተሃደራዊ ቆብዕ ዝገበረ ኣሎ እቲ ኣርማ ኸኣ ምስ ናይ ወተሃደራት ፈደራላዊ መንግስቲ ኢትዮጵያ ዝመሳሰል እዩ።

እቶም ነቲ ቅትለት ዝፈጸሙ ወተሃደራት ሃገራዊ ቋንቋ ኢትዮጵያ ዝኾነ ቋንቋ ኣምሓርኛ እዮም ዝዛረቡ ነይሮም።

ኣብ መጀመርታ ናይተን ሓሙሽተ ቪድዮታት እቶም ወተሃደራት ነቶም ሲቪላዊ ክዳን ተኸዲኖም ዝነበሩ ደቂ ተባዕትዮ ኣብ መሬት ኮፍ ኣቢሎም ከቢበሞም እንከለዉ ንሓድሕዶም ብኣምሓርኛ ክዘራረቡ ይስምዑ።

ኣብታ ካሜራ ዘይርአ ሓደ ወተሃደር ነዞም ሰባት ናጻ ክንገድፎም የብልናን ንሓደ ውን ይኹን ክንምሕር የብልናን ኢሉ ብኣምሓርኛ እናተዛርበ ይስማዕ እዩ።

ሓደ ካልእ ኸኣ እዞም ሰባት እዚኦም ክንቀትሎም እንከለና ብቪድዮ ክንስእሎም ኣለና ይብል።

እተን ዝተረፋ ኣርባዕተ ቪድዮታ ት እቶም ሲቪላዊ ክዳን ዝተኸደኑ ብወተሃደራት ዝተኸበቡ መንእሰያት ብኣፈሙዝ እናተኸኾብኮቡ ናብ ሓደ ገምገም ናይ ገደል ክውሰዱ እንከለዉ እዮም ዝርኣዩ።

እቶም ዕጡቓትን ወተሃደራዊ ክዳን ዝገበሩን ወተሃደራት ብዙሓት ካብቶም ክኹብክዎም ዝጸንሑ ደቂ ተባዕተዮ ቀቲሎም ነቲ ሬሳ ናብቲ ገደል እናደፍእዎ እንከለዉ ኣብቲ ቪድዮ ይረኣዩ ዮም።

ኣብቲ ቪድዮ ሓደ ወተሃደር ካብ ቀረባ ርሕቀት ኮይኑ ናብቶም ኣብቲ ገምገም ገደል ወዲቖም ዝነበሩ ክትኵስ ይርአ ካልኦት ከኣ ነቶም ዝሞቱ ክጻረፉን ብእኦም ክላገጹን ይስምዑ።

ነቲ ቪድዮ ዝስእል ዝነበረ ሰብ ነዚኦምሲ ላምባ ኣምጺእካ እንተ ተቃጽሎም ክንደይ ደስ ምበለኒ ይብል ሞ ካልእ ንዕኡ ትቕብል ኣቢሉ ነዞኦም መቃጸሊ ዝኸውን ላምባ እንተዝህልወና ጽቡቕ ነይሩ ልክዕ ከምዚ ህንዳውያን ዝገብርዎ ገይርና መቃጸልናዮም ነይርና ይብል።

ውልቃዊ መንነት ናይቶም ሲቪላዊ ክዳን ተኸዲኖም እንከለዉ ዝተቐተሉ ሰባት ክፍለጥ ኣይተኸኣለን ግና እቲ ኣብ ክልል ትግራይ ዝዝረብ ቋንቋ ትግራኛ ክዛረቡ ይስምዑ እዮም።

ኣብቲ ስእሊ እቶም ነቲ ቅትለት ዝፈጸሙ ወተሃደራት እቶም ዝቐተልዎም ኣባላት ህወሓት እዮም ኢሎም ከምዝኣምኑ ክዛረቡ ይስምዑ ዮም።

ሓደ ካብቶም ወተሃደራት ብናይ ብዓለገ ቋንቋ ንህወሓት እናጸረፈ እዚ መወዳእታ ናይ ወያነ እዩ ክብል ይስማዕ።

ምሕረት ኣይከነርእን ኢና ክብል ከኣ ይውስኽ።

ላቲታ ባዳረር ዳይረክተር ሁማን ራይትስ ዎች ናይ ቀርኒ ኣፍሪቃ እያ።

ንሳ ንቢቢሲ ኣብ ዝሃበቶ ቃል ኣብ ዝሓለፈ ኣዋርሕ ኣብቲ ዞባ ክልል ትግራይ ኩሉ ዓይነት ምግሃስ ሰብኣዊ መሰላት ከምዝተኻየደ ብምሕባር ነቲ ቢቢሲ ኣይ መርመራ ዘካየደሉ ወተሃደራት ንሲቪላዊ ክዳን ዝተኸደኑ ደቂ ተባዕትዮ እናቐተሉ ዘርኢ ቪድዩ ግሁድ ቅትለትን ዘሰንብድን ዩ ክትብ ገሊጻቶ።

ብረት ዘይብሎም ሰባት እናተረሸኑ ኢና ርኢና።

እዚ ተወሳኺ መርመራን ምጽራይን ዘድልዩ ናይ ቅትለት ክስተት እዩ ብመሰረት እዚ ኣብዚ ቪድዮ ዝርኣናዮ እቲ ቅትለት ብናይ ኵናት ገበን ዘሕትት ክኸውን ይኽእል እዩ ትብል ላቲታ ባዳረር።

ታይዋን ብዙሓት ነፈርቲ ውግእ ቻይና ብሰኑይ ናብ ክሊ ኣየራ ጥሒሰን ከምዝኣተዋ ከሲሳ።

እቲ ብሚኒስተር ምክልኻል ታይዋን ዝተዋህበ መግለጺ እተን ክሊ ኣየር ታይዋን ጥሒሰን ዝኣተዋ ነፈርቲ ውግእ ቻይና 25 ከም ዝኾናን ካብአን ኒኩለር ዝጽዕና ነፈርቲ ውግእ ውን ከም ዝርከበአንን ይሕብር።

ነፈርቲ ውግእ ቻይና ንክሊ ኣየር ታይዋን ጥሒሰን ኣትየን ክብሃላ እዚ ናይ መጀመርታ ኳ እንተዘይኮነ ክንድ ዚ ብዝሐን ነፈርቲ ኣብ ሓደ እዋን ናብ ክሊ ኣየር ታይዋን ኣትየን ክብሃል ግን ናይ መጀመርታ እዩ።

እዚ ሃንደበታዊ ዝተባህለ ምብራር ጭፍራ ነፍርቲ ውግእ ቻይና ኣመሪካ ቻይና ነቲ ኣብ ልዕሊ ታይዋን ተርእዩ ዘላ ተተናዃሊ ባህሪ መጠንቀቕታ ምስ ሃበትሉ እዩ ዝካየድ ዘሎ።

ቻይና ንታይዋን ከም ሓንቲ ካብኣ ዝተፈንጨለት ዞባ እያ ትርእያ።

እንተኾነ ዲሞክራስያዊት ታይዋን ንነብሳ ከም ሓንቲ ልኡላዊኡት ሃገረ እያ እትሰምያ።

ታይዋን ኣብ ዝሃበቶ መግለጺ እተን ንክሊ ኣየራ ጥሒሰን ዝበለተን ነፈርቲ ውግእ ቻይና 18 ናይ ውግእ ነፈርቲ ኣርባዕተ ከቢድ ቡንባ ዝጽዕና ክልተ ጸረ ሳብ ማሪን ዝዓጠቓን ሓንቲ ቅድመ መጠንቀቕታ እትህብ ነፋሪትን ምዃነን ገሊጻ።

ሚኒስትሪ ምክልኻል ታይዋን ነተን ክሊ ኣይር ታይዋን ጥሒሰን ዝበለን ነፈርቲ ውግእ ቻይና ንምምላስ ንሶም ውን ጭፍራ ነፈርቲ ከም ዘበገሱን ሚሳኤል ኣጸዓዊዶም ከምዝነበሩ ሓቢሩ።

ሓላፊ ጉዳያት ወጻኢ ኣመሪካ ኣንቶኒ ብሊንከን ቻይና ኣብ ልዕሊ ታይዋን ተርእዩ ዘላ ተተናዃሊ ባህሪ መጠንቀቕታ ምስ ሃበሉ ድሕሪ ሓደ መዓልቲ እያ ታይዋን ነፈርቲ ውግእ ቻይና ንክሊ ኣየራ ጥሒሰን ከም ዝኣተዋ ገሊጻ።

ተንተንቲ ፖለቲካ ታይዋን በብቕሩብ ልኡላዊት ሃገር ናብ እትኾነሉ ትቐራረብ ምህላዋ ብምግላጽ እዚ ኣብ ልዕሊ መንግስቲ ቻይና ዓቢ ሻቕሎት ፈጢሩ ምህላዉ እዮም ዝገልጹ።

መንግስቲ ቻይና ኣብ ልዕሊ ፕረዚደንት ታይዋን ጻይ ኢንግ ዊን ጸቅጢ ክገብር ውን ታይዋን ካብ ቻይና ክትፍለ ካብ ዘይደልዩ ወገናት ሕቶታት ከም ዝቐርበሉ እቶም ተንተንቲ ይገልጹ።

ፕረዚደንት ታይዋን ጻይ ኢንግ ዊን ብወገና ታይዋን ናጽነታ ዝኣወጀትን ልኡላዊት ሃገርን ምዃና እያ እትገልጽ።

ታይዋን ናይ ርእሳ ቅዋምን ሰራዊትን ዘለዋን ብዴሞክራስያዊ ኣገባብ መራሕታ ዝመረጸትን ሃገር ምዃና እያ እታ ፕረዚደደንት ትሕብር።

 ኣብ 1949 ድሕሪ ዝነበረ ውግእ ሓድሕድ ቻይናን ታይዋንን ዝተፈላለየ መንግስታት መስሪተን። ቻይና ታይዋን ድሩት ዓለምለኻዊ ንጥፈታትተ ክህልዋ ክትጽዕር ጸኒሓ እያ ታይዋን ብወገና ኣብቲ ዞባ ማዕረ ቻይና ጽልዋ ንክህልዋ ዝከኣላ ኣብ ምግባር ትርከብ።

ኣብ ዝሓለፈ ቀረባ ዓመታት ቻይና ንታይዋን ናብ ግዝኣታ ንምምላስ ጎነጽ ዝተሓወሶ ተግባራት ከተርኢ ስለ ዝጀመረት ኣብ ሞንጎ ታይዋንን ቻይናን ዝነበረ ወጥሪ ከም ዝብኣሰ እዩ ዝንገር።

ታይዋን ብኣጻብዕ ዝቑጸራ ሃገራት እየን ከም ሃገር ኣፍልጦ ሂበንኣ ዘለዋ። እቲ ብዴሞክራስያዊ ኣገባብ ዝተመረጸ መንግስቲ ታይዋን ግን ምስ ብዙሓት ሃገራት ንግዳውን ዘይወግዓዊ ርክባትን ከም ዘለዎ ዩ ዝፍለጥ።

ከም ብዙሓት ሃገራት ኣመሪካ ምስ ታይዋን ወግዓዊ ዲፕሎማስያዊ ርክባት የብላን እንተኾነ ኣመሪካ ታይዋን ነብሳ ንክተከላኸል መሰል ከም ዘለዋን ንምሕጋዛ ድሕር ከም ዘይትብልን ያ ትግልጽ።

ደሴት ታይዋን ናጽነት ክትእውጅ እንተፈቲና ኵናት ምውላዕ ማለት ምዃኑ ቻይና ኣጠንቂቓ።

እቲ መጠንቀቕታ ሓድሽ ፕረዚደንት ኣመሪካ ጆ ባይደን ንታይዋን ዘለዎ ደገፍ ድሕሪ ምግላጹ ዩ ተዋሂቡ።

ኣብዚ ቀረባ መዓልታት ሰራዊት ቻይና ብነፈርቲ ውግእ ዝተሰነየ ወታሃደራዊ መናውራታት ኣብ ጥቓ እታ ደሴት ኣካይዱ ነይሩ።

ኣመሪካ ነዚ ናይ ቻይና መጠንቐቕታ ዜሕዝን ዩ ክትብል ድሕሪ ምግላጻ እዚ ዘሎ ወጥሪ ናብ ረጽሚ ዘምርሓሉ ጉዳይ ኣይኮነን ክትብል ወቒሳታ።

ቻይና ንደሴት ታይዋን ከም ኣካላ ገይራ እያ እትርእያ። ታይዋን ግን ቅዋም ሰራዊት ከምኡ ውን ዝተመርጹ መራሕትን ዘለዋ ከም ልኡላዊት ሃገር ገይራ እያን ንነብሳ እትርኢ።

መንግስቲ በጂንግ መንግስቲ ታይዋን ነታ ደሴት ናብ ናጽነት እትእውጀሉ መገዲ ገጹ ይመርሓ ከይህሉ ስግኣት ከምዘለዎ ተንተንቲ እቲ ዞባ ይሕብሩ።

እንተኾነ መንግስቲ ቻይና ንፕረዚደንት ታይዋን በይናዊ ስጒምቲ ከይትወስድ ኣጠንቂቖማ ኣለው።

ፕረዚደንት ታይዋን ግን ታይዋን ድሮ ናጻ ሃገርን ልኡላዊትን ብምዃና ድሕሪ ምዝኽኻር ዝኾነ ወግዓዊ ምእዋጅ ትርጒም ከምዘይብሉ ገሊጻ።

ኣብ ዝሓለፋ ቀረባ መዓልታት ሰራዊት ቻይና ብነፈርቲ ውግእ ዝተሰነየ ወታሃደራዊ መናውራታት ኣብ ጥቓ እታ ደሴት ኣካይዱ ነይሩ። ሚኒስትሪ ምኸልኻል ቻይና ነዚኦም ናይ ናጽነት ጠባያት ዘርእዩ ንምዕዶም ኣለና። በቲ ዝጀመርዎ ሓዊ ክነዱ እዮም።

ናጽነት ታይዋን ማለት ኵናት ምውላዕ እዩ ኢሉ።

ውሽጣዊ ጒዳያት ታይዋን ግን ቻይና ታይዋን ልኡላውነታ ናይ ምኽልኻልን ከምኡ ውን ንናጽነትን ዴሞኩራስን ናይ ምኽባር መሰላ ኣትሒታ ክትርዮ የብላን ክብል ተዛሪቡ።

ሓደ ላዕለዋይ ኣባል ንጉሳዊ ስድራ ቤት ዓባይ ብሪጣንያ ስለ ዝዓረፈ ዜናታት ቢቢሲ ብዛዕብኡ ጥራሕ ይዛረብ ኣሎ።

ሓደ ካብቶም ቢቢሲ በዚ መገዲ እዚ ጸብጻብ ዘቕርበሎም ኣርባዕተ ላዕለዎት ሰበ ስልጣን ንጉሳዊ ስድራ ዓባይ ብሪጣንያ መስፍን ፊሊፕ እዩ።

እቶም ካልኦት ድማ ንግስቲ ኤልሳቤጥ ካልኣይቲ ወዳን ወራሲኣን ልኡል ቻርለስ መስፍን ዌልስ ወዱን ኣብ ዝቕጽል ወለዶ ድማ ናብ ዝፋን ዝመጽእ ልዑል ዊልያም መስፍን ካምብሪጅ ን እዮም።

ሎሚ ፍልይ ዝበለ ዜና እዩ ዘሎ ።

ዌብሳይታት ቢቢሲን ኒውስ ቡለቲን ኩለን ብዕምቆት ብዛዕባ ሓደ ዛዕባ ይዛረባ ኣለዋ።

ካልእ ፍኹስ ዝበለን ዘዘናግዕን ዜናታት የሎን።

ድምጺ ኣምበብቲ ዜና እውን ቃና መርድእ ኣለዎ።

ንግስቲ ኤልሳቤጥ ካልኣይቲ ኣብታ ሃገር ዝነውሐ ዕድመ ዘለዋ ን69 ዓመት ኣብ ዝፋን ንግስነት ዘላ ንግስቲ እያ ።

ንሳ ርእሰ ብሄር ዓባይ ብሪጣንያን ናይ 15 ካልኦት ሃገራትን እውን እያ ።

ኣብ ርእሲኡ ንግስቲ ናይተን 54 ብኣባላት ሓባራዊ ሃብቲ ዝፍለጣ ወለንታውያን ሃገራት እያ። ንሳተን ከኣ ዳርጋ ኩለን ኣብ ትሕቲ ግዝኣት ብሪጣንያ ዝነበራ ሃገራት እየን።

ስለዝኾነ ከኣ እያ ንህዝቢ ብሪጣንያን ንኻልእ ህዝብን ከም ኣገዳሲት ሰብ እትረአ።

ሓደ ብሪጣንያዊ ንጉስ ኣብ ዝሞተሉ መራኸቢ ብዙሃን ዓለም ዓብዪ ኣቓልቦ እየን ዝገብራ ።

ቢቢሲ ከኣ እቲ ዜና ግቡእ ሽፋን ንኪረክብ ዝከኣሎ ጻዕሪ ይገብር።

ቢቢሲ ብመንግስቲ ብሪጣንያ ዘይኰነስ ብ ናይ ፍቓድ ንግዲ ክፍሊት ብዝእከብ ቀረጽ ብቐጥታ ብብሪጣንያውያን እዩ ዝምወል።

እዚ ናይ ምወላ ሞዴል ከኣ ነቲ ትካል መደባቱ ብዘይ ዝኾነ ይኹን ጽልዋ ብናጽነት ክመርሕ ይሕግዞ።

ቢቢሲ ነቶም ከፈልቲ ግብሪ ትርጉም ዘለዎ ኣገልግሎት ክህብን ህዝቢ እታ ሃገር ኣቕልቦ ንዝህቡዎ ንጉሳዊ ስድራ ቤት ግቡእ ኣቓልቦ ክህብ ጸኒሑ እዩ።

እታ መብዛሕትኡ ግዜ ኣደ ንግስቲ ተባሂላ እትፍለጥ ዝነበረት ነዛ ኣብ ዙፋን ዘላ ንግስቲ ኤልሳቤጥ ኣዲኣ ብ2002 ምስ ሞተት ልዕሊ 100000 ዝዀኑ ሓዘንተኛታት ኣብ ቤተ መንግስቲ ዌስት ምኒስተር ተሰሊፎም ንልዕሊ ሰለስተ መዓልቲ ሓዚኖሙላ።

ሳንዱቕ ሬሳኣ ናብቲ ኣብ ዊንድሶር ዝርከብ ናይ መወዳእታ መዓርፎኡ ክኸይድ እንከሎ ከኣ ልዕሊ ሓደ ሚልዮን ዝዀኑ ሰባት ኣብ ጐደናታት ተሰሊፈም ኣፋንዮሞ።

ኣስታት 10 ሚልዮን ሰባት ድማ ብፈነወ ተሌቬዢናት ከምዝተዓዘቡዎ ይግመት።

ዓለምለኻዊ መራኸቢ ብዙሃን እውን ነቲ ፍጻመ ብዝርዝር ኣቃሊሐንኦ እየን።

ንኣባላት ንጉሳዊ ስድራ ቤት ዝትንክፍ ዛንታ ዳርጋ ኣብ ምሉእ ዓለም ከም ዜና እዩ ዝረአ።

ንዝተፈላለየ ንጉሳዊ ፍጻመታት ከኣ ብደረጃ ዓለም ልዕሊ ሓደ ቢልዮን ሰባት ከም ዝዕዘቡዎ ይሕበር።

ብሓጺሩ ዛንታ ንጉሳውያን ቤተሰባት ዓብዪ ዛንታ እዩ።

ስለዝኾነ ከኣ እዩ ቢቢሲ ነቲ ዓቢ ዛንታ ግቡእ ዜናዊ ሽፋን ዝህቦ ዘሎ።

ናይ ቢቢሲ ንጉሳዊ ቤተሰብ ኮርስፐንደንት ጆኒ ዳይሞንድ ንግስነት ልክዕ ከም ዝነኛታት ሰባት ሰለብሪቲይ ብብዙሕ መገዲ ኣቓልቦ ሰባት ይስሕብ እዩ ይብል።

ስለምንታይ ከምኡ ከም ዝኸውን ግን ንምርዳእ ኣጸጋሚ እዩ ።

ይኹን እምበር ብዙሓት ካብቶም ኣብዚ ዘበን ዚ ትርጕም ከም ዘይብሉ ገይሮም ንዝርእይዎ ዛንታታት ንጉሳዊ ስርዓት የስተማቕሩዎ እዮም ይብል።

ኣብ ከምዚ ዝኣመሰለ ዓብዪ ናይ ዜና ኣጋጣሚ ከኣ ኣገልግሎት ቢቢሲ ንዓለም እቲ ዜና ከመሓላልፍ ትጽቢት ይግበረሉ።

ሞት ሓደ ዝለዓለ ኣባል ንጉሳዊ ስድራ ቤት ኣብ መላእ ዓለም ንዚርከቡ ሰባት ኣዝዩ እዩ ዘገድሶም ይብል ተቖጻጻሪ ፈነወ ኣገልግሎት ቢቢሲ ዎርልድ ታሪክ ካፋላ።

ኣብ መላእ ዓለም ዝርከቡ ብኣማእታት ሚልዮናት ዝቝጸሩ ሰማዕትናን ኣንበብትናን ቢቢሲ ብዛዕባ እዚ ፍጻመ እዚ ሰፊሕ ዝርዝር ሓበሬታ ከነቕርበሎም ክጽበዩ እዮም ከኣ ይብል።

ተኸታተልቲ ቢቢሲ ነቲ ዜና ፈለማ ኣብ ካልእ ማዕከናት ዜና ክሰምዕዎ ይኽእሉ እዮም።

ይኹን እምበር ቢቢሲ እቲ ጸብጻብ ቅኑዕ ምዃኑ ከረጋግጽ እምበር ኣቐዲምካ ኣብ ምቅላሕ ኣይኣምንን ዩ።

ቢቢሲ ነቲ ጸብጻብ ከም ወግዓዊ መግለጺ እምበር ከም ሰበር ዜና ኣይርእዮን እዩ።

ምናልባት ካልኦት ማዕከናት ዜና ንዓይኒ ዝማርኽ ግራፊክስ ከቕርባ ይኽእል ይኾና።

ቢቢሲ ግን ነቲ ነቲ ዝሓለፈ ህይወት ምልኣት ብዝህብ ጸብጻብ ከቕርቦ እዩ ዝፍትን።

ቢቢሲ እቲ ሞት ምስ ተነግረ ብዛዕባ ካልእ ዜናታት ብዙሕ ኣይክዛረብን ይኸውን ዩ።

ምናልባት እውን ከም መዘናግዒ ንዝኣመሰለ ፍኹስ ዝበለ ዜናታት ካብ ወብሳይታትን ቲቪን ፈነወ ሬድዮን ክኣልዮ ይኽእል እዩ ።

ምኽንያቱ ብዛዕባ ሞት ንጉሳዊ ስድራ ቤት ዝገልጽ መርድእ ምስተነግረ ኣብ ዌብሳይትን መደባትን ቢቢሲ ከም ዓብን ቀዳማይ ዜናን እዩ ዝረአ።

ልዑል ፊሊፕ ማዕረ እቲ በዅሪ ወዱ ዝወርሶ ዝፋን ዝመጣጠን ስልጣን ኣይነበሮን። ንጉስ ተባሂሉ እውን ኣይጽዋዕን እዩ።

ከምኡ ዝዀነሉ ምኽንያት ከኣ ኣብ ዓባይ ብሪጣንያ ንንግስቲ ዝተመርዓወ ሰብኣይ ንጉስ ብዝብል ስም ስለዘይጽዋዕ እዩ።

እንተኾነ መስፍን ኢዲንብራ ፍሊፕ ንንግስቲ ኤልሳቤጥ ብ20 ሕዳር 1947 ካብ ዝምርዓዋ ንደሓር ኣብ ስርሓ የሰንያን ይደጋገፋን ነይሩ። ንሱ ነታ ኣብ ታሪኽ ብሪጣንያ ዝነውሐ ዕድመ ዘገልገለት በዓልቲ ቤቱ ምድጋፍ እዩ ቀንዲ ዕዮኡ ነይሩ።

ንግስቲ ኤልሳቤጥ ኣብ ከሉ መእተዊ መደረኣ ኣነን በዓል ቤተይን ኢላ ስለእትጅምር ከም ጽኑዓት ብጾት ከም ቲም እዮም ነይሮም።

ንግስቲ ኤልሳቤጥ ኣብ ወርቃዊ ጽምብል ዕለተ መርዓኦም ኣብ ዘስምዓቶ መደረ ንሱ ኣብዚ ኩሉ ዓመታት ህይወትና ናይ ብሓቂ ሓይለይ እዩ። ኣነን ብምሉኦም ስድራቤትናን ሓያሎ ካልኦት ሃገራትን እንእወዶ ዕዳ ኣሎና ክንፈልጦ ድማ ይግባእ ኢላ ።

ኣሳሳይት ኣጋይሽ ሆስቴስ መገዲ ኣየር ኢትዮጵያ ወይዘሮ ሰላማዊት እጅጉ ብሓደራ ናብ ቱርኪ ከተብጽሖ ዝተማልኣቶ ክልተ ናይ ስእሊ ፍሬም ኮኬይን ዝተባህለ ሓሽሽ ተረኺቡዎ ስለ ዝተባህለ ከም ዝተኣሰረት ኣባላት ስድርኣ ንቢቢሲ ኣረጋጊጾም።

ንእሽቶ ሓፍታ ቤተልሄም እጅጉ ኣብዚ እዋን ሓፍታ ናብ ቱርኪ 16 ኪሎ ግራም ዝምዘን ኮኬይን ሒዛ ክትኣቱ ተረኺባ ብዝብል ተጠርጢራ ን13 መዓልታት ኣብ ቤት ማእሰርቲ ከም ዘላ ሓቢራ።

ረቡዕ 15 መጋቢት 2013 ዓ ም ኣሳሳይት ኣጋይሽ መገዲ ኣየር ኢትዮጵያ ሰላማዊት እጅጉ ኣማስያኣ ሰዓት ኣርባዕተ ኣቆጻጽራ ኢትዮጵያ ናብ ቱርኪ ተበጊሳ።

ቅድሚኡ ሓንቲ ጓል ኣንስተይቲ ቴሌፎን ብምድዋል ብቆርበት ዝተሰርሑ ክልተ ባህላዊ ፍሬማት ስእሊ ናብ ቱርኪ ክትማልኣላ ምስ ሓተተታ ቤተልሄም ሓፍታ ከም እትብሎ ፈለማ ኣይማላእን ኢላ ኣብያ ነይራ ።

እንተኾነ እታ ውልቀሰብ ኩሉ ግዜ እትልእኮ ዓይነት ኣቕሓ ምዃኑ ኣእሚና ሕራይ ከም ዝበለታ ትዛረብ።

እዛ ውልቀሰብ ሕጂ ክንመጽኣኪ ኢና ተጸበይና እናበለት ንሰላማዊት ስለ ዘደናጎየታ እታ ናይ መገዲ ኣየር ናይ ስራሕ መኪና ገዲፋታ ናብ መዓርፎ ነፈርቲ ከም ዝኸደትን ኣብ መወዳእታ ከኣ እታ ሰብ መኪና ከም እትልእከላን ባዕላ ከምእተብጽሓን ሓቢራታ ትብል።

ቤተልሄም ከም እትብሎ ነታ መኪና ሒዙ ዝመጽአ ሰብ ግን ካልእ እዩ ነይሩ።

ንሱ ከኣ ክልተ ብቖርበት ዝተሰርሑ ኣብ ጫፎም ጸጉሪ ዘለዎ ባህላዊ ናይ ስእሊ ፍሬም ንሰላማዊት ሂቡዋ።

ይኹን ምበር ነቲ ኣቕሓ ክትርእዮ ኮነ ክትፍትሾ ግዜ ከም ዘይነበራ እትዛረብ ቤተልሄም ኣብ ሳንጥኣ ኣእትያ ናብ መገሻኣ ኣምሪሓ ትብል።

ኣብ መዓርፎ ነፈርቲ ኣዲስ ኣበባ ዝኾነ ዓይነት ጸገም ዘየጋጠማ ሰላማዊት ኣብ መዓርፎ ነፈርቲ ኢስታንቡል ምስ በጽሐት ኣብ ትሕቲ ቁጽጽር ኣትያ።

ብዛዕባ እቲ ኣቕሓ እትፈልጦ ነገር ከም ዘየለን ኣብጽሕለይ ተባሂላ ብሓደራ ከም ዝተዋህባን ከኣ ንፖሊስ ቱርኪ ተዛሪባ።

ናይቶም ክቕበሉኺ እዮም ዝተባህሉ ሰባት ሓበሬታ እኳ እንተቕረበት እቶም ሰባት ግን ከም ዘይኣመኑ ሓፍታ ቤተልሄም ተረድእ።

ድሕሪ ዚ እቲ ዝተማላእኩዎ ኣቕሓ ኣብ ውሽጡ ዕጸ ፋርስ ኣለዎ ኢሎሙኒ ብማለት እናነብዐት ንበዓል ቤታ ከም ዝሓበረቶን ክሳብ ሕጂ ክልተ ግዜ ምስ ስድርኣ ብቴሌፎን ከም ዝተራኸበትን እውን ትዛረብ።

እቲ ሓሽሽ ምስ ተመርመረ ኮኬይን ምዃኑ ተነጊሩዋ።

ሓፍተይ ነታ ዛቕሓ ዘማልአታ ውልቀሰብ ኣይትፈልጣን።

ግን ድማ ቅድሚ ሕጂ እውን ኣሳሰይቲ በረራ ሆስትስ ቁሩብ ገንዘብ ተኸፊሎም ናይ ሰብ ኣቕሓ ምምላእ ዝተለምደ ነገር እዩ ትብል።

ንባህሪኣ ኣብ ግምት ብምእታው ከኣ ፈራሕ እያ ትብል።

ኣዕሩኽትና ኮነ መሳርሕትና ናይ ሰብ ኣቑሑ ንከይወስዱ ትኽልክል ነይራ ብምባል ክዳውንቲ እንተዘይኮይኑ ካብዚ ትወስዶን ተምጽኦን ነገር ኣይነበረን ኢላ።

ድምጺ ናይታ ካብ ኢትዮጵያ ደዊላ ኣቕሓ ዘማልኣታ ሰበይቲ ንኪረኽቡ ኣብ ከባቢ ሜክሲኮ ናብ ዝርከብ ቤት ጽሕፈት ገበን መርመራ ፌደራል ብምኻድ ዝርዝር ሓበሬታ ክረኽቡ እኳ እንተፈተኑ ክሳብ ሕጂ ከም ዘይተዓወቱ ቤተልሄም ትገልጽ።

ቤት ጽሕፈት መርመራ ገበን ፌደራል ብዙሕ ተስፋ የብሉን። ኣብ ኢትዮጵያ ንዝርከቡ ውልቀ ሰባት ክንከስስ ደሊና ነይርና።

ኣብዚ ዘለው ሰባት ምእሳሮም ብዙሕ ትርጉም የብሉን ናብቲ ኣብ ንየው ዘሎ ጉዳይ ምትኳር ይሓይሽ ኢሎምና ከኣ ትብል።

ይኹን እምበር ሕጂ ውን መንነት ናይቶም ንሓፍታ ኣቕሓ ዘማልኡዋ ሰባት ንምርካብ ልዑል ጻዕሪ ይገብሩ ከም ዘለው ሓቢራ።

እቲ ወዲ ዓመትን ሸውዓት ወርሕን ውላዶም ዝከናኸን ዘሎ በዓል ቤታ ቅድሚ ሕጂ ንበዓልቲ ቤቱ እትማልኣናይ ዝኾነት ቑጽሪ ሰሌዳ መኪና ይሕዝ ነይሩ።

ሽዑኡ ግን ወዶም ይበኪ ስለ ዝነበረ ቑጽሪ ሰሌዳ ናይታ መኪና ክሕዝ ከም ዘይከኣለ ተረድእ።

ኣብዚ እዋን ጠበቓ ቆጺሮም ነቲ ጉዳይ ይከታተሉዎ ከም ዘለውን ጡብ ዝጠቡ ህጻን ስለ ዘለዎም እቲ መስርሕ ቤት ፍርዲ ነቲ ቖልዓ እትርእየሉ ኩነታት ንኽመቻችኣሎም ይሓቱ ኣለው።

ጠበቕኦም ሸውዓተ ሽሕ ዶላር ክኸፍሉ ሓቲቱዎም እቲ ገንዘብ ብዓቕሚ ሓደ ስድራ ስለ ዘይከኣል ግን ገንዘብ የተኣኻኽቡ ኣለው።

ቤተልሄም ኣብ መስርሕ ሓቂ ምውጽኡ ስለ ዘይተርፎ ሕጂ እቲ ቀንዲ ነገር ናብ ኢትዮጵያ መጺኣ ፍርዳ ክትከታተልን ውላዳ ክትርእን ዕድል ክመቻቾ ንሓትት ትብል።

ኩነታት ማእሰርታ ንመላእ ስድራ ኣሻቒሉዎም ኣሎ እትብል ቤተልሄም ኣዲኣ ንጓላ ብዘጋጠማ ጸገም ብዝሒ ደማ ከም ዝዓረገን ኣብ ሓዘን ከምእትርከብን ትሕብር።

ሰላማዊት ኣብ ዩኒቨርስቲ ኣርባ ምንጭ ተመሃሪት ኤሌክትሪካል ምህንድስና ኳ እንተነበረት ንዝሓለፉ ሸውዓተ ዓመታት ግን ኣብቲ መገዲ ኣየር ተቖጺራ ክትሰርሕ ጸኒሓÓ።

ኣብ ኢስታንቡል ዝርከብ ኤምባስን ቤት ጽሕፈት ቆንስልን ኢትዮጵያ መበገሲ እቲ ኮኬይን ንከጻርን ሰላማዊት ናብ ሃገራ ንክትምለስ ክዘራረብ ጻዕሪ ገይሩ ዩ።

ይኹን ምበር ሓይልታት ጸጥታ መዓርፎ ነፈርቲ ኢስታንቡል ግን እቲ ገበን ኣብ ቦታና ስለ ዝተፈጸመ ኣብዚ እዩ ክረአ ዘለዎ ብምባሎም ከም ዘይሰለጦም ጀነራል ቆንስላ ኢንስታንቡል ኣቶ ወንድሙ ገዛሀኝ የረድእ።

ኣብ ኣንካራ ብዝርከብ ኤምባሲ ኢትዮጵያ ብወገኑ እታ ውልቀሰብ ናብ ሃገራ ንክትምለስ ንሚኒስተር ጉዳያት ወጻኢ ቱርኪ ሕቶ እኳ እንተቕረበ እቲ ጉዳይ እቲ ገበን ኣብ ዝተረኽበሉ ቦታ ከም ዝረአን ዳይነት ከም ዝወሃብን ብምሕባር ንዓዳ እትምለሰሉ ምኽንያት የሎን ዝብል ምላሽ ከም ዝተዋህቦ ተዛሪቡ።

ስለ ዝኾነ ብሕጊ ናይታ ሃገር ኢና ክንዳነ ዘሎና ካብኡ ወጻኢ ዝኾነ ካልእ ምርጫን ዓቕምን የብልናን ከኣ ይብል ኣቶ ወንድሙ።

ብተወሳኺ ኣብ ቱርኪ ምስ ኮኬይን ዝተሓሓዝ ዓቢ ጸገም ስለ ዘሎ እቲ ገበን ብቐሊሉ ዝረአ ኣይኮነን ዓቢ ምቁጽጻር እዮም ዝገብሩ ክብል የረድእ።

ኣብዚ ሕጂ እዋን ዓቃቢ ሕጊ እታ ሃገር ክሲ ክሳብ ዝምስርት ይጽበዩ ከም ዘለው ዝገልጽ ኣቶ ወንድሙ ሰላማዊት ምስ ስድራ ቤታ ብቴሌፎን ንክትራኸብን እቲ ጉዳይ ቀልጢፉ ናብ ቤት ፍርዲ ክቐርብን ጸቕጢ ይገብሩ ምህላዎም ሓቢሩ።

ኣቶ ወንድሙ ቅድሚ ሕጂ ከምኡ ዝኣመሰለ ነገር ኣጋጢሙ ዝፈልጥ እንተኾይኑ ተሓቲቱ ብኮኬይን ናይ መጀመርታ ጉዳይ ኳ እንተኾነ ብጉዳይ ጫት ግን ሰለስተ ሰባት ከም ዝተታሕዙ ገሊጹ።

ኣብ ዝተፈላለየ እዋን ዜጋታት ዘይፍቀዱ ነገራት ሒዞም ንከይኣትው ብዙሕ ኣስተምህሮን ምኽርን ከም ዝተዋህበ ብምዝኽካር ብፍላይ ኣብ ሃገራት ማእካላይ ምብራቕ ብዙሓት ደቀንስትዮ ብተመሳሳሊ ጸገማት ግዳይ ማእሰርቲ ከም ዝኾና ተዛሪቡ።

ቅድም ክብል ውን ቻይና 52 ኪሎ ግራም ዝምዘን ብመልክዕ ሻምፖ ዝተዳለወ ኮኬይን ሒዛ ዝተረኽበት ኢትዮጵያዊት ናዝራዊት ኣበራ ዕጸ ፋርስ ብምዝውዋር ጠርጢራ ኣሲራታ እያ።

እዚ ብ2019 ዓ ም ዘጋጠመ ክስተት ዘዘኻኸረ ኣቶ ወንድሙ ሰባት ከመይ ገይሮም ዘይፈልጡዎ ኣቕሓ ይማልኡ ክብል ይሓትት።

ነዚ ኣብ ግምት ብምእታው ብፍላይ መንግስቲ ኢትዮጵያ ኣብ መዓርፎ ነፈርቲ ቦሌ ጥቡቕ ክትትልን ምቁጽጻርን ንክገብር ኣተሓሳሲቡ።

ቢቢሲ ኣብዚ ጉዳይ መብርሂ ንኽረክብ ንመገዲ ኣየር ኢትዮጵያ እኳ እንተሓተተ ዝርዝር መልሲ ምስ ረኸብና ክንሕብረኩም ኢና ዝብል ምላሽ ሂቡ።

ለበዳ ኮሮናቫይረስ ሕጂ ውን ብኣስጋኢ ኩነታት ይቕጽል ኣሎ።

እቲ ቫይረስ ክላባዓሎም ልዑል ተኽእሎ ከም ዘለወን ካብ ዝግለጻ ሃገራት ሓንቲ ኢትዮጵያ ምዃና ውድብ ጥዕና ዓለም ቅድሚ ሒደት መዓልትታት ኣፍሊጡ እዩ።

ኢትዮጵያ ምስ ቻይና ቀጥታውን ብብዝሕን ምንቅስቓስ ገያሾ ስለ ዘለዋ ነቲ ቫይረስ ዝያዳ ተቓላዒት ከም ዝገብራ እቲ ውድብ ሓቢሩ።