መገዲ ኣየር ኢትዮጵያ ናብ ቻይና ብዝገብሮ ነፍሲ ወከፍ በረራ እቲ ቫይረስ ናብ ኢትዮጵያ ዝአትወሉ ተኽእሎ ከም ዝውስኽ ዝገልጹ ናይ ተቓውሞ ድምጽታት ይስምዑ ኣለው።

ካብ መንጎ እቶም እቲ መገዲ ኣየር ናብ ቻይና ዝገብሮ በረራ ከቋርጽ ኣለዎ ዝብሉ ሓደ ዝኾነ በዓል ሞያ ጥዕና ዶክተር የሺዋስ መኳንንት እዩ።

ዶክተር የሺዋስ ንባህርያት እቲ ሕማምን ስርዓተ ጥዕና ኢትዮጵያን ኣብ ግምት ብምእታው እቲ ሕማም ናብታ ሃገር ምስ ዝኣትው ከስዕቦ ዝኽእል ክሳራ ብቐሊሉ ዝግመት ኣይከውንን ይብል።

ብዘሎና ስርዓተ ጥዕና ኣይኮነን ኮሮናቫይረስ ነቶም ቀለልቲ ዝበሃሉ ለበዳታት ውን ክንቆጻጸር ኣይከኣልናን ዝብል ዶክተር የሺዋስ ከም ኣብነት ኣብ ድሬዳዋ ንዝተርኣየ ቺኩንጉንያ ንምቁጽጻር ናይ መሰረታዊ መድሓኒት ሕጽረት ኣጋጢሙ ምንባሩ የረድእ።

ኣነ ኣብ ድሬዳዋ እየ ዝሰርሕ።

ኣብ ዝሓለፈ ክረምቲ ለበዳ ቺኩጊንያ ዝበሃል ቫይረስ ኣጋጢሙ ፓራሴታሞል ተሳኢኑ ኣብ ሆስፒታል ናይ ዝደቀሱ ሕሙማን ኣካላዊ ረስኒ ንምጉዳል ጨርቂ ኣብ ማይ ብምእላኽ ኢና ንጥቀም ኔርና።

እዚ ስርዓተ ጥዕና ንኮሮናቫይረስ ክከላኸል ይኽእል እዩ ምባል ከቢድ እዩ ይብል።

ንኣካላዊ ረስኒ ብምዕቃን ንሕሙማት ምልላይ ኣይከኣልን እዩ።

ሓደ ሰብ ንምልክታት እቲ ሕማም ከየርኣየ 14 መዓልትታት ክጸንሕ ይኽእል እዩ።

ናብዚ ዓዲ ዝኣትው ሰባት ምስ ዝኾነ ሰብ ከይተራኸቡ ክጸንሑ ይግባእ።

እዞም ሰባት ግና ምስቲ ሕብረተሰብ ተሓዋዊሶም እዮም ዘለው።

ሐደ እቲ ምልክታት ዝተርኣዮ ሰብ ኣብ ኣኽሱም ኣሎ ምስ ተባሃለ ኣዝየ የ ሓዚነ።

እቲ ቫይረስ እኳ ኣብ 6 ጫማ 2 ሜትሮ ርሕቀት ካብ ሰብ ናብ ሰብ ዝመሓላለፍ እዩ።

እዚ ሰብ ኣክሱም ክሳብ ዝበጽሕ ምስ ክንደይ ሰባት ተራኺቡ ይኸውን ክብል እቲ ዶክተር ይሓትት።

ኢንስቲትዩት ጥዕና ሕብረተሰብ ኢትዮጵያ ብሰኑይ ኣብ ዝሃቦ ጋዜጣዊ መግለጺ ክሳብ ጥሪ 24 2012 ኣኢ ብመዓርፎ ነፈርቲ ቦሌ ዝሓለፉ 47162 ገያሾ ናይ ኣካላዊ ረስኒ መርመራ ከም ዝተኻየደሎምን ካብኢኣቶም እቶም 1695 ካብተን እቲ ቫይረስ ዝተርኣየለን ሃገራት ምዃኖም ሓቢሩ።

ካብ ቻይና ዝመጹ ኩሎም ገያሾ ኣብ ኢትዮጵያ ኣብ ዝጸንሑሉ እዋን ኣድራሽኦም ተመዝጊቡ ን 14 መዓልትታት ክትትል ከም ዝግበረሎም ውን ተገሊጹ።

ክትትል ክግበረሎም ምዃኑ ዝተገለጹ ልዕሊ 1600 ሰባት ናብቲ ማሕበረሰብ ተጸምቢሮም ኣለው።

ካብዚኣቶም በጻብዕ ዝቑጸሩ ውን በቲ ቫይረስ ዝተለኽፉ እንተኾይኖም ክሳብ ሕጂ ምስ ክንደይ ሰባት ከም ዝራኸቡን እቶም ንኣታቶም ዝረኸቡ ሰባት ምስ ክንደይ ሰባት ከም ዝራኸቡን ብምግማት እቲ ቫይረስ ብቐሊሉ ክላበድ ከም ዝኽእል ዝገልጹ ብዙሓት እዮም።

ኣብ ዝሓለፉ መዓልትታት ኣውስትራልያ ዜጋታታ ካብ ቻይና ምግዓዛ ዝዝከር እዩ።

ግና ኣውስትራልያ ኣካላዊ ረስኒ ዜጋታታ ዓቂና ናብ ዓዶም ከም ዝኣትው ዘይኮነ ን14 መዓልትታት ኣብ ዝተፈለየ ደሴት ከም ዝጸንሑ እያ ገይራ።

መንግስቲ ብሪጣንያ ካብ ቻይና ዝተመለሱ ዜጋታቱ ን14 መዓልትታት መጽንሒ ስፍራ ብምድላው ተመሳሳሊ ስጉምቲ እዩ ወሲዱ።

ኢንስቲትዩት ጥዕና ሕብረተሰብ ኢትዮጵያ ግና እቲ ቫይረስ ምስ ዝኽሰት ኣርባዕተ ተሽከርከርትን ኣርባዕተ ትካላት ጥዕናን ዝርከብዎ ጉጅለ ነቲ ስራሕ ተፈል እዩ ይንቀሳቐስ ምህላው ኣፍሊጡ።

ናብ ቻይና ዝበሩ ሰራሕተኛታት መገዲ ኣየር ኢትዮጵያ ነቲ ሕማም ክንቃላዕ ንኽእል ኢና ዝብል ስግኣት ከምዘለዎም ንቢቢሲ ተዛሪቦም።

እቲ ቫይረስ ምስተርኣየ ናይ ቻይና ዝበረሩ ኣአንገድትን ብኻሊእ መስመር ዝበረሩ ካፒቴንን እቲ መገዲ ኣየር ናብ ቻይና ዝገብሮ በረራ ምቕጻሉ ነቲ ቫይረስ ከቃልዖም ከምዝኽእል ገሊጾም።

ኣብ ቀረባ እዋን ካብ ኣዲስ ኣበባ ባንኮክ ሆንግ ኮንግ ባንኮክ ኣዲስ ኣበባ ዝተጉዓዘት ኣአንጋዲት በረራ ንሳ ትኹን ካልኦት መሳርሕታ ናብ ቻይና ናይ ምብራር ድልየት ከምዘይብሎም ትዛረብ።

ኣብቲ ሕዚ ዘሎ ኩነታት ዋላ ሓደ ናብ ቻይና ንምብራር ድልየት ዘለዎ የለን።

ስራሕና ምትንኻፍ ዝበዘሖ እዩ።

ሰባት ዝተገልገሉሉ ሶፍትን ማንካን ንነክእ ኢና።

ተጠንቂቕኻ እትርሕቖ ነገር ኣይኮነን።

በመንጽር እቲ ዘሎ ኩነታት ዝኾነ ሰብ ክኸይድ ኣይደልን።

ነቲ ኩነታት ከቢድ ዝገብሮ ድማ ናብ ቻይና ኣብ እንገብሮም ዝተወሰኑ በረራታት ጓንትን ናይ ኣፍንጫን ኣፍን መከላኸሊ ማስክን ክንገብር ኣይፍቀድን ትብል።

ካሊእቲ ቢቢሲ ዘዘራረባ ኣአንጋዲት ድማ እቲ ቫይረስ ኣስጋኢ ኣይኮነን ኣብ ዝበሃለሉ ከባቢታት እንትበሩ ማስክ ክገብሩ ከምዘይፍቀደሎም ተዛሪባ።

እተን ኣአንገድቲ በረራ ኣብ ዝተመረጹ በረረታት ጥራይ እዩ ማስክ ክንገብር ዝፍቀደልና ካብ ዝብል ቅሬታ ብተወሳኺ እቲ መገዲ ኣየር ንሰረሕተኛታቱ እኹል ማስክታት ከምዘየቕርብ ይገልጻ።

ብዛዕባ እቲ ቫይረስ ዝገልጽ በዓል ሰለስተ ገጽ ሓበሬታ ተዋሂቡና እዩ።

እኹል ማስክ ግን የለን ብምባል ንሳን መሓዙታን ብሓደ ማስክ ጥራይ ሽዱሽተ በረራታት ክገብራ ከምዝተገደዳ ትገልጽ።

ናብ ካሊእ መስመር ዝበርር ካፒቴን ድማ መገዲ ኢትዮጵያ ንቻይና ምስ ኩለን ሃገራት ኣፍሪካ ዘራኽብ ስለዝኾነ ዋላ ኳ ኣነ ናብ ቻይና እንተዘይበረርኩ ብዙሓት ካብ ቻይና ዝተበገሱ ተጓዓዝቲ ናብ ኣፍሪካ ማእኸላይ ምብራቕንን ካልኦት ከባቢታትን ሒዝና ንበርር ኢና። እዚ ድማ ስግኣት ፈጢሩለይ እዩ ይብል።

ሰራሕተኛታት መገዲ ኣየር ኢትዮጵያ ዘልዓሉዎም ስግኣታት ኣመልኪትና ካብቲ መገዲ ኣየር መልሲ ንምርካብ ብቴሌፎንን ኢሜይልን ብተደጋጋሚ ሓቲትና ነይርና።

እቲ መገዲ ኣየር መልሲ ከምዝህበና እኳ እንተገለጸ ዛጊድ ግን ዝሃበና መልሲ የለን።

ብምኽንያት እቲ ቫይረስ ዘፈጠሮ ስግኣት ብዙሓት መገዲ ኣየራት ናብ ቻይና ዝገብርዎ በረራታት ደው ኣቢሎም እዮም።

መበዛሕተኦም መገዲ ኣየራት ኣመሪካን ኣውሮጳን እንትኾኑ ሓሙሽተ መገዲ ኣየራት ኣፍሪካ ውን ናብ ቻይና ምብራር ጠጠው ኣቢሎም።

በቲ ቫይረስ ዝሰግኡ ብዙሓት ኢትዮጵያውያን ውን መገዲ ኣየር ኢትዮጵያ ከምቶም ካልኦት ናብ ቻይና ዝገብሮ በረራታት ደው ከብል ይሓቱ ኣለዉ። እቲ መገዲ ኣየር ግን ሕዚ ውን በረርኡ ኣየቋረጸን።

እቲ መገዲ ኣየር ዋካ ኳ ብዙሓት ሰባት ካብ ቻይና ዘጓዓዕዝ እንተኾነ መብዛሕተኦም ዓማዊሉ ኣቋሪጾም ናብ ካልኦት ሃገራት ዝኸዱ እምበር ኣብታ ሃገር ዝጸንሑ ከምዘይኮኑ እዩ ዝገልጽ።

ኢንስቲትዪት ጥዕና ሕብረተሰብ ኢትዮጵያ ኣርባዕተ ተጠርጠርቲ ኮሮናቫይረስ ከምዝተረኸቡ ኣፍሊጡ።

ካብዞም በዚ ቫይረስ ዝተጠርጠሩ እቶም ሰለስተ ኢትዮጵያውያን እንትኾኑ እቲ ሓደ ድማ ቻይናዊ ምዃኑ ተገሊፁ።

ቅድሚ ሕዚ ካልኦት ኣርባዕተ ሰባት በዚ ቫይረስ ተጠርጢሮም ኣብ መወሸቢ ንክፀንሑ ምስተገበረ ናይ ደሞም ቅምሶ ናብ ደቡብ ኣፍሪቃ ተላኢኹ ነይሩ።

ብመሰረት እቲ ምርመራ ውፅኢቶም ካብ ኮሮናቫይረስ ናፃ ስለዝኾነ ግና ካብቲ ዝፀንሕሉ መወሸቢ ንክወፅኡ ተገይሩ።

እቲ ኢንስቲትዩት ሎሚመዓልቲ ኣብ ዝሃቦ መግለፂ በዚ ሕማም ካብ ሞንጎ ዝተጠርጠሩ እቲ ሓደ ኣብ ኣክሱም ዝርከብ እንትኸውን እቶም ዝተረፉ ድማ ኣብ ቦሌ ጨፌ ኣብ ግዝያዊ መፅንሕን መመርምርን ማእኸል መወሸቢ ክትትል ይግበረሎም ከምዘሎ ፍሊጡ።

ናይ ኣርባዕቲኦም ጥርጡራት ቅምሶ ደም ናብ ደቡብ ኣፍሪቃ ንምልኣኽ ምድላዋት ከምዝተወገነ ድማ ሓቢሩ።

እቲ ኣብ ከተማ ኣክሱም ምልክት ኮሮናቫይረስ ዝተርኣዮ ውልቀሰብ ባዕሉ ምልክት እቲ ቫይረስ ምስረኣየ ናብ ዝምልከቶ ኣካል ምስ ኣፍለጠ እዩ ክፍለ ተገይሩ።

ክሳብ 24 ጥሪ 2012 ኣቆፃፅራ ኢትዮጵያ ብመገዲ ኣየር ኢትዮጵያ ካብ ዝተፈላለዩ ሃገራት ዝመፅኡ 47162 ተጓዓዝቲ ናይ ዋዒ መፍለይ ምርመራ ከምዝተገበረሎም ዝሓበረ እቲ ኢንስቲትዩት ካብዚኦም እቶም 1695 እቲ ቫይረስ ካብ ዝተርኣየለን ሃገራት ምዃኑ ድማ ገሊፁ።

ካብ ቻይና ዝመፅኡ ኩሎም ተጓዓዝቲ ኣብ ውሽጢ ዓዲ ኣብ ዝፀንሕሉ ግዘ ኣድራሽኦም ዝምዝገብ እንትኸውን ንዓሰርተ ኣርባዕተ መዓልቲ ዝከታተሎም ጉጅለ ከምዝተጣየሸ ከኣ ተገሊፁ።

ብኮሮናቫይረስ ንዝተጠርጠሩ ተሓከምቲ ዝወስዳ ኣርባዕተ ተሽከርከርትን ክልተ ኣምቡላሳትን ከምዝተመደባ ዝገለፀ እቲ ኢንስቲትዩት ኣገልግሎት ሕክምና ንምሃብ ድማ ሆስፒታል ቅዱስ ጴጥሮስ ኣባ ቦሌ ጨፌ ዝርከብ ማእኸል ሕክምናን ሆስፒታል የካ ኮተቤን ተመሪፆም ኣለዉ።

ንብረት መገዲ ኣየር ኢትዮጵያ ዝኾነ ቦይንግ 737 ማክስ 8 ነፋሪት 10 መጋቢት 2019 1 መጋቢት 2011 ዓም ካብ ኣዲስ አበባ ተላዒላ ናብ ኬንያ ኣብ ትበረሉ ዝነበረት እዋን ወዲቓ ሓደጋ ምስ በጽሐ እቲ ትካል ነፈርቲ ማክስ 8 ክእገዳ ምውሳኑ ዝዝከር እዩ።

ዋና ፈጻሚ ስራሕ መገዲ ኣየር ኢትዮጵያ ኣቶ ተወልደ ገብረማሪያም ኣብ ዝሓለፈ ወርሒ ሚያዝያ ንወኪል ዜና ቻይና ዥንዋ ኣብ ዝሃቡዎ ሓበሬታ ኮማክ ዝተብሃለ ኣፍራይ ነፈርቲ ኩባንያ ቻይና ዘጽንዕ ኮሚቴ ናብቲ ከባቢ ከም ዝተጓዕዘ ኣፍሊጦም።

እዘን ሲ 919 እናተብሃለ ዝጽውዓ ነፈርቲ ፍርያት ቻይና ንምፍታሽን ዘተኣማምና ምዃነን ንምጽናዕን ድማ መሃንድሳት መገዲ አየር ኢትዮጵያ ብቕርበት ይሰርሑ ከም ዘለዉ ንምፍላጥ ተኻኢሉ።

ፋልመይቲ ነፋሪት ሲ 919 ብኣቆጻጽራ ኤውሮጳ ብ 2017 ካብ ዓለምለኸ መዕርፎ ነፈርቲ ሻንግሃይ ፑዶንግ ተበጊሳ ቀዳማይ በረራኣ ኣካይዳ።

እቲ ኩባንያ ዛጊት ናይ 300 ነፈርቲ ትእዛዝ ክቕበል እንከሎ እተን ነፈርቲ ብኣቆጻጽራ ኤውሮጳ ብ2021 ከረክብ ከም ዝኽእል ኣፍሊጡ ሎ።

እቶም ነፈርቲ ዝኣዘዙ መንገዲ ኣየራት ድማ ብሙሉኦም ካብ ቻይና እዮም።

ትካሎም ኣብ ዓውዲ ኣቭየሽን ምስ ትካላት ቻይና ሓቢሩ ክሰርሕ ምጽንሑ ማናጀር ኮርፖሬት ኮሙኒኬሽን መገዲ ኣየር ኢትዮጵያ ኣቶ ኣስራት በጋሻው ይዛረቡ።

መንገዲ ኣየር ኢትዮጵያ ናብ ሓሙሽተ ዓድታት ቻይና ክበርር ከም ዝጸንሐን እቲ ርክብ ስጡም ከም ዝኾነን እቶም ሓላፊ ወሲኾም ሓቢሮም።

መገዲ ኣየር ኢትዮጵያ ፍርያት ኩባንያ ቻይና ዝኾና ሓደስቲ ነፈርቲ ክዕድግ እዩ ዝብል ወረ ግን ገና ኣብ ሓሳብ ዘሎ ጉዳይ እዩ ኢሎም።

እቲ መገዲ ኣየር ቦይንግ ማክስ ነፈርቲ ገዲፉ ናብ ቻይና ገጹ ኣዘምቢሉ ዝብል ውን ገና ዘይተረጋገጸ ሓሳብ ክብሉ ኣቶ ተወልደ ብወገኖም ውን ተዛሪቦም እዮም።

መገዲ ኣየር ኢትዮጵያ ምስ ኮማክ ዝተብሃለ ኩባንያ ቻይና ዝፈጸሞ ስምምዕ ደኣ ኣብ ምንታይ ዘተኮረ እዩ ንዝብል ሕቶ እቲ ዝርርብ ቅድሚ ክልተ ዓመት ዝተጀመረ ምዃኑ ሓቢሮም ዝርዝር ሓበሬታ ካብ ምሃብ ተቖጢቦም።

እቲ ዝርርብ ገና ኣብ መስርሕ ዘሎን ዘይተዛዘመን እዩ ዝብል ምላሽ ግን ተዋሂቡ።

ቻይና ኣብ ዝሓለፉ ዓሰርተ ዓመታት ኣብ ቀረባ እዋን ዕዳጋ ዓለም ኣቬሽን ንምቁጽጻር ብምትላም ሓደሽትን ዘመናውያን ነፈርቲ ኣብ ምፍራይ ተዋፊራ እያ ጸኒሓ።

ብፍላይ እዚ ኮማክ ተባሂሉ ዝጽዋዕ ኩባንያ ዘፍርየን ነፈርቲ በዙሕ ነቐፌታት እንተቐረበን ኳ ካብ ምፍራይ ዓዲ ኣይወዓለን እተን ነፈርቲ ውን ኣገልግሎት ኣብ ምሃብ ይርከባ።

ከምቲ ብሰብ ሞያ እቲ ዓውዲ ዝዝረብ እንተኾይኑ ግና ቻይና ኢንዱስትሪ ኣቬሽን ዓለም ኣብ ቀረባ እዋን ምዕብላላ ኣይተርፍን።

ኣብ ስራሕ ምኽሪ ኣቬሽን ዝነጥፉ ሹኮር ዮሱፍ ከም ዝብሉዎ ጉዳይ ምዕብላል እቲ ዕዳጋ ብቻይና ብዋዛ ዝረአ ኣይኮነን ይብሉ።

እቲ ዓውዲ ኣውሮፓን ኣመሪካን ተቖጻጺሮሞ ኣይነብሩን።

ሓደ ሳልሳይ ኣካል ኣብ ቀረባ እዋን ምእታዉ ኣይተርፎን ንሱ ድማ ካብ ቻይና ወጻኢ ምሕሳብ ኣይከኣልን ይብሉ።

ማናጀር ኮርፖሬት ኮሙኒኬሽን መገዲ ኣየር ኢትዮጵያ ኣቶ ኣስራት በጋሻው ግን ርክባት መገዲ ኣየር ኢትዮጵያን ቦይንግን ነዊሕ ግዜ ዘቑጸረ ምዃኑ ይዛረቡ።

ናብ 80 ዝጽግዑ ፍርያት ቦይንግ ዝኾኑ ነፈርቲ ሐዚ ውን ንመገዲ ኣየር ኢትዮጵያ ኣገልግሎት እናሃቡ ምዃኖም ይዛረቡ።

እዚ ልዕሊ 70 ዓመት ዘቑጸረ ዝበሉዎ ርክብ ሕጂ ውን እንተኾነ ኣብ ዙርያ ዕዳጋ ዝተመስረተን ንቡርን ምዃኑ ይዛረቡ።

ኣብ ዓለም ዘለዋ 737 ማክስ ነፈርቲ ሓፈሻዊ ቁጽረን 370 ኮይነን መገዲ ኣየር ኢትዮጵያ ካብአተን ኣርባዕተ ይጥቀም ነይሩ።

ኣብዚ እዋን ግና ብምኽንያት ኣብ ዝሓለፈ ወርሒ መጋቢት ዘጋጠመ ሓደጋ ካብ ስራሕ ደው ኢለን ይርከባ።

ምስቲ ሓደጋ ተዛሚዱ ክሳብ ናይ መወዳእታ ውሳነ ዝወሃብ ደረጅኡ ብዝሓለወ መገዲ ተሓልየን ኽጸንሓ እየን ድማ ኢሎም።

ፍርያት ቻይና ዝኾና ነፈርቲ ሲ 919 ናይቲ ዓዲ ድሕነትን ተዛመድቲ ጉዳያትን ኣማሊአን ኣብ ቻይና ኣፍሪቃን ደቡብ ኣመሪካን ከምኡ ውን ኣብ ገለ ሃገራት ኤስያን ንምብራር ፍቓድ ረኺበን ኣገልግሎት ይህባ ኣለዋ።

ይኹን ምበር ዓለምለኸ ዕዳጋ ሰይረን ንምእታው ሕጂ ውን ካብ ኣመሪካን ሃገራት ኣውሮፓን ፍቓድ የድልየን።

እዚ እዩ ንቻይና ዝጽበያ ፈተና ድማ ይብሉ እቶም ሓለፊ ኮርፖሬት ኮምዩኒኬሽን መገዲ ኣየር ኢትዮጵያ።

ጀርመን ነቲ መኽዘን ሓበሬታ ክትምርምር ተሓቲታ እቲ ሶፍትዌር ከምዘይብላ ብምግላጽ ነቲ ሕቶ ከይተቐበለቶ ከምዝተረፈት ትማሊ ተገሊጹ እዩ።

ብቢሮ ምርመራ ሓደጋታት ኣቭየሽን ዝምራሕ ጉጅለ እዩ ነቲ መኽዘን ሓበሬታ ሒዙ ናብ ፓሪስ ከይዱ ዘሎ።

እቲ መኽዘን ሓበሬታ ኣብ ጋቢና ናይታ ነፋሪት ዝቕመጥ መቕድሒ ድምጺ ከምኡ ድማ ኩነታት እቲ በረራ ዝገልጽ ዲጂታላዊ መኽዝን እዩ።

ኢትዮጵያን ኤርትራን ድሕሪ ን20 ዓመታት ዝጸንሐ ምርሕሓቕ ቅድሚ ክልተ ሰሙን መግለጺ ሰላምን ሓበራዊ ስምምዕን ዝሓዘ ሰነድ ስምምዕ ኣስመራ ፈሪመን የን።

ኣብቲ ሰነድ ካብ ሞንጎ ዝሰፈሩ ስምምዓት ኣብ ዓንቀጽ ሰለስተ ዝተዘርዘረ ምንቅስቓሳት ንግዲ መጓዓዝያን ቴሌኮምዩኒኬሽንን ናብ ንቡር ምምላስ ከምኡ ውን ዲፕሎማሲያዊ ርክባትን ንጥፈታትን ምሕዳስ ዝብል ክፍሊ ይርከቦ።

ብመሰረት እዚ 465 ተጉዓዝቲ ዝሓዘ ቦይንግ 787 ድሪም ላይነር ካብ ኣዲስ ኣበባ ናብ ከተማ ኣስመራ ፈላሞት ተጉዓዝቲ ብምሓዝ በሪሩ ኣሎ።

ኣብ ዉሽጢ ክልተ ዓሰርታት ዓመታት ዝተፈላለዩ ክፋላት ሕብረተሰብ ሒዙ ክልል ኣየር ኤርትራ ዝሰገረ ፈላማይ ነፋሪ መገዲ ኣየር ኢትዮጵያ ተወከልቲ መንግስቲ ሰብሃፍትን ንዓመታት ካብ ስድርኦም ተፈላልዮም ዝነበሩ ኤርትራዉያንን ከምዝሕዝ ሚኒስቴር ጉዳያት ወጻኢ ትማሊ ገሊጹ ነይሩ።

ኣብዛ ነፋሪት ኣብ ዘለዉ ክፍሊታት ኢኮኖሚ ቢዝነስን ቢስነስ ዴሉክስን ዝወሃብ ኣገልግሎት ንምጥቃም እቶም ተጉዓዝቲ ካብ 11 ሽሕ ክሳብ 30 ሽሕ ብር ከምዝኸፈሉ ሓበሬታ ድረ ገጽ መገዲ ኣየር ኢትዮጵያ የመልክት።

ቅድሚ ክልተ መዓልታት ድማ ሲቪል ኣቭየሽን ኢትዮጵያ ናብ ኤርትራ ካብ ሞንጎ ዝወስዱ መስመራት ኣየር እቲ ሓደ ብጊዝያዉነት ከምዝኸፈተ ንማዕኸናት ዜና ዉሽጢ ዓዲ ሓቢሩ እዩ።

ኣብ 1991 ዓመተ ፈረንጂ ተጣይሹ ኣብ 2003 በረራ ንግዲ ዝጀመረ መንገዲ ኣየር ኤርትራ ኣብዚ እቶ ዝበሃል ዕዉት ታሪኽ የብሉን።

እቲ መንገዲ ኣየር ኣብዚ ሕጂ እዋን ናብ ካርቱም ጅጃ ዱባይን ሚላንን ኣብ ሰሙን ካብ 3 ክሳብ 5 ግዜ በረራ ኣለዎ።

ካብ 2001 ጀሚሩ ናብ ሃገራት ሕብረት ኤዉሮጳ ከይበሩ ካብ ሞንጎ ዝተኣገዱ መንገዲታት ኣየር ሓደ እዩ።

እቲ ኣብ እዋን መግዛእቲ ጀርመን ኣብ ናሚብያ ዝተፈጸመ ጃምላዊ ቅትለት ንምክሕሓስ ፈዋሲ ቁስሊ ፍትሒ ዝተሰመየ ስምምዕ ይካየድ ኣሎ።

እቲ ንመላእ ሕብረተሰብ ዝደምሰሰ ፍጻሜ ኸ ብኸመይ ክትዓርቆ ይከኣል ሕጂ ኣብ ናሚብያ ግዳያትን ገዛእትን ነበርን ብዛዕባ እቲ ዝሕተት ዘሎ ካሕሳ ሓያል ክርክር የካይዱ ኣለዉ።

ላዲላው ፓንጋዳ እዚ ገማግም ባሕሪ ዚ መዳጐኒ ደምበ እምቢተኛታት ናሚብያውያን እዩ ነይሩ።

ሎሚ ግን መናፈሻ መዐሸጊ መካይን ገያሾን ኮይኑ ኣሎ ።

እቲ ስነ ጥበበኛን ማሕበራዊ ተጣባቒን ነተን ኣብ ስዋኮፕመንድ ናሚብያ ዝርከባ ካፈታትን መጻወቲ ቘልዑን እናማዕደወ ዓባየይ ገለ ካብ ኣባላት ስድራ ቤትና ናብዚ መጺኦም ክሰርሑ ከም እተገደዱን ኣብዚ ከምዝሞቱን ነጊራትኒ ይብል።

ንሱ ብዛዕባ እቲ ኣብ 1904 1908 ዓመታት ዝነበረ ፍጻሜ እዩ ዝዛረብ ነይሩ። ኣብ ደቡባዊ ምዕራብ ኣፍሪቃ እትርከብ ናምብያ ሽዑ ብጀርመን እያ ትግዛእ ነይራ።

ሓይልታት መግዛእቲ ነቶም ሄሬሮን ናማን ዝብሃሉ ክልተ ካብ ቀንዲ ህዝብታት እታ ሃገር ብጭካነ ምስ ጨፍጨፉዎም ብዓሰርተታት ኣሽሓት ዝቝጸሩ ሰባት ሞይቶም።

ንብዙሓት ከኣ ኣብ ምብራቕ እታ ሃገር ናብ ዝርከብ ምድረ በዳ ኦማሄከ ወሲዶም ብጥሜት ከምዝሃልቁ ገበሩዎም።

እቶም ዝደሓኑ ከኣ ኣብቲ መዓስከራት ጊላነት ብቝሪ ጕድለት መግቢ ድኻምን ግፍዕን እናሳቐዩ የሸቅልዎም ነይሮም።

ካብቶም ኣብ መጀመርታ መግዛእቲ ጀርመን ኣብ ደቡብ ምዕራብ ኣፍሪቃ ዝነብሩ ሄሬሮ ካብ 65000 ክሳብ 80000 ሰባት ካብቶም ናማ ከኣ ካብ 10000 ክሳብ 20000 ዝኾኑ ከምዝሞቱ ይግመት።

ካብ 2015 ኣትሒዙ ጀርመን እቲ ሽዑ ዝተፈጸመ ግፍዒ ከም ጃምላዊ ቅትለት ከም ዝረአ ብወግዒ ምስ ተኣመነት ምስ ናሚብያ ስምምዕ ፈዋስ ቁስሊ ፍትሒ ንምክያድ ትጽዕር ኣላ።

ቅድሚ ሕጂ ዝኾነ መግዛእታዊ ሓይሊ ምስቶም ቀደም ዝገዝኦም ዝነበረ ኣብ ክቢ ጠረጴዛ ኮይኑ ብዝሓለፈ መግዛእታዊ ግፍዓዊ ፍጻሜ ኩለንትናዊ ፈዋስ ቁስሊ ካሕሳ ንኽሰማማዕ ኮፍ ዝበለ የለን።

ዋላ ኳ እቲ ዝንገር ዘረባ ገና ክረአ እንተለዎ ጀርመን ወግዓዊ ይቕረታ ክትሓትት ምዃና ገሊጻ ኣላ።

ግን ናሚብያውያን እቲ ዝወሃብ ካሕሳ እንታይ ዓይነት መልክዕ ከም ዝህልዎ ክፈልጡ ይደልዩ።

ላዲላው ፓንጋዳ ከም መብዛሕትኦም ዓሌቱ ሄረሮስ ካብቲ ዝርርብ ካሕሳ ጃምላዊ ቅትለት ነቶም በትርን ኩባን በትሪ ንሚእቲ ከብቲ ኩባ ከኣ ንሓደ ሽሕ ከብቲ ይውክል ጥሪት ዝነበረኦም ህዝቡ ናብረኦም ዘመሓይሽ ርቡሕ ገንዘብ ክረኽቡ ይደሊ።

እቲ ሰፊሕ መሬት ደቀባት ሄረሮን ናማን ንሕርሻ ክኸውን ብጀርመናውያን ሰፈርቲ ስለዝተወስደ ደቂ ደቆም ኣብቲ ጽዑቕ ህዝቢ ተጨቓጪቑ ዝነባበረሉ ቁርጽራጽ መሬት እዮም ዝነብሩ።

ኣስታት 40% ህዝቢ ናሚብያ ከኣ ኣብ ዘይወግዓዊ ስፈራታት ሻውላት ከተማታት እዮም ዝነብሩ።

ሕጂ እውን እንተኾነ ኣብ ስዋኮፕመንድ ኣብ መንጎ ደቂ እቶም ገዛእቲ ነበር ዝነብርሉ ውቁብ ህንጻታትን ኣብቲ ብልግብጋብ ዚንጎታት ዝተሰርሕ ጭፍልቕላቕ ኣባይቲ ዝነብሩ ደቀ ባትን ገፊሕ ማሕበራዊ ጋግ ኣሎ።

ሊድላው እቶም ሰባት ብቑዕ ዓይኒ ምድሪ ኮነ ጽሩይ ዝስተ ማይ ከምኡ እውን ኤለክትሪክ የብሎምን ይብል።

ገለ ካብቶም ኣብኡ ዝነብሩ ሰባት ደቂ ደቂ እቶም ግዳያት መዳጐኒ መዓስከር መግዛእቲ እዮም።

እዚ ከኣ ናይ ብሓቂ ዘይፍትሓዊ እዩ። ጀርመን መሬት ኣበዋትና ክትመልሰልና ኣለዋ ።

እዚ ቃል እዚ ብተደጋጋሚ እትሰምዖ ዘረባ እዩ።

እቲ ተስፋ መንግስቲ ጀርመን ካብቶም መሬት ደቀባት ዝወነኑ ጀርመናውያን ንሕርሻ ዝኸውን መሬት ንምዕዳግ ዘኽእል ገንዘብን ናይ ተሃድሶ መደብን ኣዳልዩ ንናሚብያውያን ሄረሮን ናማን መሬት ሕርሻ ክዕደል እዩ።

ጀርመናውያን ናሚብያውያን ካብቶም ካልኦት ጸዓዱ ሰፈርቲ ኣስታት 70% መሬት ሕርሻ እታ ሃገር ይውንኑ።

እቲ ዝሓዝዎ መሬት ኣዝዩ ሰፊሕ እዩ።

ሓደ ኣስታት 400 ስኴር ኪሎ ሜተር ይሽፍን።

እዚ ኽሳብ ክንደይ እዩ ርትዓዊ ክኸውን ዝኽእል ናይ ናሚብያ ቀንዲ ተደራዳሪ ዶክተር ዘድ ንጋቪር ጀርመን ንሕብረተሰብና ንምህናጽ ዝሕግዝ ገለ ነገር ክገብሩ ከም ዘለዎም ተኣሚኖም እዮም ይብል።

ስለዝኾነ እቶም መሬት ዘይብሎም ደቀባት ካብቶም ሰፊሕ መሬት ዝሓዙ ብወለንታ መሬት ክሸጡ ዝደልዩ ገዛእቲ መሬት ንኽዕድጉ ዝሕግዝ ገንዘብ ክትህብ ተሰማሚዓ ኣላ።

ኣስዕብ ኣቢሉ ግን እቲ ናይ መሬት ጕዳይ ብጀርመን ክፍታሕ ከምዝኽእል ገይረ ነብሰይ ከዐሹ ኣይክእልን እየ።

እቲ መሬት ብመግዛእቲ ጀርመን ዝተኸስረ ጥራይ ኣይኮነን ይብል ።

ጀርመን ኣብ ውግእ ዓለም ተሳዒራ ግዝኣታታ ምስ ኣጥፈአት ብዙሓት ጸዓዱ ሰፋሮ መጺኦም።

ደቡብ ምዕራብ ኣፍሪቃ ናሚብያ ከኣ ን70 ዓመት ብደቡብ ኣፍሪቃ ተገዚኣ።

ኣብ 1990 ናጽነታ ካብ እትጎናጸፍ ጥራሕ እኳ ብዙሕ መሬት ጸለምቲ ናሚብያውያንን ብወጻእተኛታትን ተዓዲጉ እዩ።

መንግስቲ ጀርመን ነታ ካሕሳ ዝብል ቃል ክቕበሉዋ ኣይደልዩን እዮም።

እቲ ተማጓቲ ዘድ ንጋቪሩ ግን ኣብቲ ምስ ጀርመን ዝግበር ዘሎ ዝርርብ ከም ጥዕና ትምህርቲ መንበሪ ኣባይትን ቀረብ ማይን ዝኣመሰለ ግብራዊ ፕሮጀክትታት ይዝረበሉ ከምዘሎ ይሕብር።

እንተኾነ እቲ ዝርርብ ከምዚ እዩ ኢልካ ብሓደ ቃል ክትገልጾ ዘይከኣልን ኣዝዩ ተነቃፍን እዩ ይብል።

ብወገን ጀርመን ከኣ ብዛዕባ እቲ ዝካየድ ዘሎ ዝርርብ ብወግዒ ክግለጽ ኣይድለን እዩ።

ላዲላው ድሕሪ ሽዱሽተ ዓመታት ዝርርብ ኣብ ሓደ ፍረ ዘይምብጽሑ እቶም ካሕሳ ዝጽበዩ ሄሬሮን ናማን ዓቕሎም እናጸበቦም ይኸዱ ከምዘለው ይዛረብ።

እቲ ኣብ መንጎ መንግስቲ ጀርመንን መንግስቲ ናሚብያ ዝካየድ ናይ ካሕሳ ዝርርብ ነቶም ኣብ ጃምላዊ ህልቂት ግዳይ ዘይኮኑ ከም ኦቫምቦ ዝኣመሰሉ ኣብ ናሚብያ ዝዓበዩ ዓሌት ከይከፋፈል ስግኣት ኣሎ።

ስለዝኾነ ኣማኻሪ ሓለቓ ሩኮሮ ፌስቱስ ሙንዱጁዋ እቲ ገንዘብ ኣብ ክንዲ ናብ መንግስቲ ዝኣቱ ብቐጥታ ናብቶም ገንዘብ ዘይብሎም ድኻታት ግዳያት ጃምላዊ ቅትለት ዓሌታት ሄሬረን ናማን ክኣቱን ብኣኣቶም ክመሓደርን እዩ ዝሓትት።

እንተዀነ ግን እቶም ግዳያት ጥራይ ኣይኰኑን ነቲ ዝርርብ ዝጠራጠርሉ።

ገለ ካብቶም ኣብ ናሚብያ ተሪፎም ዘለዉ 30000 ተዛረብቲ ጀርመን ደቂ ደቂ እቶም ገዛእቲ ነበር ናሚብያውያን እውን ኣብቲ ዝካየድ ዝርርብ ሕቶ ኣለዎም።

ተመራማሪ ታሪኽ ዶክተር ኣንድርያስ ቮግ እቲ ብጃምላዊ ቅትለት ዝግለጽ ዘሎ ነገር ሞራል ተንከፍ ጽውጽዋይን ጸለመን እዩ ይብል።

እንተኾነ ነቲ ኣበሃህላ እቲ ዝነጽጉ መግዛእታዊ ስልጣን ጀርመን ጭካነ ዝመልኦን ይቕረ ዘይበሃሎን ጅምላዊ ቅትለት ከምዝፈጸመ ዝምጕቱ ኣለው።

ንሱን ሓያሎ ካልኦት ጀርመናውያን ናሚብያውያንን ከኣ ህዝቢ ሄሬሮ ኣብ 1904 ንመግዛእቲ ጀርመን ንምምካት ኣስታት 120 ጀርመናውያን ምስ ቀተሉ ኣብ ወሳኒ ኵናት ዋተርበርግ ከምእተሳዕሩ እዮም ዝገልጹ ።

ኣብ ዝሓለፈ ዓመት ድሕሪ ናጽነት ናሚብያ ነዊሕ ኸይጸንሐ ኣገልጋሊ መንግስቲ ኰይኑ ዝተሾመ ጀርመናዊ ናሚብያዊ ኣንቶን ቮን ዊተርሸይም ነቶም ቋንቋ ጀርመን ዝዛረቡ ናሚብያውያን ብዛዕባ ሕሉፍ ታሪኽ መግዛእቲ ንሕድሕዶምን ምስ ተወከልቲ ግዳያት ሄረሮን ናማን ክዘራረቡን ዋዕላ ክካየድን ጸዊዑ ነይሩ።

እንተኾነ ብምኽንያት ኮቪድ 19 ኣይተተግበረን።

ሎሚ እውን መብዛሕትኦም ጸዓዱ መሰልትና ብሰንኪ ታሪኻዊ ፍጻሜታት ኣብ ከመይ ዝበለ ኵነታት ከም እንርከብ ክፈልጡ ኣለዎም ከኣ ይብል።

ድሮ እኳ እታ ታንጋኒካ ተባሂላ ትጽዋዕ ዝነበረት ኣካል ግዝኣት ጀርመን ዝነበረት ታንዛንያ ነቲ ኣብ እዋን መግዛእቲ ዝወረዳ ግፍዒ ካሕሳ ኽትሓትት ጀሚራ ኣላ። ካልኦት ግዝኣታት ውን ኣሰረን ክስዕባ ይኽእላ እየን።

መልበር ግና ጀርመን እቲ ምዕራፍ ሓንሳእን ንሓዋሩን ከም ዝዕጾ ዘረጋግጽ ውሕስነት እንተ ዝህልዋ ነቲ ዝኽፈል መጠን ገንዘብ ከፊላ ምዓረፈት ይብል ።

እቲ ገዲም ዲፕሎማሰኛ ዘድ ንጋቪር ግን ብዛዕባ እቲ ክብጻሕ ዝኽእል ዝዀነ ይኹን መብጽዓታት ኣይገልጽን እዩ ።

ፖለቲካ ጥበብ ናይ ምዝታይ ተኽእሎታት እዩ ከኣ ይብል ፍሽኽ እናበለ ።

ይኹን እምበር እቶም ሕጂ እውን እንተኾነ ኣብ ትሕቲ እቶም ንኣቦሓጎታቶም ከም ባሮት ዝገዝኡዎም ዝነበሩ ጀርመናውያን ናሚብያውያን ብውሑድ ደሞዝ ዝሰርሕሉ ዘለው ሄሬሮ ብዛዕባ እቲ ጉዳይ ተመሳሳሊ ኣረዳድኣን ግንዛበን የብሎምን።

ላድላው ፓንጋዳ እቶም መንእሰያት ደቂ ሄረረን ናማን መንግስቲ ጀርመን ጭርጭር ዓበደ ክጻወተልና የብሉን።

ስለዚ ነቲ መሬት ብሓይሊ ወሪርና ንሓዞ ዝብል ስምዒት እዩ ዘለዎም ከኣ ይብል።

ጀርመን ባዕዳዊት ግዝኣታ ኣብ ዝነበረት ናሚብያ ንዝፈጸመቶ ጃምላዊ ቅትለት ንምኽፋል ዘቕረበቶ ካሕሳ ናሚብያ ከምዘይትቕበሎ ፕረዚደንት እታ ሃገር ሃጌ ግይንጎብ ገሊጹ።

ኣብ ናሚብያ ካብ 1904 ክሳብ 1908 ኣቆጻጽራ ፈረንጂ ኣብ ዝተኻየደ ዓመጽ ኣንጻር ባዕዳዊ መግዛእቲ ወታሃደራት ጀርመን ብዓሰርተታት ኣሻሓት ዝቑጸሩ ሄረሮን ናማን ዝበሃሉ ህዝቢታት ቀቲሎም።

በቲ ጨፍጫፍ 75 ሚኢታዊት ህዝቢ ሄረሮን ፍርቂ ህዝቢ ናማን ከምዝተቐተሉ እዩ ዝንገር።

ሃገራት ጀርመንን ናሚብያን ካሕሳ ብዝምልከት ኣብ 2015 ኣቆጻጸራ ኣውሮጳ ዝርርብ ዝጀመራ ኮይነን ዛጊድ ሸሞንተ ዙር ዝርርባት ኣካይደን እየን።

እቲ ብጀርመን ቀሪቡ ዘሎ ካሕሳ ብመንግስቲ ናሚብያ ተቐባልነት ዘይብሉን ቀጻሊ ዝርርብ ዘድልዮ ጉዳይን እዩ ዝበለ ፕረዚደንት ናሚብያ መጠን እቲ ዝቐረበ ገንዘብ ግን ኣይገለጸን።

እንተኾነ ኣብ መፈለምታ እዚ ዓመት ብመንግስቲ ጀርመን ዝቐረበ ናይ ዓሰርተ ሚልዮን ዩሮ 12 ሚልዮን ዶላር ካሕሳ መንግስቲ እታ ሃገር ከምዘይተቐበሎ ዘ ናሚብያን ሪፖርትስ ጽሒፉ እዩ።

ጀርመን ብዕሊ ይቕረታ ክትሓትት ኣብ ወርሒ ሰነ ዝተሰማመዐት ኮይና ዛጊድ ግን ብወግዒ ኣይሓተተትን።

ብተወሳኺ ኣብ ኣጥቓቕማ ቃላት ከምዘይተረዳድኡ ዝገለጸ ፕረዚደንት ናሚብያ ሃጌ ግይንጎብ መንግስቲ ጀርመን ነቲ ካሕሳ ዝብል ቃል ከምዘይተቐበሎን ከክንድኡ ቁስሊ ምሕዋይ ዝብል ኣገላልጻ ክጥቀም ከምዝደልን ሓቢሩ።

ከም ሰብ መጠን ክልተ ዓቕምታት ኣሎዉና ኣካላውን ሓሳባውን።

ብምውስዋስ ንኣካላትና ንሃንጾ ብምንባብ ከኣ ንእኣምሮና ነዳብሮ።

ብኻልኣ ኣዘራርባ ምንባብ ንህይወትና መግቢ እዩ ክንብል ንኽእል ንኣተሓሳስባና ስለ ዘስፍሖን ዘዕምቖን ዘሐይሎን ዝልውጦን።

ዓባይ ጸሓፊት ጀይከይ ሮውሊንግስ ናይ ሃሪ ፖተር ተኸታተልቲ መጻሕፍቲ ዝጸሓፈት መጽሓፍ ምስ እነንብብ ሓደ ትንግርታዊ ነገር ኣብ ልዕሌና ክፍጸም ከም ዝኽእል እኣምን የ ትብል።

ጸሓፍቲ ኣብ ሞንጎ ሰባት ድልድላት ብምፍጣር ንዝተፈናተቱ የቀራርቡ ምስ ጓና ሓሳብ ከኣ የፋልጡ።

መጻሕፍቲ ንህርብትናና ብምትዅታዅ ንዓቕሚ ምይይጣትና ብምህብታም መንፈስና ብምንቕቓሕ ኣብ ምዕቡል ሓሳብን ኣስተትንትኖን የእትዉና።

ኣብዚ እዋን ዚ ዩቫል ኖዋ ሃራሪ ዝተባህለ ኣብ ሃገረ እስራኤል ዝተወልደ 44 ዝዕድሚኡ ኣብ እየሩሳሌም ዝመደበሩ ዩኒቨርሲቲ ፕሮፈሶር ናይ ታሪኽ እቲ ዝለዓለ ብልሕን ስሕለትን ዘሎዎ ጸሓፊ እዩ ክበሃል ይከኣል።

ንሱ ኣብ ፍልጠታዊ ግስጋሰ ደቂ ሰብ ዓቢ ተራ ዝተጻወተ ጸሓፋይ እዩ ክንብል ንኽእል።

ንምንታይ ዮም ብምልዮናት ዝቝጸሩ ኣንበብቲ ዩቫል ኖዋ ሃራሪ ዝጸሓፎም መጻሕፍቲ ተገዲሶም ዝገዝእዎምን ዜንብብዎን ንምንታይ እዩ ሃራሪ ብብዙሓት መራሕቲ ኣህጕራውያን ትካላት ኣብያተ ኣካደምያን ዀኑ ዓበይቲ መራኸብቲ ብዙሃን ወትሩ ጊዜ ኣስተምህሮኡ ንህዝቢ ንኸካፍል ዝዕደም

እቲ ሓጺር መልሱ ሃራሪ ንተኸታተልቱ ብብርቂ ኣተሓሳስባኡን ንኡድ ዝዀነ ኣስተምህሮኡን ኣእምሮ ዚሃንጽ ጽሑፋት ዜቕርብ ስለ ዝዀነ እዩ ምባል ቃል ኣጋንኖ ኣይኰነን።

መጻሕፍቱ ኣዝዮም መሃርቲ ዮም እኳድኣ ኣብ ልዕሊ ኣርብዓ ቋንቋታት ተተርጒሞም ኣብ ምሉእ ዓለም ተዘርጊሖም ይርከቡ።

ሳፔንስ ሆሞደኦስ ከምኡ ውን 21 ኣስተምህሮታት ንመበል 21 ክፍለዘመን እቶም ዝዓበዩን ልዑል ተፈላጥነትን ተቐባልነትን ዝረኸቡን ሰለስተ መጻሕፍቱ ክዀኑ ከሎዉ ኣብ ዞባና ግን ጌና ጮራኦም እንተዀነ ኳ ኣይርአን።

ስለምንታይ ኣብ ዞባና ዘይተዘርግሑ ዚብል ሕቶ ኣብዚ ዓምዲ ዚ ኣሕጺርካ ምምላስ ኣይከኣልን ሕቶታት ግን ክለዓዕሉ ከም ዝኽእሉ ምግብዛብ የድሊ።

መዓስ ኮን ዮም እዞም መጻሕፍቱ ብቋንቋና ተተርጕሞም ዝቐርቡ ኢልና ንነብስና ክንሓትት ድማ ግቡእ እዩ።

ንመጀመርታ ነዚ ዓቢዪ ደራሲ ምስ ኣንበብትና ከነላልዮ

ቀንዲ ዝንባሌ ሃራሪ ንሕና ደቂ ሰብ ከመይ ኢልና ኣብዚ ዘሎናዮ ደረጃ ምዕባሌ ከም ዝበጻሕና ናበይከ ነብል ኣሎና ኢዩ።

ንኣብነት ከምዚ ይብል ንሕና ኣብ ህይወትና እንወስዶም ምርጫታት ኣብ ስነ ህይወታዊ ማሕበራዊ ዀነ ዉልቃዊ ኵነታትና ዝተሞርኰሱ ዮም እናበለ ይሙጕት።

ኣነ ክበልዖ ዝደሊ ባዕለይ ክውስን እኽእል የ ምስ ዝደለኽዎ ሰብ ክምርዖ እኽእል የ ንዝመረጽክዎ መራሒ ከድምጽ እኽእል የ ይብል።

ወሲኹ እዞም ምርጫታተይ ግን ብኸፊል ብናተይ ሰረት ጂንስ ጾታ ድሕረ ባይታ ቤተ ሰበይ ብሄራዊ ባህለይ ወዘተ ኢዮም ዝምወሉ ይዅን ምበር ኣነ ሰረተይ ይዅን ወለደይ ክመርጽ ኣይክእልን የ ይብል ሞ ኣብ ዘይሓሰብናዮ ሕልናዊ ምልልስ ይሽምመና።

ዮቫል ሃራሪ ዓቢ መምህርን ጸሓፋይን ብብዝሒ ድማ ተቐባልነት ዘሎዎ ተመራማርን ኳ ይዅን ኣትሪሮም ዝነቕፍዎ መዘነታቱ ከም ዘሎዎ ኣብ ግምት ምእታው የድሊ።

ንኣብነት ሃራሪ ኣበይ ኔርና ኣበይ ኣሎና ናበይከ ከነብል ኢና እናበለ ብስነ መጐተ ኣብ መጽሓፉ ዜስፈሮም ጕዳያት ስለ ዘሎዉ ገለ ገለ መዘነታቱ በቲ ትንቢታዊ ሸነኻቱ ኣይቅበልዎን።

ሳፔንስ እተበሃል መጽሓፉ ንመጀመርታ እዋን ብ 2011 ምስ ተሓትመት ከም ተወንጫፊ ኮኾብ ያ ባዕ ዝበለት።

እታ መጽሓፍ ብበዓል ማርክ ዙከንበርግ ሓላፊ ፈይስቡክ ቢል ገይትስ መስራቲ ማይክሮሶፍት ፕረዚደንት ኦባማ ዘኣመሰሉ ሰባት ኣድናቖት ረኸበት።

እታ መጽሓፍ ዘአንገደቶም ኣርእስትታት ንዅላህና ዝትንክፉ ዀይኖም ታሪኽ ደቂ ሰብ ሰብ ፍጥር ክብል ብከመይ ከም ዝተሃንጸ ዜርእዩ ዛዕባታት ያ ፈቲሻ ፍልጠታውያን ዝላታት ነግሒ ዝቐደዱ ማሕረሳውን ኢንዱስትሪኣውን ምህዞታት ክሳብ እዚ ሕጂ እነስተማቕሮ ዘሎና ሳይንሳዊ ምዕባሌታት እተዘንቱ መጽሓፍ ያ።

ኣብ ሳፔንስ ተጻሒፉ ከም ዝርከብ ቅድሚ ሚእቲ ሽሕ ዓመታት ቅድመ ክሪስቶ ብዉሑዱ ሽዱሽተ ዓይነት ፍጥረት ሰባት ኣብ ምድርና ይነብሩ ነበሩ።

ሕጂ ግን ሓደ ዓይነት ሰብ ሆሞ ሰፔንስ ጥራይ እዩ ተሪፉ ንሕና ደቂ ሰብ ምዃንና እዩ።

ሆሞ ሰፔን ሰብ ልቦና ማለት እዩ።

እምበኣርከስ ዩቫል ሃራሪ ነዚ ጕዳይ ዩ ኣብ መጽሓፉ ዚገልጽ ብኸመይ ኣቢልና ኢና ንሕና ነቶም ካልኦት ዓሌት ኣጥፊእና ከም ዝሰረርና ይገልጽ።

እቲ ሃሪሪ ብ ሳፔንስ ኣቢሉ ብደቂቕን ዓሚቝን ጠመተ ዘቕረቦ ፍልቀተ ታሪኽ ብርቂ እዩ። እቲ ዜቕረቦ ሓጺር ዛንታ ደቂ ሰብ ንመላእ ታሪኽ ደቂ ሰብ ኣብ 466 ገጻት ጾሚቑ ብምቕራቡ ዚንኣድ እዩ።

ንዓና ካብ ካልኦት እንስሳታት ዝፈልየና ነገር እንተሎ ሓዲሽ ሓሳብን ምህዞን ናይ ምፍልፋል ዓቕሚ ስለ ዘሎና እዩ እናበለ ይምጕት።

እቲ መጽሓፍ ኣብ ሰለስተ ኣርእስትታት ተኸፊሉ ይርከብ።

እቲ ቀዳማይ ክፋል ቅድሚ 70000 ዓመታት ንሕና ደቂ ሰብ ብፍልጠታዊ ዝላ ለውጢ ካብ ቶም ካልኦት ዓሌታት ከም ዝተፈለና የዘንቱ። መለለዮ ቲ ዘበን ቲ ድማ ምህዞ ቋንቋን ዕብየት ሓንጎልናን እዩ ይብል ሃራሪ ብዘገርሙ ኣብነታት ድማ ሰባት ንሓድሕዶም ክረዳድኡን ኣብ ሓደ ሓደ ሓሳባት ክዓስሉን ከም ዝኸኣሉ ይሕብር።

እቲ ካልኣይ ክፋል ከኣ ቅድሚ 10000 ዓመታት ሰባት ኣብ ዜታኣታተዉዎ ሕርሻ እዩ ዜተኵር ሕርሻ ኣብ ህይወት ደቂ ሰብ ዘኸተሎ ምዕባሌኣዊ ዝላ።

እኽሊ ዘሪእካ ምፍራይ ዜስዓቦ ለውጢ ኣብ ሓደ ቦታ ኮፍ ክንብል ከም ዝገበረና ተኣኪብና ንኽንነብር ከም ዜኽኣለና ይዛረብ።

እዚ ምዕባሌ ዚ ማሕበረሰባት ከም ዝፈጠረ ብኡ ኣቢልና ብልሓት ናይ ተኣኪብና ምስራሕ ከም ዜጥረና ይገልጽ።

ዩቫል ሃራሪ ኣብ ቲ ሳልሳይ ክፋል ብዛዕባ እቲ ሓሙሽ ሚእቲ ዓመታት ይገብር ብኢንዱስትርያዊ ጀሚሩ ናብ ሳይንሳዊ ግንፋለ ዜምረሐ ዘበን ኢዩ ዜዘንቱ።

ኣብዚ ክፋል ዚ ኣገዳሲ ዝዀነ ሓተታ የቕርብ።

ደራሲ እቶም ዓበይቲ ጸገማት ሕብረተሰብ ዓለም ዝተኣሳሰሩ ምዃኖም የርኢ።

ዓሌትነት መሰላት እንስሳ ስኒተ ዓለም ወዘተ ብምትንካፍ እቲ ምዕባሌ ናበይ ገጹ ይወስደና ከም ዘሎ ማለት ልዑል ዓቕሚ ዘሎዎ ሰብ ከምኡ ውን ሰባት ብድሌትና ናይ ምፍጣር ክእለት ክህልወና ምዃኑ ይትንበ።

እታ መጽሓፍ ኣብ መደምደምታ ደቂ ሰብ ዳርጋ ኣብቲ ዝለዓለ ጥርዚ ምዕባሌ በጺሖም ከም ዘሎዉ ካብዚ ንንየው ግን ኣብ ካልኣ መድርኽ ብምስግጋር እዚ ዘሎናዮ ዘበን ከንቈልቍል ምዃኑ ይእምት።

እቲ ትንቢቱ ዜተሓሳስብ እዩ ደቂ ሰብ ባዕላቶም ብዝፈጠርዎም ምዓባሌታትን ሽግራትን ኣብ ግድል ክኣትዉ ዮም ብምባል ንሰፔንስ ይድምድማ።

ሆሞደኦስ ሃራሪ ዝጸሓፋ ዓባይ መጽሓፍ ብዛዓባ ዝመጽእ ጊዜ ማለት ናበይ ነብል ከም ዘሎና ኢያ ተጻሒፋ።

ደቂ ሰባት ትርጕም ዘሎዎ ሸነኻት ህይወቶም ወፍዮም ህይወቶም ብስልጣንን ሓይልን ምልክን ክመልእዎ ዮም ይብል።

እቲ ሰባት ዝድልብዎ ስልጣን ሓይሊ ድላዮም ናይ ምግባር ዕድላት ክፈጥረሎም እዩ ሞ ከም ዕድመ ምንዋሕ ካብ ሞት ምምላጥ ቆልዓ ብባህግኻ ምፍጣር ፍጥረትን ፍጥረትናን ናይ ምልዋጥ ዓቕሚ ምድላብ ወዘተ ይዅን ምበር እዞም ኵሎም ዓቕምታት ኣሉታዊ ሳዕቤናት ከስዕቡ ምዃኖም ይምጕት።

ብማሺናትን ብሰብ ሰርሖ ፍልጠትን ተደፊኦም ልዕለ ሰብኣዊ ሰብ ምስ ዝምህዙ እቲ ዝተረፈ ዝበዝሐ ሰብ ክድርበ ምዃኑ ምግንዛብ የድሊ እናበለ ክምጕት ምንባብ መሳጢ እዩ።

ኣብ ኣተኣላልያ ጕዳያት እንተዘይለዊጥና በዚ እንኸዶ ዘሎና መንገዲ ይብል ሃራሪ ሓበሬታነት ሓበሬታ ብምቍጽጻር ቅድሰተ ቅዱሳን ኰይኑ ክተርፍ እዩ ሽዑ ግዙኣት ሓይለ ኣልጎሪዝም ኰንና ክንተርፍ ኢና እናበለ የጠንቅቕ።

ንሕልናና ዝምወል ህይወት ምዕቃብዶ ይሓይሽ ወይስ ብማሺናት ዝተፈጥረን ዚቈጻጸረናን ብልህነት ብምባል ሃራሪ ይብድሃና።

ኣብ ሳፔንስ ብዛዕባ ሕሉፍ ታሪኽ ደቂ ሰብ ኣብ ሆሞደኦስ ድማ ብመጻኢ ጊዜ ኣገደስቲ ሓተታታት ድሕሪ ምቕራብ ሃራሪ ኣቕልቦኡ ናብ 21 ኣስተምህሮታት ንመበል 21 ክፍለዘመን ማለት ኣብዚ ዘሎናዮ ዘበን ይሰግር።

እታ ሓዳስ መጽሓፉ ንኵነታት ዉግኣት ብዅሉ ሸነኾም ትርኢ።

ካብኡ ሰጊሩ ድማ ኣብ ናይ ባዕሉ ኣስተንትኖ ይኣቱ። ንምዃኑ ሃራሪ ኣዕሚቑ ንክሓስብ ኮፍ ኢሉ ብህድኣት ንክልተ ሰዓታት ንመዓልቲ ኣብ ኣስተንትኖ ይኣቱ እዩ።

እቶም ኣብዛ ሓዳስ መጽሓፉ ሰፊሮም ዘሎዉ ዛዕባታት ንዘሎናን በጺሕናዮ ዘሎና ደረጃ ሓደ ብሓደ ብምጽብጻብ ደቂ ሰብ ኣበይ ከም ዝበጽሑ የርኢ ናበይ ገጾም ይኸዱ ከም ዘሎዉ ውን።

ምሒር ዘስግኡና ኣርእስትታት ብምትንታን ከምእኒ ስኑዓት ሓበሬታታት ምስ ትንሳአ ከም በዓል ትራምፕ ዘኣመሰሉ ሰባት ብምትእስሳር ንኣንበብቲ ብርቂ ዝዀኑ ዛዕባታት ብምልዓል እቶም ዛዕባታት ድማ ከመይ ኢሎም ኣብ ስነ ህይወታውን ደፋእታውን ለውጢ ተመርኵሶም ኣባና ዜንብሩዎም ጽልዋታት ይምህረና ።

እቲ ዓቢ ሕቶ ኣብ ክቢ ትርጕም ህይወት ኢዩ ዝዝንቢ።

ገንዘብ ኰነ ሕግታት ጠርኒፎም ሒዞምና ጸኒሖም ዮም ሕጂ ግን እቶም ብሓባር ንኣምኖምን ዝነበርና ማለት ከም ሃይማኖት ኣምልኾት ገንዘብ ሃገረ ብሄር ወዘተ ትርጕሞም እናተባሕጐጉ ምስ ዝኸዱ እንታይ ሒዝና ክንተርፍ ኢና ይብል ሃራሪ።

ኣብቲ መጽሓፍ ብዛዕባ ጽልማተ ተስፋ ዕዮ ሓርነት ማዕርነት ብሰፊሑ ይትንትን እቶም ዝተረፉ ድማ ብዛዕባ ፖለቲካዊ ብድሆ ሕልና ምዕራብን ተስፋን ትርጕም ሓቂ ተጸዋርነት ኢዮም።

ንድልየትን ናጽነትን ደቂሰብ ዝነኽኡ ዘበሉ ዓንቀጽቲ ነገራት ምግታእ ንህላዌና ክሕግዝ ይኽእል እዩ እናበለ በተዘዋዋርን ጥንግንግታን ዝጸሓፎም ገጻት ምንባብ ንመንፈስና ዜበራትዕ ሓይሊ ኣሎዎ።

ኣብ ዞባና ከም ሳፔንስ ሆሞደኦስ 21 ኣስተምህሮታት ንመበል 21 ክፍለዘመን ዘኣመሰሉ መጻሕፍቲ እንተ ዝተኣታትዉ ንጸበብቲ ኣረኣእያታት መዓጹ ምኸፈተ ነይሩ።

መራሒ ማሕበር ኣይሁድ ኣብ ጀርመን ብሰንኪ ዘጓንፉ ዘለዉ ፀረ ሴማዊ ዓሌታዊ ጥቕዓታት ሃይማኖታዊ ቆቢዕ ኪፓ ካብ ምግባር ንኽዕቀቡ ኣፍሊጦም።

ፕረዚደንት ማእኸላዊ ቤት ምኽሪ ኣይሁድ ጀርመን ዮሴፍ ሹስተር ብፍላይ ኣብ ዓበይቲ ከተማታት እታ ዓዲ ተወለድቲ ኣይሁድ ጥቡቕ ጥንቃቐ ንክገብሩ ንመንግስታዊ ራድዮ በርሊን ገሊፆም።

እዚ መተሓሳሰቢ ዝተውሃበ በርሊን ዊርስ ኪፓ ብዝብል ፅባሕ ረቡዕ ኣብ ርእሰ ከተማ ጀርመን ዝካየድ ምርኢት ምሕዝነት ኣቐዲሙ እዩ።

ኣብ ዝሓለፈ ሰሙን ሃይማኖታዊ ቆቢዕ ኣይሁድ ኪፓ ዝገበሩ ክልተ መናእሰይ ጥቕዓት በፂሑዎም እዩ።

እቶም ጥቕዓት ዝፈፀሙ ውልቀ ሰባት ፀረ ሴማዊ ዝኾነ ዓሌታዊ ፀርፊ ዓው ኢሎም እናጨርሑ ከምዝነበሩ ዘርኢ መረዳእታ ምስሊ ቪድዮ ድማ ተቐሪፁ ተረኺቡ።

ኣብ ጀርመን ዝርከቡ ውዳበ ማሕበራት ተወለድቲ ኣይሁድ ኣብ ኣብያተ ትምህርቲ ዝኣመሰሉ ህዝባዊ ማእኸላት ከምዚ ዓይነት ፀረ ሴማውያን ዓሌታዊ ፀርፍታት ይዕዘቡ ከምዝፀንሑ ኣዘኻኺሮምም።

ቻንስለር አንገላ ማርክል ኣብ ዝሓለፈ ቀዳመ ሰንበት ነቲ ተርእዮ ካሊእ ዓይነት ጠንቂ ፀረ ሴማዊነት ብምባል ኮኒነን።

እተን መራሒት ጀርመን ንእስራኤል ቻነል 10ቲቪ ኣብ ዝተዛረበኦ እቲ ስግኣት ካብ ኣኽረርቲ ጉጅለ የመናውያን ጥራሕ ዝነቅል ዘይኮነስ ኣብታ ሃገር ካብ ዝርከቡ ጉጅለታት ሙስሊም ስደተኛታት ውን ተመሳሰሊ ስግኣት ከምዘሎ ሓቢረን።

ዮሴፍ ሹስተር ዓሌታዊ ፀረ ሴማውያን አተሓሳስባ ንምቅላስ እቲ ቀንዲ መገዲ ዝተፈለየ ቀለምካ ገሊፅካ ምርኣይ ኳ ትኽክል እንተኾነ ብፍላይ ኣብ ዓበይቲ ከተማታት ጀርመን ኪፓህ ጠምጢምካ ምኻድ ግን ኣይመክርን ኢሎም።

ይኹን ምበር ጀርመናውያን እዚ ፀረ ሴማውያን ዓሌታዊነት ተቓዊሞም ጠጠው ክብሉ ዘይኽእሉ እንተኾይኖም ጀርመን ዝሃነፀቶ ዲሞክራሲ ኣብ ሓደጋ እዩ ዘሎ ኢሎም።

እዚ ጉዳይ ብዛዕባ ፀረ ሴማዊነት ጥራሕ ኣይኮነን።

ዘርኣዊነት ውን ፅልኢት ውን እዩ። እዚ ዘንፀላለወ ሓደጋ ጠጠው ንምባል ግልፂ ምልክት ክተርእዩ ይግባእ ክብሉ ድማ ኣተሓሳሲቦም።

ሹስተር እዚ ከምዚይ ዓይነት ርእይተኦም ኣብ በርሊን ዝርከብ እቲ ቪድዮ ዘቃለዐ ውዳበ ማሕበር ኣይሁድ ንዲመክራሲን ፀረ ኣንቲ ሴመቲዝም ን ብዛዕባ አጠቓቕማ ሃይማኖታዊ ቆቢዕ ኪፓህ ምስ ዝሓዞ ቅዋም ዝፃባእ እዩ ተባሂሉ።

ፕረዚደንት ዶናልድ ትራምፕ ትማሊ ሮቡዕ ምስ መራሕቲ ኣፍሪካ ኣብ ኒውዮርክ ምስተራኸቡ ስርዓት ጥዕና ናምቢያ ዓርሰ ርእሰ ምርኮስኡ እናደልደለ እዩ ክብሉ ተዛሪቦም።

እዚ ድንግርግር ዝተፈጠረ ድማ ብዛዕባ ዕውት ስራሕቲ ሃገራት ኣፍሪካ ክዛረቡ እንከለዉ እዩ።

ኮይኑ ግን በቲ ስም ቲ እትፍለጥ ሃገር የላን። ነይራ ከኣ ኣይትፈልጥን።

እቶም ፕረዚደንት ምናልባት ናሚብያ ዛምቢያ ወይ ድማ ጋምቢያ ክብሉ ዶ ደልዮም ይኾኑ

ተጠቀምቲ ማሕበራዊ መራኸቢታት ነቲ ጉዳይ መዘራረቢ ምግባሮም ኣይተረፈን።

ዝተፈላለዩ ግምታት ኣብ ምሃብ ከኣ ይርከቡ።

ገለ ተጠቀምቲ ትዊተር ውን ፕረዚደንት ትራምፕ ብዛዕባ ኣፍሪካ ልዑል ዓቕሚ ቢዝነስ ምህላው ንዝሃብዎ መግለፂ ተቓዊሞም።

ትራምፕ ብዙሓት ሰባት ሃብቲ ክድልቡ ናብ ሃገራትኩም እናኸዱ ብርክት ዝበለ ገንዘብ የፍሰሱ ኣለዉ ሞ እንኳዕ ሓጎሰኩም ክብል እደሊ ኢሎም።

እዚ ንዘሎ ሰፊሕ ኣማራፂታት ዕዳጋ ይውክል ክኽየድ ዝግባእ ቦታ እናኾነ ከአ እዩ ክብሉ ድማ ሓሳቦም ሂቦም።

እቶም ፕረዚደንት ናምቢያ ካብ ዝብል ኣዘራራቢ ቃል ሓሊፉ ረብሓ ዘለዎም ነጥቢታት ከምዘልዓሉ ብምሕባር ደገፎም ዝገለፁሎም እውን ኣይተሳእኑን።

ኣብ ናሚብያ ሓደ ኣዶልፍ ሂትለር ኦኖና ዝተባህለ ኣባል ገዛኢ ሰልፊ ስዋፖ ዝኾነ ፖለቲከኛ ኣብ ዝተኻየደ ዞባዊ ምርጫ ከምዝተዓወተ ቢልድ ዝተባህለ ፍሉጥ ጋዜጣ ጀርመን ጸብጺቡ።

እቲ መብዛሕትኡ እዋን ኣዶልፍ ኦኖና ተባሂሉ ዝጽዋዕ ፖለቲከኛ ኣብቲ ኣብ ሰሜናዊ ክፍል ናሚብያ እትርከብ ንእሽቶ ከተማ ኦምፑንጃ ዝተኻየደ ምርጫ 85% ድምጺ ብምርካብ ተመሪጹ።

ኣብታ ግዝኣት ጀርመን ዝነበረት ናሚብያ ካብቲ እዋን ዝተረፈ ናይ ኣስማት ሓድጊ ክሳብ ሎሚ ኣይሃሰሰን።

ገለ ቦታታት ውን በቲ ጀርመናውያን ገዛእቲ ዝሃብዎ ኣስማት ይጽውዑ ኣለዉ።

ቋንቋ ጀርመን ዝዛረቡ ውሑዳን ማሕበረኮማት ከምዘለዉ እውን ይፍለጥ።

ኣቦይ እዩ ስም ናይቲ ሰብኣይ ኣውጺኡለይ።

ኣዶልፍ ሂትለር እንታይ ትርጉም ከምዘለዎ ዝተረድኦ ኣይመስለንን ክብል ኦኖና ንጋዜጣ ቢልድ ተዛሪቡ።

ሓጺር ስም ኮይኑ ስዝማዓኒ ነይሩ ቆልዓ ከለኹ።

እዚ ሰብ ንምልእቲ ዓለም ትሕቲኡ ከእትዋ ደሌት ከምዝነበሮ ምስ ዓበኹ እዩ ተረዲኡኒ። ኣነ ምስዚ ዘራኽብ ዋላ ሓደ ነገር የብለይን።

መግዛእቲ ጀርመን ኣብ ናሚብያ ቅድሚ ምምጻእ ሂትለር ናብ ስልጣንን ድሕሪ ቀዳማይ ውግእ ዓለምን እዩ ኣብቂዑ።

ይኹን እምበር ኣብ ኣእምሮ ህዝቢ ታ ሃገር መሪር ተዘክሮ ገዲፉ እዩ ሓሊፉ።

ካብ 1904 ክሳብ 1908 ኣብ ዝነበረ እዋን ሓይልታት መግዛእቲ ጀርመን ልዕሊ 80 ሚእታዊት ህዝቢ ብሄረ ናማን ሄረሮን ቀቲሎም። ተመራመርቲ ታሪኽ ነቲ ግፍዒ ዝተረሰዐ ምጽናት ዓሌት ክብል ይጽውዕዎ።

ናሚብያ ድሕሪ መግዛእቲ ጀርመን ኣብ ትሕቲ ውሑዳት ጸዓዱ ዘመሓድሩዋ ደቡብ ኣፍሪቃ ከምዝኣተወት ይፍለጥ።

ጸዓዱ ደቡብ ኣፍሪቃውያን ኣብ ቀዳማይ ኲናት ዓለም ብምስታፍ ዮም ንመግዛእቲ ጀርመን ኣብ ናሚብያ ከምዘብቅዕ ገይሮም።

ነታ ደቡባዊ ምዕራብ ኣፍሪቃ ኢሎም ዝጸውዕዋ ናሚብያ ድማ ከም መጉዚት ሕቡራት ሃገራት ከመሓድርዋ ጀሚሮም።

ድሕሪ ነዊሕ ብረታዊ ቃልሲ ከኣ ኣብ 1990 ከቅድሚ ናይ ኤርትራ ናጽነታ ተጎናጺፋ ሓዳስ ሃገር ኮይና።

እቲ ኣብ 1966 ብረታዊ ቃልሲ ኣዊጁ ዝተቓለሰ ውድብ ስዋፖ ገዛኢ ሰልፊ ኮይኑ ይቕጽል ኣሎ።

ብሃብቱ ካብ ኣፍሪቃ ኣብ ቅድሚት ዝስራዕ ናይጀርያዊ ኣኪሎ ዳንጎቴ ናብ 38 ሃገራት ኣፍሪቃ ክገይሽ ቪዛ ከድልዮ ከሎ መብዛሕትኦም ዜጋታት ኤውሮጳ ግና ናብ ዝበዝሓ ሃገራት ኣፍሪቃ ከም ድላዮም ብዘይ ቪዛ ይገሹ።

ሃገራት ኣፍሪቃ ብመሰረት ዝበጽሐኦ ስምምዕ ኣብ 2018 ንኣፍሪቃዉያን ቪዛ ምሕታት ከብቅዓ ትጽቢት ነይሩ።

እዚ ኣብቲ ኩለን ኣባል ሃገራት ኣብ 2013 ዝተሰማምዓሉ ናይ ዝቕጽል 50 ዓመት ራእይን ውጥንን ሕብረት ኣፍሪቃ ብቐንዲ ዝጥቀስ ኢዩ።

እንተኾነ ግና ክሳብ ሎሚ እታ እንኮ ንኩሎም ኣፍሪቃዉያን ቪዛ ዘይትሓትት ሃገር ሲሸልስ ኮይና ናይ ዝኾነ ሃገር ዜጋ ቪዛ ምሕታት ካብ ተቋርጽ ዓመታት ተቖጺሩ ኣሎ።

ኣብ ቀረባ ግዜ ዝወጸ ጸብጻብ ሕብረት ኣፍሪቃ ከምዝሕብሮ ኣፍሪቃዉያን ናብ 22% ናይታ ክፍለዓለም ጥራይ ኢዮም ብዘይ ቪዛ ክገሹ ዝኽእሉ።

ነጻ ምንቅስቓስ ሰባት ንቑጠባዊ ምዕባለ ኣዝዩ ኣገዳሲ ምዃኑ ሓንጸጽቲ ፖሊሲ ኳ እንተሞገቱ እቲ ጉዳይ ኣብ ሃብታማት ሃገራት እታ ኣህጉር ኣብ ልዕሊ ወጻእተኛታት ጽልኢ ዘለዓዕል ተኣፋፊ ዛዕባ ኮይኑ እዩ።

ካብተን 55 ሃገራት ኣፍሪቃ ናብተን 35 ዝበጽሐት ካቺ ንዛማ መራሕትና ነቲ ባዕዳዊ መግዛእቲ ዶባት ንምሕላው ትርጉም ዘይብሉ ርሕቀት ኢዮም ዝኸዱ ትብል።

ኣፍሪቃ 12 ቢልዮን ህዝቢ ብነጻነት ዝንቐሳቐሰላ ዶብ ኣልቦ ክፍለዓለም ክትከውን ድልየት እቲ ሕብረት እኳ እንተኾነ እዚ ግና ብድሆታት ከየጓነፎ ኣይተረፈን።

ነታ ንቪዛ 200 ዶላር እተኽፍል ቡርኪና ፋሶን ብዘይ ሕጋዊ መገዲ ዝኣተዉ ዜጋታት ምብራቕ ኣፍሪቃ እትኣስርን ትጥርዝን ታንዛንያ ወይ ዉን ነታ በረራታት ብምስራዙ ንኣፍሪቃውያን ገያሾ ቪዛ ዝኸልከለት ቱኒዝያ ምስ እትዝክር እቲ ኣብ ውሽጢ ኣፍሪቃ ዝግበር መገሻታት ጥርጣረ ዝመልኦ ምዃኑ እዩ።

ደቡብ ኣፍሪቃ ኣብ ጉዳይ ቪዛ እታ ቀንዲ ድርብ መለክዒ ከም ትጥቀም እትጥቀስ ሃገር ኢያ።

ደቡብ ኣፍሪቃ ንመብዛሕትኦም ኣፍሪቃውያን ዕጽዉቲ ክትኸዉን ከላ ንዜጋታት ዝበዝሐ ካልእ ክፍለዓለም ግና ክፍትቲ ኢያ።

ዜጋታት 28 ሃገራት ኤውሮጳ ብዘይ ቪዛ ናብ ደቡብ ኣፍሪቃ ክገሹ ክኽእሉ ከለዉ ካብ ሃገራት ኣፍሪቃ ግና ዜጋታት 15 ሃገራት ጥራይ ኢዮም ብናጻ ናብ ደቡብ ኣፍሪቃ ክገሹ ዝኽእሉ።

ወሃቢ ቃል ክፍሊ ውሽጣዊ ጉዳያት እታ ሃገር ታቦ ሞክጎላ እዚ ቅኑዕ ዘይኮነ ዘረባ እዩ ቪዛ ናይ ምግዳፍ ስምምዕ ብክልተኣዊ ዝግበር እዩ። ነዚ ድማ ምስ ብዙሓት ሃገራት ኣፍሪቃ ነጻፍፍ ኣሎና ክብል ነቲ ፖሊሲ ይምጉት።

ግና እዚ ብኸመይ ከም ዝግበር ንጹር ኣይኮነን።

ንኣብነት ኬንያ ንዜጋታት ደቡብ ኣፍሪቃ ኬንያ ኣብ ዝበጽሑሉ ቪዛ ብነጻ ክትህብ እንከላ ኬንያዉያን ናብ ደቡብ ኣፍርቃ ክገሹ ምስ ዝደልዩ ግና ቅድሚ ሓሙሽተ ናይ ስራሕ መዓልታት ቪዛ ክሓቱን ክፍሊት ኣገልግሎት ክኸፍሉን ይግደዱ።

ሃገራት ኣፍሪቃ ንኣፍሪቃውያን ቪዛ ምሕታት ኣብ 2018 ምሉእ ብምሉእ ደዉ ከብላ ክሰርሓ ሕብረት ኣፍሪቃ ድሕሪ ምሕታቱ እቲ ውሳነ ዕላዊ ስዒቡ ድሕሪ ክልተ ዓመት ማለት ውን ኣብ 2015 ደቡብ ኣፍሪቃ ብኣንጻሩ ጽኑዕ ዝኾነ ሕጊ ብምትእትታዋ ትኽሰስ።

ቁጠባዊ ምንቁልቋልን ቁጽሪ በጻሕቲ ድሕሪ ምንካዩን ግና እታ ሃገር ቁጽሪ በጻሕቲ ንምብርባር ኣብ ናይ መገሻ ሕግታት ምምሕያሸ ከም እትገብር ኣፍሊጣ ኣላ።

ናሚብያ ሞዉሪሸስ ጋና ርዋንዳ በኒንን ኬንያን ንዜጋታት ካልኦት ሃገራት ኣፍሪቃ ናይ መገሻ ሕግታተን ኣፍኲሰን ኣለዋ።

እንተኾነ ግና ዜጋታት ኣፍሪቃ ናብ ልዕሊ ፍርቂ ካብተን 54 ሃገራት ኣፍሪቃ ክገሹ ገና ቪዛ የድልዮም ኣሎ።

ናይጀርያዊ በዓል ጸጋ ኣኪሎ ዳንጎቴ ኣብ 2016 ኣብ ዝገበሮ ቃለመጠይቕ ወላ ኳ ዓቢይ ኣህጉራዊ ቢዝነስ እንተ ሃለወኒ ኣብ ኣህጉር ኣፍሪቃ ክገይሽ 38 ቪዛ የድልየኒ ክብል ጠሪዑ።

ንሱ ነቲ ኣብ 2016 ዝጀመረ ፓስፖርት ኣፍሪቃ ክወሃቦም ካብ ዝሓተቱ ኣብ ቅድሚት ተሰሪዑ ዘለዉ ሓደ ኢዩ።

እዚ ፓስፖርት ምስ ግዜ ነቲ ናይ ሕድሕድ ሃገራት ፓስፖርት ተኪኡ ክሰርሕ ትጽቢት ዝግበረሉ እኳ እንተኾነ ዛጊድ ንመራሕቲ ሃገራት ላዕለዎት ዲፕሎማትን ላዕለዎት ሰበስልጣን ሕብረት ኣፍሪቃን ጥራይ ኢዩ ተዋሂቡ ዘሎ።

ምእላይ ቪዛ ንኣፍሪቃውያን ገያሾ ኣብ ኣፍሪቃ ብዙሕ ደገፍ ዘለዎ እኳ እንተኾነ ኣብ 2018 ተግባራዊ ክኸዉን ከም ዘይኽእል ብዙሓት ይዛረቡ።

ፕረዚደንት ግብጺ ዓብደል ፈታሕ ኣል ሲሲ እቲ ኣብ ዙርያ ግድብ ሕዳሰ ዝግበር ዘሎ ዝርርብ ብሰላማዊ መገዲ መዕለቢ እንተዘይተረኺቡሉ ናብ ጎንጺ ከምርሕ ከም ዝኽእል ኣጠንቂቑ።

ንሱ እቲ ኣብ መንጎ ግብጺ ኢትዮጵያን ሱዳንን ብመንጎኝነት ሕብረት ኣፍሪቃ ኣብ ከተማ ኪንሻሳ ዝተኻየደ ዘተ ብዘይ ዝኾነ ፍረ ድሕሪ ምብታኑ ነቲ መግለጺ ከም ዝሃበ ሮተርስ ጸብጺቡ።

ኢትዮጵያ ሱዳንን ግብጽን ኣብ ጉዳይ ዓብይ ግድብ ህዳሰ ስሉሳዊ ዘተ ኣካይደን ምንባረን ይፍለጥ።

ፕረዚደንት ኣል ሲሲ ሱዳንን ግብጽን ኣብቲ ጉዳይ ተወሃሂደን ይሰርሓ ከም ዘለዋ ድሕሪ ምግላጽ ምትሕብባርን ስምምዕን ካብ ካልእ ንላዕሊ ኣገደስቲ ምዃነን ተዛሪቡ።

ኣብ ኢትዮጵያ ዘለው ኣሕዋትና ክነግሮም ዝደሊ ኩሎም ኣመራጺታት ክፉታት ስለ ዝኾኑ ንጣብ ማይ ናይ ግብጺ ዝትንከፈሉ ደረጃ ኣይንብጻሕ ክብል ተዛሪቡ።

ሚኒስትር ማይን መስኖን ሱዳን ያሲር ዓባስ ብወገኑ ሃገሩ መሰላ ንምክልኻል ኩሎም ኣማራጺታት ኣብ ጠረጴዛ እዩ ዘሎ ክብል ንመንግስታዊ ማዕከን ዜና ሱና ተዛሪቡ።

ሚንስተር ማይ መስኖን ኢነርጅን ኢትዮጵያ ኢንጅነር ስለሺ በቀለ ብወገኑ ንጋዜጠኛታት ኣብ ዝሃቦ መግለጺ ኣብ ኣድላዪ ዘይኮነ ኲናት ምእታው ኣየድልን ኢሉ።

ብሰንኪ ማይ ኲናት ክጅመር ኣይክእልን እዩ። ማይ ሎምን ጽባሕን ብቐጻሊ ክውሕዝ እዩ ክብል ተዛሪቡ።

ንሱ ንሮተርስ ኣብ ልኣኾ መልእኽቲ ኢትዮጵያ ማይ ካልኦት ሃገራት ትጥቀም ኣላ ንዝብል ክሲ ነጺግዎ።

ንሕና ካብ ግብጽን ሱዳንን ዝምጪ ማይ ኣይንጥቀምን ዘለና። እቲ እንጥቀሞ ማይ ናይ ኢትዮጵያ ኮይኑ ንጎረባብቲ ሃገራት ከይጎዳእና ንድልየታትን ረብሓን ህዝብና ንጥቀሞ ኣለና ኢሉ።

ዝሓለፈ ሰሙን ፕረዚደንት ግብጺ ብምኽንያት እቲ ኢትዮጵያ እትሃንጾ ዘላ ዓብዪ ግድብ ህዳሰ ሃገሩ ኣብ እትረኽቦ መጠን ማይ ጽልዋ ዝፈጥር እንተኾይኑ ዝኸፍአ ከባብያዊ ጸገም ክፍጠር እዩ ክብል ኣጠንቂቑ ነይሩ።

ደጊመ ከም ዝገልጾ ማንም ካብ ግብጺ ንጣብ ማይ ክወስድ ኣይኽእልን እዚ እንተኾይኑ ድማ ኣብዚ ዞባ ሓደገኛ ዘይምርግጋእ ክፍጠር እዩ ክብል ተዛሪቡ።

ህንጸት እቲ ግድብ ካብ ዝጅመር ኣትሒዙ ሃገራት ኢትዮጵያ ግብጽን ሱዳንን ተደጋጋሚ ዘተ እኳ እንተገበራ ኣብ ስምምዕ ግን ክበጽሓ ኣይከኣላን።

ኣብ ዝሓለፈ ክረምቲ ቀዳማይ ደረጃ ምምላእ ማይ ከም ዘካየደት ዝሓበረት ኢትዮጵያ ሎምዘበን እውን ካልኣይ ዙርያ ምምላእ ማይ ከምእተካይድ ገሊጻ ኣላ።

ግብጽን ሱዳንን ኣብ ስምምዕ ከይተበጽሐ ኢትዮጵያ ነቲ ግድብ ማይ ክትመልኦ የብላን ዝብል ቅዋመን ብተደጋጋሚ ዘስመዓ ኮይነን ኢትዮጵያ ግና እቲ ዘተ እናተሳለጠ ማይ ክመልእ እየ ዝብል መርገጺ እዩ ዘለዋ።

እቲ ኣብ ዝተፈላለየ እዋን ብተደጋጋሚ ክቋረጽ ዝጸንሐ ዘተ ኣብዚ እዋን ሕብረት ኣፍሪቃ ይመርሖ ኣሎ።

ኣብ ቀረባ ሱዳንን ግብጽን ከም ሕብረት ኤውሮጳ ኣመሪካ ከምኡ ውን ሕቡራት ሃገራትን ዝበሉ ዓለምለኻዊ ኣሸማገልቲ ክሕወስዎ ኳ እንተጸውዓ ኢትዮጵያ ግና እቲ ጉዳይ ናይ ሰለስቲአን ሃገራት ስለ ዝኾነ ካብ ሕብረት ኣፍሪቃ ወጻእ ካልእ ኣካል ክሕወስ ኣድላዪ ኣይኮነን ዝብል መርገጺ ኣለዋ።

ህንጸቱ ዓብዪ ግድብ ሕዳሰ ኢትዮጵያ ኣብ 2011 ዓም ኣቆጻጽራ ኤውሮጳ ዝጀመረ ኮይኑ 4 ቢልዮን ዶላር ከም ዝሓትትትን ልዕሊ 6000 ሜጋ ዋት ሓይሊ ኤሌክትሪክ ከመንጪ ከም ዝኽእልን ይእመን።

ክሳብ ሕጂ ድማ 75 ሚኢታዊት ህንጻት እቲ ግድብ ከም ዝተዛዘመ ይግለጽ።

እዚ ግድብ ኣብ መንጎ ኢትዮጵያ ግብጽን ሱዳንን ሓያል ወጥሪ ፈጢሩ ከም ዝርከብ ተንተንቲ ፖለቲካ ይሕብሩ።

ግብጺ ኣስታት 90 ሚእታዊት ናይ ማይ ጠለባ ካብ ፈለግ ኒል እተማልእ ብምዃና እቲ ፈለግ መሰረት ህላወኣ ከም ዝኾነ እያ እትገልጽ።

ግድብ ህዳሰ ምስ ተዛዘመ ኣብ ኣፍሪቃ ዝዓበየ ማያዊ ኤለክትሪክ ዘመንጩ ግድብ ክኸውን ትጽቢት ይግበረሉ።

ኢትዮጵያ ንምታይ ዓብይ ግድብ ክትሃንጽ ደልያ

እቲ ብቢልዮናት ብር ወጻኢ ዝህነጽ ዘሎ ግድብ ህዳሰ ንዕብየትን ብልጽግናን ኢትዮጵያ ኣገዳሲ ከም ዝኾነ ይግለጽ።

እቲ ግድብ ተሃኒጹ ስርሑ ምስ ጀመረ ኣስታት 6 ሽሕ ሜጋ ዋት ሓይሊ ኤሌክትሪክ ናይ ምምንጫዉ ዓቕሚ ክህልዎ እዩ።

ብዙሕ ህዝባ ከም ልቡ ሓይሊ ኤሌክትሪክ ንዘይረኽበላ ኢትዮጵያ ኣገዳስነት እዚ ግድብ ዘወላውል ኣይኮነን።

ኢትዮጵያ እቲ ግድብ ብሙሉእ ሓይሉ ጸዓት ከመንጩ ምስ ጀመረ ንጎረባብቲ ሃገራት እውን ሓይሊ ኤሌክትሪክ ክትሸይጥ ትኽእል እያ።

ሱዳን ደቡብ ሱዳን ኤርትራን ጂቡቲን ከኣ ካብቲ ግድብ ክረብሓ ይኽእላ።

ብኻልእ ወገን ድማ ኢትዮጵያ ካብቲ ግድብ እትረኽቦ ልዕሊ ዝኾነ ናይ ገንዘብ ረብሓ ሉኣላውነት ከም ዝኾነ ሰብ ሞያ ይዛረቡ።

ኢትዮጵያ ኣብ ሩባ ኣባይ ፈለግ ናይል ሃኒጻ ክትውድኦ ትቃረብ ዘላ ዓብዪ ግድብ ሕዳሰ ኣቓልቦ ዓለም ዝሰሓበ ፕሮጀክት ኮይኑ ይርከብ።

እዚ ብ45 ብልዮን ዶላር ዝህነጽ ዘሎ ኣብ ኣፍሪቃ እቲ ዝዓበየ ግድብ መመንጨዊ ማያዊ ጸዓት ሃይድሮ ኤለክትሪክ ክኸውን ትጽቢት ዝግበረሉ ብደረጃ ዓለም ውን ሓደ ካብቶም ዓበይቲ ዝበሃሉ እዩ።

ኣብ ንቡር እዋንን ቦታን ሓበን ኢትዮጵያን ኣፍሪቃን ክኸውን ዝኽእል ዝነበረ ዓርሞሸሽ ግድብ ግን ኣብ ዞባ ሰሜናዊ ምብራቕ ኣፍሪቃ ስትራተጂካዊ ወጥሪ ኣስዒቡ ሎ።

ከም ሓሳብ ኣብ ዝተበገሰሉን እምነ መሰረት ካብ ዝተነብረሉን ጀሚሩ ንሱዳን ብዓቢኡ ድማ ነታ ውላድ ናይል ተባሂላ እትፍለጥ ግብጺ ድቃስ ከሊኡ ዘሎ ጉዳይ ኮይኑ እዩ ጸኒሑ። ኣብዚ ክውዳእ ዝቃረበሉ ዘሎ ግዜ ግን እቲ ወጥሪ መሊሱ ዓሪጉ ሎ።

ቢቢሲ ንቐጻሊ ምዕባለታቱን ኣብ ዙርያኡ ንዝግበሩ ዛጊት ዘይተዓወቱ ስሉሳዊ ልዝባትን ዝምልከቱ ጸብጻባት ከቕርብ ጸኒሑ ሎ።

ንሎሚ ብወገን ኢትዮጵያ ንዝጸንሐን ዘሎን ኣተሓሕዛ ናይቲ ጉዳይ ብዓይኒ መራሕቲ ናይታ ሃገር ክንድህስስ ኢና።

ኣብ 1960ታት ንፈለማ እዋን ተኽእሎ ምህናጽ ግድብ ኣብዚ ሕጂ ዝህነጸሉ ዘሎ ቦታ መጽናዕቲ ተኻይዱ ምንባሩ ሰነዳት ይሕብሩ።

እቲ ፕሮጀክት ኣብ 2011 ምጅማሩ ብወገን ግብጺ ነቲ ሽዑ ንፕረዚደንት ሑስኒ ሙባረክ ካብ ስልጣን ዝኣለየ ሰውራ ዓረብ ኣራብ ስፕሪንግ ንምምዝማዝ እዩ ዝብል ክሲ ተሰሚዑ ነይሩ።

መራሕቲ ኢትዮጵያ ግን ነቲ ክሲ ክነጽግዎ ጸኒሖም ዮም።

ኣቶ ስዩም ከምዝበሎ እቲ ሓሳብ ቅድሚ ብወግዒ ምግላጹ ቅድሚ 8 ዓመት ዝተበገሰ ምዃኑን ብምስጢር ክተሓዝ ስለዝነበሮ ውሱናት ሰባት ጥራይ ዮም ዝፈልጥዎ ነይሮም።

ኣብ 1996 ባዕሉ ምስቲ ነቲ ግድብ ዝሰርሕ ዘሎ ኢጣልያዊ ኩባንያ ሳሊኒ ብስቱር ኣብ ኢጣልያ ከም ዝተራኸበ ውን ይጠቅስ።

ግብጺ ንዝኾነ ንማይ ፈለግ ናይል ዝትንክፍ ናይ ልምዓት ፕሮጀክት ብዓይኒ ጥርጣረን ስግኣትን ያ ትጥምቶ። ስለዚ ሓቂ እንተኾይኑ ብምስጢር ምሓዞም ዘገርም ኣይኮነን።

ንሱ ከምዝብሎ እንተኾይኑ እቲ ግድብ ኣብ ላዕሊ ከባቢ ምንጪ ናይቲ ሩባ ኣባይ ክህነጽ እዩ መደብ ወጺኡ ነይሩ።

መለስ ግን እቲ ውጥን ንግብጺ ከሰንብድን ከሻቕልን ስለዝኽእል ኣብቲ ሕርሻ ዘይብሉ ከባቢ ክልል ቤነሻንጉል ጉሙዝ ክህነጽ ወሲኑ።

ብኻልእ ወገን ገለ ኢትዮጵያውያን እቲ ግድብ ዝተሰርሓሉ ምኽንያት ፖለቲካዊ መኽሰብ ንምርካብ እዩ ዝብል ነቐፌታት የስምዑ ዮም።

ድሕሪ ቲ ኣማኢት ኢትዮጵያውያን ብሓይልታት ጸጥታ ዝተቕትልሉ ናይ 2005 1997 ምርጫ ኣብቲ መለስ ዝመርሖ ዝነበረ ገዛኢ ሰልፊ ኢህወዴግ ህዝባዊ ደገፍ እናማህመነ ምኻዱ ሃገራዊን ጠማርን ኣጀንዳ ንምብጋስ ዝዓለመ እዩ በሃልቲ ዮም።

ድሕሪ ቲ ኣካታዒን ምናልባት ውን ጠንቂ ናይዚ ሕጂ ኢትዮጵያ ኣትያቶ ዘላ ፖለቲካዊ ቅልውላዉ ዝኾነ ምርጫ ሰፋሕቲ ናይ ቁጠባዊ ልምዓት ፕሮጀክትታት ኣበጊሳ ያ።

ኣብ 2011 ቀዳማይ ሚኒስተር መለስ ውጥን ዕብየትን ለውጥን ዝብል ንኢትዮጵያ ካብ ድኽነት ከናግፍ ዝኽእል ሓድሽ ቁጠባዊ ፖሊሲ ሓንጺጹ።

ቀንዲ ሕመረት ናይቲ ኣድናቖት ዘትረፈ ን5 ዓመት ዝጸንሕ ውጥን ነቲ እታ ሃገር ተርእዮ ዝነበረት ቁጠባዊ ገስጋስ ንቕድሚት ዝድርኽ ዉሑስ ዓቕሚ ጸዓት ምምንጫው እዩ።

ኣብ 2015 4180 ሜጋ ዋት ሓይሊ ከተማዕብል እዩ ነይሩ እቲ ራኢ።

ንጠለብ ጸዓት ናይታ ቁጠባኣ እናዓበየ ዝመጽእ ዝነበረ ሃገር ንምምላእ ኣቐዲሙ ኣብ 2006 ዝተጀመረ ኣስታት 2 ቢልዮን ዶላር ዝወደአ ብ ግልገል ግቤ 3 ዝፍለጥ 1870 ሜጋ ዋት ዘመንጩ ግድብ ኣብ ምህናጽ ዝነበረ ኣብያ ፋይናንስያዊ ትካላት ዓለም ንቀዳማይ ሚኒስተር መለስ ተሞክሮ ዘቕሰመ ከይኮነ ኣይተርፍን ዋላ ኳ ኣብ መወዳእትኡ ባንኪ ዓለማም ከለቅሕ ፍቓደኛ እንተኾነ።

ስለዚ በዚ መንጽር ክረአ እንከሎ ካብኡ ዝዓቢ ጸዓታዊ ግድብ ክስራሕ እንተኾይኑ ኢትዮጵያ ኣብ ውሽጣዊ ዓቕማ ጥራይ ያ ክትምርኮስ ክትፍትን።

ብፍላይ ኣብ ሩባ ኣባይ ዝህነጽ ብድሆ ተሰማዕነት ናይታ ስትራተጂካዊ ምሕዝነት ምዕራባውያን ሃገራት ዘለዋ ግብጺ ኣብ ዓለምለኻዊ መደረኻት ብቐሊሉ ዝስገር ከምዘይከውን ርዱእ እዩ።

ነዚ ናይ ኢትዮጵያ ሸውሃት ንምዕንቃፍ ክሳብ ተቓወምቲ ምድጋፍ ከም ዝበጽሐት ውን እቲ ቀዳማይ ሚኒስተር ዘማርረሉ ዝነበረ ጉዳይ እዩ።

ኣብቲ ናይ ፈለማ ዝርርብ ኣብ ዓለም ለኻዊ ሕጊ ዝተመስረተን ምዕሩይን ርትዓዊን ኣጠቓቕማ ክህሉ ከፋቲ በሪ ዝተባህለ ምርድዳእ ተበጺሑ ነይሩ።

ይኹን ምበር እቲ ግድብ ንግብጺ ንበሪ ሩባ ናይል ዝዓጸወ ድኣ ኮነ።

ብ2 ሚያዝያ እምነ መሰረት ኣብ ዘንበረሉ ኣጋጣሚ ኣብ ዝሃቦ መግለጺ እቲ ፕሮጀክት ንቁጠባዊ ልምዓትን ዕብየትን ኢትዮጵያ ወሳኒ ምዃኑ ተዛሪቡ ነይሩ።

ፈለማ ዝተበገሰሉ እዋን ሓድሽ መዋእል ኢትዮጵያ ስለዝነበረ ሚልየኒም ዝብል ስያመ እዩ ተዋሂቡዎ ነይሩ።

እዚ ኣብ ዓብዪ ፈለግ ኣባይ ሎሚ ክህነጽ ዝጅምር ዘሎ ግድብ ሚልየኒም ተባሂሉ ክጽዋዕ ንብዙሕ ምኽንያታት ተመራጺ ኮይኑ ተረኺቡ ሎ።

ናይ መጀመርታ ምኽንያት ኣብ ፈለግ ኣባይ ይኹን ኣብ ካልኦት ወሓዝትና ክህነጹ ካብ ዝኽእሉ ግድባት እቲ ኣዝዩ ዝዓበየ ምዃኑ እዩ።

ባንኪ ዓለም ብ 2015 ኣብ ዘውጽኦ መግለጺ ኢትዮጵያ ቅልጡፍ ቁጠባዊ ዕብየት ኣርእያ ላ።

ካብ 2004 ክሳብ 2014 ኣብ ዝነበረ እዋን ሓፈሻዊ ዕብየት ብማእኸላይ ገምጋም 109 ሚእታዊት ዕብየት ኣርእዩ ኢሉ።

እዚ ድማ ነታ ኣብ 2000 ካብ ዓለም ካልኣይቲ ዝደኸየት ሃገር ዝነበረት ኣብ 2025 ናብ ማእኸላይ እቶት ዘለዋ ሃገር ክትሰጋገር ያ። በዚ ዘላቶ እንተቐጺላ።

ይኹን ምበር እቲ መለስ ዝተመጎሰሉ ዝንኣድ ቁጠባዊ ዕብየት ብዋጋ ኣብ ልዕሊ ብዙሓት ዜጋታት ዝተፈጸመ ምግሃስ መሰላት ስቅያት ፖለቲካዊ ጭቆናን ዝተረጋገጸ እዩ ነታ ሃገር ንወለዶታት ዝጸንሕ ልቓሕ ኣሰኪምዋ ከይዱ ዝብሉ ውን ኣይተሳእኑን።

ኣብ መወዳእታ ግን እቲ ኣባይ ዝደፈረ ተባሂሉ ዝተናእደ መለስ ዜናዊ መፈጸምታ ናይቲ እምነ ሰረት ዘንበረሉ ኣብ ውሽጢ 5 ዓመት ክፍጸም ትጽቢት ዝተገብረሉ ዓብዪ ግድብ ሕዳሰ ብዓይኑ ክርኢ ኣይተዓደለን።

ኣብ ነሓሰ 2012 ዛጊት ብንጹር ዘይተፈልጠ ሓሚሙ ኣብ ሃገረ ቤልጂም ዓሪፉ።

ስሙ ግን ምስቲ ፕሮጀክት ጠቢቑ ተሪፉ ሎ።

መርገጺ ናይቲ ድሕሪ ሞት መለስ ን5 ዓመታት ኣብ ስልጣን ዝነበረ ቀዳማይ ሚኒስተር ሃይለማርያም ኣብቲ ጉዳይ ኣይተቐየረን። ንቴክኒካዊን ስነ ፍልጠታውን ጉዳያት ብዝምልከት ምስ ሱዳንን ግብጽን ቀጻሊ ምዝርራብ ይግበርን ሓባራዊ መጽናዕትታትን ይካየዱን ነይሮም።

እቲ ናይ ቁጠባዊ ልምዓትን ዕብየትን ውጥን ድሕሪ 5 ዓመት ኣብ ዘመነ ሃይለማርያም ተሓዲሱ ቀጺሉ 17208 ሜጋ ዋት ንምብጻሕ።

ነቲ እምነ ሰረት ካብ ዝንበረሉ ድሕሪ 7 ዓመት ብ2 ሚያዝያ ናብ ስልጣን ዝደየበ ኣብዪ ኣሕመድ ግድብ ሕዳሰ ሓደ ካብ በዳህቲ ጉዳያት ኮይንዎ እዩ።

እቲ ግሩህ ናይቭ ተባሂሉ ዝግለጽ ተመኩሮ ዝንእሶ መንእሰይ ቀዳማይ ሚኒስተር ኣብዪ ፈለማ ምዑር ቃላት ዝተሰነየ ዲምፕሎማስያዊ መናውራታት እዩ ክፈትሖ ፈቲኑ።

ገና ከይተበገሰ እንከሎን ኣብ ሂወቱ ከይተረፈ ናይ ቅትለት ፈተነ ምስ ሓለፈን ግን ሃንደበት ካልእ ተወሳኺ ፍጻመ ኣጋጠመ ቅትለት ናይቲ ህቡብነት ዘጥረየ ዋና ኣካያዲ ናይቲ ፕሮጀክት ኢንጂነር ስመኘው በቀለ።

እቲ ዳርጋ ብኹሉ ኢትዮጵያዊ ተፈላጥነት ዝረኸበን ናይ ሰለብሪቲ ስታተስ ህቡብነት ዝነበሮ ኢንጂነር በቀለ ኣብ ወጋሕታ 26 ሓምለ 2018 ኣብ ሕምብርቲ ርእሰከተማ ኣዲስ ኣበባ ኣብ መኪንኡ ተቐቲሉ ተረኺቡ።

እቶም ኣስማቶም ምስ ግድብ ሕዳሰ ተጣቢቑ ዝርከብ ክልተ ሰባት መለስን ስመኘውን ፍጻሚኡ ከይራኣዩ ብሞት ተፈልዮም።

እቲ ናዕብታት ከይተረፈ ዘለዓዓለ ቅትለት ናይዚ ግኑን ኢንጂነር ቁጠዐ ዝፈጠረ ዘሕዝን ፍጻመ ጥራይ ዘይኮነ ዝተፈላለዩ ሽርሒታት ኮንስፒራሲ ቲዮሪስ ዝተናፈስሉን ኮነ።

ጠንቂን ዕላማን ናይቲ ቅትለት ግድብ ህዳሰ እዩ ዝብል ወረ እቲ ዝያዳ ተቐባልነት ዝረኸበ እዩ ነይሩ።

ፖሊስ ኣብ መስከረም ናይቲ ዓመት ኣብ ዝሃቦ መግለጺ ብዝተገብረ መርመራ ኢንጂነር በቀለ ርእሰ ቅትለት ፈጺሙ ክብል ደምዲሙ እዩ።

ይኹን ምበር ብዙሓት ነዚ ኣይተቐበልዎን።

ብናጻ ኣካል ክምርመር ኣለዎ ዝበሉ ውን ኣይተሳእኑን።

ነቲ ምስ ግብጺ ዝነበረ ምስሕሓብ ፈለማ ብጽቡቕ መንፈስ እዩ ጀሚሩዎ።

ንግብጺ ለስሊሱላ ተባሂሉ ውን ተኸሲሱ እዩ።

ምስ ሃገራት ወሽመጥ ዓረብ ብፍላይ ምስ ሕቡራት ኢማራት ዓረብን ስዑዲ ዓረብን ዝመስረቶ ጥቡቕ ዝምድና ውን ነቲ ጉዳይ ኣብ ምፍታሕ ዲፕሎማስያዊ መኽሰብ እዩ ተባሂሉ።

ክልቲአን ሃገራት ኣብ ምፍታሕ ኣብ መንጎ ኤርትራን ኢትዮጵያን ንዓመታት ዝቐጸለ ግጭትን ኩነተ ኲናትን ወሳኒ ተራ ነይሩወን ተባሂለን ይግለጽ።

እቲ ስምምዕ ውን ብወግዒ ኣብ መስከረም 2018 ኣብ ጂዳ እዩ ተፈሪሙ።

ኣብዪ ምስ ኤርትራ ብዝወሰዶ ናይ ዕርቂ ተበግሶ ሽልማት ኖበል ሰላም 2019 ምዕዋቱ ይፍለጥ።

ኣብ ጥቅምቲ 2019 ሰበ ስልጣን ግብጺ ባንኪ ዓለም ዝርከቦ ማሕበረሰብ ዓለም ነቲ ምስሕሓብ ንምፍታሕ ኣብቲ ጉዳይ ክሳተፍን ጸዊዖም ነይሮም።

ይኹን ምበር መንግስቲ ኣብዪ ኣሕመድ ንተሳተፍነት ካልኦት ወገናት ኣይተቐበሎን።

ኲናት እንተኾይኑ ኢትዮጵያ ብዙሕ ህዝቢ ኣለዋ ሚልዮን ክነሰልፍ ንኽእል ኢና ክብል ብ22 ጥቅምቲ ኣብ ፓርላማ ዝኣወጀ ኣብዪ ንህንጸት ናይቲ ግድብ ደው ዘብሎ ሓይሊ ከምዘየለ ኣጠንቂቑ ነይሩ።

ነዊሕ ከይጸንሐ ግን ንመንጎኝነት ኣመሪካን ባንኪ ዓለማን ክርዕሞ ተራእዩ።

በዚ ድማ እቲ ስሉሳዊ ጉዳይ ካብ ኣዲስ ኣበባ ካርቱምን ካይሮን ናብ ዋሽንግተን ዲሲ ተሰጋጊሩ።

እቲ ንዓመታት ኣብ መንጎ ሰለስቲአን ሃገራት ክግበር ዝጸንሐ ዝርርባት ንፈላማ እዋን ብኣላይነት ሰበ ስልጣን ኣመሪካ ክካየድ ተራእዩ።

ኣብዪ ኣሕመድ ምስ ኣሜሪካ ብፍላይ ድማ ምስቲ ፕረዚደንት ጽቡቕ ዲፕሎማስያዊ ዝምድና ከምዘለዎ ክገልጽ ምጽንሑ ይፍለጥ።

ዋላ ኳ ብጉዳይ ንኣብዪ ዝተዋህበ ሽልማት ኖቤል ሰላም 2019 እንተተሰሓሓቡ ትራምፕ ንዓይ እዩ ዝግባኣኒ በሃላይ እዩ ነይሩ።

ዝተፈላለዩ ፖለቲካውያን ሓይልታት ብፍላይ ህወሓት ራባዓይ ኣካል ኣብቲ ጉዳይ ክኣቱ ምዕዳሙ ልኡላውነት ሃገር ኣሕሊፍካ ምሃብ እዩ ዝብል ተሪር ነቐፌታን ክስታትን ኣስዒቡሉ እዩ።

ተቓውሞ ምስበዝሖ ግን ክሳብ ካብቲ ኣብ ኣሜሪካ ዝግበር ዝነበረ ልዝባት ክስሕብ ተገዲዱ እዩ።

ኲናት እንተኾይኑ ኢትዮጵያ ብዙሕ ህዝቢ ኣለዋ ሚልዮን ክነሰልፍ ንኽእል ኢና ክሳብ ምባል ውን በጺሑ ነይሩ።

ኣብ መጀመርታ ሰነ ንፓርላማ ታ ሃገር ኣብ ዘስምዖ መደረ ምውዳእ ናይቲ ፕሮጀክት ካብ ምርግጋጽ መሰረታዊ መሰል ዝፍለ ኣይኮነን ከምቲ 98 ሚእታዊት ህዝቢ ግብጺ ኤለክትሪክ ዝረክብ።

ምልማን ኣጽሊኡና ኣሎ።

ክንለምዕ ዘለና ድሌት ግን ንካልኦት ክንሃሲ ሃቐነ ኣለና ማለት ኣይኮነን ከም ዝበለ ኣገልግሎት ዜና ኢትዮጵያ ምፅብፃቡ ይዝከር።

ካብቲ ኣብ ዘመነ ስልጣን ቀዳማይ ሚኒስተር ኣብዪ ዘጋጠመ ካልእ ዓንቃፊ ምዕባለ ድማ ናይ ሱዳን እዩ።

እታ ክሳብ ሕጂ ኣብ ጉዳይ ግድብ ህዳሰ ንመርገጺ ክትድግፍ ዝጸንሐት ሱዳን ኣንፈታ ናብ ካይሮ ከም ዝቐየረት ኣፍሊጣ ላ።

ንኣስታት 30 ዓመታት ዝመርሓ ዑመር ኣል በሽር ኣብ ሚያዝያ 2019 ድሕሪ ምእላዩ ናብ ፖለቲካዊ ቅልውላ ያ ኣምሪሓ።

ኣብዪ ኣሕመድ ድማ ኣብ ምትዕራቕ ሰራዊት ታ ሃገርን ተቓወምቲ ወገናት ዓቢ እጃም እዩ ነይሩዎ።

ይኹን እምበር ጠንቁ ብዘይተፈልጠ ኣብ ምምላእ ማይ ናይቲ ግድብ ብዝምልከት ተሪር ተቓውሞ ከም ዘለዋ ገሊጻ ላ ኣብዪ ክሰግሮ ዘለዎ ተወሳኺ ብድሆ።

እቲ ኣካታዒ ኮይኑ ዘሎ ማይ ናይ ምምላእ መስርሕ በዚ ኢትዮጵያ ሒዛቶ ዘላ እንተቐጺሉን ቀዳማይ ሚኒስተር ኣብዪ ኣሕመድ እንተስ ብምኽንያት ለበዳ ኮቪድ 19 እንተስ ብምርጫ ዘመነ ስልጣኑ ክናዋሕ እንተኽኢሉ ኣብ ታሪኻዊ ጽምብል ምዝዛም ተረኺቡ ሪቫን ክቖርጽ እዩ።

እቲ ግድብ ኣብ መወዳእታ ናይዚ ዓመት ክዛዘም ትጽቢት ይግበረሉ።

ኣብ መወዳእታ እዚ መለስ ዜናዊ ዝሰረቶ ግድብ እንተ በቲ እንተ በዚ ክሳብ ዓንቀሩ ማይ መሊኡ ከምቲ ተስፋ ዝግበረሉ ቁጠባዊን ማሕበራውን ዕብየት ዘረጋግጽ ጸዓት ድዩ ከመንጩ ወይ ሓደገኛ ግጭትን ዘይምርግጋእን ኣብ ኣተሓሕዛ መራሕቲ ሰለስቲአን ሃገር ዝምርኮስ ክኸውን እዩ።

መምርሒታት ኮሮናቫይረስ ጥሒስኩም ዝተባህሉ ሓደሽቲ ሩዋንዳውያን መርዑት ስድርኦምን ዘሰንይዎም ዝነበሩ ዕዱማትን ብምልኦም ኣብታ መዓልቲ መርዓ ኣብ ስታድዮም ክሓድሩ ተገዲዶም።

ኩነታት እዞም መርዑት ስድራን ኣጋይሽን ዕላዊ ምስኮነ ሓያል ተቓውሞታት ኣስዒቡ ኣሎ።

ሓንቲ ኣብ ስታድዮም ክትሓድር ዝተገደደት መርዓት ንቢቢሲ ኣብ ዝሃበቶ ቃል ኣብ መዓልቲ መርዓይ ዘጋጠመ ሕማቕ ዝኽሪ ኣብ ምሉእ ህይወተይ ዘይርሳዕ እዩ ኢላ።

ፖሊስ ኪጋሊ ኣብ ርእሰ ከተማ እታ ሃገር ኣብቲ ዝሓለፈ ቀዳመ ሰናብቲ በዓል ፋሲካ ልዕሊ 20 ዕዱማት ዝነበሮም ሰለስተ መርዓታት ጠጠው ኣቢሉ እዩ።

ወሃቢ ቃል ፖሊስ ንማዕከናት ዜና ሩዋንዳ ኣብ ዝሃቦ መግለጺ ብዙሓት ሰባት ጓይላ ውራይ ብምድላው ሕግታት ይጥሕሱ ኣለዉ ኢሉ። ፖሊስ ድማ እዚ ክቕፅል ከምዘይፈቅድ ሓቢሩ።

ገለ ሰባት ግና ሰብመዚ ልዕሊ ዓቐን ብምሕላፍ ሰባት ኣብ ስታድየም ክሓድሩ ይኣስሩ ኣለዉ ብምባል ተቓዊሞም።

ካልኦት ድማ ንዕኦም ንምውሓስ እዩ ክብሉ ንስጉምቲ ፖሊስ ንኢዶም።

ካብ ሞንጎ እቶም ብመገዲ ትዊተር ተቓውሞታቶም ዝገለጸት ስነ ጥበባዊ ክላሪሰ ካራሲራ እዚ ተግባር ሰብኣውነት ዝጎደሎ እዩ።

ነቶም መፃምድን ደቆምን ድማ ንዝንተኣለም ዝነብር ስቓይ እዩ ኢላ።

ሩዋንዳ ኮቪድ 19 ንምምካት ትወስዶም ዘላ ስጉምትታት ብማሕበረሰብ ዓለም ናእዳ ረኺቡ እዩ።

ነጠፍትን ተቓወምትን እታ ሃገር ግና ኣብ ተግባራውነት ሰብኣዊ ግህሰታት ይፍፀም ኣሎ ብምባል ይኹንንዎ።

ኣብ ሩዋንዳ ዛጊድ ልዕሊ 22 ሽሕ ሰባት ብኮሮናቫይረስ ከምዝተለኸፉን 311 ሰባት በዚ ቫይረስ ከምዝሞቱን ይግለፅ።

ዓመተ 2020 ብለበዳ ኮቪድን ንሱ ብዘኸተሎ ሞትን ሕማምን ብሰንኩ ብዝሰዓበ እገዳን መገሻን ምንቅስቓስ ንዓለምና ብጥዕናን ቁጠባን ረማሚሳ ትሓልፍ ኣላ።

ይኹን እምበር ኣብ ምውዳእ እዛ ዓመት ድሮ ኣብ ዕዳጋ ዝወዓለ ክታበትን ገና ኣብ ዝተፈለላያ ሃገራት ኣብ መስርሕ ዘሎ ፍርያትን ተስፋ ዝህብ እዩ።

እንተኾነ ኣብ ዓባይ ብሪጣንያ ካብ ኮቪድ 19 ብዝተዓጻጻፈ ቅልጣፈ ዝላባዕ ሓዲሽ ዓይነት ኮቮድ ምስተረኽበ ነቲ ምስ ምጅማር ክታበት ተፈጢሩ ዝጸንሐ ተስፋ ኣብ ምልክት ሕቶ አእትዩዎ ኣሎ።

ዓሚ ከምዚ እዋን ኣብ ቻይና ከተማ ውሃን ዝተራእየ ኮቪድ 19 ንመላእ ዓለም መሰጨነቓ ሓፈሻዊ ባይቶ ሕቡራት ሃገራት ብምሉእ ድምጺ መጋባእያ ን27 ታሕሳስ ከም መዓልቲ ምድላው ንተላባዕቲ ሕማማት ክትዝከርን ክትክበርን ወሲኑ።

ለበዳ ኮቪድ ኣብ ህይወት ማሕበረሰብ ዓለም ኣብ ማሕበራዊ ቁጠባውን ምዕባለን ቅልውላው ፈጢሩ ንምዕባለ ዓለምን ሕብረተሰብን ንድሕሪት ጎቲቱዎ ይርከብ።

ብሰንኪ እዚ ሕማም እዚ ብሚልዮናት ዝቑጸሩ ሰራሕተኛታት ካብ ስራሕ ወጺኦም ኩለን ሃገራት ዓለም ብሰንኪ እገዳ ምንቅስቓስን በረራን ብቢልዮናት ዶላራት ዝግመት ክሳራ ኣጋጢሙወን።

ኣብዛ ዕለት ሃገራት ዓለምን ማእከላት ምርምር ጥዕናን ንምክልኻልን ምውጋድን ዝኾነ ይኹን ዓይነት ለበዳ ኩሉ ዓይነት ሳይንሳዊ ርኽበታትን ሓበሬታን ክለጋገሳን ንዓለማዊ ጸገማት ጥዕና ብሓባራዊ ፍልጠትን ክእለትን ክገጥመኦ ክጽዕራ ዓለማዊ ውድብ ጥዕና ይምሕጸን።

እቶም ኣብ ዝሓለፈ ቀረባ እዋን ብማሕበራዊ መራኸቢታት ብማንዛዊ ርክብ ዝተጋብኡ መራሕቲ ዓለም ምዕሩይ ዝርገሐ ክታበት ክህሉ ተረዳዲኦም።

ኣምባሳደር ቬትናም ኣብ ሕቡራት ሃገራት ሚስተር ዳንግ ዲንህ ኵይ ለበዳ ኮቪድ 19 ናይ መጀመርታ ኣይኮነን ናይ መወዳእታን እውን ክኸውን ኣይኮነን ብምባል ነዚ ሓባራዊ ጸገም ሕቡር ስራሕን ጻዕርን ከምዘድሊ ተዛሪቡ።

ብቐንዱ ንስርዓተ ምስትንፋስ ዘጥቅዕ ለበዳ ሕማም ኮሮናቫይረስ ኣብ ሂወት ደቂ ሰባት ኣዕናዊ ሳዕቤን ብምኽታል ማሕበራውን ቁጠባውን ምዕባለ ሕብረተሰብ ንድሕሪት ጎቲቱዎ ኣሎ።

ዓለማዊ ትካላት ጥዕና ካብ ዝግበኦን ዝጾሮን ንላዕሊ ተወጢሩ መጠን ዘይብሉ ህዝቢ ኣደዳ ሞትን ሕማም ኮይኑ ኣሎ።

በቲ ዝወርድ ዘሎ ህልቂት ከኣ ደቂ ኣንስትዮን ህጻናትን እተን ዝደኸያ ሃገራት ብዝያዳ ይጥቅዑ ኣለዉ።

እቲ ጉዳይ ካብ ዝጅመር ኣትሒዙ ዓለማዊ ኣቓልቦ ተዋሂቡዎ ክግጠም እኳ እንተተፈተነ ብኣግኡ ክግታእ ኣይከኣለን ዘሎ።

ገና ከኣ ኣብተን ብቴክኖሎጂን ስልጣነን ዝማዕበላ ዝበሃላ ሃገራት ምዕራብ ብዓሰርተታት ኣሽሓት ሰባት ይሞቱ ኣለው።

ስለዝኾነ ዓለማዊ ውድብ ጥዕና በዛ ምስ ምምጻእ ለበዳ ኮቪድ ዝኣወጃ ዓለማዊት መዓልቲ ምክልኻል ለበዳ ገይሩ ኣብ ማሕበረ ሰብ ዓለም ብዛዕባ ለበዳ ዓቢ ወፈራ ምንቕቓሕ የካይድ ኣሎ።

ኣባል ሃገራት ዓለም ስነ ፍልጠታዊ ሓበሬታታት ክለዋወጣ ጥዕናዊ ፍልጠት ከበርኻ ቅቡል ናይ ምክልኻል ልምድታት ከተኣታትዋ ብብቕዓቱ ዝሓሸን ዝበለጸን ዓይነት ትምህርቲ ክቕርባ ብደረጃ ዓለምን ዞባን ከባብን ለበዳታት ንምክልኻልን ንምግጣምን ውጽኢታዊ ዝኾኑ መለክዒታት ክትግብራ የዘኻኽር።

ኣብ ኣልያ ምክልኻል ለበዳ ዝተጠርየ ተመኩሮ ክዕቀብን ክሕይልን ቀረብ መሰረታውያን ኣገልግሎታት ጥዕና ምዝርጋሕ ንዝኾነ ዓይነት ዝመጽእ ለበዳ ብልዑል ቅሩብነት ብውሕሉል መገዲ ምግጣም ብውሁድ ስራሕ ንጥዕና ደቂ ሰባት ጥዕና እንስሳታትን ጥዕና ዓለምናን ምውሓስ ብቐዳምነት ክስርሓሉ ዘለዎ ጉዳይ ምዃኑ ሕቡራት ሃገራት ይእምም።

ዓለማዊ ውድብ ጥዕና ለበዳ ንምግታእ ኣብ ኩሉ ቐጸላታት ማሕበረ ሰብ ዓለም ኮማትን ትካላትን ውልቀ ሰባትን ኪኢላታት ጥዕናን ብሽርክነት ክዓዩ ይምሕጸን።

እዚ ዓሚ ዝፈለመ ተበግሶ ምክልኻል ሕማማት ከኣ ኣብ 2030 ኩለንትናዊ ውህደት ፈጢሩ ጽቡቕ ክግስግስ ዘለዎ እምነት ይገልጽ።

ዓለማዊ ብድሆ ጥዕና ኣብ ምፍታሕ እቲ ዝለዓለ ተራን ሓላፍነትን ዝስከም መንግስቲ እዩ።

እንተኾነ መንግስቲ ብዘይ ኣገዳሲ ኣበርክቶ ናይ ተዛመድቲ መሻርኽትን ሰራሕተኛታት ጥዕናን ምንም ክገብር ኣይክእል እዩ።

ስለዝኾነ ዓለማዊ ውድብ ጥዕና እተን ልዑል ናይ ለበዳ ተኽእሎ ዘለወን ኣባል ሃገራት ሕቡራት ብኹሉ ነገረን ክሕገዛ ከምዝግባእ የዘኻኽር።

ነተን ኩለንትናዊ ደገፍ ዘድልየን ኣባል ሃገራት ከኣ ብቐጻሊ ኣስተምህሮ ንቕሓት ዜጋታት ንምብራኽን ኣገዳስነት ምክልኻል ለበዳ ንምርዳእ ብዓቕሙ ይሕግዝ።

ኮቪድ 19 ብዘውረዶ ዕንወትን ቅዝፈትን ዘሕዝን ፍጻሜ እኳ እንተኣኸተለ ንማሕበረ ሰብ ዓለም ንዓለማዊ ብደሆ ብዓለማዊ ጻዕርን ፍልጠትን ጥራሕ ክግጠም ከምዘለዎ ዘርኣየን ዘምሃረን መዘክር እውን ምዃኑ ዓለማዊ ውድብ ጥዕና ይገልጽ።

ውድብ ጥዕና ዓለም ነቲ ኣብ ኣተሓሕዛ ለበዳ ኮሮናቫይረስ ዝሕታለ ኣርእዩ ዝብል ነቀፌታ ዳይረክተር ጀነራል እቲ ውድብ ዶክተር ቴድሮስ ኣድሓኖም ዘባኸንናዮ ግዜ የለን ዝብል መልሲ ሂብሉ።

ዶክተር ቴድሮስ ውድብ ጥዕና ዓለም ንኮሮናቫይረስ ኣብ 30 ጥሪ 2020 ዓለማዊ ለበዳ ኢሉ ምእዋጁ ካልኦት ትካላት ጥዕና እኹል ምድላዋት ክገብራ ዘኽእለን ዘይተኣደነ ግዜ ከምዝነበረን ውን ጠቂሱ።

ኣብ 30 ጥሪ 2020 ካብ ቻይና ወጻኢ 82 ሕሙማት ኮቪድ 19 ጥራይ ከምዝነበሩ ዘዘኻኸረ ዶክተር ቴድሮስ ሕጂ ግን እቲ ቁጽሪ ናብ 32 ሚልዮን ክብ ከምዝበለን ሞት 235 ሽሕ ከምዘስዓበን ሓቢሩ።

ፕረዚደንት ዶናልድ ትራምፕ ንውድብ ጥዕና ዓለም ምስ ቻይና ብምውጋን ኣብ ግብረ መልሲ ዝሕታለ ኣርእዩ ብምባል እዩ ነቲ ውድብ ዝኸስሶ።

ዶክተር ቴድሮስ ኣድሓኖም ቅድሚ እቲ ሕማም ለበዳ ተባሂሉ ምእዋጂ ኣብ ዝነበረ ግዜ እቲ ውድብ ባህሪ እቲ ቫይረስ ንምጽናዕ ክሳብ ቻይና ብምኻድ ነቲ ግዜ ብግቡእ ከምዝተጠቐምሉ እዩ ዝገልጽ።

ዶክተር ቴድሮስ ኣድሓኖም ኮሮናቫይረስ ዓለማዊ ለበዳ ተባሂሉ ካብ ዝእወጅ ሰለስተ ኣዋርሕ ከምዘሕለፈ ብምዝኽኻር ክሳብ ሕጂ ዓለማዊ ስግኣት ኮይኑ ይቕጽል ምህላዉ ገሊጹ።

ዶክተር ቴድሮስ ብምስዓብ እዚ ሕማም ኣብተን ትሑት ትሕተ ቅርጺ ጥዕና ዘለወን ሃገራት ብናህሪ ይላባዕ ምህላዉ ዘለዎ ስክፍታ ውን ገሊጹ ሎ።

ሰብ መዚ እቲ ውድብ ኣብ ከም ሃገራት ሃይቲ ሶማልያን ሱዳንን እቲ ሕማም ብቅልጡፍ ይላባዕ ምህላዉ ዘለዎም ስክፍታ ክገልጹ ተሰሚዖም ዮም።

ብደረጃ ዓለም ካብ ዓሰርተ ሰባት እቲ ሓደ ኮሮናቫይረስ ሒዝዎ ክኸውን ከምዝኽእል ውድብ ጥዕና ዓለም ኣብ ዘካየዶ ኣኼባ ገሊጹ።

ላዕለዋይ ሓላፊ እቲ ውድብ ዝበዝሓ ህዝቢ ዓለም ገና ኣብ ከቢድ ስግኣት ከምዝርከብ ኣፍሊጡ።

ኣብ መላእ ዓለም ልዕሊ 35 ሚልዮን ሰባት በቲ ቫይረስ ተለኺፎም ከምዘለው እኳ እንተተገልጸ ውድብ ጥዕና ዓለም ግን እቲ ሓቐኛ ቁጽሪ ኣስታት 800 ሚልዮን ክኸውን ከምዝኽእል ይግምት።

ቁጽሪ መልከፍቲ ኮቪድ ብልዑል ናህሪ ይውስኽ ስለዘሎ ክኢላታት ሕክምና እቲ ቁጽሪ ልዕሊ እቲ ዝግለጽ ዘሎ ከምዝኾነ ክገልጹ ጸኒሖም እዮም።

ውድብ ጥዕና ዓለም ዓለምለኻዊ ብኮሮናቫይረስ ንምዝታይ ኣብ ጀኔቫ ስዊዘርላንድ ኣኼባ የካይድ ኣሎ።

ሕማም ኮሮናቫይረስ ኣብ መወዳእታ ናይ ዝሓለፈ ዓመት ኣብ ቻይና ድሕሪ ምኽሳቱ ድሕሪ ዓሰርተ ወርሒ ናይ ምውዳእ ምልክት ገና ኣየርኣየን ዘሎ።

ኣብ ዝሓለፉ መዓልታት ኣብ ኣውሮጳን ካልኦት ሃገራትን ዳግማይ መልከፍቲ ኮሮናቫይረስ ክረአ እንከሎ ከምቲ ኣቐዲሙ ዝተገብረ ናይ ምውሻብ ስጉምትታት ዕጽዋታትን ክእወጅ ጀሚሩ ሎ።

ሓላፊ ክፍሊ ህጹጽ ሓደጋታት ውድብ ጥዕና ዓለም ዶክተር ማይክ ራያን ኣብ ዝሃቦ መግለጺ ኣስታት 10 ሚእታዊት ህዝቢ ዓለም ብኮሮናቫይረስ ከምዝተለኽፉ ይግመት ኢሉ።

ንሱ ዝበዝሓ ክፋል ህዝቢ ዓለም እቲ ሓደጋ ኣንጸላልይዎ ከምዘሎን ነቲ ቫይረስ ንምግታእን ንምቁጽጻርን እኹል መሳርሒታትን መሰልያጣትን ከምዘሎ ሓቢሩ።

ሓላፊ ውደብ ጥዕና ዓለም ዶ ር ቴድሮስ ኣድሓኖም ብወገኑ ሃገራት ሓድነትን ጽኑዕ ምሕደራን ክገብራ ድሕሪ ምጽዋዕ በቲ ቫይረስ ዝያዳ ዝተጎድኣ 10 ሃገራት ከምዝኾናን ሰለስተ ሃገራት ድማ ፍርቂ እቶም ዝሞቱ ሰባት ከምዝረከብወን ገሊጹ።

ብመሰረት ፖን ሆብኪንስ ዩኒቨርሲቲ ልዕሊ ሓደ ሚልዮን ሰባት ብሕማም ኮሮናባይረስ ሞይቶም ኣለው።

ዝበዝሓ መልከፍቲ ኣጋጢምወን ዘለዋ ሃገራት ድማ ኣመሪካ ህንዲ ከምኡ ውን ብራዚል እየን።

ጓል 49 ዓመት ኤልዛቤት ብንቡር እናኣስተንፈሰት ብህይወት ትነብር ምህላዋ ከም ቀሊል ኣይትርእዮን።

ምክንያቱ በሪ ሞት ያ በጺሕ ተመሊሳ።

ኤልዛቤት ብኮሮናቫይረስ ብጽኑዕ ሓሚማ ኣብ ሕክምና ድሕሪ ዝተገበረላ ክንክን ሓንቲ ካብቶም ዝሓወ እዩ እዪም።

ዝሓለፈቶ ውረድ ደይብ ንጋዜጤኛ ቢቢሲ ኣካፊላቶ ኣሎ።

እተን ናይ መጀመርታ መዓልታት ይዝከረኒ እቲ መዓልቲ ዓርቢ እዩ ነይሩ ዘይንቡር ድኻም ክስምዓኒ ጀሚሩ ናብ ዓራት ግንብው ምስ በልኩ እቲ ድኻም ክጻወሮ ኣይከኣልኩን።

ቀዳምን ሰንበትን ውን መሬት ከም ኣፍ ዕንቂ ጽብብ ኢላትኒ ሓሊፈየን።

ሰኑይ ውን ብተመሳሳሊ ለውጢ ዘይብላ መዓልቲ ያ ነይራ እግረይ ንኣካላተይ ክጸሮ ኣይክኣለን ወላእላእ ኢለ ምናልባት ምስቲ ብቅንያቱ ዝነበረኒ ኣካላዊ ድኻም ስትራፓ እዩ ዘኸውን ብምባል ቃንዛይ ንከዐግስ ፓራሲታሞል ወሲደ።

ይስዕል ውን ነይረ እንተኾነ ዝጸሮ ሰዓል እዩ።

ሰሙን ምሉእ ካብ ገዛ ከውጽእ ዝኽእል ዓቕሚ ኣይነበረንን ናይ ዘለኒ ሓይሊ ኣኻኺበ ኣብ ጥቃ ገዛይ ናብ ዝርከብ መዐደሊ ነዳዲ ብምኻድ ዘድልየኒ ነገራት ንምግዛእ ከይደ።

ናብ ገዛይ ክምለስ እንከለኹ ነብሰይ በረድ ከምዝሓቆፍኩ ከትከት ኢሉ።

ዝፈለሐ ማይ ኣብ ኣርባዕተ ጠራሙዝ መሊአ ኣብ ዓራተይ ገይረ ክልተ ኮቦርታ ተኸዲነ ውን ኣካላተይ ክማሙቕ ኣይከኣለን።

ጽንሕ ኢሉ ከኣ ኣካላይ ብብርቱዕ ረስኒ በግ ኢሉ።

ርእሰይ ከምዚ ኣብ ክልተ ዝተመቀለ እዚ ኢለ ክገልጾ ዘይክእል ቃንዛ ወሪሩኒ።

ከይበልዕ ሽውሃተይ ዕጽዉ እዩ ኢሉ ተጋዲለ እንተፈተንኩ ውን ከምልሰኒ ጀሚሩ።

ሰብነተይ ብርሃጽ ጽሙቕ ኢሉ ጸጸኒሑ ትንፋስ ክሓጽረኒ ጀሚሩ ኣብ መወዳእታ ትንፋሰይ እናተረዳኣኒ ዕጽው ኢሉ።

ሕማም ኣዝማ ስለዘላትኒ ሕጽረት ትንፋስ ምስ ኣጋጠመኒ ኣዝማ እዩ ኢለ የ ርጉጽ ወሲደዮ። ከምቲ ኩሉ ግዜ ዝገብሮ ናብ ሕክምና ከይከድኹ ክሕሸኒ እዩ ብምባል ድማ እቲ ኣዝማ ክትልዓለኒ እንከላ ዝገብሮ ክገብር ጀሚረ።

ነገራት እንዳከፈአ ምስ ከደ ወዲ 15 ዓመት ወደይ ናብ ኣገልግሎት ጥዕና ደዊሉ መጺኦም ክወስዱኒ እንከለዉ ከምዚ ሕልሚ ኮይኑ እዩ ዝስምዓኒ ነይሩ።

እቶም ሓካይም ናብ ኣምቡላንስ እናወሰዱኒ እንከለዉ እቲ መራሒ መኪና ምስ መን ምዃኑ እንድዒ ኣዝያ ደኺማ ላ ሒዝናያ ክንመጽእ ኢና ኢሉ ክዘረብ እንከሎ ከምዚ መቃልሕ ኮይኑ ይስመዓኒ ነይሩ።

ኣብ ኣንቡላንስ ኣእትዮም ናይ መተንፈሲ ሓገዝ ገይሪሙለይ ክሳደይ ኣንቃዕርር ኣቢለ ናብ ገዛይ ገጸይ ጥምት ምስ ኣበልኩ ወደይ ንኣደይ ደዊሉላ ስለዘነብረ ንኽልቲኦም ደቀይ ሓቂፋቶም እንከላ ዓይኒ ንዓይኒ ተጋጢምና።

ኣደይ ሕማም ልቢ ስለዘለዋ ከምዚ ዘለኽዎ ክትርኣየኒ ዓቕሚ ግዲ ሓጺርዋ ናብቲ ማዕጾ ገጻ ድግፍ ኢላ ኣብ ገጻ ግን ተስፋ ምቁራጽ ይንበብ ነይሩ።

ዓይነይ ግዲ ማይ መሊኡ ኣደይን ደቀይን ከክልተ ኮይኖም ይርኣዩኒ ነይሮም።

ማዕጾ ኣምቡላስን ገም ኢሉ ምስ ተዓጽወ ከኣ ነቲ ኣብ ሞንጎይን ሞንጎ ደቀይን ኣደይን ዝነበረ ኣድማስ ንዘልኣለም ዝተረገጠ መሰለኒ።

ናብ ሆስፒታል ምስ በጻሕና ካልኦት መካይን ውን ሕሙማተን ከራግፋ ሪጋ ሒዘን ጸንሓና።

ሪጋይ ክሳብ ዝኣክል ከኣ ሰለስተ ሰዓታት ክጽበ ነይሩኒ።

ሪጋይ ምስ ኣኸለ እቲ ሆስፒታል ካብ ዓቀን ንላዕሊ መሊኡ ቦታ ዝብሃል ከምዘየሎ ክዝረብ ሰሚዐ።

ነቲ ዝበሉኒ ዓይነይ ዓሚተ ሰሚዐዮም ሓካይም ናብዝን ናብትን ይጎዩ ቴሌፎናት ኣብዝን ኣብትን ጭር ይብላ እቲ ሕክምና መን ንመን ይዛረቦ ኣሎ ዘይትርድኣሉ ሕንፍሽፍሽ እዩ ኢሉ።

ጽንሕ ኢሉ ሓደ ነርስ ናባይ ቅርብ ኢሉ ዓራት ከምዝተረኸበ ብምሕባር ኣፍኪ ክፈትዮ ሞ ካብ ጎሮሮኺ ቅምሶ ክወስድ እየ ኢሉኒ ከሕምም ካብ ኣፍንጫይ ውን ካልእ ቅምሶ ወሲዱ እዚ ከኣ ዝገደደ።

ካብ ደመይ ውን ወዲዱ።

ጽንሕ ኢላ ሓንቲ ነርስ ናብይ ቅርብ ኢላ ሕማመይ ኮሮናቫይረስ ምዃኑን 24 ሰዓታት ብሓገዝ ኦክስጅን ክጸንሕ ምዃንይ ነጊራትኒ ከም ኣራእያ በርቂ ናብ ካልእ ሕሙም ከይዳ።

ኣብ ኣፍልበይ ዝስምዓኒ ዝነበረ ቃንዛ ከምዚ ኣእማን ዝተጸዓነኒ እዩ ዋላ ፍውሲ ቃንዛ እንተወግኡኒ ቃንዛይ ክሕሸኒ ኣይከኣለን።

ኣብ ከብደይ ውን ከምዚ ሕማም ሕርሲ ዝተተሓዝኩ ብርቱዕ ቃንዛ ነይሩኒ ዋላ ዓው ኢለ ክበኪ እንተፈተንኩ ድምጺ ግን ከውጽእ ኣይከኣልኩን።

ኣብ ጎድነይ ኣርባተ ዓራውቲ ነይረን ኩልና ኮቪድ 19 ዝሓመምና ኮይና ካልእ ሕዱር ሕማም ውን ዘለና ኢና።

እተን ክልተ ደቂ ኣንስትዮ ዕድመ ድፍእ ዘባላ ኮይነን ሓማም ሽኮር ዘለወን የን እታ ሓንቲ ግን ድንጉይ ኢላ ስለ ዝመጽአት ብዙሕ ኣይፈልጣን የ።

ኣብ መጀመርታ መዓልታት ኩሉ ነገር ከምዚ ሕልሚ ኮይኑ እዩ ዝርድኣኒ ነርስ ትእቱ ነርስ ትወጽእ ዶክተር ይእቱ ዶክተር ይወጽእ ነቲ ሕክምና ዘጽርያ ሰርሕተኛታት ይኣትዋ ይወጽኣ።

ጽምኢ ማይ ዝሞቱ ሕሙማን ነቲ ደውል ዓሰርተ ግዜ ይጠዋውቕዎ።

እቶም ሓካይምን ሕሙማትን ኩሎም ድኻሞም ኣብ ገጾም እዩ ዝረአ።

ሓደ ምሽት ኣብቲ ደቂ ኣንስትዮ ጥራይ ንሕከማሉ ክፍሊ ወዲ ተባዕታይ ስለዝረአኹ ነታ ነርስ ጸዊዐ ሓቲተያ።

እታ ነርስ ውን እታ ፊተይ ዝነበረት ተሓካሚት ንሞት ትጽዓር ስለዝነበረት ወዳ ክርእያን ክፋነዋን ከምዝመጽአ ነጊራትኒ።

ልበይ ኣብ ክልተ ምቅል ዝበለት ኮይኑ ተሰሚዑኒ ተስፋ ውን ክቆርጽ ጀሚረ ደቀይ ተራእዮሙኒ። እቲ ወዲ ናብ ኣዲኡ ምስ ቀረብ ስምዒቱ ክርኢ ድፍረት ስለዘይረኸብኩ ገጸይ ብኣንሶላ ሸፊነ ንነብሰይ ክበኸየላ ጀሚረ።

እቲ መጋረጃ ናይቲ ሰበይቲ ተዓጽዮ ኳ እንተነበረ ድምጺ ግን ይስምዓኒ ነይሩ።

ድሕሪ እዚ ኣነ ውን ሃተፍተፍ ከብለኒ ጀሚሩ።

ምስ ቀደም ዝፈልጦም ዘለዉን ዝሞቱን ሰባት ዘዕልል ዘለኹ ኮይኑ ይስምዓኒ ሞ ኣለኹ ድየ ሞይተ እብል።

ንመን እየ ከምኡ ዝብሎ ግን ኣይርድኣንን እዩ።

እዚም ዝሞቱ ዝመላለሱኒ ዘለዉ ናብኦም ይኸይድ ስለዘለኹ ዩ ይብል ግን ኣይሞትኩን እንተዝመዉት ደኣ ኣበይ ኣሎ እቲ ጻዕዳን ብርቱዕን ብርሃን መላእኽቲ ኸ እንታይ ኮይኖም ስመይ ዘይጸወዕዎ ኢለ ምስ ነብሰይ ይማጎት።

ንጎሆ እታ ክትስሓግ ዝሓደረት ፊተይ ዝነበረት ሰበይቲ ከምዝዓረፈት እታ ሓኪም ክትዛረብ ሰሚዐያ።

ነቲ ኣስክሬን ቀልጢፎም ከልዕልዎ ዮም ኢለ እንዳሓሰብኩ ከየልዓልዎ ሰዓታት ገይሩ።

ድሕሪ ሰዓታት ነቲ ኣስክሬን ሓጻጺቦም ከምዚ ኣተዓሻሽጋ ኣቕሓ ሓደ ክልተ ሰለስተ ኢሎም ናብ ሓደ ሻንጣ ሓውሲ ድርብይ ኣቢለሞ። እቲ ኣስክሬን ምስቲ ነቲ ሻንጣ ገቲሩ ዝሓዞ ሓጺን ምስ ተጋጨወ ዘስመዖ ድምጺ ክሳብ ሕጂ ዩ ኣብ እዝነይ ዘቃጭል ንመዋእል ውን ዝርስዖ ኣይመስለንን።

እቲ ኣስኪሬን ዝነበሮ ዓራት ተጸራርዩ ጥራይ ተሪፉ ለካ እዛ ህይወትና ከምዚኣ ያ ሰብ ኔርካ ሓመድ።

እዚታት ምርኣየይ ኣብ ውሽጠይ ካልእ ኤልዛቤት ዝተፈጠረት ኮይኑ ክስምዓኒ ጀሚሩ።

ብየማነይ ዝነበረት ተሓካሚት ውን ሽዕኡ ምሽተ ሓንሳብ ብርቱዕ ድምጺ ኣስሚዓ ሞይታ።

ወይለይ ሞት ክሳብ ክንድዚ ድዩ ቀሊል።

ብህይወት ንክተርፍ ናይ ዘለኒ እየ ዝቃለስ ነይረ።

ተስፋ ክቆርጽ እንተጀሚረ ንነብሰይ ኣጆኪ ኤልዛቤት እናበልኩ ከተባብዓ ይፍትን።

ኣነ ገና ጓል 49 ዓመት እየ ንደቀይ ንኣደይ ንስድራይ ንፈለጥተይ ክነብሮሎም ምሒረ ውሽጣዊ ባህጊ ሓዲሩኒ።

ሎሬን ሓፍተይ ሪቻርድ ሓወይን ደቀይን ብተደጋጋሚ ናይ ፍቅርን ተስፋ ዘስንቕን መልእኽትታት ይልእኹለይ ስለዝነበሩ ንሱ ውን ስንቂ ኮይኑኒ ዩ።

8 ሚያዝያ 2020 ሓዳስ ወርሒ ንዓይ ጥራይ ዝበረቀት ኮይኑ ተሰሚዑኒ።

እታ ወርሒ ምልእቲ ያ ነይራ እዚ መበሰሪ ሓዲሽ ወቕቲ ኮይኑ መፈናዊ እቲ ዝነበረ ወቕቲ ውን እዩ።

ኣነ ከኣ ሕማመይ ዘፋንዎ ዘለኹ ኮይኑ ተሰሚዑንስ ውሽጠይ ፉሕ ፉሕ ዝብል ስምዒት ወሪርዎ።

ኣነ ኣብ ከምዚ እንከልኹ ኣብቲ ኣነ ዝነበርክዎ ክፍሊ ሓንቲ ተሓካሚት ውን ሞይታ ዝሞታ ሰለስተ በጺሐን።

ኣነ ግን ሕጂ ውን ምስ ተስፋይ ነይረ።

ተስፋ ከሕድር ዓቢ ተራ ዝተጻወተ ሓደ ነርስ ነይሩ ዶኳትር ድሓን ኢኺ ገዛ ኪዲ እንተኢሎሙኺ ብዘይምውልዋል ሕራይ በልዮም ኣይሓሸናን ኢሎም ምውጻእ ዝእበዩ ዳግማይ ብኮሮናቫይረስ ተለኪፎም ዝሞቱ ኣለዉ ይብለኒ።

ሓደ መዓልቲ ዶክተር ኣብ ደመይ ዘሎ መጠን ኦክስጅን ብምርኣይ ሕጂ ሕሽኪ ዩ ክትከዲ ትኽእሊ ኢኺ ምስ በለኒ ብሓጎስ ዝኾኖ ዩ ጠፊኡኒ።

ናብ ደገ ምስ ወጻእኩ ኣብ ደገ ዝነበረ ቁሪ ተቀቢሉኒ ናይቲ ሕክምና ጋውንን ሸበጥን እየ ገይረ ቁሪ ኣይከኣልክዎን።

ሕጂ ሽማ ዘይዝክራ መራሒት መኪና ናይ ኣምቡላንስ ሰብ ድያ መልኣኽ እንድዒ ንግሆ ሰዓት ሽዱሽተ ስራሕ ዝጀመረት ንዓይ ናብ ገዛ ከተብጽሓኒ ኣንከላ ፍርቂ ለይትን ዕስራን እዩ ነይሩ ንዓይ ኣውሪዳ ከኣ ናብቲ ሆስፒታል ትምለስ ነይራ።

18 ሰዓታት ኣብ ስራሕ ሰራሕተኛታት ሕክምና ከምዚ ዩም ዘገልግሉና ዘለዉ ሓካይምን ነርሳትን ጥራይ ዘይኮኑ ኩሎም።

ንኹሎም መግለጺ ምስጋናይ ደብዳበ ሰዲደሎም የ።

ሕጂ ይሕሸኒ ሎ ካብ ዓራት ግን ኣይተሳእኩን ኣብ ሳንቡአይ ዘሎ ጸገም ምሉእ ንምሉእ ንኽሓዊ ካብ ሰለስተ ክሳብ ሽዱሽተ ኣዋርሕ ከምዝወስድ ዶክተር ሓቢሩኒ ዩ።

ካብ ሆስፒታል ምስ ወጻእኩ ኣደይ መግበይ ሰሪሓ ኣብ ማዕጾ ናይ መደቀሲየይ ትገድፈለይ ምስ ከደት ማዕጾ ከፊተ ይወስዶ ኣደስ ኣደ ድኣ ንሞት ተንኪፈያ የ ተመሊሰ ንመጻኢ ኣብ ህይወት ዘለኒ ኣጠማምታ ፍሉይ ዩ ክኸውን ሃብቲ ገንዘብን ንብረትን ኣብ ህይወት ትርጉም ዘለዎ ኣይኮነን።

ሕጂ ካብ ገዛ ውጽእ ኢልካ ጽሩይ ኣየር ምትንፋስ ዩ ነፊቀ ዘለኹ ንክነብር ካልኣይ ዕድል ተዋሂብኒ ኣሎ።

ሎሚ ዓለማዊ መዓልቲ ደሞክራሲ እዩ።

እዚ ቅድሚ ኣሽሓት ዓመታት ዝጀመረ ህዝባዊ ምምሕዳር ዝትርጉሙ ግሪኽ ዝመበቆሉ ደሞክራሲ እቲ ኣብ ዓለም ዝሰፍሐ መንግስታት ዝመሓደርሉ ኣገባብ እዩ።

ስለዝኾነ ከኣ ዩ ሕቡራት ሃገራት ነዛ ዕለት ን15 መስከረም ከም ዓለማዊ መዓልቲ ደሞክራሲ ኮይና ክትክበር ወሲኑ።

ኣብዛ ዕለት ብዙሕ ህዝብን ውድባትን ከምኡ እውን መንግስታትን ዘይመንግስታውያን ውድባትን ሲቪክ ማሕበራትን ንደሞክራሲ ዘበራብርን ዘተባብዕን ኣስተምህሮን ዘተን ኮንፈረንስ ብምክያድ ባህሊ ተጸዋርነት ንኽሰርጽ የጎሳጕስ።

ብደሞክራስያዊ ምሕደራ ዝነባበራ መንግስታት ህዝቢ ክመርሓንን ክኣልየንን ይኽእል ዩ ንዝብሎ ሰልፍን ሕጹይን ድምጹ ብምሃብ መራሒኡ ይመርጽ።

እቲ ዝበዝሐ ድምጺ ዝረኸበ ስልጣን ዝሓዘ ሰልፍን መራሕን ንፖለቲካውን ቁጠባውን ጉዳያት ይውስንን የነባብርን።

እቲ ብኸምዚ ወካሊ ደሞክራሲ ዝቐውም መንግስቲ ኣብ ዓለም ዝውቱር ስርዓት እዩ።

ኣብ ደሞክራሲያዊ ስርዓት እቲ ሃገራዊ ዋኒን ብድምጺ ብዙሃን ዝውሰን እኳ እንተኾነ እቶም ውሑዳን እውን ብድምጺ ብዙሃን ዘይጠሓስን ዘይርገጽን መሰል ኣሎዎም።

እቲ ሓፈሻዊ ምርጫ እታ ሃገር ብኸመይ መንገዲ ክትመሓደር ከም ዘለዋ ዝጸሉ መሳርሒ እዩ።

ደሞክራሲ ብግቡእ መታን ክሰርሕ ከኣ ህዝቢ ክሳተፎ ይግባእ ይብል እቲ ሕቡራት ሃገራት ዘቕረቦ ጽሑፍ።

ድሕሪ ምብቃዕ ዝሑል ኲናት ኣብ ኣፍሪቃ ብዙሕ ለውጥታት ተኸሲቱ እዩ።

ኣብ ኣመሪካ ዝመደበሩ ፍሪደም ሃውስ ዝበሃል ንባህሪያት ደሞክራሲ ዝልክዕ ትካል ኣብ ናይ 1988 ጸብጻቡ ካብተን ዝመዝገበን 50 ሃገራት ኣፍሪቃ እተን 17 ሃገራት ጥራሕ እየን ኣብቲ ፍጹም ናጻ ወይ ተዛማዲ ናጽነት ኣብ ዝብል መስርዕ ተጸብጺበን።

ኣብ 2015 ግን ካብተን ኣብቲ መምዘኒ ብቕዓት ዝቐረባ 54 ሃገራት ኣፍሪቃ እቲ ቑጽሪ ናብ 31 ሃገራት ዓብዩ።

እዚ ከኣ እቲ ትካል ንዝጽብጽቦ መሰረታውን መባእታውን ሰብኣዊ ናጽነት ዓንዲ ደሞክራሲ እናተመሓየሸ ይመጽእ ምህላው ዘርኢ እዩ ይብል ተስፋ መጻኢ ደሞክራሲ ኣብ ኣፍሪቃ ብዝብል ኣርእስቲ ዝጸሓፈ መጽናዕታዊ ትካል ጸጥታ።

ካብ 2016 ንደሓር ኣብ ኣፍሪቃ ክሳብ 24 ዝኸውን ሃገራዊ ምርጫ ከምዝተኻየደ ዝገልጽ እቲ ጸብጻብ ዋላኳ ኣብ ሓደ ሓደ ሃገራት ኣብ እዋን ምርጫን ድሕሪኡን ህውከትን ዘይምርግጋእን እንተ ተኸስተ እቲ ተበግሶ ግን ኣተባባዒ ምዃኑ ይሕብር።

ድሕሪ ምብቃዕ ዝሑል ኲናት ካብ ተስዓታት ንደሓር ሓያሎ ብምልካዊ ስርዓታት ክመሓደራ ዝጸንሓ ሃገራት ደሞክራሲያዊ ኣገባብ ምሕደራ ከተኣታትዋን መስርሕ ደሞክራሲ ክለማመዳን ጀሚረን ምህላወን እቲ ጽሑፍ ይገልጽ።

ኣብ ብዙሓት ምርጫ ንስለ ምርጫ ዘይኮነስ ናይ ብሓቂ ፍትሓውን ርትዓውን ክኸውን ኣለዎ ከምኡ እንተዘይኮይኑ ክተርፍ እዩ ዘለዎ ዝብል ርእይቶ ኣሎ።

ካልኦት ከኣ ደሞክራሲያዊ ምሕደራ ኣብ ነዊሕ መስርሕ ብትካላት ደሞክራሲ ዝምእዘን ቀጻሊ ልምምድ ዘድልዮ ምስ ዕቤት ትምህርትን ብልጽግና ሕብረተሰብን ዝምዕብል መስርሕ ብምዃኑ ምስ ኩሉ ጸገማቱ ክፍተን እዩ ዘለዎ ዝብሉ እውን ኣለው።

እቲ ኣብ ኢትዮጵያ ንሓሙሽተ እብረ ዝተኻየደ ብዙሕ ዝንቀፍ ጎድንታት ዘለዎ ፈተነ ምርጫን እዚ ቅድሚ ሰሙን ኣብ ትግራይ ዝተኻየደ ተመሳሳሊ ድኽመታት ዘለዎ ኣብ 190 ወናብር ሓደ ድምጺ ተቓውሞ ጥራሕ ዘሳትፍ ብውጽኢት ምርጫ ዝቐውም ዘሎ ባይቶ ብዙሕ ሕቶታት የልዕል ኣሎ።

ግን ከኣ ደሞክራሲ ብዘረባ ዶ ብግብሪ ዝብል ሕቶ እቲ ህዝቢ ክመሃረሉን ክልብመሉን ዕድል ስለዝኸፍት ከም መምሃሪ ክረአ እውን ይኽእል እዩ ይብል ሓላፊ ጃስቲስ ኣፍሪቃ ዝተባህለ ሲቪካዊ ማሕበር ዝበረ ኤርትራዊ ዳዊት መስፍን።

ህዝቢ ኤርትራ ካብ መግዛእቲ ኢትዮጵያ ናጻ ወጺኡ ብደሞክራሲያዊ ኣገባብ ንክመሓደር ን30 ዓመታት መሪር ብረታዊ ተጋድሎ አሕሊፉ።

እንተኾነ ይብል ተመራማሪ ታሪኽ እውን ዝኾነ ዳዊት መስፍን ደሞክራሲ ክዓብን ክዕምብብን ጽዑቕ ናብዮትን ክንክንን የድልዮ።

እቲ ሕጂ ኣብ ኤርትራ ዘሎ ክውንነት ግን ተስፋን ጮራን ደሞክራሲ ዘርኢ ኣይኮነን ይብል።

ግን ህይወት ስለዘይማእመኦም ተመሊሶም።

ኣብ ዝሓለፈ ዓመታት ከኣ እዛ ንእሽቶ ሃገር ኤርትራ ካብተን ዝበዝሓ ስደተኛታት ዘፍርያ ሃገራት ኮይና ብምባል እቲ ትጽቢት ድሕሪ ናጽነት እውን ከምዘይሰመረ በዚ ሕጂ ዘሎ ክውንነት ይገልጾ።

ኤርትራ ናጻን ልዑላዊትን ሃገር ኮይና ንኣኽብሮ መባእታዊ ሰብኣዊ መሰላት ብዝምልከት ግን ገና ነዊሕ ጉዕዞ ክትከይድ ኣለዋ ይብል ምሁር ሕግን ስደትን ፕሮፌሰር ጋይም ክብረኣብ ብወገኑ።

ኣብ 2016 ልዕሊ ሚእቲ ጸለውቲ ኣፍሪቃውያን ጸሓፍቲ ጋዜጠኛታትን ተሓለቕቲ ሰብኣዊ መሰላትን ዝርከቡዎም ሰባት ናብ ፕረዚደንት ኢሳይያስ ኣፈወርቂ ሃገራት ኣፍሪቃ ኣብ ደሞክራስያዊ ጎደና ይግስግሳ ብምህለወን ኤርትራ እውን ኣብቲ መስርዕ ክትጽምበር ዝጽውዕ ቅሉዕ ደብዳበ ጽሒፎም ነይሮም።

ሽዑ መንግስቲ ኤርትራ ግዚኡን ኣገባቡን ዘይሓለወ ዩ ብምባል ንዝሓለፈ 16 ዓመት ኢትዮጵያ ነቲ ብኮሚሽን ዶባት ዝተዋህበ ናይ መወዳእታን ቀያድን ብይን ምትግባር ሓንጊዱ መሬት ኤርትራ ጎቢጣ እንከላ ብጩቕ ዝበለ ኣፍሪቃዊ ኣይነበረን ክብል መሊሱሎም ነይሩ።

ብዙሕ ግዜ ናጽነትን ሓርነትን ንሓድሕዱ ይወራረስ እዩ።

ግን ከኣ መጸሕፍቲ ፖለቲካ ነቲ ናጽነት ንግዝኣታዊ ሓድነት ሓንቲ ሃገር ምድራን ኣየራን እተን ባሕሪ ዝውንና ከኣ እንተላይ ባሕረንን ደሴታተንን ዘጠቓልል እዩ።

እቲ ሓርነት ዝብል ቃል ግን ነቲ ምስ ደሞክራሲ ቀጥታዊ ምትእስሳር ዘለዎ ንሰብኣዊ ናጽነት ዘንጸባርቕ እዩ ክብል እዩ ዝገልጾ።

ብዛዕባ ናጽነትን ሓርነትን ብዙሕ ተኸታታሊ ዓንቀጻት ዝጸሓፉ ሃገራዊ ኣቦ ኣቶ ወልደኣብ ወልደማርያም ንኣብነት ኣብ ሓደ እዋን ኣብ ዝጸሓፉዎ ዓንቀጽ ካብቲ ፈጣሪ ዝሃበና ብሉጽ ህያባት እተን ኽልተ ሓርነትን ወ ኣማን ኢየን ዚብል ይርከቦ።

ንሶም ሓደ ሰብ ምእንቲ ሃገሩ ተጋዲሉ ሞይቱ ኽበሃል ከሎ ምእንቲ ሓርነት ማለት ዶ ኣይኰነን እወ ሓርነት ናይቲ ክሳዕ ናይ መወዳእታ ነጥበ ደም ዚፈሶ ምእንቲ ሓንቲ ሃገር ዚግበር ዉግእን ገድልን ትሕጃ ወይ ከኣ ዉዑል ያ ይብሉ እሞ መግለጺኦም ብምቕጻል ሓርነት ኣንጻር ባርነት ማለት ያ ኣብ መንጎ ክልቲአን ካልእ መንገዲ የልቦን።

እቲ ሓርነት ዘይብሉ ገና ኣብ ባርነት ዘሎ ሰብ ማለት ዩ።

እቲ ትምህርቲ እናበሃገ እኹሉ ትምህርቲ ዘይረክብ እቲ ብስእነት ተሸቝሪሩ ዚነብር እቲ ከም ዝደለዮ ክንቀሳቐስ ዘይኽእል እቲ ዕዮ ዝስእን እቲ ከም ዝተራእዮን እተበርሆን ሓሳቡ ኪገልጽ ዘይክእል ማለት ኣርዑት ዝተቘርነ ሰብ ማለት ዩ ይብሉ።

ኣብቲ ነዊሕ ጽሑፎም ከኣ ዜጋታት ኤርትራ ናጽነቶም ምስተጎናጸፉ ቖጽሊ ዘውድቑሉ መራሒ መሪጾም ብሕግን ድግን ክናበሩ ይምዕዱን ይመኽሩን ነይሮም ይብል ዳዊት።

እዚ ሕጂ ሕቡራት ሃገራት ከም ኣህጉራዊ መዓልቲ ደሞክራሲ ክኽበር ወሲኑዎ ዘሎ ዕለት ከኣ ነዚ ሓሳብ እዚ እዩ ዘበራብር።

እቶም ስነ ምርጫ ዘጽንዑ ክኢላታት ኣብ መስርሕ ደሞክራሲ እቲ ምድማጽ ዘይኮነ እቲ ናብ ምርጫ ዝወስድ መስርሕ ንባዕሉ ቀንድን ኣገዳስን ምዃኑ እቲ መስርሕን ሕጋጋቱን ግሉጽን ንጹርን ኣሳታፊ ርትዓዊ እንተዘይኮይኑ ፍትሓዊ ምርጫ ተኻይዱ ክበሃል ከምዘይከኣል ይገልጹ።

ኣብ ዓለም ብሰንኪ መስርሕን ውጽኢት ምርጫን ክሳብ ናብ ጎንጽን ግጭትን ዝበጸሐ ተረኽቦታት ኣጓኒፉ እዩ።

ደሞክራሲ ሓሳባት ካልኦት ክትሰምዕን ሓሳባትካ ከተረድእን ዝሓትት ዘተን ልዝብን ዝጠልብ ዝኾነ ዓይነት ጎንጽን ግርጭትን ዝጽየን መሳርሒ ምሕደራ እዩ።

ሰክረታሪ ሕቡራት ሃገራት ኣንቶንዮ ጉተረስ ከኣ መንግስታት ዓለም ንምክልኻል ኮቪድ ኣብ ዝወስዱዎ ስጉምቲ ንሰብኣዊ መሰልን ግዝኣተ ሕግን ኣብ ግምት ዘእተወ ክኸውንን መሰል ሐሳብካ ምግላጽን ምጽሓፍን ምቛም ማሕበራትን ከኽብሩን ሓላፍነታውያን ርትዓውያን ግሉጻትን ተሓተትን ክኾኑ ተማሕጺኑ።

ንፖለቲካውያን ተቓወምትን ተጣበቕቲ ሰብኣዊ መሰላትን ንዝኾነ ሞያውያን ሓካይም ጋዜጠኛታትን ካልኦትን ምግፋዕ ማእሰርቲ ሃድንን ምስቓይን ከምኡ እውን ምዕፋን ሓበሬታን ምድራትን ምዕንቃጽን ኣቕርቦት ኣገልግሎት ኢንተርነት ንመሰል ሐሳብካ ምግላጽ ከይድርትዎ ኣድህቦ ክገብርሉ ኣዘኻኺሩ ሎ።

ለበዳ ኮሮናቫይረስ ንምቁጽጻር ኣብ ብዙሓት ካበቢታት ሰባት ብብዝሒ ይኽተቡ ኣለው።

እንተኾነ ብዛዕባ እቲ ክታበት ዝወሃብ ዝተፈላለየ ሓበሬታታት ከደናግሩ ስለዝኽእሉ ንውሳነ ዝሕግዝ መሰረታዊ ሓቅታትን ሓበሬታታትን እነሆ።

ክታበት ደቂ ሰባት ብዝተፈላለዩ ዓይነት ቫይረስ ብረኽሲ ቅድሚ ምጥቅዖም ሊቃውንቲ ካብቲ ቫይረስ ውሑድ ዓቐን ናይቲ ሕማም ወሲዶም ኣብ ቤተ ምርምር ዘዳልውዎ ሰብነት ደቂ ሰባት ቅድሚ እቲ ሕማም ምምጽኡ ምስ ዓይነት እቲ ቫይረስ ተላልዩ ብምጽናሕ ናይ ምክልኻል ዓቕሚ ንኸጥሪ ንክዳሎ ዝሕግዝ እዩ።

ብኻልእ ኣዘራርባ ክታበት ሓደ ልኡም ንጡፍ ዘይኮነ ኣካል እቲ ሕማም ዘምጽእ ህዋስ ወይ ድማ ንዕኡ ዝመሳሰል ግብረ መልሲ ከበግስ ዝኽእል ቅርጺ ዝሓዘ መበራበሪ ምክልኻል ዓቕሚ ሰብነት እዩ።

እዚ ድማ ሰብነትና ነቲ ባዕዳዊ ኣካል ኣለልዩ ቀልጢፉ ንዕኡ ዝከላኸል ናይ ምክልኻል ዓቕሚ ኣንቲቦዲ የፍሪ።

ክታበት ብዙሕ ሳዕቤን ኣየኸትልን እዩ።

ኣብ ገለ ሰባት ግን ረስንን ቀጨውጨውን ዝኣመሰሉ ጎናዊ ሳዕቤን ክህልዎ ይኽእል እዩ። ድሕሪኡ ግን ነቲ ሕማም ናይ ምክልኻል ዓቕምና ይበራብር እዩ።

ነዚ ድማ እዩ ማእከል ምክልኻልን ምቁጽጻርን ሕማማት ኣመሪካ ክታበት ዓቕሚ ምክልኻል ሰብነት ዘበራብር እምበር ንባዕሉ መድሃኒት ኣይኮነን ክብል ዝገልጾ።

እቲ ፈላማይ ዓይነት ክታበት ኣብ 10ይ ክፍለ ዘበን እዩ ብቻይናውያን ተረኺቡ።

ኣብ 1996 ኣቆጻጽራ ፈረንጂ ድማ ኢድዋርድ ጀነር ቅልል ዝበለ ሕማም በዲዶ ላም ንሕማም በዲዶ ክከላኸል ከምዝኽእል ኣስተብሂሉ።

ነቲ ክልሰ ሓሳብ ክፍትኖ ምስጸንሐ ድሕሪ ክልተ ዓመት እቲ ዝረኸቦ ውጽኢት ተሓቲሙ ንፈለማ እዋን ድማ ቫክሲን ክታበት ድማ ቫካ ላሕሚ ካብ ዝብል ቃል ላቲን ተፈጢሩ።

ውድብ ጥዕና ዓለም ክታበት ዓመታዊ ካብ ክልተ ክሳብ ሰለስተ ሚልዮን ሰባት ካብ 20 ዓይነታት ሕማማትን ክከላኸሉ ብምኽኣሎም ኣብ ታሪኽ ዘመናዊ ሕክምና ከም ዝዓበዩ ዓወታት ከምዝውሰዱ ይሕብር።

ክታበታት ናብ ዕዳጋ ቅድሚ ምውጸኦም ኣብ ቤተ ፈተነን እንስሳትን ሰፊሕ ምርምር ከምዝግበረሎም ዝገልጽ ማእከል ምክልኻልን ምቁጽጻርን ሕማማት ከምዝኾነ መድሓኒት ሳዕቤናት እኳ እንተለዎም ጥቕሞም ከምዝዛይድ እዩ ዝሕብር።

ንኣብነት ቅድሚ ሓደ ትውልዲ ልሙዳት ዝነበሩ ንህጻናት ዘጥቅዑ ሕማማት ብሳላ ክታበታት እናቐነሱ መጺኦም።

ብኣማኢት ሚልዮናት ዝቑጸሩ ሰባት ዝቐተለ በዲዶ ድማ ምሉእ ብሙሉእ ጠፊኡ እዩ።

ኮይኑ ግና ዕዉት ንምዃን ብውሑዱ 10 ዓመት እዩ ዝወስድ።

ንኣብነት ኳ ኣፍሪቃ ክታበት መከላኸሊ መልመስቲ መሓውር ፖልዮ ምስተረኸበ ድሕሪ 30 ዓመት እያ ካብ ሕማም ናጻ ዝኾነት።

ኣብዚ እዋን ዚ ንብዙሕ ሰብ ክታበት ኮሮናቫይረስ ሂብካ ነቲ ሕማም ብምቁጽጻር ህይወት ናብ ንቡር ንምምላስን ነዊሕ እዋን ክወስድ ከምዝኽእል እዮም ተመራመርቲ ዝገልጹ።

ከም ባክተርየም ቫይረስ ፓራሳይት ወይ ፋንገስ ዝኣመሰለ ሓድሽ ሕማም ከስዕብ ዝኽእል ህዋስ ናብ ሰብነትና ምስዝኣቱ ኣንቲጅን ዝተባህለ ክፋል እቲ ህዋስ ምርባሕ ተኸላኸልቲ ባእታ ኣንቲቦዲ ንኽፍጠር የበራብር።

ክታበታት ኣብ ላባራቶሪ ተሰሪሑ ክሳብ ኣብ ኣገልግሎት ዝውዕል ናይ ገዛእ ርእሱ መስርሕን መገድን ኣለዎ።

እዚ ናይ ኮሮናቫይረስ ክታበት ምድላው ግን ኣብ ኣዝዩ ተኣፋፊ እዋን ስለዝመጽአ ግን እቲ መገዲ ፍልይ ዝበለ ምዃኑ ኪኢላታት እቲ ዓውዲ ይዛረቡሉ።

ክታበታት ፋይዘርን ሞደርናን ክፋል ጀነቲክ ኮድ እቲ ቫይረስ ዝሓዙ መሰንጀር ኣርኤንኤ እዮም።

እዞም ክታበታት ኣብ ክንዲ ድኹም ኣካል እቲ ሕማም ዘምጽእ ህዋስ ኣንቲጅን ኣብ ላዕለዋይ ክፋል እቲ ኮቪድ ዘምጽእ ቫይረስ ዝርከብ ፕሮቲን ከምዝስርሑን ነቲ ቫይረስ ክከላኸሉ ዝኽእሉ ኣንቲቦዲታት ንከፍርዩ ንሰብነት ይምህሩዎም።

ኦክስፎርድን ኣስትራዘነካን ዝሰርሕዎ ክታበት ድማ ዝተፈለየ እዩ። ሳይንቲስታት ንቺምፓንዚታት ንዘጥቅዕ ሰዓል ኣመሓይሾም ገለ ክፋል ሰረት ዘርኢ ጂን ኮሮናቫይረስ ወሲኾምሉ።

ዛጊት ሰለስቲኦም ክታበታት ኣብ ሃገራት ኣመሪካን ዓባይ ብሪጣንያን ኣብ ጥቕሚ ክውዕሉ ፍቓድ ረኺቦም እዮም።

ሃገራት ሜክሲኮ ቺለን ኮስታሪካን እውን ክታበት ፋይዘር ኣጽዲቐነኦ ኣለዋ።

መንግስቲ ብራዚል ድማ ንክታበት ኦክስፎርድን ቻይና ንዘማዕበለቶ ኮሮናቫክን ኣብ ጥቕሚ ክውዕሉ ፈቒዳ ኣላ።

እቲ ንዝሞቱ ኣካላት እቲ ቫይረስ ዝጥቀም ንቡር መገዲ ክታበት ዝኽተል ኮሮናቫክ ዝተባህለ ክታበት እንተኾነ እውን ኣብ ቻይና ሲንጋፖር ማሌዥያ ኢንዶኔዥያን ፊሊፒንስን ክካፋፈል ጀሚሩ ኣሎ።

ኮይኑ ግና ኣብ ዝተፈላለያ ሃገራት ብዝተገበረ መጽናዕቲ ውጽኢታዊነት እቲ ክታበት 504 ምኢታዊት እዩ ዝብል ሓሳባት ብምምጽኡ ጥርጣረታት ይዓቢ ኣሎ።

ህንዲ ብኣስትራዘነካን ኦክስፎርድን ዝማዕበለ ኮቪሺልድን ኣብታ ሃገር ብዝርከብ ባህራት ባዮቴክ ዝፈረየ ኮቫክሲንን ተከፋፍል ኣላ።

ሩስያ ዝተመሓየሸ ቅርጺ ቫይረስ ዝጥቀም ባዕላ ዝሰርሐቶ ሰፑትኒክ ቪ ዝተባህለ ክታበት እያ ትጥቀም ዘላ።

ካብ ሩስያ 300 ሽሕ ብልቃጥ ዝገዘአት ኣርጀንቲና እውን ነቲ ክታበት እቲ እያ ትህብ ዘላ።

ሕብረት ኣፍሪቃ ድማ ካብ ፋይዘር ኣስትራዘነካ ጂንሰን ኤንድ ጆንሰንን 270 ሚልዮን ብልቃጥ ኣዚዙ ኣብ ምጕዕዓዝ ይርከብ።

እዚ ኣብ ርእሲ እቲ ብምትሕብባር ውድብ ጥዕና ዓለም ዝረኽቦ 600 ሚልዮን ብልቃጥ ተወሳኺ እዩ።

ሕብረት ኣፍሪቃ ንኣህጉር ኣፍሪቃ ዝኸውን 270 ሚልዮን ክታበት ኮቪድ 19 ከምዘዳለወ ኣፍሊጡ።

እቲ ክታበት ናብ ዝተፈላለያ ሃገራት ከምዝባጻሕ ድማ ሓቢሩ።

እቲ ክታበት ኣብዚ ዓመት ኣብ ረብሓ ከምዝውዕል ኣቦ መንበር ሕብረት ኣፍሪቃ ስሪል ራማፎዛ ተዛሪቡ።

ቅድሚ ዚ 600 ሚልዮን ክታበት ንኣፍሪቃ ከምዝቐርብ ቃል ዝተኣተወ ኮይኑ እዚ ተረኺቡ ዘሎ 270 ሚልዮን ድማ ተወሳኺ ምዃኑ ተገሊጹ። እዚ ውን ንኹለን ሃገራት ኣፍሪቃ እኹል ኣይኮነን።

ሃብታማት ሃገራት ንዜጋታተን ከቲበን ክሳብ ዝውድኣ ድኻታት ሃገራት ዓለም ንነዊሕ እዋን ክጽበያ ከምዝግደዳ ስግኣታት ኣሎ።

እንተኾነ እቲ ኣብ ኣፍሪቃ ዘጋጥም ዘሎ መልከፍትን ሞትን ኣብ ብዙሓት ሃገራት ክነጻጸር እንከሎ ዝተሓተ እዩ።

ኣብ ገለ ሃገራት ግን ኣብ ቁጽሪ መልከፍቲ እናወሰኸ ይኸይድ ምህለው ይግለጽ።

ኣብ ደቡብ ኣፍሪቃ ከኣ እቲ ሓድሽ ዓሌት ኮሮናቫይረስ ስግኣት ኮይኑ ሎ።

እቲ ቫይረስ ካብ ዝርከቦም ሰባት እቶም ዝበዝሑ በቲ ሓድሽ ዓሌት ኮሮናቫይረስ ዝተለኸፉ ምዃኖም ይግለጽ።

ብዝገበርናዮ ጻዕሪ ዛጊድ 270 ሚልዮን ክታበት ክነቕርብ በቒዕናለና ዝበለ ኣቦ መንበር ሕብረት ኣፍሪቃ ሲሪል ራማፎዛ እቶም ክታበታት ካብ ፋይዘር ኣስተራዜኔካን ጆሰን ኤንድ ጆሰንን ከምዝተዓደጉ ሓቢሩ።

እንተውሓደ 50 ሚልዮን ክታበት ኣብ ኣዝዩ ወሳኒ ጊዜ ካብ ሚያዝያ ክሳብ ሰነ 2021 ክቐርብ ምዃኑ ውን ገሊጹ።

ኣፍሪቃ አስታት 600 ሚልዮን ክታበት ብዓለማዊ መስርሕ ኮቫክስ ድኻታት ሃገራት ክታበት ኮሮናቫይረስ ፍትሓዊ ብዝኾነ መገዲ ንኽበጽሐን ዝተወደበ ስምረት ኣቢሉ ክበጽሓ ትጽቢት ይግበር።

እተን ሃገራት ብዛዕባ እቲ ኣሰራርሓ ዝርዝር ሓበሬታ ኣብ ምጽባይ ዝርከባ ኮይነን ሎሚ ከኣ ኣማራጺ ፍታሕ ምርካብና ዘሕጉስ ዩ ይብል ላዕለዋይ ኣማኻሪ ማእከል ምክልኻል ሕማማት ኣፍሪቃ ኒካያስ ደምቢ ንወኪል ዜና ኤፒ ኣብ ዝሃቦ ርእይቶ።

ኣቦ መንበር ሕብረት ኣፍሪቃን ካልኦት ሰብመዚን እቲ ብኮቫክስ ኣቢሉ ክሳብ ቀዳማይ መፋርቕ 2021 ዝቐርብ ክታበት ንሰብ ሞያ ጥዕና ጥራይ ዝበጽሕ ምዃኑ ስክፍትኦም ይገልጹ።

እታ 13 ቢልዮን ብዝሒ ህዝቢ ዘለዋ ኣህጉር ብነብሲ ወከፍ ዜጋ ክልተ ብልቃጥ ክታበት የድልያ።

ስለዚ ንኹሉ ክትኸትብ እንተኾይና ብድምር ዘድልያ ብዝሒ ክታበት 26 ቢልዮን ይበጽሕ ኣሎ።

ዘድሊ መጠን ክታበት ብዝቐልጠፈ ኩነታት ንምርካብ ዝግበር ጻዕሪ ክቕጽል ምዃኑ ሲሪል ራማፎዛ ገሊጹ።

ኣብ ኣፍሪቃ ልዕሊ 3 ሚልዮን ሰባት በቲ ቫይረስ ክተሓዙ እንከለው ኣስታት 75000 ድማ ሞይቶም ኣለው።

እዚ ኣሃዝ ምስታ 23 ሚልዮን መልከፍትን ልዕሊ 383000 ሞትን ዘመዝገበት ኣመሪካ ክነጻጸር እንከሎ ትሑት ምኳኑ እዩ ዝግለጽ።

ክታበት ኮሮናቫይረስ 90 ሚእታዊት ዝከላኸል ፈላማይ ክታበት ኮሮናቫይረስ ተረኺቡ።

እዚ ደቂሰባት ብኮሮናቫይረስ ከይልከፉ ዘኽእል ፈላማይ ክታበት ልዕሊ 90 ሚእታዊት ናይ ምክልኻል ዓቕሚ ከምዘለዎ ብኣፈናዊ ምርመራታት ተረጋጊፁ።

ነዚ ክታበት ዘማዕበሉ ኩባንያታት ፋይዘርን ባዮንቴክን ነዚ ክታበት ንሳይንስን ወድሰብን ኣገዳሲ ዕድል ክብሉ ገሊጾምዎ።

እዚ ክታበት ኣብ ሽድሽተ ሃገራት ኣብ 43500 ሰባት ዝተፈተነ እንትኾን ኣብ ውሑስነት እቲ ክታበት ዝተልዓለ ስክፍታ የለን።

እዚ ክታበት ኣብ መወዳእታ ናይ ዚ ወርሒ ኣብ ረብሓ ክውዕል እቶም ትካላት ብህፁፅ ክፀድቀሎም ድማ ይሓትቱ።

ክሳብ ሕዚ ኣስታት ደርዘን ክታበታት ኮሮናቫይረስ ዋላ ኳ ኣብ መወዳእታ ብርኪ ፈተነ እንተሃለዉ እዚ ክታበት እዚ ግና ፈላማይ ውፅኢት ዘርኣየ እዩ።

እዚ ብሙሉእ ፈተነ ዝሓለፈ ክታበት ብመርፍእ ዝውጋእ እዩ።

ነዚ ክታበት ንምፍታን በብ ሰለስተ ሰሙን ኣፈላላይ ብክልተ ምዕራፍ ከምዝተውሃበ ተገሊፁ።

እዚ ክታበት ኣብ ሃገራት ኣሜሪካ ጀርመን ብራዚል ኣርጀንቲና ደቡብ ኣፍሪቃን ቱርኪን ዝተፈተነ እንትኾን ንካልኣይ እዋን ክታበት ምስተውሃበ 90 ሚእታዊት ከምዝከላኸል ተረጋጊፁ።

ኩባንያ ፋይዘር ክሳብ መወዳእታ እዚ ዓመት 50 ሚልዮን መጠን ዘለዎ ክታበት ከምዘቕርብ ክሳብ መወዳእታ ዓመት 2021 ድማ 13 ቢልየን ከምዘቕርብ ኣፍሊጡ ኣሎ።

እንተኾነ እቲ መድሓኒት ትሕቲ 80 ዲግሪ ሴንቲ ግሬድ ኣብ ዝዝሕል ቦታ ክቕመጥ ስለዘለዎ ብድሆ ከምዝኾነ እዩ ዝግለፅ ዘሎ።

እቲ ክታበት ናይ ምክልኻል ዓቕሚ ክሳብ ክንደይ ይዘልቕ ዝብል ብንፁር ዘይምቕማጡ እውን ካልእ ዝተልዓለ ተወሳኺ ሕቶ ኮይኑ ኣሎ።

ብሪጣንያ 30 ሚልዮን ካብዚ ክታበት ንምዕዳግ ኣዚዛ ኣላ።

ክታበታት ኮሮናቫይረስ ክርከቡ ምኽኣሎም ኣብ ምሉእ ዓለም ዓብዪ ተስፋ ክፍጠር ገይሮም ኣለዉ።

ሃገራት ኣፍሪቃ ግን ነቲ ክታበት መዓዝ ክረኽብኦ ይኾና ንዝብል ሕቶ ዛጊድ ዝተረኸበ መልሲ የለን።

ውድብ ጥዕና ዓለም ዘዳለዎ ሓደ መጽናዕቲ ከም ዘመልክቶ ክታበት ኮቪድ 19 ድልዊ ምስ ኮነ 40 ዝኾና ሃገራት ነቲ ክታበት ክህባ ድልዋት እየን።

እንተኾነ እዘን ሃገራት ተመሳሳሊ ብዝኾነ ደረጃ ምሉእ ብምሉእ ድልዋት ኣይኮናን።

ገሊአን ሃገራት ሓይሊ ዕማም ብምጥያሽ እቲ ክታበት ምስ መጽአ ብኸመይ ክባጻሕ ከም ዘለዎ ዘገንዝብ መርሃ ግብሪ ኣዳልየን ኣለዋ።

ገሊኤን ድማ ነቲ መድሓኒት መኸዘኒ ዝኸውን መሳርሒ ኣብ ምዕዳግ ወይ ነቲ ዝነበረን ኣብ ምድላው ይርከባ።

ብዛዕባ እቲ ክታበት ዝዝርጋሕ ገለ ስኑዕ ሓበሬታታት ድማ ንገለ ሃገራት ፈተና ከም ዝኾነን ይግመት።

ነዚ ጸገም ንምፍታሕ ከኣ ንሓበሬታታት ዘጻርዪ ትካላት የጣይሻን ነቲ ስኑዕ ሓበሬታ የቃልዓን ዘለዋ ኮይነን ከም ውድብ ጥዕና ዓለምን ሕቡራት ሃገራትን ዝበሉ ዓለም ለኻዊ ትካላት ድማ ነቲ ቅኑዕ ሓበሬታ ኣብ ምዝርጋሕ ይነጥፉ ኣለዉ።

ኣብ ገለ ሃገራት ኣፍሪቃ ፈተነ ክታበት ኮሮናቫይረስ ይካየድ ዩ ዘሎ።

ኬንያ ደቡብ ኣፍሪቃ ግብጽን ሞሮኮን እቲ ፈተነታት ዝካየደለን ዘለዋ ሃገራት እየን።

ኣብ ኬንያን ደቡብ ኣፍሪቃን ዝፍተኑ ዘለዉ ድማ ብዩኒቨርሲቲ ኦክስፎርድን ኣስትራዜኔካን ዝፈረዩ ዓይነታት ክታበት ምዃኖም ይግለጽ።

ግብጺ ብወገና ባዕላ ዘዳለወቶን ኮቪድ ቫክ 1 ክትብል ዝሰየመቶን ዓይነት ክታበት ኣብ ምፍታን ትርከብ።

ተመራመርቲ ከምዝብልዎ ኣብ ሃገራት ኣፍሪቃ ኣብ ዝካየዱ ምርምራት ኮቪድ 19 ኣፍሪቃውያን ክሳተፉ ይግባእ።

እዚ ክኸውን እንተዘይኪአሉ ግን ኣብ ምሉእ ዓለም ዝፈርዩ ክታበታት ንምርካብ ዝግበር ጻዕሪ ከተኣጓጉል ከም ዝኽእል ስግኣቶም ይገልጹ።

ክታበት ኮሮናቫይረስ ክሳብ ወርሒ ሚያዝያ ኣብ ኣፍሪቃ ዘይክወሃብ ከምዝኽእል ማእኸል ምክልኻልን ምቁጽጻርን ሕማማት ኣፍሪቃ ይገልጽ።

እቲ ማእኸል ከምዝብሎ እንተኾይኑ ካብ ሚያዝያ ክሳብ ሰነ ክጅምር እንተኸኣለ ኳ ነቲ 60 ሚኢታዊት 700 ሚልዮን ህዝቢ ጥራይ ንምኽታብ ካብ ክልተ ክሳብ ሰለስተ ዓመታት ክወስድ ይኽእል ዩ።

ውድብ ጥዕና ዓለም ፍሉይ ጉባኤ ብምክያድ እቲ ክታበት ናብ ምሉእ ዓለም ፍትሓዊ ብዝኾነ መገዲ ኣብ ዝባጽሓሉ ኩነታት ክዝትይ ከምዘለዎ ድማ ይሕብር።

ዳይሬክተር እቲ ማእኸል ዶክተር ጆን ንኬጋሶንጋ ብገንዘባዊ ዓቕመን ድልዱላት ዝኾና ሃገራት ኣፍሪቃ እታ ኣህጉር ነቲ መድሓኒት ንምርካብ ክትጽገም ከላ ስቕ ኢለን እንተሪኤን ዘሕዝን ከምዝኸውን ዩ ዝዛረብ።

ሓደ መጽናዕቲ ከምዘመልክቶ እቲ ኣብ ሃብታም ሃገራት ዝረአ ዘሎ ክታበት ናይ ምሽማይ ጸገም ክፍታሕ እንተዘይኪኢሉ እተን ድኻ ዝኾና ሃገራት ካብ 10 ሰባት ንሓደ ጥራይ ክታበት ናይ ምዕዳግ ዓቕሚ ክህልወን።

## ኣፍሪቃ ካበየኖት ሃገራት ክታበት ክትረክብ ትተኣማመን ኣብ ቀረባ እዋን ተኻይዱ ኣብ ዝነበረ ጉባኤ ቻይና ኣፍሪቃ እቲ ብቻይና ዝዳሎ ዘሎ ክታበት መሊኡ ናብ ረብሓ ኣብ ዝውዕለሉ ደረጃ ምስበጽሐ ብቐዳምነት ንሃገራት ኣፍሪቃ ከምእትህብ እታ ሃገር ተመባጺዓ ነይራ።

ቻይና እቲ ክታበት ከምእትህበን ቃል ካብ ዝኣተወትለን ሃገራት ኣፍሪቃ ዛምቢያን ቡርኪናፋሶን ይርከብአን።

ኬንያ ውን ኣብ ቻይና ዝተኣማመነት ኮይና ካብ ሓፈሻዊ ህዝባ ነቲ 20 ሚኢታዊት ከኽትባ ዝኽእል 24 ሚልዮን ክታበት ክፈርየላ ኣዚዛ ላ።

ገለ ሃገራት እቲ ክታበት ብቐጥታ ንምዕዳግ ምድላው ክገብራ ከለዋ ብዙሓት ድማ ብኮቫክስ ኣቢለን ነቲ ክታበት ክረኽባ ተስፋ ብምግባር ይጽበያ ኣለዋ።

ኮቫክስ ማለት ኢኮኖሚያዊ ዓቕመን ድኹምን ማእኸለዎትን ንዝኾና ሃገራት ክታበት ንምቕራብ ዓሊሙ ብውድብ ጥዕና ዓለምን ካልኦት ዓለም ለኻዊ ትካላትን ዝተጣየሸ ተበግሶ እዩ።

ኩለን ሃገራት ኣፍሪቃ ነዚ ተበግሶ ከምዝተቐበልኦ ይግለጽ።

እቲ ክታበት በዚ ተበግሶ ኢንሽየቲቭ ፍቓድ እንተረኺቡ ወይ እንተጸዲቑ ኣፍሪቃ 220 ሚልዮን ክታበታት ክትረክብ ትኽእል።

ኮቫክስ ክሳብ መዛዘሚ 2021 ኣብ ዘሎ ጊዜ 2 ቢልዮን ክታበት ንምዕዳግ ትልሚ ሒዙ ሎ።

ብርግጽ እዚ ክውሰን ዝኽእል እተን ሃገራት ክታበት ኮቪድ 19 ብኸመይ ክባጻሕ ከምዘለዎ ኣብ ዝውስንኦ ውሳነ ዝምርኮዝ ዩ ክኸውን።

ውድብ ጥዕና ዓለም ግን እቶም ኣብ ምክልኻል ኮሮናቫይረስ መሪሕ ግደ ዝፍጽሙ ዘለዉ ሰብ ሞያ ጥዕና ብቐዳምነት ነቲ ክታበት ክረኽቡ ከምዝግባእ ይሕብር።

ብድሕሪኡ ድማ ኣብ መእተውን መውጽእን እተን ሃገራት ዝሰርሑ ሰባት ኣረጋውያንን ሕዱር ሕማማት ዘለዎም ሰባትን ነቲ ክታበት ክረኽቡ ከምዝግባእ ይምዕድ።

እቲ ዝተረፈ ህዝቢ እቶም ብቐዳምነት ዝስርዑ ዜጋታት ምስ ተኸተቡ ነቲ ክታበት ክረክብ ከምዝኽእል ዩ ውድብ ጥዕና ዓለም ዘረድእ።

ዶክተር ካቲ ብሮድሪክ ሓንቲ ካብ ሞንጎ እቶም ክታበት ኮሮከናቫይረስ ንምርካብ ታሕትን ላዕልን ዝብሉ ዘለዉ ሊቃውንቲ ዓለም እያ። ዛጊድ ኣብቲ ዓውዲ 44 ዝኾኑ መደባት ይፍተኑ ኣለዉ።

ንሳ ኣብ ሕቡራት ኣመሪካ ዝርከብ ኢኖቭዮ እናተብሃለ ኣብ ዝጽዋዕ ካምፓኒ እያ ትሰርሕ።

እቲ ካምፓኒ ኣብ መጻኢ ባሕቲ ወርሒ ታሕሳስ ሓደ ሚልዮን ኣፋውስ ከፍሪ ይቀላጠፍ ኣሎ።

እንተኾነ እቲ መድሓኒት ንመን እዩ ክዕደል መን ረኺቡ መን ይተርፍ ዝብል ሕቶ ኣብ ሓንጎል እዛ ስኮትላንዳዊት ሊቅ ቀጻሊ ዝመላለስ እዩ።

ኣብ እንግሊዝ ሃገራዊ ግልጋሎት ጥዕና ትሰርሕ ውፍይቲ ሓፍቲ ኣላታ።

እታ ሓፍተይ ሰባት ካብዚ ሕማም ክትፍውስ ድቃስ ስኢና ትሓድር ኣላ። ኣብ ብኣግኡ ብዛዕባ ምክፍፋል እቲ መድሓኒት ዝምልከት እንትሓስብ የጨንቐኒ እዩ ትብል ምስ ቢቢሲ ኣብ ዝገበረቶ ጻንሒት።

እንተኸነ እዚ መድሓኒት ኣብ ዝሓጸረ እዋን ኣብ ረብሓ ክውዕል ክንርኢ ኢና ንምነ ክትብል ተስፍኣ ትገልጽ።

እቲ ዘተሓሳሰብ ግን ምዕቡላት ሃገራት ከምዚ ዓይነት መድሓኒት ኣብ ምብጻሕ እንተሰስዓኸ እንተሓብኦኸ ዝብል እዩ።

ዋና ሓላፊ ቫክሲን ኣሊያንስ ሴት በርክለይ ካብ መንጎ እዞም እቲ ነገር ብኣግኡ ዘተሓሳስቦም ሰብ ሞያ እዩ።

እቲ ንሱ ብላዕላዋይነት ዝመርሖ ትካል ኣብ 73 ድኻ ሃገራት ዩ ዝንቀሳቐስ።

ሓደ ቀንዲ ኣባሉ ድማ ውድብ ጥዕና ዓለም እዩ።

ዋላ ሕዚ እቲ ክትባት ኣብ ኢድና ኣይእቶ ምበር ካብ ብሕዚኡ ዝርርብ ክጅመር ኣለዎ ኢሉ ንቢቢሲ ኣብ ዝሃቦ መብርሂ።

እቲ ዓብዪ ፈተኒ ነገር ኣብ ምዕቡላት ሃገራትን ድኻ ዓድታትን ዝርከቡ እዚ ክትባት ዘድልዮም ሰባት ብፍትሓውነት ዶ ይረኽቡ ይኾኑ ዝብል ሕቶ እዩ።

ምስ ከምዚ ብበዝሒ ዘይፈሪ ዝኾነ ዓይነት ሸቐጥ ሓቢሩ ዝመጽእ ሕማቕ ባህሪ ሰባት ኣሎ። እቲ ቅኑዕ ኢና ክንገብር ዘለና ክብል ይቕጽል በርክለይ።

እቲ ስክፋት እዚ በዓል ሞያ ካብ ባዶ ዝነቐለ ኣይኮነን። ኣብ ዝሓለፉ እዋናት ተመሳሳሊ ክታበታት ኣብ ዝጅመረሉ እዋን ብጭቡጥ ከምኡ ኣጓኒፉ ነይሩ።

ኣብ ቀረባ እንተኾነ ውን ኪዩርቫክ ዝተብሃለ ሓደ ናይ ጀርመን ባዮቴክኖጂ ኩባንያ ዘፍረዮ ክታበት ፕረዚደንት ዶናልድ ትራምፕ ንኣመሪካውያን ጥራሕ ከውዕሎ ከምዝፈተነ ይዝረብ።

ብዛዕብኡ ሓደ ዓብዪ ጋዜጣ እታ ሃገር ንላዕለዋይ በዓል ስልጣን ጀርመን ጠቒሱ ጽሒፉ ኣሎ።

ሓደ ጽቡቕ ኣብነት ምስ ሕማም ሄፓታተስ ተኣሳሲሩ ዝለዓል እዩ።

ውድብ ጥዕና ዓለም ከምዝበሎ እዚ ናይ ከብዲ መንሽሮ ካብ ኤች ኣይቪ ኤድስ 50 ግዜ ተዓጻጺፉ ዝላባዕ ሕማም እዩ።

ኣብ 2015 ዓምፈ ኣብ መላእ ዓለም ኣስታት 257 ሚልዮን ሰባት በዚ ቫይረስ ተለኺፎም ነይሮም።

ነቲ ሕማም ክትጻወር ዘኽእል ክታበት ኣብ ምዕቡላት ሃገራት ኣብ 1982 እዩ ተማሂዙ።

እንተኾነ ኣብ 2000 ዓምፈ ነቲ ክታበት ዝረኸባ ድኻ ሃገራት 10 ሚኢታዊ ጥራሕ እየን ነይረን።

ብርግጽ ድሒሩ ቢል ጌትስ ምስ በዓልቲ ቤቱ ዝውንኑዎ ትካል ዘጣየሽዎ መደብ ጋቪ ምስ መንግስታትን ናይ ኣፋውስ ትካላን ዝተገብረ ስምምዕ ስዒቡ እቲ ክፍተት ምጽባብ ተኻኢሉ።

ካሊእ ተመሳሳሊ ዕላማ ሒዙ ኣብ 2017 ዝተልዓለ ሴፒ ዝበሃል ተቐማጥነቱ ኣብ ኖርዎይ ዝኾነ ትካል ድማ ተወሳኺ ገንዘብ ኣብ ምርካብ ሓጊዙ እዩ።

ሴፒ ኣብ ዓለም ፍትሓዊ ምቕቅል ክታበትን ኣፋውስን ክረጋገጽ ዝሰርሕ ትካል እዩ።

ኣብዚ እዋን ኮሮናቫይረስ ከምዘረጋገጸልና ተላበድቲ ሕማማት ዶባት ፖለቲካ ዝዓግቶም ኣይኮኑን ይብል።

ስለዝኾነ ድማ ፍትሓዊ ዝርገሐ ክታበትን ኣፋውስን ኣብ ዓለም ከየረጋገጽካ ነዞም ከምዚ ዝኣመሰሉ ዓለማዊ ሓደጋታት ምቁጽጻር ከምዘይከኣል እዩ ዝኣመምን።

ብጭቡጥ ኣብዚ ዓውዲ ክልተ ብርክታት ተበጻሕነት እዩ ዘሎ።

ሁማን ፓፒሎን ቫይረስ HPV ዝበሃል ሕማም ኣፍደገ ማህጸን ንምፍዋስ ኣብ 2007 ዝተምሃዘ ጋርዳሲል ዝተብሃለ ክታበት ኣብ ኣመሪካ ኣብ ጥቕሚ ክውዕል ብ2014 እዩ ተወሲኑ።

እንተኾነ እቲ ክታበት ኣብ 13 ድኻ ሃገራት ኣብ 2019 ጥራሕ እዩ ክበጽሕ ክኢሉ።

እዚ ኩሉ ዝኸውን ዘሎ ግን እቲ ሕማም 85 ሚኢታዊ ቀታሊ ምዃኑ እናተፈለጠ እዩ።

እዚ ሕጽረት ንምርዳእ ሰንሰለት እቲ ኣሰራርሐ ምፍታሽ የድሊ።

ክታበት ምርካብ ከም ባኒ ቀቢእኻ ምብላዕ ቀሊል ኣይኮነን። እቲ ኢንዱስትሪ ፈርማሲ ዓለም ሕልኽልኽ ዝበለ እዩ።

ኣብ 2018 እንተወሲድና ኣብ ዕዳጋ ዓለም ብሰንኩ ብሓፈሻ 12 ትሪልዮን ዶላር ገንዘብ ዝተንቀሳቐሰ እንትኸውን ኣብ ረብሓ ዝወዓለ ፈውሲ ግን ናይ 40 ቢልዮን ዶላር ዋጋ ጥራሕ ከምዝኾነ ይግለጽ።

እዚ እቲ ኢንዱስትሪ ብሓፈሻ ብፍላይ ድማ ክታበት ምምዕባል እንታይ ዝኣክል ቀሊል ዘይምዃኑ እዩ ዘርኢ።

ብሓጺሩ ክታበት ክተማዕብል ወጻኢኡ ብዙሕ ኾይኑ ክንድ ቲ ዝድለ ድማ ዘኽስብ ኣይኮነን።

ንኣብነት ኣብ ኣመሪካ እንተወሲድና ኣብ 1967 ዓምፈ ክታበት ዘማዕብሉ ትካላት 26 ዝነበሩ እንትኸውን ኣብ 2004 እዚ ቁጽሪ ናብ ሓሙሽተ ጎዲሉ።

መብዛሕተአን ኩባንያታት ክታበት ካብ ምፍራይ ናብ ሕክምና ምሃብ እናተቐየራ እየን መጺአን።

እንተኾነ ኩነታት እናተቐየሩ እዮም። ዕድመ ንእኒ ቢልጌትስ ብዙሕ ቢልዮን ዶላራት እዮም ሓገዝ ኣወፍዮም።

ሕዚ ድማ እቲ ዝነበረ ሰፊሕ ክፍተት ክጸብብ ክኢሉ ኣሎ።

ሕብረት ኢንዱስትሪ ፈርማሲታት እንግሊዝ ሓደ ሓድሽ ክታበት ምምዕባል ክሳብ 18 ቢልዮን ዶላር ወጻኢ ከምዝሓትት ይግምት።

ነጻ ዕዳጋ ባዕሉ ዝገበረ ይግበሮ እንተኢልና ናይ ኮቪድ 19 ክታበት ዝረኽቡ ሰባት ኣብ ምዕቡላት ሃገራት ዘለዉ ጥራሕ እዮም ክኾኑ ይብል ኣብ ማእኸል ትምህርቲ ሕክምና ለንደን ዝሰርሕ ፕሮፌሰር ማርኪ ጂት ምስ ቢቢሲ ኣብ ዝገበሮ ጻንሒት።

እቲ ፕሮፌሰር ወሲኹ ድማ እቲ ሽግር ኣብ ሕሉፍ ሪእናዮ ኢና።

ሎሚ ኩነታት እንተተደጊሙ ግን ብዙሕ ዘሕዝን ኩነታት ኢና ክንርኢ ኢሉ።

እቲ ዓውዲ 80 ሚኢታዊ ዕዳጋ ዓለም ካብ ክልተ ዘይበዝሑ ኩባንያታት ከምዝበሓትዎ ውድብ ጥዕና ዓለም የረድእ።

ከምኡ ስለዝኾነ ተንታኒት ኣፋውስ ኣብ ዘ ኢኮኖሚስት ኣና ኒኮላስ እዞም ዓበይቲ ኩባንያታት ፋርማሲ ዋላ ኣመንጨውቲ እቲ ሓሳብ ኣይኾኑ ኣብ መወዳእታ ዕዳጋ ክታበት ጸረ ኮሮናቫይረስ ኣብ ኢዶም እዩ ትብል።

ንኣብነት ኢኖቪዮ ዝጀመሮ ጸረ ኮሮናቫይረስ ክታበት እንተተሳኺዕሉ ምስ ዓበይቲ ኩባንያታት ዓለም ክመሓዘ እዩ ዘለዎ።

ኣብ እንግሊዝ ዝርከብ እቲ ዝዓበየ ኩባንያ ኣፋውስ ድማ ክታበት ጸረ ኮቪድ 19 ንምምዕባል እናሰርሐ እዩ ዝርከብ።

ዛጊድ ዓበይቲ ትካላት እቲ ዓውዲ ዓለማዊ ፍትሓዊ ተበጻሕነት ንምፍጣር ሓገዝ ክገብሩ መጽበዓ ኣትዮም እዮም።

ሰብ ሞያ ናይዚ ሕማም ብባህሪ ተነጻጺልካ እትቃለሶ ኣይኮነን እዮም ዝብሉ ሓቢርካ እንተሰሪሕኻ ጥራሕ እዩ ክጠፍእ ዝኽእል።

ሴት ባርክሌይ ገንዘብ ይሃልዎ ኣይሃልዎ ብዘየገድስ ወዲ ሰብ ብሓፈሻ ካብዚ ሕማም ነጻ ምውጻእ እንተዘይተኻኢሉ እቲ ሕማም ኣብ ሓደ ቦታ ጠጠው ኣይብልን በሃላይ እዩ።

ኣፍራዪ ኤሌክትሮኒክስ ኤልጂ ብምኽንያት ክሳራ ንግዲ ስማርት ሞባይል ደው ከምዘብል ሎሚ ሰኑይ ኣፍሊጡ።

እቲ ደቡብ ኮርያዊ ግዙፍ ኣፍራዪ ኤሌክትሮኒክስ ነቲ ንዝሓለፉ ሽዱሽተ ዓመታት ናይ 45 ቢልዮን ክሳራ ዘብጸሓሉ ዓውዲ መፍትሒ ንምንዳይ ይፍትን ከምዘሎ ኣብ ዝሓለፈ ጥሪ ምግላጹ ይዝከር።

ካብ ዝተፈላለየ ኩርናዕ ስእሊ ምውሳድ ዝኽእሉ ካሜራታት ሓዊሱ ኣብቲ ዓውዲ ብዙሕ ፈጠራታት ዘበርከተ ኤልጂ ኣብ 2013 ኣቆጻጽራ ኣውሮጳ ኣብ ዓለም እቲ ሳልሳይ ዝዓበየ ኣፍራዪ ሞባይል ስልኪ ኮይኑ ነይሩ።

ኮይኑ ግና ንግዲ ሞባይል ውዒሉ ሓዲሩ ኣዝዩ ውድድር እናበዘሖ ከምዝመጸ እዮም ሓለፍቲ እቲ ትካል ዝገልጹ።

ትካላት ሳምሰንግን ኣፕልን እቶም ዝዓበየ ዕዳጋ ተንቀሳቓሲ ስልኪ ዝተቖጻጸሩ ኮይኖም ኤልጂ ግና ብምኽንያት ኣብ ሃርድዌርን ሶፍትዌርን ምህርቲታቱ ዘጋጠምዎ ጸገማት ኣይቀነዖን።

ብተወሳኺ ኣብ ዝሓለፉ ዓመታት ንገለ ክፋል እቲ ንግዲ ንምሻጥ ዝገበሮ ፈተነ እውን ኣይሰመረሉን።

ኤልጂ ሕዚውን ኣብ ሰሜን ኣመሪካ ካብቶም ሰለስተ ስም ዘለዎም ፍሉጣት ኣፍረይቲ እዩ ኣብ ካልኦት ከባቢታት ግን ትሑት እዩ።

ተንቀሳቐስቲ ስልኪታት ኤልጂ ኣብ መበቆል እቲ ትካል ዝኾነት ደቡብ ኮርያ ዘለዎም ተቐባልነት እውን ደሓን ዝበሃል እዩ።

ኤልጂ ካብቲ ውድድር ዝበዘሖ ንግዲ ስማርት ሞባይል ምውጽኡ ኣብ ከም ምፍራይ ኣካላት ብኤሌክትሪክ ዝሰርሑ ተሸከርከርቲ ሮቦታት ስማርት ገዛን ሰብ ሰራሕ ብልሕን ኣተኲሩ ክሰርሕ ከምዝሕግዞ እቲ ትካል ኣፍሊጡ ።

ንግዲ ስማርት ተንቃሳቓሲ ስልኪ ካብቶም ሓሙሽተ ዘርፊታት ኤልጂ እቲ ዝነኣሰን 74 ምኢታዊት ብጽኢት ኣታዊ እቲ ትካል ዝሓዘን ኮይኑ ብደረጃ ዓለም ዘለዎ ብጽሒት ዕዳጋ ድማ ኣስታት 2 ምኢታዊት እዩ።

ኤልጂ ኣብ ምህርቲ ኤሌክትሪኒክስ ኣቑሑት ገዛን ቴሌቪዥናትን ብዙሓት ዓማዊል ኣለዉዎ።

እቲ ትካል ብመሸጣ ቴሌቪዥን ካብ ሳምሰንግ ቀጺሉ እቲ ዝለዓለ እዩ።

ካብ ንግዲ ስማርት ተንቃሳቓሲ ስልኪ ምውጽኡ ንደቡብ ኮርያዊ ትካል ሳምሰንግ ሓዊሱ ንከም ኦፖን ቪቮን ዝበሉ ቻይናውያን ኣፍረይቲ ስልኪ ዕድል ከምዝፈጥረሎም ተንተንቲ ይገልጹ።

ኣብ 2020 ብምኽንያት ኮሮናቫይረስ ዘስዓቦ ዕጽዋታት መሸጣ ስማርት ተንቀሳቓሲ ስልኪ ብሓፈሻ ብ 10 ምኢታዊት ከምዝቐነሰ እዩ ዝግለጽ።

ጨካንን ሓደገኛን ጓል ኣንስተይቲ ኢኺ ይብሉኒ።

ኣነ ግን ሓቂ እየ ዝዛረብ።

ሓቂ ከኣ ጨካንን ሓደገኛን እያ ትብል ናዋል ኤል ሳዳዊ።

ናዋል ኤል ሳዳዊ ብ21 መጋቢት 2021 ኣብ መበል 89 ዓመታ ከም ዝሞተት ማዕኸናት ዜና ግብጺ ጸብጺበን።

እዛ ፈላሚት ግብጻዊት ዶክተር ኣንስታያዊትን ጸሓፊትን ንዓሰርታት ዓመታት ንንባብ ኣብ ዘብቅዓቶም መጽሓፍትን ጽሑፋትን ናይ ባዕላ ታሪኽን ኣተሓሳስባታትን ብምጽንጽብራቕ ትፍለጥ።

እቲ ፖለቲካውን ጾታዊ መሰላትን ጓል ኣንስተይቲ ኣብ ምምሕያሽ ዝነበራ ተወፋይነትን መሪር ሓቂነትን ብዙሓት ኣተባቢዑ ዩ።

እንተኾነ እዚ ባህሪኣ ግዳይ ተነጽሎ ማእሰርትን ምፍርራሕ ሞትን ገይሩዋ።

ተቓላሳይ መንፈስ ሒዛ ያ ተወሊዳ።

ከምኣ ዝበሉ ሰባት ውሑዳት ዮም ክትብል መሓዝኣን ተርጓሚትን ዶክተር ኢሞና ኣሚን ብ2020 ንቢቢሲ ተዛሪባ ነይራ።

1px transparent line

ናዋል ኤል ሳዳዊ ብ1931 ዓም ኣቆጻጽራ ኤውሮጳ ካብ ካይሮ ውጽእ ኢልካ ኣብ ዘሎ ገጠር ከባቢ ተወሊዳ።

ስድራ ቤት ኤል ሳዳዊ ትሸዓተ ቖልዑት ከፍሪ እንከሎ ንሳ ካልአይቲ ያ።

ጓል 13 ዓመት እንከላ ድማ ናይ መጀመርትኣ ዝኾነ ልበ ወለድ ጽሒፋ።

ወላዲኣ ትሑት እቶት ዝረክብ ሰራሕተኛ መንግስቲ ኮይኑ ኣዲኣ ድማ ካብ ርኹባት ስድራ ዝመጽአት ምዃና ይዝረብ።

ኤል ሳዳዊ ወለዳ ጓል 10 ዓመት እንከላ ከመርዑውዋ ፈቲኖም ሓንጊዳ ክትኣብዮም እንከላ ኣዲኣ ኣብ ጎና ኮይና ደጊፋታ።

ኣብ ትምህርታ ትኹረት ክትገብር ወለዳ ከም ዝሓገዙዋ ዝጽሓፈት ኤል ሳዳዊ ደቂ ኣንስትዮ ካብ ደቂ ተባዕትዮ ዝንኣሳ ምዃነን ዝተገንዘበት ግን ድሒሩ ምዃኑ ትገልጽ።

ኣብ ሓደ እዋን እኖ ሓጉኣ ሓደ ወዲ ተባዕታይ ብውሑድ ዋጋ 15 ጓል ኣንስተይቲ ዩ ደቂ ኣንስትዮ መቕዘፍቲ የን ከም ዝበለታ ትዝክር።

ዝኾነ ግጉይ ነገር ከም ዘሎ ተዓዚባ ክትዛረበሉ ከኣ ጀሚራ።

ናዋል ንድሕሪት እትብል ኣይኮነትን ትብል ዶክተር ኣሚን።

ኤል ሳዳዊ ቆልዓ ሽዱሽተ ዓመት እንከላ ግዳይ ምኽንሻብ ከም ዝኾነት ጽሒፋ እያ።

ዘ ሂድን ፌስስ ኦፍ ኢቭ ኣብ ዝተሰምየ መጽሓፋ ነቲ ኣብ ቅድሚ ኣዲኣ ዝሓለፈቶ ስቓይ ምኽንሻብ ብዝርዝር ኣስፊራቶ ያ።

ድሕሪ እዚ ምኽንሻብ ደቂ ኣንስትዮ ንምጽቃጥ ዝፍጸም ተግባር ዩ ብምባል ጠጠው ንክብል እናተቓለሰት ዕድሚኣ ሕሊፋቶ።

ኣብ ግብጺ ብ2008 ምኽንሻብ ጓል ኣንስተይቲ እኳ እንተተኸልከለ ኤል ሳዳዊ ግን ጠቕሊሉ ኣይጠፍአን ብምባል ቃልሳ ኣሐይላ ቀጺላትሉ ያ።

ኤል ሳዳዊ ብ1955 ኣብ ዩኒቨርሲቲ ካይሮ ብሕክምና ቀዳማይ ዲግሪ ክትምረቕ እንከላ ብሕክምና ኣእምሮ ሳይክያትሪ ቀጺላ ተማሂራ።

ዳይሬክተር ጥዕና መንግስቲ ግብጺ ኮይና ክተገልግል ጀሚራ ኳ እንተነበረት ኣብ 1972 ንጓል ኣንስተይትን ጾታዊ ርክብን ምኽንሻብ ጾታዊ ጭቆና ደቂ ኣንስትዮን ዝኹንን መጽሓፋ ምስ ኣሕተመት ካብ ሓላፍነት ተኣልያ።

ቅድም ኢሉ ዝመስረተቶ መጽሄት ጥዕና ውን ኣብ 1973 ተዓጽዩ።

ይኹን ምበር ኤል ሳዳዊ ስቕ ኣይበለትን ምጽሓፍን ምዝራብን ኣየቋረጸትን።

ኣብ 1975 ዉመን ኣት ፖይንት ዚሮ ደቂኣንስትዮ ኣብ ነጥቢ ባዶ ዝሰመየቶ ኣብ ሓቀኛ ዛንታ ናይ ሓንቲ ኣብ ቤት ማእሰርቲ ብሞት ዝተቐጽዐት ጓል ኣንስተይቲ ዝተደረኸ መጽሓፍ ጽሒፋ።

ቀጺላ ውን ከም በዓልቲ ሞያ ሕክምና ዝርኣየቶም መጥቃዕታት ጾታዊ ዓመጽ ዘስካሕክሑ ቕትለታት ን ምንዝርናን ዘካተቱ መጽሓፍቲ ጽሒፋ።

እዚ ድማ ብዛዕባ ደቂ ኣንስትዮ ዓረብ ግጉይ ኣረኣእያ ተስርጽ ኣላ ብዝብል ሓያል ቁጥዐ ኣልዒሉ።

በዚ ምኽንያት ኣብ ወርሒ መስከረም 1981 ተኣሲራ።

ኣብቲ ግዜ ኣንዋር ሳዳት ፕሬዝደንት ግብጺ ነይሩ።

ኣብ ቤት ማእሰርቲ ኮይና ውን ናይ ዓይኒ ኩሕሊ እርሳስ ተጠቒማ ተዘክሮታታ ኣብ ቲሹ ትጽሕፍ ነይራ።

ሰባት ዘይደፍሩዎም ነገራት ያ ትገብር ነይራ ንዓኣ ግን ውሁብ ነገር ዩ።

እዚ ማለት ግን ሕግታትን መምርሕታትን ትጥሕስ ነይራ ማለት ኣይኮነን እኳ ድኣ ሓቂ እያ ትዛረብ ብምባል ዶክተር ኣሚን ትገልጻ።

ፕሬዝደንት ሳዳት ምስ ተቐትለ ኤል ሳዳዊ ካብ ቤት ማእሰርቲ ወጺኣ።

ጽሑፋታን ካልኦት ስረሓታን ግን ብምመያ ክሓልፉ ትግደድ ነይራ።

ብተወሳኺ ካብ ኣኽረርቲ ሃይማኖት ምፍርራሕ ሞት ይበጽሓን ናብ ቤት ፍርዲ ትቐርብን ስለ ዝነበረት ናብ ኣመሪካ ተሰዲዳ።

ኣብኡ ኮይና ኣንጻር ሃይማኖት ባዕዳዊ መግዛእትን ምዕራባዊ ልዕልነትን ትኹንን ነይራ።

ኣብ ሃይማኖት እስልምና ዝዝውተር ምሽፋን ገጽ ደቂ ኣንስትዮ መመላኽዒ ገጽን ዕርቃንካ ምኻድን ብትሪ ትነቕፎም ጉዳያት ዮም።

ኣብ 2018 ጋዜጠኛ ቢቢሲ ዘይናብ በዳዊ እቲ እተቕርቦ ነቐፌታ ኣቀራርብኡ ኣዝሕል ክተብሎ እንተኽኢላ ሓቲታታ ኤልሳዳዊ ብፍጹም።

ዓለም ኣጥቃዒት እናኾነት ትኸይድ ስለ ዘላ ድሕር ዘይብልን ግልጽን ክኸውን እየ ዝደሊ።

ሰባት ውን ዘይፍትሓዊ ንዝኾኑ ነገራት ንምኹናን ድሕር ዘይብሉ ክኾኑ ኣለዎም ክትብል መሊሳትላ።

ወሲኻ ስለ ዝሓረቕኹ የ ዓዉ ኢለ ዝዛረብ ኢላ።

ኤል ሳዳዊ መጽሓፍታ ብልዕሊ 40 ቋንቋታት ክትርጎሙ እንከለው ብርክት ዝበሉ ዓለምለኻዊ ኣፍልጦ ረኺባ ያ።

ወትሩ ሰባት ምስ ፖለቲካዊ ኣተሓሳስብኣ ከም ዘይሰማምዑ ይፈልጥ የ ግን ጽሑፋ ዚያዳ የተባብዐኒ ንደቂ ኣንስትዮ ክትገብሮ ዝግብኣ ገይራ ያ።

ብፍላይ ኣፍሪቃዊት ጓል ኣንስተይቲ እንተኾይንኪ ስራሓታ ይትንክፉኺ ዮም ትብል ኢንግሊዛዊት ጸሓፊትን ኣሕታሚትን ከዲጃ ሴሳይ።

ኤል ሳዳዊ ኣብ ዓለም ካብ ዝርከቡ ዩኒቨርሲቲታት ብርክት ዝበሉ ናይ ክብሪ ዶክትሬት ረኺባ።

ኣብ 2020 ድማ መጽሄት ታይምስ ሓንቲ ካብ ሞንጎ 100 ደቂ ኣንስትዮ ናይቲ ዓመት ኢሉ ሓርዩዋ።

ናይ ቅድሚት መሸፈኒ ገበር ገጹ ውን ንዕኣ ኣበርኪቱ።

ግን ሓደ ዝጎደለ ነገር ኣሎ።

ናታ ሕልሚ ወይ ተስፋ ካብ ግብጺ ዝተወሰነ ኣፍልጦ ክትረክብ ዩ ነይሩ።

ካብ ዓለም ብዙሕ ክብሪ ከም ዝረኸበት ግን ድማ ካብ ሃገራ ዋላ ሓደ ነገር ከም ዘይረኸበት ትዛረብ ነይራ ብምባል ዶክተር ኣሚን ትዛረብ።

ኤል ሳዳዊ ኣብ 1996 እያ ናብ ሃገራ ተመሊሳ።

ኣብ 2004 ሕጽይቲ ፕሬዝደንታዊ መረጻ ኮይራ ክትወዳደር እንከላ ኣብ 2011 ኣንጻር ሑስኒ ሙባረክ ኣብ ዝተኻየደ ተቓውሞ ተሳቲፋ።

ኣብዚ ቀረባ እዋን ከኣ ምስ ደቃ ኣብ ግብጺ ትነብር ነይራ።

እዛ ቀዳመ ሰንበት እዚኣ ዓባይ ብሪጣንያ መበል 300 ዓመት ተራን ኣገልግሎትን ቀዳማይ ሚኒስተራ ከተብዕል እያ ።

ብ3 ሚያዝያ 1721 ሰር ሮበርት ዋልፖል ናይ መጀመርታ ናይ ዓባይ ብሪጣንያ ቀዳማይ ምኒስተር ኮይኑ ተሸይሙ።

ካብ ሽዑ ንነጀው ከኣ ክሳብ ሕጂ 54 ቀዳሞት ምኒስተራት ንታሪኽን ጉዕዞን እታ ሃገር መሪሖሞን ይመርሑዎ ኣለውን።

መብዛሕትኦም ቀዳሞት ሚንስተራት ስልጣኖም ብዘይ ሕጉስ መገዲ እዮም ዝገድፉዎ።

ገሊኦም ፓርቲታቶም ብምርጫ ምስተሳዕራ ተደፊኦም ገሊኦም ከኣ ብስእነት ጥዕና ስርሖም ይገድፉ።

ቶኒ ብሌር እቲ ሓላፍነት ኣዝዩ ከቢድ ስለ ዝዀነ ብስራሕ ቀዳማይ ምኒስተር ሕጉስ ዝነበርኩ ኣይመስለንን ክብል ንቢቢሲ ተዛሪቡ።

መዓልታዊ ብከቢድ ወጥርን ቁጽጽርን እናተመርመርካ ውሳነታት ተሕልፍ።

እቲ ስጊንጢርነቱ ምስ ውሑድ ዓቕምኻ ህቡብ ኬንካ ትጅምር ኣብ መወዳእታ ከኣ ብዙሕ ክእለት ምስደለብካን ምስተሞኮርካን ምስ ልዑል ዓቕምኻ ግን እናተጸላእካ ትውድእ ኢሉ ቶኒ ብሌር።

ሓደ ንዓሰርተ ዓመት መንግስቲ ዝመርሐ ናይ ስልጣን ሸውሃት ዝነበሮ ቀዳማይ ምኒስተር ከምዚ ዝኣመሰለ ቅሬታን ጣዕሳን ከምዝህልዎ ዝጥርጥሩ ኣዝዮም ውሑዳት ሰባት ጥራይ እዮም።

ቶኒ ብሌር እቲ ቅድሚ ንነዊሕ እዋን ኣብ ስልጣን ዝጸንሐ ዓቃባዊ መንግስቲ ሰር ጆን ሜጆር ብውሑድ ድምጸ ብልጫ ተሳዒሩ ኣብ 1997 ከም ዘብቀዐ ይዝክር።

እንተደኣ ጸብለልታ ማጆሪቲ ዘይብልካ ወይ ድምጺ እንተውሒዱካ ንግዜኻ የልምሶ እዩ።

ዓብላሊ ድምጺ ብልጫ ዘለዎ ቀዳማይ ምኒስተር ክገብሮ ዘይግደድ ድምጺ ኣባላት ባይቶ ንክትእክብ ክሳብ ለይቲ ትጸንሕ።

ብዛዕባ እቶም ንፖሊሲኻ ዝቃወሙ ገለ ክፋላት ናይ ሰልፊኻ ክትጭነቕ ኣየድልየካን እዩ።

ርግጽ እዩ ብኣኽብሮት ክትሰምዖን ከተረድኦም ኣለካ።

ግን ከኣ ውሑዳን ስለዝኾኑ ጽልዋ ክፈጥሩ ኣይክእሉን እዮም።

ስለዚ ብድምጺ ምስዓሮም ዘይተርፍ እዩ።

ሰር ጆን ምስ ንግስቲ ኤልሳቤጥ ኣብ ዝገብሮ ዝነበረ ሰሙናዊ ኣኼባ ይደዓዓስን ይጸናናዕን ነበረ።

እቲ ኣኼባ ኣዝዩ ብሕቱው ስለዝነበረ ክልቲኦም ሰልፍታትት ንሓድሕዶም ምሉእ ብምሉእ ብግልጺ ይዘራረቡ ነይሮም።

ኣብ ፖለቲካ ብዘይካ እቶም ኣዝዮም ዝቀራረቡ ሰባት ከምኡ ምግባር ኣዝዩ ኣጸጋሚ እዩ።

ስለዚ ቀዳማይ ሚኒስተርን ንግስነት ብሪጣንያን ክራኸቡን ክዝትዩን ምኽኣሎም ዓብዪ ኣስተዋጽኦ እዩ ነይሩ ይብል ብሌር።

እዚ ሕጂ ዘሎ መንግስቲኸ ቦሪስ ጆንሰን በቲ ልሙድ ባህሪኡ ብነብሰ ተኣማንነት ቍጽሪ 10 ቤት ጽሕፈት ብሪጣንያ ኣብ ዝሓለፈ ኣማኢት ዓመታት ብዜደንቕ መገዲ ናብ ዚ ሕጂ ዓብዩዎ በጺሑዎ ዘሎ ደረጃ ዓብዩ ኣሎ ኢሉ።

እዚ እትርእዮ ዘለኻ ናይ መበል 18 ክ ዘመን ግሩም ህንጻ ቤተ መንግስቲ ሕጂ ፍሉይ ማእከል ቊጠባ ጉጅለ 7 ዘደንቕ ትካል ኮይኑ ኣሎ ይብል ።

እቲ ቀዳማይ ሚኒስተር ነቲ ብኮቪድ ንስክላ ህይወቱ ስኢኒሉ ዝነበረ ታሪኽ ህንጻ ቤተ መንግስትን ፍቕሪ ስርሑን ይነግር።

ቀዳማይ ምኒስተር ጆንሰን ኣብ ቍጽሪ 10 ቤተ መንግስቲ ብሪጣንያ ብዓበይቲ ክፍልታት ናይታ ሃገር ከም ዝደገፍ እኳ እንተገለጸ ብዙሓት ቀዳሞት ምኒስተራት ግን ብፍላይ ኣብ ክፍሊ ትሬዥሪ ሕጽረታት ትካላዊ ዓቕሚ ከምዘሎ ይስመዖም።

ዴቪድ ካመሮን፦ ብዙሕ ሰብ ቍጽሪ 10 ቤተ መንግስቲ ብሪጣንያ ቤት ጽሕፈት ቀዳማይ ምኒስተር ብምዃኑ ሓያል ኦፊስ ኮይኑ እዩ ዝሰመዖ።

ብሓቂ ክረአ እንከሎ ግን ምስ ካልኦት ዓበይቲ ምኒስትሪታት እታ ሃገር ክነጻጸር እንከሎ እቲ ኦፊስ ብብዙሕ ነገራቱ ክደላደልን ክሕይልን ይግበኦ ክብል ነጊሩና።

ድሕሪ ሒደት ኣዋርሕ መንግስቲ እንታይ ይገብር ከም ዘሎ ክትሓስብን ነቲ ዝገብሮ ተግባራት ደው ንከተብል ነዊሕ ግዜ እዩ ዘድልየካ ኢለ ክዋዘ ይዝከረኒ።

ቀዳማይ ምኒስተር ነበር ዴቪድ ካመሮን ነቲ ዕለታዊ ዝኽሪ ንኽጽሕፍ እውን ትንፋስ ዘይህብ ስራሕ ቤተ መንግስቲ ብምዝክር ብዙሕ ግዜ መታን ንብሕተይ ክኸውን ናብቲ ክሽነ ብምኻድ ንመሰሐይ ሳንድዊች ክገብር እእለ ነይረ።

ምኽንያቱ ኣብቲ ትንፋስ ዘይህብ ጽዑቕ ስራህ ነዛ ንበይንኻ ክትከውንን ክትሓስብን ከተስተንፍስን ቍሩብ ግዜ የድልየካ እዩ።

እቲ ንክምሳሕ ግልል ዝብለሉ እዋን ከኣ ንዓይ ናይ ብሓቂ ኣገዳሲ እዋን እዩ ነይሩ ይብል ።

ንብዙሓት መራሕቲ ቀዳማይ ምኒስተራት ቤተ መንግስቲ ዓባይ ብሪጣንያ ቍጽሪ 10 ኣብ ኦፊስ ምጽናሕ ናይ ስልጣን ሕቶ ጥራሕ ኣይነበረን።

ንገሊኦም ናይ ሞትን ሕየትን ጉዳይ እዩ ነይሩ።

ኣብ 1812 ንቀዳማይ ምኒስተር ስፐንሰር ፐርሰቫል ፈተነ ቕትለት ኣጋጢሙዎ።

ከምታ ዘይትጸዓድ ሰበይቲ ኣይረን ለይዲ ማርገሬት ታቸር ኣብ 1984 ጆን ሜጀር እውን ኣብ 1991 ዒላማታት ሪፓብሊክ ሰራዊት ኣይርሽ ኮይኖም ነይሮም።

ከም ኣንቶኒ ኤድንን ሃሮልድን ማክሚላንን ዝኣመሰሉ ከኣ ደኺሞምን ሓሚሞምን ተኣልዮም።

ዴቪድ ሎይድ ጆርጅ እውንኣብ መስከረም 1918 ቅድሚ እቲ ቀዳማይ ውግእ ዓለም ዘብቅዓሉ ሒደት ሳምንቲ ብስፓኒሽ ፍሉ ብሰዓል ንስክላ ሞይቱ ነይሩ።

ሞራል ህዝቢ ንኸይትንከፍ ግን ምሕማሙ ካብ ህዝቢ ተሓቢኡ ።

ድሕሪ ሓደ ዘመን ግን ቦሪስ ጆንሰን ብሕማም ኮቪድ 19 ምስተታሕዘ ሓደገኛነት እቲ ሕማም ንህዝቢ ንምሕባር ብከቢድ ከምዝሓመመ ንመላእ ዓለም ተነጊሩ።

ሓደ ውልቀሰብ ኣዝያ ዝተዳኸመት በዓልቲ ቤቱ ከሐክም ናብ ሆስፒታል ጥቁር ኣንበሳ ይኸይድ።

ሓካይም ድማ ሕክምና ክገብሩላ ይጅምሩ።

ጸኒሖም ነቲ ውልቀሰብ ጸዊዖም በዓልቲ ቤቱ ህጹጽ ክልተ ዩኒት ደም ሓደ ሰብ ኣብ ሓደ ግዜ ሓንቲ ዩኒት ደም ጥራሕ ዩ ክልግስ ዝኽእል ከም ዘድልያ ይሕብሩዎ።

ንሱ ከኣ ኣለሻ ደም ካብቲ ሆስፒታል ኣብ ጎኒ ስታድየም ናብ ዝነበረ ባንኪ ደም ይኸይድ።

በዓልቲ ቤተይ ካብ እትመውት ናተይ ደም ወሲድኩም ደም ሃቡዋ ኢሉ ይምሕጸን ከም ዝነበረ ሰራሕተኛ ሃገራዊ ባንኪ ደም ዝኾነት ሲስተር ኣሰጋሽ ጎሳ ትዛረብ።

ኣመና ተጨኒቑ ነይሩ ብምባል በዓልቲ ቤተይ ኣደ ደቀይ ክትመውት ያ።

ንሳ ካብ እትመውት ኣነ ክመውት እናበለ ሰሚዐዮ ትብል።

ኣብቲ እዋን ደም ከም ዘድልዮም ዝሓተቱ ሰባት ቅድሚ ምርካቦም ንኣዝማዶም ወይ ውን መሓዙቶም ናይቲ ዝወስዱዎ ደም መተካእታ ምስሃቡ ዮም ደም ዝረኽቡ።

በዚ ምኽንያት ዩ እዚ ውልቀሰብ ብጭንቂ ዝተወጠረ።

ንሱ ይሃብ እንተተባህለ ውን ሓንቲ ዩኒት ደም ጥራሕ ዩ ክልግስ ዝኽእል።

ይኹን ምበር ክህብ ኣይኽእልን።

ናይቲ ውልቀሰብ ጭንቀት ድኻምን ካልኦትን ተደሚሮም ደም ክልግስ ዘይኽእለሎም ምኽንያታት ብዙሓት ነይሮም።

ኣብ ክንዳኻ ኣነ ክልግስ የ ኢለዮ ትብል ሲስተር ኣሰጋሽ።

ድሕሪ ዚ ናታ ታሪኽ ምልጋስ ደም ክጽሓፍ ጀሚሩ።

ክሳብ ሕጂ 80 ግዜ ደም ለጊሳ ኣላ።

ሲስተር ኣሰጋሽ ጎሳ ትብሃል።

ሚኒስትሪ ጥዕና ዶክተር ሊያ ታደሰ ሲስተር ኣሰጋሽ ነርስን መሪሕ ለጋሲት ደም ኣደን እያ ክትብል ኣብ ቀረባ ገሊጻታ ነይራ።

ኣብ ሃገራዊ ባንኪ ደም ንልዕሊ 20 ዓመታት ክትሰርሕ እንከላ ሕብረተሰብ ደም ንክልግስ ትምህርቲ ምሃብ ቀንዲ ስርሓ እዩ።

ቅድም ኢሉ ደቂ ኣንስትዮ ኣብ ሽዱሽተ ወርሒ ሓደ ግዜ ደም ክልግሳ ዩ ዝምከር ነይሩ።

ኣነ ግን ኣብ ውሽጢ ክልተ ወይ ውን ሰለስተ ወርሒ የ ዝልግስ ነይረ ብምባል ተውግዕ።

እዚ ተቐይሩ ሕጂ ኣብ ሰለስተ ወርሒ ሓደ ግዜ ምሃብ ተፈቒዱ ኣሎ።

ግቡእ ጥንቃቐ እየ ዝገብር ክማልኡ ዝግብኦም ነገራት ኣማሊአ ስለ ዝቐርብ ሕጂ ደም ክትልግሲ ኣይትኽእልን ተባሂለ ዝተመለስኹሉ ግዜ የለን ኢላ።

ሲስተር ኣሰጋሽ ደም ንመን ከም ዝወሃብ ኣይፍለጥን እቲ ደም ተኣኪቡ ናብ ሆስፒታል ዩ ዝኸይድ።

ንዘድልዮ ሰብ ድማ ይወሃብ።

ሲስተር ኣሰጋሽ የለን ኣብ ትሕቲ ፈጣሪ ህይወት ሓደ ሰብ ክድሕን ምሕጋዝ ዓብዪ ነገር ዩ።

ሓሚመ ደም ካብ ዝወሃበኒ ክህብ የ ዝመርጽ።

ልዕሊ ኹሉ ናይ ሕልና ዕግበት ኣለዎ።

እቲ መጀመርታ ዝሓገዝኩዎ ውልቀሰብ ኩል ግዜ ዩ ዘሐጉሰኒ።

ንሱ ተጨኒቑ ምስ ርኣኹዎ ብምሕጋዘይ ሕጉስቲ የ።

ንኻልኦት ሓገዝ ብምግባርናን ሰራሕተኛ ባንኪ ደም ብምዃነይን ሕጉስቲ የ።

ሲስተር ኣሰጋሽ የለን።

ኣደይ ደም ዘድለዮ ሰብ ክህሉ እንከሎ ካልእ ሰጊኡ ኣይህብን ክብል እንከሎ ንሳ ትህብ ነይራ።

ዶክተር ሊያ ብትዊተር ናብ ዝዘርግሐቶ ሓበሬታ ንመለስ።

ሲስተር ኣሰጋሽ ነርስ ኣውራ ለጋሲት ደም ኣደ ብምዃን መዓልቲ ደቂ ኣንስትዮ ምኽንያት ብምግባር ንመበል 80 ግዜ ደም ለጊሳ ኣላ።

እዚ ኣብ ሃገርና ብቑጽሪ ደቂ ኣንስትዮ ለገስቲ ደም ክብረወሰን ዝሓዘ ዩ።

እንኳዕ ደስ በለኪ ነመስግን ኢላ ናእድኣ ገሊጻትላ።

ክጅምር እንከለኹ ኣብዚ ቑጽሪ ክበጽሕ የ ዝብል ግምት ኣይነበረንን ትብል ሲስተር ኣሰጋሽ።

ደቂ ተባዕትዮ ምስ ዝሓዙዎ ደረጃ ክትወዳደሪ ትሓስቢ ዶ ኢልና ሓቲትናያ።

ሲስተር ኣሰጋሽ ስሓቕ ደቂ ኣንስትዮ ምስ ደቂ ኣንስትዮ የን ዝወዳደራ። ንሕና ንጠንስ ንወልድን ነጥቡን ኢና።

ኣብዚ ግዜ ደም ክንልግስ ኣይንኽእልን።

ሓንቲ ጓል ኣንስተይቲ ምጥዋብ ጠጠው ምስ ኣበለት ድሕሪ ሓደ ዓመት ያ ደም ክትልግስ ዝፍቀደላ።

ስለዚ ብውሑድ 11 ወይ 12 ግዜ ክትህብ እትኽእለሉ ዕድል ትስእን ኣላ ማለት ዩ።

ብምባል ክትወዳደር ከም ዘይትሓስብ ተዛሪባ።

ውድብ ጥዕና ዓለም ሓደ ሰብ ሰኣን ደም ክመውት የብሉን ዝብል መርገጺ ኣለዎ።

ካብዚ ብምብጋስ ኣብ ሓንቲ ሃገር ካብ ጠቕላላ ህዝቢ ካብ ሚኢቲ ሓደ ሰብ ደም ክልግስ ከም ዘለዎ የቐምጥ።

ኣብ ኢትዮጵያ ቑጽሪ ለገስቲ ደም ፍርቂ ሚሊየን ኣይበጽሐን።

ገሊኦም ሰኣን ግንዛበ ምዕባይ ደም ክልግሱ ፍቓደኛታት ኣይኮኑን እትብል ሲስተር ኣሰጋሽ ደም ካብ ምቕባል ምሃብ እዩ እቲ ዝዓበየ ነገር ትብል።

ወሲኻ ኩሉ እቲ ደም ዘድልዮ ሰብ ኣደይ ሓፍተይ ወይ መቕርበይ እንተኾነኸ ኢሉ ክሓትት ይግባእ።

ደም ብምልጋስ ህይወት ሰብ ምድሓን ዝነዓቕ ኣይኮነን ኢላ።

ኣብ መወዳእታ ንምዃኑ እቲ ደም ንምልጋስ ምኽንያት ዝኾነኪ ውልቀሰብ ወይ ውን በዓልቲ ቤቱ ተራኺብኩም ትፈልጡ ዶ ኢልና ሓቲትናያ።

ኣይፈልጥን ድሕሪኡ እንታይ ከም ዝኾኑ ኣይፈልጥን ኢላ።

ኣብዚ ቀዳመ ሰንበት ኣብ ፍሎሪዳ ማር ኣ ላጎ ኣብ ዝተባህለ ሪዞርት ዝነበረ መርዓ ዝተረኸበ ዶናልድ ትራምፕ ኣንጻር ፕሬዝደንት ጆ ባይደን ኢራንን ቻይናን ዘለዎ ተቓውሞ ገሊጹ።

ፕሬዝደንት ኣመሪካ ነበር ትራምፕ ብዛዕባ ኣብ ዶብ ሜክሲኮ ዘለው ጉዳያትን ብሕዳር ዝተኻየደ ፕረዝደንታዊ መረጻ እታ ሃገርን ዘለዎ ሕቶታት ውን ኣልዒሉ።

ቐጺሉ ናፊቕኹምኒ ዶ ኢሉ ናይ ደገፍ ድምጺ ከኣ ኣሰኒዩዎ።

ፕሬዝደንት ጆ ባይደን ግን ዘልዓሎ ኣብ ልዕሊ ኢራን ዝተነብረ እገዳ የለን።

ምምሕዳር ትራምፕ ኢራን ውዕሊ ምፍራይ ባእታ ኒኩሌር ጥሒሳ ያ ብዝብል ቤት ምኽሪ ጸጥታ ውድብ ሕቡራት ሃገራት እገዳ ከንብር ዘቕረቦ ጠለብ ኣብ ወርሒ ለካቲት ባይደን ክተርፍ ገይሩ ዩ።

ድሕሪ ዚ ትራምፕ ምምሕዳር ባይደን ኣብ ደቡባዊ ዶብ ምስ ሜክሲኮ ብዛዕባ ዘሎ ጉዳይ ውሳነ ከሕልፍ ይጽበ ነይሩ።

እንተኾነ ባይደን መዝነት ካብ ዝተረከበሉ እዋን ጀሚሩ ብዝሒ ናብ ኣመሪካ ዝኣትው ስደተኛታት ወሲኹ ኣሎ።

እቲ ዶብ ጽቡቕ ኣይኮነን ዘሎ ካብቲ ዝነበረ ዝኸፍአ ኩነታት ዩ ዘሎ ኢሉ ትራምፕ።

ኣብ ትሕቲ ምምሕዳር ትራምፕ ካብ 2017 ክሳብ 2018 ኣብ ዘሎ ግዜ ብኣሽሓት ዝቑጸሩ ስደተኛታት ስድራቤታት ምስ ደቆም ተፈላልዮም ዮም።

ዶናልድ ትራምፕ ቀጺሉ ብዛዕባ እቲ ዝሓለፈ ፕሬዝደንታዊ መረጻ ዝተዛረበ ኮይኑ 66 ሚሊዮን ድምጺ ኢኻ ረኺብካ ኢሎምኒ ኣነ ግን 75 ሚሊየን ድምጺ የ ረኺበ።

እንታይ ከም ዝኾነ ከኣ ርኢኹም ኢኹም ኢሉ።

ፕሬዝደንት ባይደን ልዕሊ 80 ሚሊየን ድምጺ ብምርካብ ኣብቲ መረጻ ከም ዝተዓወተ ይፍለጥ።

ኣብ መወዳእታ ዶናልድ ትራምፕ ነቶም ጆንን ሜጋን ኣሪጎን ዝተባህሉ መርዑ ምዕሩጋት መጻምዲ ኢሉ ኣሞጒሱዎም።

ትራምፕ ኣብ 2019 ውን ኣብ ኒው ጀርሲ ኣብ ዝነበረ መርዓ ተረኺቡ ሕቡራት መንግስታት ኣመሪካ ሕቡራት መንግስታት ኣመሪካ ኢሉ ጨሪሑ ዩ።

ወርሒ ሮመዳን ሰዓብቲ እምነት ምስልምና ብሃንቀውታ ዝጽበይዎ ወርሒ እዩ።ጾመ ሮመዳን ወርሒ ወጺኣ ክሳብ እትጠፍእ ይቕጽል።

ኣመንቲ ፍልይ ብዝበለ ሃይማኖታዊ ስርዓት ብጾምን ዱዓን ንፈጣሪኦም እናተማሕጸኑ ዘሕልፉዎ ቅዱስ ወርሒ እዩ።

ናይ ሎም ዘበን መበል 1442 ጾመ ሮመዳን ሎሚ ሰሉስ ክጅመር እዩ።

እሞ ኣብዚ ወርሒ ኣብ ማሕበረሰብ ሙስሊም ጥራይ ዘይኮነ ካብኡ ወጻኢ ውን ዝዝውተሩ መግብታት ኣለው።

ሾርባ ሳምቡሳ ብሽኮትን ተምርን መግለጺ ጾመ ሮመዳን ዮም ምባል ይከኣል።

ብገለ ምኽንያት ኣብ እዋን ኢፍጣር ናብ ገዝኡ ክርከብ ዘይከኣለ ሰብ ኣብ መንገዲ ተምሪ ዓዲጉ ከፍጥር ንቡር እዩ።

ተምሪ ሃይማኖታውን ጥዕና ውን ጥቕሚ ከም ዘለዎ ዝገልጹ ኡስታዝ ሓሰን ታጁ ኣብ እስልምና ብተምሪ ምፍጣር ሱና እዩ ይብሉ።

ከም ኣበሃህላኦም ሱና ማለት ነብዪ መሓመድ ዝገበርዎ ዝተዛረብዎ ወይ ውን ካልኦት ክገብርዎ ርእዮም ዘጽደቕዎ እዩ።

ኡስታዝ ከም ዝሓበሩና ነብዪ መሓመድ ከፍጥሩ ከለው ተምሪ ይበልዑ ስለ ዝነበሩን ኣብ ሰዓብቲ እቲ እምነት ንሶም ዝበልዎ ዝገበርዎን ዘጽደቕዎን ምስዓብ ከም ጽቡቕ ስለዝውሰድ ኣብ ጾም ሮመዳን ተምሪ ተመራጺ ኮይኑ ኣሎ።

ኣብ ሓዲስ ኣብ ዘረባታት ነብዪ መሓመድ ተምሪ ብዙሕ ግዜ ተጠቒሱ ኣሎ።

ነብዪ መሓመድ ካብ ኣትኽልቲ ኩሉ ትሕዝትኡ ሱሩ ጉንዱ ቆጽሉ ፍሪኡ ኣብ ጥቕሚ ዝውዕል ተምሪ እዩ ኢሎም ኣለው።

ጽቡቕ ነገራትን ባህርያትን ብተምሪ እናመሰሉ ዝዛረቡ ኩነታት ከም ዘሎ ድማ ጠቒሶም።

እንተኾነ ኣብ እዋን ሮመዳን እንምገቦም ካልኦት መግብታት ከከምቲ ከባብን ባህልን ዝፈላለዩ እዮም።

ኣብ ኤርትራን ኢትዮጵያን ሳምቡሳ ሾርባ ከምኡውን ካልኦት መግብታት ይዝውተሩ።

ኣብ ካልእ ሃገራት ዝተፈላለየ ስርዓትን ኣመጋግባን እኳ እንተሎ ማይን ተምርን ግና ንኩሎም ዘመሳስሉ ምዃኖም ኡስታዝ ሓቢሮም።

ኣብ ማሕበረሰብ ስነ ምግቢ ኢትዮጵያ በዓል ሞያ ምግቢ ዝኾኑ ኣቶ ኣብነት ተክሌ ተምሪ ንሙቀት ኣብ ዝጻወሩ ፍረታት ዝምደብ መግቢ ኮይኑ ነቲ ዝቦቕለሉ ኩነታት ብምርኣይ ውን ታሪኻዊ ኣመጻጽኣ ክህልዎ ከም ዝኽእል ይገልጹ።

ዝበዝሓ ሃገራት ዓረብ ምውቕ ኩነታት ኣየር ዘለወን ኮይነን ኣፍረይቲ ተምሪ ድማ እየን።

በዚ ድማ ዘዘውትርዎ መግቢ ክኸውን ይኽእል እዩ ክብሉ ግምቶም ይህቡ።

ብስነ ምግቢ ግና ተምሪ ከምቶም ካልኦት ፍረታት ናይ ቪታሚን ትሕዝትኡ ጠቓሚ ምዃኑ ይገልጹ።

ኣብ ዝሓለፉ ሽዱሽተ ኣዋርሕ ብኮሮናቫይረስ ዝተትሓዙ ሰባት ንሕማማት ጭንቀት ምርሳዕ ሕማም ኣእምሮን ስትሮክን ዘለዎም ተቓላዕነት ወሲኹ ከምዝተርኣየ መጽናዕቲ ሓቢሩ።

ካብቶም መጽናዕቲ ዝተገበረሎም እቶም ሲሶ ቅድም ክብል ዝነበሮም ስነ ኣእምሮኣውን መትናውን ጸገማት ከምዝደገሶም ወይ ድማ ሓድሽ ከምዘማዕበሉ እቲ መጽናዕቲ የረድእ።

እቶም ኮሮናቫይረስ በርቲዕዎም ናብ ሆስፒታል ዝኣተዉ ወይ ኣብ ጽኑዕ ክንክን ዝነበሩ ድማ ዝገደደ ተቓላዕነት ከምዘለዎም ተገሊጹ።

አቶም ተመራመርቲ ንጽዕንቶታት ጭንቀትን እቲ ቫይረስ ኣብ ኣእምሮ ዘብጸሖ ቀጥታዊ ጉድኣትን እዮም ኣጽኒዖም።

ተመራመርቲ ዩናይትድ ኪንግደም ኣብ ሃገረ ኣመሪካ ኮሮናቫይረስ ናይ ዝተትሓዙ ፍርቂ ሚልዮን ሰባት ካብቶም 14 ልሙዳት ጸገማት ኣእምሮን መትንን ንገሊኦም ኣማዕቢሎም እንተኾይኖም ንምርኣይ ኤልክትሮኒካዊ መረዳእታ ሕክምና ኣጽኒዖም።

ካብቶም ዝተጸንዑ ልሙዳት ሕማማት ኣእምሮ ናይ ሓንጎል ውሽጢ ደም ምፍሳስ ፓርኪንሰን ስትሮክ ናይ ምርሳዕ ሕማምን ዘይምርጋእ ኩነተ ኣእምሮን ሙድ ዲስኦርደር ጭንቀትን ይርከቡዎም።

ካብዚኦም ጭንቀትን ዘይምርጋእ ኩነት ኣእምሮን እቶም ብሕማም ኮሮናቫይረስ ኣብ ዝተትሓዙ ሰባት ብበዝሒ ዝተርኣዩ ኮይኖም ምስ ምሕማም ወይ ናብ ሆስፒታል ምኻድ ዝፈጥሮ ጭንቀት ዝተሓሓዙ ክኾኑ ከምዝኽእሉ እቶም ተመራመርቲ ይገልጹ።

ሕማማት ስትሮክን ምርሳዕን ድማ ብቐጥታ እቲ ቫይረስ ዘስዕቦም ባዮሎጂካዊ ጽዕንቶታት ወይ ሰብነትና ብሓፈሻ ነቲ ቫይረስ ካብ ዝህቦ ግብረ መልሲ ዝነቅል ክኾን ከምዝኽእል ይሕብሩ።

ኮቪድ 19 ሕማም ፓርኪንሰንን ጊልያን ባሬ ሲንድረምን እንተጋድድ ግን ኣይተርኣየን።

እቲ ኣብ መጽሄት ላንሴት ሳይካትሪ ዝተሓተመ መጽናዕቲ ትዕዝብታዊ እዩ።

ስለዚ እቶም ተመራመርቲ መንቀሊ እቶም ሕማማት ኮሮናቫይረስ እዩ ኢሎም ክውስኑ ኣይከኣሉን።

ከምኡ እውን እቶም ሰባት ኮሮናቫይረስ ሒዙዎም እንተዘይነብር እቲ ሕማም ኣይመጋጠሞምን ኢሎም ኣይደምደሙን።

ኮይኑ ግና ብኮቪድ ዝተትሓዙ ሓደ ጉጅለ ምስ ሰዓልን ካልኦት ናይ ምትንፋስ ጸገም ዘስዕቡ ሕማማትን ዘለዎም ክልተ ጉጅለታት ብምውድዳር ኮሮናቫይረስ ዚያዳ ምስ ዝተፈላለዩ ሕማማት ኣእምሮ ተተሓሓዙ ከምዝተረኸበ ተመራመርቲ ዩኒቨርሰቲቲ ኦክስፎርድ ደምዲሞም።

እቶም ዝተጸንዑ ሰባት ድማ ብዕድመ ጾታ ዘርእን ኩነታት ጥዕናን ብምፍላይ ንምውድዳር ብዝጥዕም መልክዕ ተመዲቦም ነይሮም።

እቲ ቫይረስ ናብ ውሽጢ ኣእምሮ ከምዝኣቱን ጉድኣት ከምዘብጽሕን ዘመላኸቱ መረዳእታታት ከምዝተረኸቡ እውን ካብቶም ተመረመርቲ ሓደ ዝኾነ ፕሮፌሰር መሱድ ሓሰን ገሊጹ።

ካብ ቀጥታዊ ጉድኣት ብተወሳኺ ምርጋእ ደም ስለዘስዕብ ንስትሮክ ከቃልዕ ከምዝኽእል ዝገልጽ እቲ ፕሮፌሰር ሰብነትና ነቲ ቫይረስ ንምክልኸል ዘካይዶ ቃልሲ ድማ ኣእምሮ ከጎድእ ከምዝኽእል ሓቢሩ።

ኣገልግሎት ሓይሊ ኤለክትሪክ ኢትዮጵያ መንቀሊ ናይቲ ኣብ ትግራይ ተቛሪጹ ዘሎ ኣገልግሎት መብራህቲ ዛጊት ክፈልጦ ኣይከኣልኩን ኢሉ።

እዚ ካብ ዝሓለፈ ሓሙስ ድሕሪ ቀትሪ ጀሚሩ ከም ዘጋጠመ ብምሕባር ኣብ መስመር መኾኒ ምጽራይ ይግበር ምህላው ገሊጹ።

ዳይሬክተር ኮምዩኒኬሽን ሓይሊ ኤሌክትሪክ ኢትዮጵያ ኣቶ መጎስ መኮንን ንቢቢሲ ኣብ ዝሃቦ ቃል ምኽንያት ምቁራጽ ኤሌክትሪክ እኳ እንተዘይፈልጠ ኣብ ዝተወሰኑ ከባቢታት ግን ተቛሪጹ ኣሎ ኢሉ።

ኣብ ወርሒ ሕዳር ቀዳማይ ሚኒስትር ኣብዪ ኣሕመድ ሓይልታት ህወሓት ኣብ ልዕሊ ሰራዊት እዚ ሰሜን መጥቃዕቲ ፈጺሞም ብዝብል ክሲ ኣብ ልዕሊ መሪሕነት እቲ ክልል ወተሃደራዊ ስጉምቲ ክውሰድ ትእዛዝ ኣመሓላሊፉ ዩ።

ድሕሪ ዚ ክልቲኦም ወገናት ናብ ኲናት ስለ ዘምርሑ ኣብ ልዕሊ ዝተፈላለዩ ትሕተ ቕርጺ እቲ ክልል ዕንወት በጺሑ።

ብምኽንያት እቲ ኲናት ድማ ብተደጋጋሚ ሓይሊ ኤሌክትሪክ ክቋረጽ ተራእዩ።

ኣብ ልዕሊ እቶም መስመራት ሓይሊ ዝፍጸሙ መጥቃዕቲታት ከም ምኽንያት ምቁርራጽ ኣገልግሎት ይግለጹ ነይሮም።

እቲ ሎሚ ዘጋጠመ ምቁራጽ ግን መንቀሊኡ ከይተፈልጠ ንሓደ ሰሙን ክጸንሕ ክኢሉ ኣሎ።

ኣብ ከባቢ መኾኒ ኤሌክትሪክ ከም ዘሎ ኣረጋጊጽና ኢና ክኢላታት ጽገና ካብ ዕለተ ሓሙስ ጀሚሩ እቲ ዘጋጠመ ጸገም ንምፍላጥ ናብቲ ቦታ ተንቀሳቒሶም ዮም።

ክሳብ ሕጂ ግን እዚ ዩ ዝብሃል ነቲ ጸገም ዘርኢ ነገር ይረኸቡን።

እቲ ጸገም ምስ ተፈልጠ ጽገና ክግበር ዩ ኢሉ።

እቲ ኣገልግሎት መዓዝ ከም ዝምለስ ምግማት ኣይከኣልን ዝበለ ኣቶ ሞጎስ ኣብዚ ሕጂ እዋን ካብ ተከዘ ናብ መቐለ ዝኸይድ መስመር ኣገልግሎት ይህብ ከም ዘየለ ውን ኣዘኻኺሩ።

ቅድም ክብል ኣብ ልዕሊ መስመር ተከዘ መቐለ ከቢድ ዕንወት በጺሑ ስለ ዝጸንሐ እቲ መስመር ጽና ይግበረሉ ኣሎ ዝበለ ኣቶ ሞጎስ እዚ ኣብ ምዝዛም ከም ዝርከብን መብዛሕትኦም ከባቢታት ኤሌክትሪክ ንክረኽቡ ይስራሕ ከም ዘሎን ተዛሪቡ።

እቲ መዓልታት ጥራይ ከም ዝወስድ ዝተነገረሉ ወተሃደራዊ ስርሒት ንሽዱሽተ ኣዋርሕ ቀጺሉ ኣሎ።

ሕጂ ውን ኣብ ሸሞንተ ግንባራት ረጽሚ ከም ዘሎ ቀዳማይ ሚኒስትር ኣብዪ ኣሕመድ ኣብ ቀረባ ተዛሪቡ።

እቲ ኲናት ኣብቲ ክልል ሰፊሕ ትሕተ ቅርጻዊ ዕንወትን ሰብኣዊ ቅልውላውን ኣስዒቡ ምህላዉ ከኣ ይፍለጥ።

መንግስቲ ዩክረይንን ሃገራት ምዕራብን ሩስያ ናብቲ ኣብ ምብራቕ ዩክረይን ዝርከብ ናይ ኵናት ዞባ ካብ ወርሒ መጋቢት ጀሚራ ሰራዊታ ብብዝሒ ተጸግዕ ምህላዋ የን ዝገልጻ።

ሩስያ ንምንታይ ሰራዊታ ናብቲ ዞባ ተጽግዕ ምህላዋ ዝተሓበረ ነገር የለን።

ንዝሓለፉ ንጥፈታት ምድህሳሶም ግን ሓደ ስእሊ ክህብ ይኽእል እዩ።

## ሩስያ ንዩክረይን ንምጉባጥ ትዳሎ ኣላ ድያ

ብዙሓት ምንጭታት ሩስያ ናብ ምብራቓዊ ዶብ ዩክረይንን ናብ ክሬሚያን ሰራዊታ ተጸግዕ ምህላዋ እዮም ዝገልጹ።

ክሬሚያ ኣብቲ ናይ ኵናት ዞና ዝርከብ ቦታ ኮይኑ ሩስያ ኣብ መጋቢት 2014 ካብ ዩክረይን ዝተቆጻጸርዎ መሬት እዩ።

እቲ ዝወጽእ ዘሎ ጸብጻባት ኣብ ትዊተር ሰብ ብብዝሒ ክቀባበለሎም ይረኣ።

ሓደ ጀን ዝተብሃለ ተንታኒ ስለያ ኣብ ትዊተሩ ኣብ ዝዘርግሖ ተንቀሳቓሲ ምስሊ ሓጺር ርሕቀት ዝውንጨፍ ሚሳይል ዝጽዓና ድሩዓት መካይን ናብ ክሬሚያ ገጸን እናተንቀሳቐሳ እንከለዋ ዘርኢ እዩ።

መንግስቲ ሩስያ ንምንታይ ሰራዊት የንቀሳቕስ ከም ዘሎ ግን ኣይሓበረን።

ወሃቢ ቃል ፕረዚደንት ቭላዳሚር ፑቲን ድሚትሪ ፔስኮቭ ኣብ ዝሃቦ ቃል ሩስያ ካብን ናብን ሰራዊታ ከተንቀሳቐስ መሰላን ንዓኣ ዝምልከትን ከም ዝኾነ ብምግላጽ ንዝኾነ ኣይምልከቶን ዩ ዝብል ሓጺር መልሲ እዩ ሂቡ።

ሰራዊት ሩስያ ብፍላይ ኸኣ ኣብ ክሬሚያ ዝርከቡ ኣሃዱታት ኣብ ጸዑቕ ተዓሊም ተጸሚዶም ከምዘለዉ እዩ ዝፍለጥ።

ወሃቢ ቃል ፕረዚደንት ድሚትሪ ፔስኮቭ ግን ዩክረይን ምትዅታዅ ትፈጥር ኣላ ኢሉ እዩ ዝኸስስ።

ምንጭታት ስለያ ዩክረይን ንቢቢሲ ከም ዝሓበሩዎ ኣብ ክረምያ ብጀካ እቶም ዝነበሩ ሰራዊት ሩስያ 16 ቦጦሎኒታት ከም ዝተወሰኹ ብምሕባር ቁጽሪ ናይቶም ዝተወሰኹ ሰራዊት ሩስያ 14000 ከም ዝበጽሕ እዮም ዝሕብሩ።

ካብ ፕረዚደንት ዩክረይን ብዝተሓበረ መሰረት ሩስያ ብሓፈሻ ኣብ ምብራቃዊ ዶብ ዩክረይን 40 ሽሕ ሰራዊት ኣብ ዞባ ክሬሚያ ከኣ ተወሰኽቲ 40 ሽሕ ሰራዊት ኣገዲማ ከም ዘላ ዩ ተገሊጹ ዘሎ።

ክኸውን ይኽእል እዩ ተንተንቲ ግን ሩስያ ኣብ ልዕሊ ዩክረይን ዓቢ ወራር ክትፍጽም ዘሎ ተኽእሎ ውሕዱ ዩ እዮም ዝብሉ።

እንተኾነ ሩስያ ናይ ሱልካ ታክቲክ ተጠቒሞም ገለ ክፋላት ናይ ዩክረይን ክቆጻጸሩ ተኽእሎታት ከም ዘሎ እቶም ተንተንቲ ይገልጹ።

ኣብ 2014 ሊትል ግሪን ሜን ተባሂሎም ዝጽውዑ ፍሉያት ሓይልታት ናይ ሩስያ እዮም ንክረምያ ተቆጻጺሮማ።

ዩክረይን ሰሙን ኪዳን ኣትላንቲክ ኔቶ ን ምዕራባውያን ሃገራትን ሩስያ ነቶም ካብ ዩክረይን ክፍለዩ ኣብ ምብራቕ ዩክረይን ዕጥቃዊ ቃልሲ ዘካይዱ ዘለዉ ሓይልታት ሰራዊታ ብምውፋርን ከበድቲ ብረት ብምስናቕን ትሕግዞም ከም ዘላ እዮም ዝገልጹ።

መንግስቲ ሩስያ ነዚ ክሲ ይንጽጎ ዩ።

ኣብ 1991 ስርዓት ኮሚዩኒስት ምስ ፈረሰ ሰራዊት ሩስያ ምስ ብዙሓት ኣካል ሕብረት ሶቭየትት ዝነበራ ሃገራት ኣብ ግጭት ኣትዩ።

ሩስያ ክሬሚያ ምስ ተቖጸጻረት ድሕሪ ሓደ ወርሒ ኣብ ሚያዝያ 2014 ካብ ዩክረይን ክፍለዩ ዝጠልቡን ካብ ሩስያ ደገፍ ዘለዎምን ዕጡቓት ኣብ ምብራቓዊ ክፋል ዩክረይን ንዝርከባ ዶንተስክን ኩሃንስክን ዝተብሃላ ክልተ ዞባታት ተቆጻጺሮመን።

ቅድሚኡ ኣብ ዝነበረ ኣዋርሕ ውን ኣብ ርእሰ ከተማ ዩክረይን ከተማ ከይቭ ኣንጻር እቲ ምስ መንግስቲ ሩስያ ይደናገጽ እዩ ዝበልዎ ፕረዚደንት ዩክረይን ቪክቶር ብዝተኻየደ ሰለማዊ ሰልፊ እቲ ፕረዚደንት ብሓይሊ ካብ ስልጣኑ ክወርድ ተገዲዱ እዩ።

ኣብቲ ናይ ኵናት ዞባ እትርከብ ዞባ ዶንባስ ነበርታ ዝብዝሑ ቋንቋ ሩስያ እዮም ዝዛረቡ ፓስፖርቶም ውን ናይ ሩስያ እዩ።

ፕረዚደንት ቭላዳሚር ፑቲን ሩስያ ዜጋታታ ዋላ ኣብ ወጻኢ ይሃልዉ ሓደጋ እንተኣንጸላልይዎም ክትኸላኸለሎም ግዴታ ከም ዘለዋ ገሊጹ።

ብካልእ ኣዘራርባ እቶም ኣብ ዶንባስ ዝርከቡ ፓስፖርት ናይ ሩስያ ዝጥቀሙ ሰባት ዋላ ኣብ ክሊ መሬት ዩክረይን ይሃልዉ ክንከላኸለሎም ግዴታ ይብል።

ኣብዚ ሕጂ እዋን ርክባት ሩስያን ዩክረይንን ኣብ ተሃዋሲ ኩነታት እዩ ዘሎ እንተኾነ ኣብ ዞባ ዶንባስ ሓሓሊፈን ዘካይድኦ ምልውዋጥ ቶኵሲ እንተዘይኮይኑ ናብ ምሉእ ኵናት ኣየምርሓን።

ሩስያ ኣብቲ ዞባ ጂኣርዩ ዝብሃሉ ፍሉያት ሓይልታት ናይ መጥቃዕቲ ሳይበርን ፕሮፖጋንዳን እያ ትጥቀም።

ነዚ ፍሉይ ልኡኽ ተመራማሪ ጉጅለ ኣመሪካ መጽናዕቲ ብምክያድ ናብ ባይቶ ኣመሪካ ኣብ ዘቕረቦ ጸብጻብ ዘረጋገጾ እዩ።

ሩስያን ዩክረይን ኣብ 2015 ቶኵሲ ደው ናይ ምባል ውዕል ቅድሚ ምኽታመን ኣብ ዝነበረ ሓደ ዓመት ኣብ ቅሉዕ ኵናት የን ተጸሚደን ነይረን።

ብድሕሪኡ ውን ሰላማዊ ምልውዋጥ ምሩዃት ኣካይደን።

በቲ ሩስያን ዩክረይንን ዘካየደኦ ኵናት ልዕሊ 13000 ሰባት ከም ዝሞቱ እዩ ዝግለጽ።

ዩክረይ ኣብ ውሽጢ እዚ ዓመት ጥራይ ኣብ ዞባ ዶንባስ 26 ወተሃደራታ ብሰራዊት ሩስያ ከም ዝተቐተሉ ትገልጽ።

ምስቲ ኣብ 2020 50 ሰራዊት ዩክረይን ኣብቲ ዞባ ምቅታሎም ብምንጽጻር ኣብዛ ኣርባዕተ ኣዋርሕ ጥራይ ኣልዒልናላ ዘለና ዓመተ 2021 ክንድዚ ሰራዊት ዩክረይን ምቕታሎም ዘሻቕል ከም ዝኾነ ዮም ተንተንቲ ዝሕብሩ።

ተንተንቲ ፖለቲካ ሩስያን ዩክረይንን ፖቨል ፈልጎንጎርን ጀምስ ሸርን ነቲ ዝነበረ ወጥሪ ዘጋድዱ ብዙሓት ሮቛሒታት ከም ዘለዉ ይገልጹ።

ኣብ ወርሒ ለካቲት ፕረዚደንት ዩክረይን ቮሎደሚር ዘለንስኪ ኣብ ልዕሊ ዓርኪ ፕረዚደንት ቭላድሚር ፑቲን ዝኾነ ሓያል ጽልዋ ዘለዎ ዩክሬናዊ ቪክቶር መድቨደቹክ እገዳ ኣንቢራ።

ካብዚ ብተወሳኺ ዩክረይን ምስ ሩስያ ሕግብግብ ይብሃለ የን ዝበለተን ሰለስተ መደበራት ተለቪዥን ውን ዓጽያተን።

እቲ ኣብ 2015 ኣብ ሞንጎ ሩስያን ዩክረይንን ዝተኸተመ ውዕል ሰላም ሚኒስክ ውን ከምቲ ዝተዘረበሉ ኣብ ባይታ ኣይተተግበረን።

ንኣብነት ኣብቲ ካብ ዩክረይን ክንጸሉ ዝደልዩ ጉጅለታት ዘለውዎ ቦታ ተዓዘብቲ ዝሳተፍዎ ምርጫ ክካየድ ዝብል ነጥቢ ዩክረይን እዚ ንኽግበር ዝኾነ ዝገበረቶ ቅድመ ምድላዋት የለን።

ሩስያ ናብቲ ካብ ዩክረይን ክንጸሉ ዝጠልቡ ዘለዉ ዞባ ሰራዊታ ዓቐብቲ ሰላም ኮይኖም ንክሰርሑ ሰዲዳ ነይራ።

እንተኾነ ሰራዊት ሩስያ ክወጽኡ ዩክረይን እኳ ደጋጊማ እንተሓተተት ሩስያ ግን ዕጭ ሓንፊፋ።

ቅደሚ ሕጂ ውን ኣብ ሞልዶቫን ደቡብ ኦሰሽያን ከምዚ ዓይነት ኣጋጢሙ ምንባሩ ዝሕብር ጀምስ ሼር ኣብ ዩክረይን ውን ደጊሙ ከጋጥም ይኽእል እዩ እዚ ኸኣ ንሩስያ ላዕለዋይ ኢድ ዘውህብ ዩ ይብል።

ካልኦት ኸኣ ፕረዚደንት ቫላድሚር ፑቲን ነቲ ልዕሊ ዶናልድ ትራምፕ ኣብ ልዕሊ ሩስያ ተሪር መርገጺ ከም ዘለዎ ዝግለጽ ፕረዚደንት ጆ ባይደን ንኽፍትኖ ኢሉ ዝግብሮ ዘሎ ዩ ኢሎም ዝገልጽዎ ኣለዉ።

ብመሰረት ኣቐዲሙ ዝተገበረ ውዕላት ኔቶ ንዩክረይን ክሕግዛ ዘገድድ ውዕል የብሉን ምኽንያቱ ዩክረይን ኣባል ሃገራት ኔቶ ኣይኮነትን።

እንተኾነ ኔቶ ምስ ዩክረይን ጥቡቕ ዝኾነ ርክብ እዩ ዘለዎ።

ዩክረይን ካብ ኣመሪካ ትርከበን ሃገራት ምዕራብን ኔቶን ጸረ ታንኪ ሚሳኤል ከይተረፈ እዩ ክበርከተላ ጸኒሑ።

ሩስያ ምስ ዩክረይን ኣብ ትገብሮ ኵናት መጋጥምታ ዝኾነት ዩክረይን ካብ ምዕራባውያን ሃገራት ደገፍ ክገበረላ ምዃኑ ኣጸቢቓ ትፈልጥ እያ።

ፕረዚደንት ዩክረይን ሃገራት ኔቶ ንዩክረይን ብቁልጡፍ ኣባለን ክገብርኣ ደጋጊሙ ይምሕጸን ኣሎ።

እቲ ዘሎ ወጥሪ ግን እቲ 30 ሃገራት ዝሓቁፍ ማሕበር ኪዳን ኣትላንቲክ ኔቶ ንዩክረይን መበል 31 ኣባሉ ከይገብራ ዕንቅፋት ኮይንዎ ኣሎ።

ኣብ ሩሲያ መርማንክስ ተባሂላ ኣብ እትፍለጥ ግዝኣት ኣርክቲክ ሓደ ሃዲድ ባቡር ተዘርጊሑሉ ዝነበረ ድልድል ሓጺን ስለ ዝተሰረቐ መርመራ ክጅመር ዩ።

ዓቃቢ ሕጊ እታ ግዝኣት ከም ዝበሎ 23 ሜትሮ ቁመት ዘለዎ 56 ቶን ዝምዘን ሓጺናዊ ድልድል ብዘይተፈልጡ ሰባት ተሰሪቑ።

እዚ ብዙሕ ኣገልግሎት ኣይህብን ነይሩ ዝተብሃለ ድልድል ካብ ርእሰ ከተማ እታ ግዝኣት 170 ኪሎ ሜትሮ ርሒቑ ኣብ ዝርከብ ብኣግራብ ዝተሸፈ ቦታ ከም ዝርከብ ጋዜጣ እቲ ኸባቢ ጸብጺቡ።

እቲ ተነቒሉ ዝተወሰደ ድልድል ኣብቲ ኸባቢ ዝካየድ ዝነበረ ዕደና ፍሉይ መዓድን ዘጉዓዕዛ ባቡራት ዝሓልፋሉ ዝነበራ ኾይኑ እቲ መፍረዪ መዓድን ቅድሚ ዓሰርተ ዓመት ኸሲሩ ስለ ዝተዓጽወ ብዙሕ ምንቅስቓስ ኣብቲ ከባቢ ኣይርኣይን ነይሩ።

ነበርቲ እቲ ኸባቢ ዝሓለፈ ወርሒ መጋቢት ዮም እቲ ድልድል ኣብ ቦትኡ ከም ዘየለ ዝፈለጡ ።

ኣብ ማሕበራዊ መራኸቢታት ዝተዘርግሑ ስእሊታት ቐንዲ ክፋል እቲ ድልድል ኣብ ቦትኡ ከም ዘየለ እዮም ዘርእዩ።

ዝተወሰነ ኽፋሉ ድማ ኣብ ባሕሪ ይርኣይ።

እዚ ስርቂ ዘስዓቦ ጉድኣት ካብ ትሰዓተ ሽሕ ዶላር ከም ዘይዛይድ ብምግላጽ ክሳርኡ ትሑት ዩ ይብሉ ጸብጻባት።

ቅድሚ ክልተ ዓመት 10 ሜትሮ ንውሓት ዘለዎ ጸረ ሚሳይል ዘመን ሶቭየት ምስ ዝወደቑ ሓጺነ መጺን ተሸይጡ ኣብ ውሽጢ መምከኺ ሓጺን ምንታጉ ይዝከር።

ትዊተር ብስም ፕሬዝደንት ሩሲያ ቭላድሚር ፑቲን ብቋንቋ ኢንግሊዘኛ ሓበሬታ ዝህብ ዝነበረ ናይ ትዊተር ገጽ ዓጽዩ።

እዚ ማሕበራዊ ሚዲያ ካብ ሰበ ስልጣን ሩሲያ ብመሰረት ዝተረኸበ ጥሉል ሓበሬታ ዩ ተዓጽዩ ድማ ኢሉ።

እቲ ገፅ ኣብ 2012 ዝተኸፈተ ኮይኑ ምስ ፕሬዝደንት ፑቲን ርክብ ናይ ዘለዎም ሰበ ስልጣን ፍጻሜታት ክጥቅዕ ጸኒሑ ዩ።

ኣብቶም ዝሓለፉ ሽዱሽተ ዓመታት ሓደ ሚሊዮን ዝጽግዑ ሰዓብቲ ኣፍርዩ።

መብዛሕትኦም ድማ ሓቃዊ ዩ ዝብል እምነት ኣለዎም።

ትዊተር ከምዝበሎ ግና ካብ ሓለፍቲ ስራሕ መንግስቲ ሩሲያ ብዝረኸቦ ማዕዳ ሓደ ሰብ ብዘደናግር ወይ ውን ብተዘዋወሪ መገዲ ሓበሬታ ዘሕልፍ ናይ ትዊት መጥቀሚ ክዕጾ ኣለዎ ።

ትዊተር ብኸምዚ ዓይነት ስኑዕ ናይ ትዊተር ገጽ ክታለል ከሎ ንፈለማ እዋን ኣይኮነን።

ቅድም ኢሉ ውን ብኣሜሪካዊ በዓል ሃብቲ ዋረን ቡፌር ዝተኸፈተ ገፅ ንመናእሰይ ብዝተጽሓፈ መለዓዓሊ ማዕዳ 2 ሚሊዮን ላይክ ረኺቡ ነይሩ።

ኮይኑ ግና ኣብ ኣጸሓሕፋ ፊደላት ቡፌት ክፍተት ዝነበሮ ብምዃኑ ስኑዕ ናይ ትዊተር ገጽ ከም ዝነበረ ክፍልጥ ኽኢሉ።

21 ዓመት ዕድመ ዘለዋ ጓል ሆንግ ኮንግ ኣብ ናይ ልምምድ መርዓ እንከላ ንሓደ ዘይትፈልጦ ሰብ ክትምርዖ ከም ዝተታለለት ገሊጻ።

ንሳ ኣካል ናይቲ ትወስዶ ዘላ ናይ ምዉዳድ መርዓ ስልጠና ከም መርዓት ኮይና ክትዋሳዕ ከም ዘለዋ ከም ዝተሓበራ ትገልጽ።

ኣብቲ ጽምብል ግና ሓቀኛ ናይ መርዓ ሰነድ ኢዮም ከቲሞም።

እቲ ዝፈጸመቶ ሕጋዊ መርዓ ከም ዝኾነ ጸኒሓ ናብ ትቕመጠሉ ሆንግ ኮንግ ምስ ተመልሰት ኢዩ።

ፖሊስ ብወገኑ እቲ ገበን ምፍጻሙ ዘርኢ እኹል መርትዖ ስለ ዘይረኸበ ክሕግዛ ከም ዘይከኣለ ኢዩ ዝሕብር።

በዚ ድማ ጉዳያ ናብ ፈደረሽን ማሕበራት ንግዲ ሆንግ ኮንግ ኣቕሪባ።

እዚ ሓድሽ ዓይነት ቀጠፍጠፍ ኢዩ ኣብ ዘመናዊት ሆንግ ኮንግ ይፍጸም ምህላዉ ድማ ክትኣምኖ ዘጸግም ኢዩ ክብል ዳይረክተር ቶንግ ካምግዩ ንቢቢሲ ተዛሪቡ።

እታ ስማ ዘይተጠቕሰ ጓል ሆንግ ኮንግ ኣብ ግንቦት ኣብ ፌስቡክ ናይ ሜክኣፕ ስልጠናን ልምምድን መወዓዉዒ ርእያ ምስ ኣመልከተት ግና ናብ ስልጠና ኣዋደድቲ መርዓ ክትቕይር ኣእመንዋ።

ናይ ሓደ ሰሙን ናይ ልምምድ ግዜ ምስ ተዋህባ ከኣ ነቲ ስልጠና ክትዉድእ እንተኸይና ኣብ ናይ ልምምድ መርዓ ከም መርዓት ክትሳተፍ ከም ዘድሊ ተሓበራ።

ን ፍቓድ መርዓ ኣብ ምምሕዳር እቲ ዞባ ድሕሪ ምምልካት ድማ ኣብ ሓምለ ነቲ ሰነድ ከተመት።

ናብ ሆንግ ኮንግ ምስ ተመልሰት ግና ሓደ ካብ መቕርባ ኩሉ እቲ ዝተገበረ ቀጠፍጠፍ ምዃኑ ኣረጋጊጹላ።

በዚ ድማ ክሳብ ናይ ፍትሕ መስርሕ እትዉድእ ምርዕዉቲ ኮይና ክትጸንሕ ኢያ።

ፖሊስ ሆንግ ኮንግ ኣብ ነፍሲ ወከፍ ዓመት ከባቢ 1000 ዶብ ሰገር ናይ ሸፈጥ መርዓ ጥርዓናት ከም ዝመጾ ይሕብር።

ንደቂ ሆንግ ኮንግ ዝተመርዓዉ ቻይናዉያን ኣብ ከተማ ሆንግ ኮንግ ናይ ምንባር መሰል ኣለዎም።

ኣብ 195 ሃገራት ደቂ ኣንስትዮ ካብ ደቂ ተባዕትዮ ንላዕሊ ክነብራ ከለዋ ኣብ ሩሲያ ብ11 ዓመት ይበልጻ።

ኢትዮጵያዉያን ኣብ 1990 ይነብሩዎ ካብ ዝነበረ ዕድመ 19 ዓመት ወሲኾም ይነብሩ ኣለዉ።

ዝለዓለ ናይ ምንባር ዕድመ ዘለወን ሃገራት ድማ ዝተሓተ ናይ ምንባር ዕድመ ካብ ዘለወን ልዕሊ 34 ዓመታት በሊጸን ኣለዋ።

ካብ ኢንስቲትዩት ምዘናን ጥዕናን ዝረኸቦ መረዳእታ ተጠቒሙ መሽን ሒሳብ ማእኸላይ ዕድመ ምንባር ቢቢሲ ዝረኸቦ ዉጽኢት ማእኸላይ ምንባር ዕድመ ገምጋም ዕምሪ ድማ እነሆ።

ካብ 1990 ንደሓር መጠን ማእኸላይ ዕድመ ዕምሪ ብ 7ተ ዓመት ዓብዩ።

ካብቶም ኣብ ትሑት ኣታዊ ዘለወን ሃገራት ዝርከቡ ህጻናት ዘጋጥም ሞትን ኣብ ዝለዓለ ኣታዊ ዘለወን ሃገራት ብሕማም ልቢ ዘጋጥም ሞትን ወጻኢ ኣብዚ ሕዚ እዋን ሰባት ነዊሕ ዕድመ እናነበሩ ዮም።

ምምሕያሽ ኣወሃህባ ኣገልግሎት ጥዕና ዝሓሸ ዉልቃዊ ጽሬትን ቀረብ ኣፋዉስን እጃም ኣለዎም።

ዝሓሸ ናይ ምንባር ዕድመ ድማ ብ63 ዓመት ወሲኹ ዩ።

ካብተን 20 ዝለዓለ መጠን ማእኸላይ ዕድመ ዘለወን ሃገራት እተን 14 ኣብ ኣዉሮጳ የን ዝርከባ።

ኣብ ሃገራት ኤዥያ ጃፓንን ሲንጋፖርን ዝዉለዱ ክሳብ 84 ዕድመ ክነብሩ ይኽእሉ።

ኢንግሊዝ 81 ሰሜን ኣየርላንድ መበል 32 ዌልስ ድማ 34 ክልቲኤን 80 ዕድመ ማእኸላይ ምንባር ብምሓዝ ስኮትላንድ ድማ ብ79 ዕድመ ናይ ምንባር ዕድመ ካብ 198 ሃገራት መበል 42 ድጃ ሒዛ ኣላ።

ካብ 198 ሃገራት ኣብተን 195 ብማእኸላይ ብ6ተ ዓመት ዕድመ ደቂ ኣንስትዮ ልዕሊ ደቂ ተባዕትዮ ይነብራ።

ኣብ ገለ ሃገራት ግና እቲ ኣፈላላይ ክሳብ 11 ዓመት ይበጽሕ ዩ።

እቲ ኣብ ታሕቲ ዘሎ ሰደቓ ከምዘመላኽቶ እቲ ሰፊሕ ኣፈላላይ ጾታ ኣብ ምብራቕ ኣዉሮጳን ሩሲያን እንትኾን ትሑት ማእኸላይ ዕድመ ደቂ ተባዕትዮ ብኣልኮላዊ መስተታትን ድኹም ናይ ስራሕ ኩነታትን ስዒቡ ዝመጸ ዩ።

እተን ሰለስተ ደቂ ተባዕትዮ ዝሓሸ መጠን ማእኸላይ ዕድመ ዝተርኣየን ሃገራት ግና ዲሞክራሲያዊት ሪፐብሊክ ኮንጎ ኩዌትን ሞዉሪታኒያን እየን።

ማእኸላይ ዕድመ ምንባር ካብ 1990 ጀሚሩ ኣብ 96 ሚኢታዊት ሃገራት ዓለም ዓብዩ ዩ።

ኣብዚ እዋን ኣብ 11 ሃገራት ዝተወለዱ 50 ዕድመ ክበጽሑ ትጽቢት ዘይግበር እንትኾን ኣብ 2016 ግና እዚ ደረጃ ዳርጋ ኩለን ሃገራት በጺሐንኦ የን።

ሽዱሽተ ካብቶም 10 ምምሕያሻት ኣብ ሃገራት ትሕቲ ሰሃራ ኣፍሪቃ ዝተርኣዩ ዮም።

ኢትዮጵያ ካብ 1990 ጀሚራ ካብ ድርቂ ኳ ተንሳእርር እንተሃለወት ኣብዚ ግዜ ዝነበራ 47 ማእኸላይ ዕድመ ምንባር ዩ።

ሕማማት ኮሌራን ካልኦት ተመሓላለፍቲ ሕማማትን ብምንካዮም ግና ኣብ 2016 ዝተወለዱ ካብዚ 19 ዓመት ወሲኾም ክነብሩ ትጽቢት ኣሎ።

ካብ 1990 ጀሚሩ መጠን ማእኸላይ ዕድመ ምንባር ዝነከየለን 8ተ ሃገራት ኣለዋ።

እቲ ዓብዪ ዉድቀት ኣብ ሌሴቶ ዘጋጠመ ዩ 25 ሚኢታዊት ምስ ኤች ኣይቪ ዝነብሩ ዮም።

እዚ ኣብ ዓለም እቲ ካልኣይ ዝዓበየ ዝርግሐ ዩ።

ኣብ 2016 ኣብ ደቡብ ኣፍሪቃ ዝተወለዱ ህጻናት ቅድሚ 25 ዓመት ካብ ዝተወለዱ ብ2 ዓመት ነክዮም ክሳብ 62 ዓመት ክነብሩ ትጽቢት ይግበር።

ማእኸላይ መጠን ዕድመ ምንባር ኣብ ሞንጎ ጎረባብቲ ሃገራት ክተሓናፈጽ ዝኽእልን ንከባቢ 20 ዓመታት እናኾነ ዝመጸን ዩ።

ከም ኣብነት ካብ ቻይና ናብ ኣፍጋኒስታን ዘሎ ማእኸላይ ዕድመ ምንባር ብልዕሊ 18 ዓመታት ነኪዩ።

ንዝሓለፉ ዓመታት ብግብረ ራዕዲ እትፍተን ዘላ ማሊ 62 ዝነበራ ኮይኑ ኣብ ጎረቤት ማሊ ኣልጀሪያ ዝተወለዱ ክሳብ 77 ዕድመ ይነብሩ ተባሂሉ ይግመት።

ሩሲያ ዓርሳ ካብ መጥቃዕቲ ሳይበር ንምክልኻል ንዝተወሰነ ግዘ ካብ ዓለማዊ ምትእስሳር ኢንተርነት ወጻኢ ክትኸውን ትእምት።

እዚ ማለት ርክብ ኢንተርነት ኣብ ውሽጢ ዓዲ ጥራሕ ዝተሓጸረ ክኸውን ዩ።

እዚ ንምቁጽጻር ኣብ ዝግበር ፈተነ ድማ ኣብ ሞንጎ ኣብታ ሃገር ዘለው ትካላትን ዜጋታትን ሩሲያ ዘሎ ምትሕልላፍ መረዳእታ ኣብ ክንዲ ዓለማዊ ዝኸውን ኣብ ውሽጢ ዓዲ ጥራሕ ዘተኮረ ዝገብር ዩ።

ዝተፈላለያ ሃገራት ዓለም ንሩሲያ ካብ ዓለማዊ ኣገልግሎት ኢንተርነት ኳ እንተርሐቕኣ ዓርሳ ክትኽእል ዝገብራ ኣሰራርሓ ግብራዊ ትገብር ምህላዋ ይግለጽ።

ኣብቲ ዝሓለፈ ዓመት ሩሲያ ንርእሳ ክኢላ ክትሰርሕ ዝሕግዙ ቴክኒካዊ ለውጢታት ዘገድድ ረቒቕ ሕጊ ናብ ባይቶ እታ ሃገር ቐሪቡ ነይሩ።

እቲ ፈተነ ብልክዕ መዓዝ ከም ዝኸውን ዝተገለጸ ነገር ኳ እንተዘይሃለወ ቅድሚ 1 ሚያዚያ ኣብ ዘለው ግዜያት ክኸውን ከም ዝኽእል ግን ይግለጽ።

እቲ ሃገራዊ ፕሮግራም ዲጅታል ቁጠባ ዝተብሃለ ረቒቕ ሕጊ ትካል መቕረቢ ኢንተርነት ሩሲያ ነታ ሃገር ብቐጥታ መርብብ ክንጽሉዋ ንዝደልዩ ሓይልታት ወጻኢ ኣብ ምክትታል ዘለዎ ዓቕሚ ምርግጋጽ ዝብል ዩ።

ኣብቲ ሕጊ ካብ ዝተቐመጡ ስጉምታት ሩሲያ ዲኤንስ ዝተብሃለ ናይ ባዕላ ናይ ኢንተርነት ኣድራሻ ክትሃንጽ ዝብል ይርከቦም።

እዚ ድማ ነታ ሃገር ምስ ዓለማዊ ሰርቨራት ዘራኽብዋ መስመራት ከም ዝተቖረፁ ይከታተል።

ኣብዚ ሕጂ እዋን 12 ትካላት ነዚ ዲኤንስ ዝተብሃለ ስርዓት ዝቆጻጸርኦ ኮይነን ካብዚአን ዋላ ሓንቲ ግን ኣብ ሩሲያ የላን።

ይኹን ምበር ሩሲያ ናይ ኢንተርነት ስርዓታ ዋላ ውን ጠጠው ከብል ዝገብር ስጉምቲ እንተተወሰደ ክቕጽል ዝገብሩ ካልኦት ብርክት ዝበሉ ቅዳሕ ኣድራሻታት ኢንተርነት ኣለውዋ።

ቃል ኪዳን ሰሜን ኣትላንቲክን መላፍንቱን ግን ሩሲያ ብመጥቃዕቲ ሳይበርን ካልኦት ናይ መርበብ ኢድ ምትእትታዋትን ማዕቐብ ከንብረላ ከም ዝኽእል ኣጠንቂቑ።

ኢንተርነት ከመይ ከም ዝሰርሕ ቁሩብ ምርዳእ ከድሊ ዩ።

ብኣሽሓት ዝቑጸሩ ሓበሬታታት ዝመሓላለፉሉ ድጂታል ኔትዎርክ ኣሎ።

እዞም ኔትዎርክታት ድማ ብሓደ ራውተር መሰጋገሪ ዳታ ዝተራኸቡ ዮም።

ሩሲያ እትደልዮ ዘላ ድማ ብራውተር ኣቢሎም ናብ ውሽጢ ዝኣትው ኮኑ ዝወጽኡ ሓደሽቲ መረዳእታት ምቁጽጻር ዩ።

ቻይና ከምዚ ዓይነት መገዲ ተጠቒማ ዕውትቲ ከም ዝኾነት ይዝረብ።

ከይተሓሰበ ግን ዓርሰን ካብ ርክብ ወጻኢ ዝገብራ ሃገራት ኣለዋ።

ሞሪታንያ ኣብ 2018 ንክልተ መዓልቲ ካብ ኢንተርነት ወጻኢ ኮይና ነይራ ያ።

ናይዚ ምኽንያት ድማ ብትሕቲ ባሕሪ ዝተዘርገሐ ኢንተርኔት ዘህልፍ ገመድ ስለዝተበተኸ እዩ።

ምርጫ ከመይ ይጭብርበር ዝብል መጽሓፍ ዝጸሓፈ ፕሮፌሰር ኒክ ቺዝማን መራሕቲ ስለ ምንታይ ንስልጣን ኣጥቢቖም ብምሓዝ ኣይንወርድን ይብሉ ተባሂሉ ተሓቲቱ ክምልስ እንከሎ እቲ ቐሊል መልሲ ግዕዝይና ዩ።

ገንዘብ ይረኽቡ ዮም ስለዚ ምስ ሃብቶም ንምጽናሕ ኣብ ስልጣን ክቕጽሉ ይመርጹ ኢሉ።

ይኹን ምበር ካልኦት ዝተሓላለኹ ነገራት ኣለው ዮም ከኣ ይብል።

ንሱ ከም ዝብሎ መራሕቲ ካብ ስልጣን እንትወርዱ ገንዘብ ካብ ምስኣን ንላዕሊ ዚያዳ ዘሕፍሮም ክሲ ዩ ምኽንያት ድማ ኣለዎም።

ኣብ ኣፍሪቃ ካብ 1960 ክሳብ 2010 ኣብ ዘሎ ግዘ ካብ ስልጣኖም ዝወረዱ 43 ሚኢታዊት መራሕቲ ከም ዝተኸሰሱ ወይ ከም ዝሞቱ እዚ መጽሓፍ ይጠቅስ።

እዚ ዓብዪ ስግኣት መራሕቲ ኮይኑ እዚ ጥራይ ግን ኣይኮነን።

መራሕቲ ካብ ስልጣን ከይወርዱ ስድራ ቤት ፖለቲካዊ ውድባት ናብ ስልጣን ክመጽኡ ዝደገፎም ህዝብን ወተሃደርን ዝፈጥረሎም ጸቕጢ ኣሎ።

ስልጣን ዝለቀሉ እዋን በጺሑ ሎ እንተበልካ ውን ብዙሓት ማዕጾኻ እናንኳሕኩሑ ኣብ ስልጣን ምጽናሕ ናትካ ጉዳይ ዘይኮነ ንዓኻ ክብሉ መስዋእቲ ናይ ዝኸፈሉ ኣሽሓት ሰባት ዩ ይብሉኻ ይብል እቲ ፕሮፌሰር።

ንፕሬዝደንት ዙምባብወ ነበር ሮበርት ሙጋበ ናይዚ ኣብነት ገይሩ ዝጠቅስ ፕሮፌሰር ቺዝማን ጸቕጢ ኣብ ጥቕኡ ዝነበሩ ሰባት ከቢድ ከም ዝነበረ ይዛረብ።

ይኹን ምበር ልዕሊ እዞም ዝተጠቐሱ ምክንያታት ስልጣን ብነብሱ ኣብ ልዕሊ ኣተሓሳስባ መራሕቲ ዘሕድሮ ካልእ ስምዒት ኣሎ።

ዶክተር ዳቸር ኬልትነር ስግንጢር ስልጣን ኣብ ዝብል መጽሓፉ ብዛዕባ እዚ ብዙሕ ነገራት ኣስፊሩ ኣሎ።

ንሱ ስግንጢር ዝብሎ መብዛሕትኡ ግዘ ናብ ስልጣን ዝመጽኡ ሰባት ብባህሪኦም ሰብ ዝፈትዎምን ብቐሊሉ ምስ ሰባት ዝረዳድኡ ምዃኖምን እዩ።

ኣብ ዙርይኦም ዝርከቡ ኣብ ዝተፈላለየ ደረጃ ዘለው ሰባት ድማ ብቐሊሉ ይኣምኑዎም።

መጽናዕታት ከም ዘርእይዎ እዞም ሰባት ስልጣን ምስረኸቡ ግን ዋላ ውን ንሓጺር ግዘ ይኹን ባህሪኦም ይቕየር ዩ።

ዶክተር ኬልትነር ከም ዝብሎ ከምዚ ዓይነት ሰባት ንባዕሎም ኣብ ዝጠቕሞም ነገር ጥራይ ይጽመዱ ንካልኦት ኣይሓዝኑን ኩል ግዘ ድማ ኣነ ልክዕ እየ ዝብል እምነት የማዕብሉ።

ብተወሳኺ ይብል እዚ ምሁር እዞም ሰባት ካብዚ ሓሊፉ ስርዓት ዘይብሎም ቁጡዓት ዘረባ ካልኦት ሰባት ዘቋርጹ ዓይኒ ዝዛረቡ ሰባት ድማ ክርእዩ ዘይደልዩ እዮም ዝኾኑ።

ተመራመርቲ ከም ዝብሉዎ ስልጣን ብዘይ ገደብ ዝደለኻዮ ነገር ብምግባር ንነብስኻ ሃሴት ክትፈጥር ዘኽእል ናጽነት ስለ ዝህበካ ወልፊ ክኸውን ይኽእል ዩ።

ኣብ ስልጣን ዘለው ሰባት ብጣዕሚ ሕጉሳት ዮም ብዙሓት እንትንእዱዎም ዓብዪ ክብርን ሞጎስን ዝረኸቡ መሲሉ ይስምዖም ዝብል ዶክተር ኬልትነር እዞም ኣብ ስልጣን ዘለው ሰባት ርእሶም ስልጣን ጽቡቕ ከም ዝኾነ ስለ ዝሓስብ ናይ ነርቭ ስርዓቶምን ጥዕንኦምን ዝተረጋግአ ዩ ኢሉ።

ብሓፈሻ ብዛዕባ ህይወት ዘለዎም ስምዒት ጽቡቕ እዩ ይብል።

ምስዚ ብዝተሓሓዝ ዘጋጠሞ ዝተፈለየ ነገር ከም ዘሎ ዝዛረብ እዚ ምሁር ናይ ሓንጎል መጉዳእቲ ዝነበሮ ሓደ ሰብ ከም ዚ ኢሉ ጽሒፉለይ ይብል ታይ ማለትካ እዩ ኣነ መጉዳእቲ ሓንጎል እኳ እንተሃለወኒ ካብ ትራምፕ ዝሓሸ ስርዓት ዘለኒ ሰብ የ ኢሉ ጽሒፉለይ ነይሩ ክብል የረድእ።

እዚ ሰብ ዝበሎ ነገር ትርጉም ዝህብ ምዃኑ እውን ይገልጽ።

መራሕቲ ዕቡያት ክኾኑ ይኽእሉ ምምራሕ ዝኽእሉ ንሳቶም ጥራሕ ክመስሎም ውን ይኽእል።

በዚ ምኽንያት ንሃገር ዝጠቅም ነገር ፈጺሞም ክርእዩ ኣይኽእሉን።

ከምዚ ዝበሉ መራሕቲ ኩል ግዘ ሕራይ ኣቤት ናበይ ዝብሉ ሰባት ጥራሕ ይሾሙ ምኽንያታዊ ንዝኾኑ ሰባት ድማ ካብ ስልጣን የውርዱ።

ስልጣን ምስኣን ባዕሉ ዘሕድሮ ስነ ልቦናዊ ጸቕጢ ውን ኣሎ።

መጽናዕታት ከም ዘመላኽቱዎ ብፍላይ ብዕድመ ዓበይቲ ዝኾኑ ደቂ ተባዕትዮ ስልጣነይ ክስእን እየ ኢሎም እንትሓስቡ ካልእ ናብ ምጥፋእ ይኣትው።

ስልጣን ንመራሕቲ ዘበላሹ እንተኾይኑ ንምንታይ ድኣ ኹሉ ብብልሽውና ዝረስሐን ቐታልን ዘይኮነ ኣብ ፖላንድ ዋርሶ ፕሮፌሰር ስነ ልቦና ዝኾነት ኣሌግዛንድራ ኪሳልክ መግለጺ ስልጣን ዝበለቶም ክልተ ተጻረርቲ ነገራት ኣቐሚጣ ኣላ።

ስልጣን ንጠንካራ ሰባት ናይ ባዕሎምን ካልኦት ሰባትን ህይወት ዝቆጻጸርሉ ስልጣን ይህቦም።

እዚ ድማ ብእወንታ ዝርአ ነገር እዩ።

ጸገም ዝፍጠር እዞም ሰባት ተቖጻጺርናዮ ኢና ዝበሉዎን ዝመርሑዎን ሃገር ናብ ጸገም እንትኣቱ ዩ።

ስልጣን ጽቡቕን ንጽቡቕ ነገር ክውዕል ዝኽእልን ዩ ግን ስልጣን ዝርከበሉ መገዲ ኣብ ግምት ክኣቱ ኣለዎ ትብል።

መራሕቲ እዚ ዝርድኦም እንተዝኸውን ነይሩ ድማ ጽቡቓት ምኾኑ ነይሮም ትብል።

ናይ ሕቡራት መንግስታት ሓላፊ ሰብኣዊ ረድኤት ኣብ ኢትዮጵያ ክልል ትግራይ ኣብ ዝሓለፉሓሙሽተ ኣዋርሕ ዘሎ ዝኸፍአ ኩነታት ናብ ዝገደደ ይኸይድ ከምዘሎ ኣጠንቂቖም።

ጥምየትን ፆታዊ ዓመፅን እናገደደ ይኸይድ ከምዘሎን ወታሃደራት ኤርትራ ካብ ትግራይ ምውፅኦም ዘርኢ ዝኾነ ይኹን ምልክት ከምዘየለን ገሊፆም።

ናይ ሕቡራት ሃገራት ሓላፊ ሰብኣዊ ረድኤት ማርክ ሎውኮክ ትማሊ ሓሙስ ኣብ ዕፁው ኣኼባ ቤት ምኽሪ ፀጥታ ሕቡራት ሃገራት ከምዝተዛረቡዎን ቅዳሕ ሪኢቱኦም ቪኦኤ ዝረኣዮን ቤት ፅሕፈቶም ሰባት ብጥምየት ይሞቱ ከምዘለው ዝገልፁ ፀብፃባት ይበፅሖ ከምዘሎ ሓቢሮም።

ኣርባዕተ ናይ ውሽጢ ተመዛበልቲ ብጥምየት ምማቶም ኣብዚ ሰሙን ፈላማይ ፀብፃብ በፂሑና ኣሎ።

ሎሚ ንጉሆ ድማ ካብ መቐለ ብንፈት ደቡብ ኣብ ወረዳ ኦፍላ 150 ሰባት ብጥምየት ምሟቶምፀብፃብ ተቐቢለ ኣለኹ ክብሉ ንኣባላት እቲ ቤት ምኽሪ ተዛሪቦም።

እዚ ንኹላትና ከተሓሳስበናይግባእ።

ተወሳኺ ስጉምቲ እንተድኣ ዘይተወሲዱ ንቕድሚት እንታይ ከምዝፅበየና መርኣያ ምልክትእዩ።

ጥምየት ከም መሳርሒ ኵናት ምጥቃም መግሃስቲ እዩ ክብሉ ተዛሪቦም።

ሎውኮክ ክሳብ መወዳእታ መጋቢት ናይ ኢትዮጵያ ቢሮ ሰራሕተኛን ማሕበራውን ጉዳያት ኣብ ትግራይ ልዕሊ 17ሚሊዮን ሰባት ካብ መንበሪኦም ምምዝባሎም ገሊፁ እዩ ኢሎም።

ካብ ሽዑ ጀሚሩ ኣማእቲ ኣሽሓት ካብ ምዕራብትግራይ ከምዝሃደሙን ሕዚ እውን ይሃድሙከምዘለውን ብዙሓት መንበሪ ከባቢታት ከምዘለዋ ምሉእ ብምሉእ ተገዲፈን እየን ኢሎምብምውሳኽ።

ዝበዝሕ ክፋል ትግራይ ፈፂሙ ወይ ብኽፋል ብሰራሕተኛታት ረድኤት ክብፃሕ ስለዘይክኣል ሰራሕተኛታት ረድኤት ንፅጉማትን ንሓደጋ ዝተቓልዑን ንምብፃሕ እናተፀገሙ እዮም ኢሎም ሎውኮክ።

እቲ ግጭት ከቢድ ወራር ኣንበጣ ስዒቡ ኣብ እዋን ምሕፋስ ምህርቲ እዩ ጀሚሩ።

ፀገም ውሕስነት ምግቢ እናዓበየ እዩ።

ሓረስቶት ንክዘርኡ እቲ ውግእ ጠጠው እንተድኣ ዘይበለ ዝቕፅል ቀረብ ምግቢ ኣብ ሓደጋ ክወድቕ እዩ።

ካብ ኣስታት ሽዱሽተ ሚሊዮን ጠቕላላ ህዝቢ ትግራይ እንተወሓደ 45 ሚሊዮን ህዝቢ ሰብኣዊረድኤት ከምዘድልዮ ሕቡራት መንግስታት ይግምት።

መንግስቲ ኢትዮጵያ 91 ሚእታዊ ህዝቢ እዩክብል ነቲ ኣሃዝ ሓፍ የብሎ።

ዕንቅፋትን ሓደጋን እንተሃለወ እውን ትካላት ረድኤት ንልዕሊ ሓደ ነጥቢ ሸውዓተ ሚሊዮን ሰባትገለ ህፁፅ ረድኤት ኣቕሪቦም ኣለው።

ዝቕፅል ሰሙን ሕቡራት መንግስታት ኣብዚ ዓመት ኣብ ኢትዮጵያ ን16 ሚሊዮን ህዝቢ ንምሕጋዝ 15 ቢሊዮን ዶላር ሓገዝ ክሓትት እዩ።

26 መጋቢት 2021 ኣፈ ቀዳማይ ምንስቴር ኣብይ ኣሕመድ ኤርትራ ካብ ትግራይ ወታደራታ ክትስሕብ ተሰማሚዓ ክብሉ እንተገለፁ እውን ሎውኮክ ግን እቲ ቃል ኣብ ግብሪ ይውዕል ከምዘሎ ዘረጋግፅ መርትዖ የለን ክብሉ ንኣባላት ቤት ምኽሪ ፀጥታ ገሊፆምሎም።

ዘይምዕዳል ኮይኑ ሕቡራት መንግስታት ይኹን ምስና ሓቢሮም ዝሰርሑ ትካላይ ሰብኣዊ ረድኤት ኤርትራዊያንምውፅኦም ዘረጋግፅ መርትዖ ኣይርኣዩ ክብለኩም እደሊ ኢሎም።

ንሶም ኣስዕብ ኣቢሎም ብርግፅ ኤርትራዊያን ወታደራት ሎሚ ናይ ኢትዮጵያ ሓይልታት ምክልኻል ዩኒፎርም ይኽደኑ ከምዘለው ንሰምዕ ኣለና ኢሎም።

ድሕሪ እቲ ዕፁው ኣኼባ ኣብ ሕቡራት መንግስታት ኣምባሳደር ዩናይትድ ስቴትስ ሊንዳ ቶማስ ግሪንፊልድ ሓይልታት ኤርትራ ንዘይተወሰነ ግዜ ኣብ ትግራይ ክፀንሑ ምእንታን ናይ ኢትዮጵያ ሰራዊት ዩኒፎርም ይኽደኑ ከምዘለው እሙናት ፀብፃባት ኣለው ክብላ መግለፂ ኣውፂአን።

መንግስቲ ኤርትራ ብዘይ ውዓል ሕደር ወታደራቱ ካብ ኤርትራ ከውፅእ ኣለዎ ኢለን ኣምባሳደር ሊንዳ ቶማስ ግሪንፊልድ።

ሓይልታት ኤርትራ ሓደሽቲ ግፍዕታት ይፍፅሙ ከምዘለው ሰራሕተኛታት ረድኤት ፀብፃብ ምቕራቦም ቀፂሎም ኣለው ኢሎም ማርክ ሎውኮክ።

እቲ ኣዚዩ ዘተሓሳስብ ድማ ኣብ ልዕሊ ስቪላት ፆታዊ ዓመፅን ብጉጅለ ኣገዲድካፆታዊ ዓመፅ ምፍፃምን ሰፊሕ ፀብፃባት ይቐርቡ ምህላዎም እዩ ኢሎም።

ዲፕሎማት ከምዝበሉዎ እቶም ናይ ሕቡራት መንግስታት ሓላፊ ሰብኣዊ ረድኤት ኣብቲ ኣኼባ ናይሓንቲ ምስ ስድርኣ ንሽዱሽተ ማዕልታት ኣብ ጫካ ዝተሓብአት ኣሰቃቒ ታሪኽ ገሊፆምሎም ኣለው።

እታ ሰበይቲ ኣብቲ እዋን ቆልዓ ወሊዳ እታ ህፃን ድሕሪ ሒደት ማዕልታት ሞይታ።

ሰብኣያ እውን ተቐቲሉ።

እቶም ዝተረፉ ደቃንምድሓን ትጉዓዝ ኣብ ዝነበረትሉ እዋን ኣርባዕተወታደራት ኤርትራ ሒዞም ኣብ ቅድሚ ደቃ ምሉእ ለይትን ዝቕፅል ማዕልትን ተጋሲሶምዋ።

ሎውኮክ ንቶም ኣባላት ቤት ምኽሪ መብዛሕቲኦም ፆታዊ መጥቓዕትታት ወታደራዊ ዩኒፎርምብዝተኸደኑ ሰብኡት እዩ ዝፍፀም ክብሉ ተዛሪቦምዎም።

ሎውኮክ ብምውሳኽ ሪፖርት ዝኾኑ ፆታዊ መጥቓዕትታትዝፍፀሙ ብሓይልታት ምክልኻል ኢትዮጵያ ብሓይልታት ምክልኻል ኤርትራን ፍሉይ ሓይልታት ኣምሓራን ካልኦት ዘይስሩዕ ዕጡቓት ጉጅለታት ወይ ብመሻርኽቶም ዝኾኑ ምልሻታትን እዮም ኢሎም ።

ብቕድሚ ትማሊ ረቡዕ ዝተኻየደ ኣኼባ ቤት ምኽሪ ፀጥታ ጠመትኡ ጉዳይ ኣብ ግጭት ዝፍፀም ፆታዊ ዓመፅ እዩ ነይሩ።

ብዙሓት ኣባላት ቤት ምኽሪ ካብትግራይ ይወፁ ብዛዕባ ዘለው ፀብፃባት ስኽፍታቶም ብምግላፅ ነፃን ተኣማኒን ምርመራ ተኻይዱ ፈፀምቲ ክሕተቱ ፀዊዖም ኣለው።

ኣብ ግጭት ንዝፍፀም ፆታዊ ዓመፅ ዝከታተልን ከይፍፀም ኣብ ምክልኻል ናይ ዝሰርሕን ቤት ፅሕፈትሕቡራት መንግስታት ዝመርሓ ፕራሚላ ፓተን ኣብቲ ኣኼባ ከምዝሓበርኦ ካብ ሕዳር ጀሚሩ ልዕሊ 100 ክስታት ፆታዊ ዓመፅ ተመዝጊቦም ኣለው ኢለን።

ንሰን ብምውሳኽ ናይዞም ጭካነታት ምሉእ መጠንን ተፅዕኖን ንምፍላጥ ብዙሕ ኣዋርሕ የድልየና እዩ ኢለን ።

ሰራሕተኛታት ጥዕና ሕዚ እውን ኣግለግሎት ይህባ ኣብዘለዋ ውሱናት መዕቖቢታትን ክሊኒካትይሰርሑ ዘለው ሰራሕተኛታት ሒነ ምፋዳይን መጥቓዕታትን ከይፍፀሞም እንተሰግኡ እውን በብማዕልቱ ሓደሽቲ ፀብፃባት ፆታዊ ዓመፅን ብጉጅለ ዝፍፀም ፆታዊመድፈርትን ይስንዱ ኣለው ኢለን ፓተን።

ኣሜሪካ ኩነታት ትግራይ ኣዚዩ ከምዘተሓሳሰባ ብምግላፅ ደጊማ ኣብ ባይቶ ፀጥታ ሕቡራት ሃገራት ከምዘልዓለቶ ኣብቲ መግለፂኤን ጠቂሰን ።

ንሰን ወሲኸን ሰራዊት ኤርትራ ውን ካብ ኢትዮጵያ ብዘይ ወዓልሕደር ክወፅእ ትፅውዕ ኢለን ።

ኣሜሪካ ነቶም ብግጭት ክልል ትግራይ ዝተፈናቐሉ ዝውዕል 1500 ገዘፍቲ ናይ ፕላስቲክ ቴንዳታት ንኣህጉራዊ ውድብ ስደተኛታት ኣበርኪታ።

ነቲ ሓገዝ ንሓለፍቲ ኣህጉራዊ ውድብ ስደተኛታት ን ምኽትል ኮሚሽነር ኢትዮጵያን ዘረከበት ኣምባሳደር ኣሜሪካ ኣብ ኢትዮጵያ ጊታ ፓሲያ።

ኣምባሳደር ጊታ ፓሲ ኣብቲ እዋን መንግስቲ ኣሜሪካ ምስ መንግስቲ ኢትዮጵያን ኣህጉራዊ ትካላትን ብዘይዕረፍቲ ይሰርሕ ኣሎ እዚ ድማ ነቶም በቲ ግጭት ዝተጎድኡ 45 ሚልየን ኢትዮጵያውያን ህጹጽ ረድኤት ንምብጻሕ ዩ ኢላ።

ዩ ኤስ ኤ ኣይ ዲ ናብ ኢትዮጵያ ዘእትዎ ዘሎ ገዘፍቲ ቴንዳታት መወሰኽታ ናይቲ ኣሜሪካ ኣቐዲማ ዘወፈየቶ 305 ሚልየን ዶላር ምዃኑውን እታ ኣብ ኢትዮጵያ ትርከብ ኣምባሳደር ኣሜሪካ ኣፍሊጣላ።

መንግስቲ ግብፂ ንሕብረት ኣፍሪካን ንኣፍሪካዊያንን ክብሪ ይኹን እምነት የብሉን ክብል ናይ ኢትዮጵያመንስቴር ጉዳይ ወፃኢንኣፍሪካዊያን ኣምባሳደራት ምግላፁ ወሃቢ ቃል ምንስቴር ጉዳይወፃኢ ኣምባሳደርዲና ሙፍቲ ገሊፆም።

ጉዳይ ሩባ ኣፍሪካ ናይ ዓረብጉዳይ ምግባሩ እውን ከንቱ ልፍዓት እዩኢሎምዎ።

ኣብ ትግራይሰብኣዊ ረድኤት ንምቕራብ ይሓቱ ነይሮም ዝተብሃሉ ወገናት ቃልንተግባሮምን ኣዚዩ ዝተረሓሐቐ ከምዝኾነ እቶም ወሃቢ ቃል ተዛሪቦም።

ወሃቢ ቃል ምንስቴር ጉዳያት ወፃኢ ኣምባሳደር ዲና ሙፍቲ ኢትዮጵያ ንልዝብ ናብ ኪንሻሳ ዝኸደትኣብ ዙሪያ ዓብይ ግድብ ህዳሴ ሰለስቲአን ሃገራት ዘካይድኦልዝብ ብመንፈስ ኣፍሪካዊነት ፀገም ኣፍሪካ ብኣፍሪካዊያን ንምፍታሕ ይክኣል ብዝብል እምነት እዩ ነይሩ ኢሎም።

ይኹን እምበር እዚ ናይ ኣፍሪካ ጉዳይ ካብ ኣፍሪካዊያን ንምውፃእ ከይዕወት ይደፍኡ ነይሮም ኢሎም።

እቶም ኣማባሳደር ብቕጥታ ሽም ከይጠቐሱ ቀንዲ ተዋሳኢትዝበሉዋ ሃገር ኣደ ወንበር ሕብረትኣፍሪካ ኣብ ዝነበረትሉ እዋን ካብ ኣፍሪካ ኣውፂኦም ናብ ኣሜሪካ ዝወሰደትሉ እዋን ነይሩ ኢሎም።

ሎሚ እውን ናይ ኣፍሪካ መስርሕ ናይ ምዕንቃፍ ብዘለዎም ዝፀንሐድልየት ሎሚ እውን ካብኣፍሪካው ወፃኢ ኣርባዕተ ሃገራት ይእትው ብዝብል ከይዕወት ገይሮምዎኣለው ኢሎም።

መርገፂ ኢትዮጵያ ኣብ ምምላእን ምምሕዳርን ማይ መጀመሪያ ስምምዕነት ክህሊ እዩ ኢሎም።

ኣጠቓቕማ ማይ ብዝምልከት ንዶብ ተሳገርቲ ሃብትታት ብዝገዝኡ ዓለምለኸ ኣሰራርሓታት መሰረት ዝገበረን ምኽኒያታውን ፍትሓውን ዝኾነ ስምምዕነት እያ ትደሊ ኢሎም።

ሱዳን ዝወሰደቶ መርገፂ ናይ ሳልሳይ ወገን ኣጀንዳ ካብ ምስጓም ካሊእ ምኽኒያት ከምዘይብሉ ብምግላፅ ጉዳይ ሩባ ኣፍሪካ ናይ ዓረብ ጉዳይ ምግባት ከንቱ ልፍዓት እዩ ኢሎም።

ሱዳን ናይ ባዕላ ኣጀንዳ የብላን ዝበሉ ንሶም ካብ ኢትዮጵያ ብዝበለፀ ተረባሕቲ ናይዚ ግድብ ምዃኖምህዝቢ ሱዳን ይፈልጥ እዩ ኢሎም።

ይኹን እምበር እቲ ወታደራዊ ክንፊ ናይ ካልኦት መልእኽቲ ሒዙ እዩ ዝንቀሳቐስ ዘሎ ኢሎም።

ጉዳይ ሩባ ኣፍሪካ ናይ ዓረብ ጉዳይ ምግባር ከንቱ ተግባርእዩ።

ብዝኾነ ይኹን ናብ ዘይምልከቶ ነዚ ማይ ናብ በረኻ ንምውሳድ ዝግበር ምንቅስቓስ ፈፂሙ ተቐባልነትዘይብሉ እዩ።

ንናይ ኣፍሪካ መስርሕ ተኣመንቲ ስለዝኾና እዚ መስርሕ ክዕወት ንደሊ ኢና።

እዚ ንኣፍሪካ ኣማባሳደራት ኣብ ዝሓለፈ ሰሙን መብርሂ ተዋሂቡ እዩ እዮም ኢሎም።

ኣብ ትግራይ ዘሎ ኩነታት ብዝምልከት ንቶም ኣምባሳደራት መብርሂ ከም ዝተውሃበ እውን ገሊፆም።

ኣብ ክልል ትግራይ ብሰንኪ ዝተፈጥረ ግጭት ንዘድሊ ሰብኣዊ ረድኤት መንግስቲ 70 ምእታዊ ከምዘቕርብ ዝገለፁ ኣማባሳደር ዲና ሙፍቲ ረድኤት ክነብፅሕ ኢሎም ይሓቱ ዝነበሩ ንዝበሉዎም ምዕራባዊያን መንግስታት ነቒፎም።

ንምእታው ፍቓድ ሃቡ ይብሉ ዝነበሩ ምስተኸፈተ ግን መብዛሕቲኦም ባዶ ኢዶም እዮም መፂኦም ኣሜሪካዊያን ግን ረድኤት ኣቕሪቦም እዮምኢሎም ኣምባሳደር ዲና ሙፍቲ።

ናይ ካልኣይ ደረጃ ሃገራዊ መልቀቒ መርመራ ማትሪክ ሎሚ ሶኑይ 12 ሚያዝያ2021 ኣብ መላእ ኤርትራ ክወሃብ ጀሚሩ።

ንፖለቲካ ኢትዮጵያ ብቀረባ ከምዝከታተል ዝገለፀ ኣብዚ ኣብ ሲያትል ዋሽንግተን ዝነብር ኣቶ ኣበበ ተስፋይ ብወገኑ ህዝቢ ትግራይ በዚ ኵናት ኣዚዩ ከምዝተሃሰየ ይገልፅ።

እቲ ኵናት ዝርከበሉ ደረጃ ዘውረዶ ዕንወትን ካብዚ ዓፅቕቲ ኢሎም ዝፀውዕዎ ዕንወትን ብርሰትን ከመይ ክ ወፃእ ከምዝክኣልን መፍትሒ ሓሳባት እውን ሂቦም ኣለው ዶክተር ሓጎስን ኣቶ ኣበበን።

ፕረዚደንት ጆ ባይደን ወታሃደራት ኣሜሪካ ክሳብ መስከረም 11 መስከረም ካብ ኣፍጋኒስታን ከምዝወጽእ ኣብቲ ሎሚ ረቡዕ ዘስምዕዎ መደረ ከፍልጡ መደብ ተታሒዙ ሎ ።

11 መስከረም ግብረ ሽበራዊያን ኣብ ልዕሊማእኸል ንግዲ ዓለምን ፔንታንጎንን መጥቓዕቲ ዝፈጸምሉ መበል 20 ዓመት እዩ።

ሓደ ላዕለዋይ በዓል ስልጣን ምምሕዳር ባይደን ባይደን ረብሓታት ኣሜሪካ ንምስጓም ን20 ዓመታት ዝፅንሐ ከብቅዕ ከሎ እዩ ዝብል እምነት ኣለዎም ኢሎም ።

ዓለምለኸ ውድ ድር ናይ ቅድሚት ወይ መፃኢከተማ ንፈለማ ግዜ ብኢንተርኔት ወይ ብ ኣብዘካየዶ ስነስርዓት ናይ 2021 ተዓወቲ ጋንታት ዕላዊ ገይሩ ኣሎ።

ዓለም ከመይ ገይርና ዝሓሸት መንበሪ ክንገብራ ንኽእል ዝብል ሕቶ ብምምላስ ይጅምር።

ተምሃራይ መሓመድ ዓሊ ርዝቪ ብዙሕ ፈተናታት ኣጋጢሙና እዩ ይብል።

ካሊእ ናይዚ ቤት ትምህርቲ ተምሃራይ ዝኾነ ሙሓማድ ሓኒ ሚርዛ ብወገኑ ገለ ኣባላት ጉጅለና ብኮቪድ 19 ተታሒዞም።

እዚ ዓብይ ፀገም ነይሩ በዚ ምኽኒያት ሒደት ሰሙናት ስለዝዘለልና ክነክሓሕስ ነይሩና ይብል እዩ።

እዚ ፕሮጀክት ማእኸል ዝገበረ ፕሮግራም በብዓመቱ ንተምሃሮ ማእኸላይ ኣብያተ ትምህርቲ ካብ ዙሪያ ዓለም ይጋብዝ።

እቲ ውድ ድር ዝሓሸት ዓለም ንምፍጣር መፃኢ ከተማ እንታይ ክመስል ኣለዎ ዝብል ሞደል ንምምሃዝ እዩ።

ናይዚ ዓመት ጭብጢ ኣብ ወርሒ ምንባር ዝብል ኮይኑ ተምሃሮ ካብ 37 ከባቢታት ዩናይትድ ስቴትስ ቻይና ካናዳን ናይጀሪያን ኮይኑ ጉጅለታት ናይ ቅድሚት ከተማ ኣብ ወርሒ ዲዛይን ምግባርን ምህናፅን ዝብል እዩ።

ካብ ተወዳደርቲ ተምሃሮ ሓደ ንነበር ታ ዘድልዮም ኩሉ ዓይነት ነገራት ዘማልአት ከተማ ክትኸውን ክነረጋግፅ ኣለና ይብል።

ካሊእ ተወዳዳርይ ድማ ካብዚ ብተወሳኺ ኣብ ወርሒ ዝህነፅ ከተማ ኣብ ናይ መሬት ፀጋታት ከይኮነስ ኣብ ናይ ወርሒ ፀጋታት ምትእምማን ከምዝክኣል ምርግ ጋፅ ንደሊ ኢና በለ።

ኣብዚ ኣብ ዩናይትድ ስቴትስ በብዓመቱ ልዕሊ 45000 ተማህሮ ኣብ ዝሳተፍሉ ዝዓበየ ናይ ምህንድስና ብድሆታት 42 ጉጅለታት ወይ ጋንታታት ናብ ናይ መወዳእታ ውድድር ሓሊፈን እየን።

ኩልሻዕ በብዓመቱ ከምእትምሰጥ ትገልፅ ማጊ ጉጅለታትና ብዘካይዱዎም መፅናዕትታት ዕምቆታቶም ብዛዕባ ኣብ ኢዶም ዘላ ዝተወሰነት ኣርእስቲ ዘለዎም ፍልጠትን ማዕረ ክንደይ ናይታ ጉዳይ ክኢላታት ከምዝኾኑን ኩሉ ግዜ እየ ዝምሰጥ ትብል።

ተሳተፍቲ ተምሃሮና ብዛዕባ ምህንድስናን ናይ ከተማ ዲዛይንን ከምኡ እውን ምስኡ ዝኸይድ ትልሚን ህንፃን ኣተሓሕዛ ከተማን ኩሉ ውሻጥኡን ወፃኢን ከምዝምሃሩ ብምግልፃ እዚ ጥራሕ ኣይኮነን ከም ሓደ ጉጅለ ከመይ ከምዝስራሕ እውን እዮም ዝምሃሩ።

ምትእምማኖም ብተዓፃፃፊ ይዓቢ ብምባል ትሕብር ማጊ።

እቶም ተማሃሮ ኣብ ከምዚኦም ዝኣመሰሉ ፕሮጀክታት ምስርሖም ንቅድሚት እውን ክሰርሑ የለዓዕሎም።

ማንሻ ዓሊ ከምዚ ይብል።

ኣብ ፕሮግራም ማነጀር ውድድር ብዙሕ ተሳቲፎም ካብ ዘይፈልጡ ጉጅለታት ኣብ ዓውዲ ምህንድስና ዝተፈላለየ ዘፈራት ከምዘለዎ ዘምፍላጦም ንሰምዕ ኢና ትብል።

ኢንጅነር ክኾኑ ከምዝኽእሉ እዮም ዝዛረቡ እመበር ናይ ከባቢያዊ ሓለዋ ኢንጂነር ወይ ናይ ሕርሻ ኢንጅነር ወይ ስቪል ኢንጅነር ክኾኑ ከምዝኽኡ ኣይፈልጡን እዮም ትብል።

ተወሳኺ ዓቕሚ ምርካቦም ካብ ዝስምዖም ብተወሳኺ እቲ ዝተዓወተ ጉጅለ ወይ ጋንታ ንናይ ቤት ትምህርቱ ፕሮግራም ጉጅለ 7 500 ዶላር ይሽለም ኣብ ፍለ ግዝኣት ኣላባማ ከተማ ናብ ዝርከብ እውን ዑደት ይፍፅም።

ዋና ዓቃቢ ሕጊ ኣሜሪካ ዝነበረን ድሕሪኡ ጠበቓ ሳዳም ሑሴን ኮይኑ ዘገልገለን ራምሲ ክላርክ ኣብ መበል 93 ዓመት ዕድሚኡ ዓሪፉ።

ንሶሎበዳን ሚሎሰቪችውን ተኸላኻላይ ጠበቓ ኮይኑ ዝቖመ ራምሲ ክላርክ ኣብ 1960ታት ላዕላዋይ በዓል ስልጣን ኣኽባሪ ሕጊ ኣሜሪካ ኮይኑ ኣገልጊሉዩ።

ራምሲ ክላርክ ዝሓለፈ ዓርቢ 9 ሚያዝያ ኣብ ኒው ዮርክ ኣብ መበል 93 ዓመቱ ዩ ዓሪፉ ።

ሊበራል ወይ ገስጋሲ ኣተሓሳስባ ዝነበሮ ፍሉጥ ኣኽባሪ ሕጊ ኣሜሪካ ኔሩ።

ፖለቲካዊ ኣረኣእይኡ ፍልይ ዝበለ ኮይኑ ኣብ ግዜ ፕረዚደንት ሊንደን ጆንሰን ንሱ ዝመርሖ ዝነበረ ሚኒስትሪ ፍትሒ ንፍሉጥ ደራስን ሓኪም ቆልዑን ዝነበረ በንጃሚን ስፖክ ኣንጻር ኩናት ቬትናም ንዝተቓወሙ ኣመሪካውያን ናብ ኩናት ቬትናም ከይወፍሩ ንክሕብኡ ሓጊዝካ ኢሉ ናብ ፍርዲ ኣቕሪቡዎ።

ብኻልእ ወገን ከኣ ኣብ ሰሜናዊ ግዝኣታት ኣሜሪካ ዓሌታዊ ፍልልይ ዘይብላ ቀዳመይቲ ትምህርቲ ክትክፈትን ናይ ምምራጽ መሰላት ክትግበርን ሰሪሑ።

ኣብ 1969 ካብ መንግስቲ ክወጽእ ከሎ ተሪር ነቓፊ ፖሊሲ ወጻኢ ኣመሪካ ኮይኑ ኣጽናቲ ዓሌት ክብልውን ጸዊዕዎ ንወተሃደራዊ ባጀት ኣመሪካውን ናይ ሓጥያት ምስክርነት ኢልዎ።

ጸኒሑ ነቶም ዘይህቡባት ዝብሃሉ ሰባት ጠበቓ ክቖመሎም በቒዑ።

ንመራሒ ዒራቕ ዝነበረ ሳዳም ሑሴን ብገበናት ኩናት ንዝተኸሰሰ መራሒ ዩጎዝላቪያ ዝነበረ ስሎቦዳን ሚሎሰቪች ከምኡውን ዝነበረ ኣብ ፐንሲልቨንያ ንፖሊስ ብምቕታል ንዝተኸሰሰ ሙምያ ኣቡ ጀማል ጠበቓ ቆይምሎም።

ራምሲ ክላርክዝኾነ ሰብ ወላ ዘይህቡብ እንተኾነ ስሩዕ ተኸላኻሊ ጠበቓ ክረክብ ኣለዎ ዝብል እምነት ኔርዎ።

ብሞት ክላርክ ካብ ዝሓዘንሉ ሓንቲ ፍልስጤማዊት ፖለቲከኛ ሓናን ኣሽራዊ ብትዊተር ኣብ ዝለኣኸቶ መልእኽቲ ደኺመ ዘይብል ተሟጋታይ ፍልስጤማውያንን ሰብኣዊ መሰልን ብምባል ዝገለጸቶ ክትከውን ከላ ናይ ኩባ ፕረዚደንት ሚጔል ዲያዝ ካነል ብወገኑ ራምሲ ክላርክ ሃገሩ ኣብ ዙርያ ዓለም ንዝፈጸመቶ ዘይፍትሓውነት ዝተቓወመዩ ክብል ገሊጽዎ።

ክላርክ ንፖሊሲ ወጻኢ ኣሜሪካ ዝነቅፍኳ እንተኾነ ፕረዚደንት ጂሚ ካርተር ግን ኣብ 1979 ኣብ ምፍታሕቶም ኣብ ተህራን ጅሆ ዝተታሕዙ 53 ኣመሪካውያን ክላዘበሉ ደልዩዎዩ።

እቲ ናይ ሽዕኡ ጻዕሩ ዘይሰለጠኳ እንተኾነ ድሕሪኡ ግን ብናይ ባዕሉ ናብ ኢራን ተመሊሱ እታ ሃገር ዝገበረቶ ምትሓዝ ጅሆ ርዱእዩ ብምባል ኣሜሪካ ንዝገበረቶ ጌጋታት ንኢራን ይቕረታ ክትሓትት ኣለዋ ኢሉ ኔሩ።

በቲ ተግባር ዝተቖጥዐ ፕረዚደንት ካርተርውን ንክላርክ ንእገዳ መገሻ ጥሒስካ ብዝብል ናይ ምኽሳስ መጠንቀቕታ ኣስሚዕዎዩ ።

ክላርክ ምስ ኮሚንስታዊ መራሕቲ ሃኖይ ተራኺቡ ኣብ ግዜ ኩናት ቬትናም ንተግባራት ኣሜሪካ ውን ነቒፉዩ።

ንሊብያ ብምድብዳብ ድሕሪቲ ኣብ 1986 ኣብ በርሊን ዝተፈጸመ ሽበራዊ መጥቃዕቲ ንመንግስቲ ኣሜሪካ ከሲሱዩ።

ንውግእ ዒራቕውን ተቓዊሙ እዩ።

ኣብ 1990 ሽዕኡ ሓላፊ ኣምነስቲ ኣሜሪካ​ ዝነበረ ጆን ሂሊ ክላርክ ኣብ ዓለም ዝተኸብረ ተቓላሳይ ሰብኣዊ መሰላትዩ ክብል ጸዊዕዎ ኔሩ።

መራሒ ሲቪላዊ መሰላት ዝነበረ ሮይ ዊልክንስ ብወገኑ ንመሳኺን ጸለምቲ ብዕቱብ ክግደስ ዝረኣኽዎ ቀዳማይ ሓያል ጻዕዳ ሰብ ክብል ገሊጽዎ።

ኣብ 1927 ኣብ ዳላስተወሊዱ ኣብ 1945 ኣብ ሓይሊ ባሕሪ ተጸንቢሩ ኣብ ኤውሮጳ ኣገልጊሉ ኣብኡ ድማ ናይ ኩናት ኣዕናውነት ብዓይኑ ርእዩ።

ራምሲ ክላርክ ነቲ እምኒ ኩርናዕ ዝብሃል ናይ 1968 ሕጊ ሲቪላዊ መሰላት ኣብ ምንዳፍ ተሳቲፉ እዩ።

ፈደራላዊ ናይ ሞት መቕጻዕቲ ክብቅዕውን ኣዚዙ ኔሩ።

ክላርክ ክልተ ግዜ ካብ ኒው ዮርክ ንሰነት ኣሜሪካ ተወዳዲሩ ኔሩ።

ኣምላኽ ይመስገን እንቋዕ ኣይሰዓርኩ ኢሉ ድሓር ሓቂ ንምዝራብ ምሰልቸወኒ ኔሩ ክብል ሽዑ ርእይትኡ ሂቡ ኔሩ።

ናይ ኣሜሪካ ፕረዚደንት ጆ ባይደን ንሶም ዝሓተትዎ 2 ትሪልዮን ዶላር ከቢድ ሕጽረት ንዝራኣየሉ ኤለክትሮኒካዊ ኣቅሓ ሰሚ ኮንዳክተርስ ንምፍኳስ ከምዝውዕል ውን ገሊጾም።

እቶም ፕረዚደንት ነዚ ዝገለጹ ምስ ብደረጃ ዓለም ዘጋጠመ ሕጽረት ሰሚኮንዳክተርስ ስራሓቶም ዝተጎድኡ ወነንቲ ኩባንያታት መኪናን ካልኦት ዓበይቲ ኩባንያታትን ተራኺቦም ድሕሪ ምዝርራቦም እዩ።

ፕረባይደን እዞም ችፕሳት ዋፈር ባትሪ ብሮድ ባንድ እዮም ኩሎም መሰረተ ልምዓት እዮም ።

ኣብ ክንዲ ነቲ ናይ ትማሊ ንጽግን እዋን ዝጠልቦ መሰረተ ልምዓት ክንሃንፅ ይግባእ ።

ብሙኳኑ እቲ ዘቅረብኩዎ ውጥን ብሚልየን ዝቁፀር ዕድል ስራሕ ዝፈጥር ኣሜሪካ ከም ብሓዱሽ ዝሃንፅ ሰንሰለታት ቀረባትና ንምሕላውን ምህርትታት ኣሜሪካ ዘበራብር እዩ ።

ከምኡ ውን ምርምርን ልምዓትን ኣሜሪካ ዓብዪ ሞተር ኮይኑ ዘንቀሳቅስ እዩ ።

ዓለም ኣብ መፋርቅ 20 ክ ዘመን መሪሕናያ ኣብ መወዳእታ እቲ ክ ዘመን ውን ደጊምና ከኣ ክንመርሓ ኢና ኢሎም ።

ባይደን ዕላማ እቲ ኣኼባ ኣብውሽጢ ዓዲ ኢንዱስትሪታት ሰሚኮንሳክተራት ንምጥንኻርን ሰንሰለታዊ ቀረብ አሜሪካ ከመይ ምውሓስ ከምዝከኣል ንምርኣይ ዝዓለመ እዩ ኢሎም ።

ወሃቢት ቃል ዋይት ሃዉስ ጄን ፕሳኪ ንጋዜጠኛታት ከምዝበለኦ ምምሕዳር ባይደን ኣካል እቲ ቀፃልነት ዘለዎ ተሳትፎን ዘተን ብሙዃን ከመይ እዩ ኣብ ነዊሕን ሓፂርን እዋን ብዘሐሸ መልክዑ ምፍታሕ ዝከኣል ዝብል ዕላማ ዝሓዘ ሙኳኑ ኣቀዲምን ገሊፀን ነይረን ።

ባይደን ዕላማ እቲ ኣኼባ ኣብውሽጢ ዓዲ ዝፈርዩ ሰሚኮንዳክክተራት ንምሕያልን ሰንሰለታዊ ቀረብ አሜሪካ ከመይ ምውሓስ ከምዝከኣል ንምርኣይ ዝዓለመ እዩ ኢሎም።

ወሃቢት ቃል ዋይት ሃዉስ ጄን ፕሳኪ ንጋዜጠኛታት ከምዝበለኦ ምምሕዳር ባይደን ኣካል እቲ ቀፃልነት ዘለዎ ተሳትፎን ዘተን ብምዃን ከመይ እዩ ኣብ ነዊሕን ሓፂርን እዋን ብዘሓሸ መልክዑ ምፍታሕ ዝከኣል ዝብል ዕላማ ዝሓዘ ምኳኑ ኣቀዲምን ገሊፀን ነይረን ።

ዋይት ሃዉስ ትማሊ ሰኑይ ኣማስዩ ኣብ ዝሃቦ መግለፂ ኣብ ኣኬባ ዝተሳተፉ ኣብ ቀረብ ሰሚኮንዳክተራት ዘሎ ሰንሰለታዊ ግልፅነት ነቶም ዘለዉ ሕፅረታት ዘቃልልን ኣብ ዙርይኡ ዘለዉ ሰንሰለታዊ ምርምራት ምምሕያሽን ኣድላዪ ምዃኑ ሓቢሮም ይብል ።

ከም ሓበሬታ ዋይት ሃዉስ ኣባላት ቤት ምኽሪ ከፅድቅዎ ትፅቢት ዝግበር ውጥን እቲ መሰረተ ልምዓት 50 ቢልየን ዶላር ንመፍረይ ንግዳዊ ወሰንቲ ፍርያት ዝመርሕ ሓዱሽ ቢሮ መጣየሺ ዝውዕልን 50 ቢልየን ዶላር ድማ ንመፍረይትካላት ሰሚኮንዳክተር ንምዕባይ ዝውዕል ምኳኑ ሓቢሮም።

ኣሜሪካን ኢራንን ኣብ ቬና ንካልኣይ ዙር ዘይቀጥታዊ ልዝብ ንምክያድ ኣብ ዝቀራረብሉ እዋን ገለ ተንተንቲ ግና ኣብ ልዕሊ ዩክለራዊ ትካል ናታንዝ ሰንበት ዝተፈጸመ ውድቲ ዝሓዘለ መጥቓዕቲ ንመርገጺ ኢራን ኣዳኺምዎ እዩ ክብሉ ከለው ካልኦት ግና ኢራን ትህበሉ ግብረ መልሲ እዩ ወሳኒ ይብሉ።

ወሃቢት ቃል ዋይት ሃዉስ ጄኒ ፒሳኪ ከምዝበለቶ ኣሜሪካ ነቲ ብተዘዋዋሪ ዝካየድ ዘተ ሕጂ ውን ሮቡዕ ኣብ ዋና ኸተማ ኦስትሪያ ቬና ከምዝካየድ እያ ትፅቢት ትገብር ኢለን ።

እቲ ኣብ ናታንዝ መማዕበሊ ኒኲለር ኢራን ዘጎነፈ ሪፖርት ሰሚዕና ኢና ።

ኣሜሪካ ብዝኾነ መልክዑ ኣብቲ ተግባር ኢድ የብላን ።

ነቲ ኣብዚ ሰሙን ሮቡዕ ኣብ ቬና ክካየድ መደብ ተታሒዙሉ ዝርከብ ካብ ዝሓለፈ ዝቀፀለ ዘተ ኢና ጠመተ ገይርና ዘለና ኣፀጋሚን ነዊሕ ጊዜ ዝወስድን ክኸውን ከምዝኽእል ንግምት ።

ክልቲኤን ሃገራት ቀዳማይ ዙር ዘተአን ካብ ሚያዝያ 6 9 ተወከልቲ ብሪጣንያ ፈረንሳ ጀርመን ቻይናን ሩስያን ኣብዝተረኽብሉ ኣብ ቬና ተራኺበን ምክያደን ዝዝከር እዩ ።

በቲ ዝካየድ ዘሎ ዘይስሩዕ ዘተ ኣሜሪካን ኢራንን ነቲ ኣብ 2015 በፂሐንኦ ዝነበራ ስምምዕ ኣሜሪካ ኮነ ካልኦት ሓያላት ሃገራት ዓለም ኣብ ልዕሊ ኢራን ዘንበረኦ እገዳ ክቅንሳን ኢራን ድማ ንመስርሕ ኲናት ከገልግሉ ዝኽእሉ ምንቅስቃሳት ኒኲለር ደው ከተብልን ናብ ዝብል ስምምዕ በብወገነንይፍትና ኣለዋ ።

ኣብ 2018 ዋሽንግተን ነቲ ተበፂሑ ዝነበረ ስምምዕ ብምጥሓስ ብፕረዚዳንት ነበር ዶናልድ ትራምፕ ተደራረብቲ ማዕቀባት ኣብ ልዕሊ ቴህራን ከንምብሩ ከለዉ ኢራን ድማ ድሕሪ ዓመት ጥሙር ተግባራዊ ትልሚ ብምባል ዝፍለጥ ዓቀን ውዕል ስምምዕነት ብምጥሓስ ግብረመልሲ ሂባ ያ ።

ኢራን ድሕሪ እቲ ብሰንበት ኣብመማዕበሊ ኒኲለር ሓደጋ ምብፅሑ ስዒቡ ነቲ ኣብ ቬና ክካየድ መደብ ተታሒዙሉ ዝርከብ ካልኣይ ዙር ዘተ ኣመልኪታ ዝሃበቶ ለውጢ የለን ።

ሚኒስትር ጉዳያት ወፃኢ ኢራን መሓመድ ጃቫድ ዛሪፍ ኣብ መማዕበሊ ኒኲለር ኢራን ሓይሊ ኤሌክትሪክ ብምቁራፅ ስራሕ ከተዓናቅፍ ፈቲና ክብሉ ንቀንዲ ተፃባኢቶም እስራኤል ይኸሱ ።

ከምኡ ውን ተግባር ግብረ ሽበራ ክብሉ ፀዊዖምዎ ።

እስራኤል ብወገና ቅድም ክብል ሚልሻ ኢራናውያን ኣብ ዶባትታ ካብ ዘብፅሕዎ ሓደጋ ንርእሳ ከምትከላኸል ገሊፃ እኳ ተነበረት ኣብ ልዕሊ ኢራን ሰበስልጣን እስራኤል ሓላፍነት ወሲዶም ኣይፈልጡን ።

ኣማኻሪ ሃገራዊ ጸጥታ ኣሜሪካ ጄክ ሱሊቫን ምስ ምክትል ቀዳማይ ሚኒስተር ኢትዮጵያ ደመቀ መኮነን ቴለፎናዊ ልዝብ አካይዱ።

ብመሰረት ዋይት ሃውስ ሎሚ ሓሙስ ዝዘርገሖ መግለጺ ኣማኻሪ ሃገራዊ ጸጥታ ኣሜሪካ ጄክ ሱሊቫን ትማሊ 7 ሚያዝያ ምስ ምክትል ቀዳማይ ሚኒስተር ኢትዮጵያ ደመቀ መኮነን ብተሌፎን ተዘራሪቡ ኣሎ።

ሚስተር ሱሊቫን ምምሕዳር ባይደን ብዛዕባ እቲ ኣብ ትግራይ ቀጺሉ ዘሎ ቅልውላው ሰብኣዊ ኩነታትን ሰብኣዊ መሰላትን ዝሓደሮ ሻቕሎት ገሊጹ።

ሚስተር ሱሊቫንን ምክትል ቀዳማይ ሚኒስተር ደመቀ መኮንንን ነዚ ቕልውላው እዚ ንምፍታሕ ብዛዕባ ክውሰዱ ዘለዎም ኣገደስቲ ስጕምትታት ምዝርራቦም ውን ተገሊጹ ሎ።

ስራሓት ትካላት ግብረ ሰናይ ምስፋሕ ምቁራጽ ውግእ ምውጻእ ግዳማዊ ወተሃደራት ከምኡ ውን አብ ልዕሊ ዝተፈጸሙ ግፍዕን ምጥሓስ ሰብኣዊ መሰላትን ናጻ ምርመራ ንክካየድን ዝብሉ ኣብቲ ርክብ ምልዓሎም ውን ተሓቢሩ።

ንዶብ ኣል ፋሻጋን ምስ ዓብዪ ግድብ ህዳሴ ኢትዮጵያን ዝተተሓሓዘ ምስሕሓብ ብሰላማዊ መገዲ ንምፍታሕ ሕብረት ኣፍሪቃ ንክሕግዝ ኣብ መንጎ መራሕቲ ቲ ዞባ ቐጻሊ ምይይጥ ምግባር ኣድላዪ ምዃኑ እውን ገለጾም።

ሚስተር ሱሊቫን ወሲኹ ኣሜሪካ ብመሰረት ነዊሕ ዝጸንሐ ሽርክነትናን ዕርክነትናን ተመርኲሳ ኢትዮጵያ ነዚ ቕልውላው እዚ ንኽትፈትሖ ኽትሕግዛ ቅርብቲ ምዃና ኣጕልሑ ሎ።

ኣማኻሪ ሃገራዊ ጸጥታ ኣሜሪካ ጄክ ሱሊቫን ምስ ምክትል ቀዳማይ ሚኒስተር ኢትዮጵያ ደመቀ መኮነን ቴለፎናዊ ልዝብ አካይዱ።

ብመሰረት ዋይት ሃውስ ሎሚ ሓሙስ ዝዘርገሖ መግለጺ ኣማኻሪ ሃገራዊ ጸጥታ ኣሜሪካ ጄክ ሱሊቫን ትማሊ 7 ሚያዝያ ምስ ምክትል ቀዳማይ ሚኒስተር ኢትዮጵያ ደመቀ መኮነን ብተሌፎን ተዘራሪቡ ኣሎ።

ሚስተር ሱሊቫን ምምሕዳር ባይደን ብዛዕባ እቲ ኣብ ትግራይ ቀጺሉ ዘሎ ቅልውላው ሰብኣዊ ኩነታትን ሰብኣዊ መሰላትን ዝሓደሮ ሻቕሎት ገሊጹ።

ሚስተር ሱሊቫንን ምክትል ቀዳማይ ሚኒስተር ደመቀ መኮንንን ነዚ ቕልውላው እዚ ንምፍታሕ ብዛዕባ ክውሰዱ ዘለዎም ኣገደስቲ ስጕምትታት ምዝርራቦም ውን ተገሊጹ ሎ።

ስራሓት ትካላት ግብረ ሰናይ ምስፋሕ ምቁራጽ ውግእ ምውጻእ ግዳማዊ ወተሃደራት ከምኡ ውን አብ ልዕሊ ዝተፈጸሙ ግፍዕን ምጥሓስ ሰብኣዊ መሰላትን ናጻ ምርመራ ንክካየድን ዝብሉ ኣብቲ ርክብ ምልዓሎም ውን ተሓቢሩ።

ንዶብ ኣል ፋሻጋን ምስ ዓብዪ ግድብ ህዳሴ ኢትዮጵያን ዝተተሓሓዘ ምስሕሓብ ብሰላማዊ መገዲ ንምፍታሕ ሕብረት ኣፍሪቃ ንክሕግዝ ኣብ መንጎ መራሕቲ ቲ ዞባ ቐጻሊ ምይይጥ ምግባር ኣድላዪ ምዃኑ እውን ገለጾም።

ሚስተር ሱሊቫን ወሲኹ ኣሜሪካ ብመሰረት ነዊሕ ዝጸንሐ ሽርክነትናን ዕርክነትናን ተመርኲሳ ኢትዮጵያ ነዚ ቕልውላው እዚ ንኽትፈትሖ ኽትሕግዛ ቅርብቲ ምዃና ኣጕልሑ ሎ።

ትካል መድሃኒት ኤውሮጳ ክታበት ቫይረስኮሮና ኣስትራ ዘንካ ምስ ምርጋእ ደም ሳሕቲ ምትእስሳር ረኺበ ስለዝበለ ብዙሓት ሃገራት ኣብ ኣጠቓቕማ ቲ ክታበት ሓዲሽ መምርሕታት የውጽኣለዋ።

ንክታበት ኣስትራ ዘንካ ዘፍርይዎ ሳይንትስትታት ዩኒቨርሲቲ ኦክስፎርድን ምስ ናይ ሽወደን ሰራሒ መድሃኒት ትካል ብሓባር ክኾኑ ኸለዉ ብሪጣንያ ሕጂ ንትሕቲ 30 ዓመት ዕድመ ካልእ ኣማራጺ ከቕርብየ ትብል ኣላ።

ስፐይንን ፊሊፕኒስን ንልዕሊ 60 ዓመት ጥራይ ክንጥቀመሉ ኢና ክብላ ከለዋ ኢጣልያውን ንኣጠቓቕማ ኣስትራ ዝነካ ብዝምልከት ተመሳሳሊ መምርሒ ኣውጺኣላ ።

ክታበት ኣስትራዘንካ ኣብ ብሪጣንያ ቀንዲ ክታበት ኮይኑ ጸኒሑዩ ሕሱርን ንክትጥቀመሉ ዝቐለለንውን ኮይኑ ጸኒሑ እዩ።

ማእከል ምክልካልን ምቁጽጻርን ሕማማት ኣሜሪካ ኣብ ብሪጣንያ ዝተራእየ ቢ 117 ዝተባህለ ዓይነት ቫይረስ ኣብዚ ኣብ ኣመሪካውን ካብ ዝሓለፈ መጋቢት ጀሚሩ ዓብላሊ ቫይረስ ክኸውንዩ ኢሉሎ።

እቲ ቫይረስ ዝያዳ ተመሓላላፊን ቀታልን ምዃኑውን ይንገረሉ።

ኣሜሪካ 30 ሚልየን መትሓዝቲ ብምምዝጋብ ቀዳመይቲ ምዃና ቀጺላ ላ ፕረዚደንት ጆ ባይደን ንቁጽሪ ዝተኸተቡ ኣብ ቀረባ 2 ሚልየን ክንብጽሖም ኢና ይብል ኣሎ ።

ኣብ ሕቡራት ሃገራት ኣምባሳደር ኣሜሪካ ሊንዳ ቶማስ ግሪንፍልድ ብምኽንያት መበል 27 ዓመት ጅምላዊ ህልቂት ኣብ ሩዋንዳ መግለጺ ከምዘወጻኣ ተገሊጹ።

እተን ኣምባሳደር ኣብ ቲ እዋን ኣብ ውሽጢ 100 መዓልታት ንዝተጨፍጨፉ ልዕሊ 800 ሽሕ ህዝቢ ንዝክሮም ኢና ኢለን።

ንሰን ሎሚ ነቶም ህይወቶም ዝሳኣኑ ንዝክረሉ ዕለት እዩ ንድሕሪት ገዲፎምዎም ምስ ዝሓለፉ ኣባላት ስድራቤቶምን ነቲ ጸሊም ታሪኽ ደቂ ሰባት ብዓይኒ ዝራኣዩን ኣብ ቃንዛ ዘለውን ኣብ ጎኖም ኣለና ኢለን።

አምባሳደር ሊንዳ ቶማስ ግሪንፍልድ ንሓባራዊ ሰብነትና ክንዝክር ንዝተቃልዑ ክንከላኸል ግፍዒ ንዝፍጽሙ ክንፋረዶምን ንሰብኣዊ ክብርታትና ክብ ንክነብል ቃል ንኣትወሉ ጊዜ ዩ ከም ናይ ሩዋንዳ ዝዓይነቱ ተመሳሳሊ ግፍዒን ጭፍጨፋን ዳግም ንከይፍጸም ቃልና ንሓድስ ኢለን ።